
Prefață 


Ideea de natură nu este un tratat sistematic despre cosmo- 
logie; are mai degrabă un caracter istoric şi interpretativ, 
începând cu perspectiva lui Thales şi terminându-se cu per- 
spectiva lui Whitehead despre natură. Abia în paginile de la 
final Collingwood oferă câteva sugestii pozitive în legătură 
cu propriile sale idei despre cosmologie. 

După părerea mea, valoarea acestui volum este dată de 
analiza magistrală a marilor cosmologii din trecut şi din 
prezent. Collingwood insuflă viaţă în aceste speculaţii prin 
raportarea lor la ştiinţa actuală sau la ştiinţa care le-a influenţat. 
Autorul consideră că ştiinţa şi cosmologia nu sunt propriu-zis 
separabile, dar nici identice. Atât prietenii cât şi duşmanii cos- 
mologiei au de câştigat dacă vor citi cartea lui Collingwood, 
tot aşa cum au de câştigat şi cei interesaţi de istoria ideilor. 

Ideea de natură a fost alcătuită pe baza prelegerilor sale 
despre filosofia naturii comunicate la Universitatea Oxford. 
Cartea este împărţită în esenţă în trei secţiuni: (1) concepţia 
greacă despre natură, (2) concepţia renascentistă despre 
natură şi (3) concepţia modernă despre natură. 

În Introducere, Collingwood descrie aceste trei concep- 
ţii despre natură într-un mod succint. Părţile 1, II şi III, care 
urmează Introducerii, conţin descrieri şi critici mai mult sau 
mai puţin detaliate ale speculațiilor cosmologice de la Thales 
la Whitehead, cu unele trimiteri la ştiinţa modernă. Aceste 

trei părţi ilustrează astfel concepţiile despre natură expuse 
în Introducere. 

Collingwood arată că, începând cu perspectiva greacă 
asupra naturii, filosofii naturalişti greci şi-au fundamentat 
ştiinţa pe supoziţia potrivit căreia „lumea naturii este saturată 
sau pătrunsă de minte” şi că mintea este cea care explică 
ordinea din lumea naturală. 

Concepţia renascentistă despre natură, în general vor- 
bind, compară natura cu un mecanism lipsit de viaţă şi de 
inteligenţă. Originea ordinii din natură era explicată de gân- 
ditorii renaşterii prin postularea unui Creator divin. 

După Collingwood, atât cosmologia greacă cât şi cea 
renascentistă sunt bazate pe analogii: analogia dintre lumea 
naturii şi fiinţa umană şi, respectiv, analogia dintre meca- 
nism şi făuritorul acestuia. 

Cosmologia modernă, susţine autorul, este de aseme- 
nea bazată pe analogie: analogia dintre procesele lumii 
naturale pe care le studiază omul de ştiinţă şi „vicisitudinile 
vieţii umane studiate de istorici”. În acest sens, el scrie: 
„Cosmologia modernă nu ar fi putut să apară decât în 
urma unei familiarizări generale cu studiile istorice şi în 
particular cu studiile istorice de genul celor care aşezau 
ideea de proces, schimbare şi dezvoltare în centrul preocu- 
pării lor şi o recunoşteau drept categoria fundamentală a 
gândirii istorice”. 

Astfel, după Collingwood, concepţia modernă despre 
natură presupune doctrina potrivit căreia schimbarea este 
„progresivă” şi nu „ciclică”, aşa cum era la greci, concepţia că 
teleologia este prezentă în natură şi că structura trebuie să 
fie transformată în funcţie. O altă consecinţă a concepţiei 
moderne, presupusă de reducerea structurii la funcţie, este 

principiul „spaţiului şi timpului minime”. Acest principiu 
spune că orice entitate naturală are nevoie pentru propria 
existenţă de un spaţiu şi de un timp minime, întrucât func- 
tiile sunt considerate de naturalişti mişcări, iar orice mişcare 
necesită un anumit volum de spaţiu şi timp. Desigur, White- 
head afirmă aceeaşi doctrină şi în privinţa timpului, cel puţin 
atunci când scrie că „nu există natură cuprinsă într-un moment” 
(Nature and Life, p. 48). 

Părţile I, II şi III, în principal, ilustrează conceptele de 
natură descrise mai sus. Partea 1 începe cu ionienii şi se 
încheie cu Aristotel. Secţiunile dedicate lui Anaximene şi 
Platon sunt în special interesante, dar nu putem să detaliem 
aici elementele cosmologiei greceşti. 

Partea II, numită de Collingwood, în lipsa unui termen 
mai bun, „Concepţia renascentistă despre natură”, include 
ştiinţa şi cosmologia de secol şaisprezece şi ajunge până la 
Hegel, deşi „a doua mişcare cosmologică majoră” s-a petrecut 
în secolele al şaisprezecelea şi al şaptesprezecelea. Secolele 
al optsprezecelea şi parţial al nouăsprezecelea au fost de 
fapt preocupate de rezolvarea problemelor create în cele 
două secole anterioare. 

După părerea lui Collingwood, speculaţiile renascentiste 
despre natură sunt împărţite în două etape. În prima etapă, 
natura era în continuare considerată un organism viu, deşi 
acesta era un factor regresiv şi nu dominant, aşa cum se în- 
tâmpla în cosmologia greacă. Cea de-a doua etapă, care 
este în principal o consecinţă a descoperirilor lui Copernic 
de la mijlocul secolului al şaisprezecelea, a trecut la concep- 
ţia mecanicistă despre natură. Copernic, spune Collingwood, 
„a distrus întreaga teorie a lumii naturale ca organism”. Un 
organism înseamnă organe diferenţiate, dar dacă lumea nu 

are un centru, lucru presupus de perspectiva copernicană, 
atunci întreaga idee de „organism” referitoare la natură 
devine inutilă. 

Odată cu Galileo ştiinţa modernă a naturii ajunge la 
maturitate. Calitățile şi minţile sunt eliminate din natură şi 
realitatea naturală este restrânsă „la un complex de canti- 
tăţi”. Natura este considerată un mecanism ale cărui mişcări 
sunt produse de acţiunea corpurilor deja existente prin inter- 
mediul impactului şi atracției. Din această tradiţie majoră — 
inaugurată de Galileo şi întemeiată pe problema calităţilor şi 
minţilor „fără localizare” — au făcut parte Descartes, Spinoza, 
Newton, Leibniz şi Locke. Într-adevăr, Collingwood spune că 
filosofia lui Locke, anticipată în mod clar de Galileo, a fost 
depăşită încă de la apariţia ei. Aceasta nu a fost totuşi singura 
tradiţie. Materialismul, moştenitorul panteismului Renaşterii 
timpurii, s-a perpetuat la un nivel redus pe parcursul secole- 
lor al şaptesprezecelea, al optsprezecelea şi al nouăsprezece- 
lea, până când a fost distrus de teoria atomică modernă. 

Tot în capitolul dedicat concepţiei renascentiste despre 
natură, Collingwood încheie această parte discutând doctrinele 
lui Berkeley, Kant şi Hegel ca posibile soluţii la problemele 
create de a doua perioadă cosmologică. 

Partea III pune în discuţie concepţia modernă despre 
natură. Este mai întâi observată influenţa filosofică a biolo- 
giei evoluționiste, care introduce o nouă categorie diferită 
de „minte” şi de „materie“: „viaţa”. Această etapă a concepţiei 
moderne a culminat în filosofia lui Bergson. Collingwood 
este de părere că eşecul filosofiei lui Bergson stă în obsesia 
acestuia doar pentru această nouă categorie. 

Un capitol despre fizica modernă este urmat de o scurtă 
dar excelentă prezentare a doctrinelor lui S. Alexander şi A. 

N. Whitehead. Collingwood consideră că aceşti doi filosofi 
nu au reuşit să-şi atingă scopul deoarece metodele lor de 
abordare conţin relicve ale pozitivismului. 

În ultimele pagini ale cărţii se poate observa clar că 
autorul respinge pozitivismul. El afirmă, fără prea multe ex- 
plicaţii, că „natura... este un lucru care depinde pentru exis- 
tenţa sa de altceva”. Collingwood foloseşte această credinţă 
ca punct de sprijin pentru argumentul că, întrucât există 
această dependenţă, modurile de gândire specifice ştiinţelor 
naturii şi cosmologiei nu sunt identice. „Care este cealaltă 
formă de gândire? Răspunsul meu este: «Istoria»”. După 
cum spune autorul, „nimeni nu poate înţelege ce este un 
fapt ştiinţific dacă nu înţelege suficient de bine teoria istori- 
ei pentru a pricepe ce este un fapt istoric”. 

Se poate admite că o înţelegere a istoriei este impor- 
tantă în cazul în care teoria modernă a naturii este bazată, 
cum susţine Collingwood, pe o analogie între procesele naturii 
studiate de naturalist şi „vicisitudinile vieţii umane studiate 
de istorici“. Prin urmare, cosmologia modernă ar presupune 
rezolvarea implicaţiilor acestei analogii. Totuşi, s-ar părea 
că întreaga metodă analogică din cosmologie atrage 
unele suspiciuni justificate. În cazul în care spunem că dacă 
A şi B au proprietatea x, iar A are de asemenea proprietatea 
y, atunci B are probabil proprietatea y - tipul de inferenţă 
analogică pe care Collingwood pare să o folosească — se 
presupune că trebuie să existe un principiu care face legătura 
între x şi y, altfel analogia nu mai are nici un sens. Totuşi, 
nu este chiar acest principiu o propoziţie cosmologică care 
nu reprezintă un rezultat al analogiei, ci este mai degrabă 
o supoziţie fundamentală a întrebuinţării acestui tip de 
inferenţă? 

În al doilea rând, s-ar părea că analogia între procese- 
le naturale şi vicisitudinile vieţii umane poate să fie, cel 
mult, o analogie parţială, deoarece ultimele fac parte din 
primele, astfel încât se păstrează în continuare o diferenţă 
între partea unui întreg şi întregul a cărui parte este. 

Dincolo de toate acestea, /deea de natură trebuie să fie 
considerată o operă remarcabilă şi nu putem decât să re- 
gretăm că nu se întinde pe mai multe pagini. 


Frederick C. Dommeyer* 


* Philosophy and Phenomenological Research, Vol. 7, No. 1 (sept., 1946) 


INTRODUCERE 


1. Ştiinţă şi filosofie 


În istoria gândirii europene au existat trei perioade de 
cugetare cosmologică constructivă, adică trei perioade 
în care ideea de natură a ajuns în centrul gândirii, a 
devenit subiectul reflecţiei intense şi prelungite şi, în 
consecinţă, a dobândit noi caracteristici care, la rândul 
lor, au dat un nou chip ştiinţei detaliate a naturii care 
se baza pe ea. 

A spune că ştiinţele detaliate ale naturii sunt „ba- 
zate" pe ideea de natură nu înseamnă a spune că ideea 
de natură în general, ideea de natură ca întreg, este 
realizată mai întâi, făcând abstracţie de orice studiu 
detaliat al datelor naturii, şi că atunci când această 
idee abstractă de natură este completă oamenii încep 
să ridice peste ea o suprastructură a ştiinţelor detaliate 
ale naturii. Nu este vorba de o relaţie temporală, ci 
de una logică. Aici, de multe ori, relaţia temporală 
răstoarnă relaţia logică. În ştiinţele naturii, la fel ca în 
economie sau etică sau drept, oamenii pornesc de la 
detalii. Ei încep prin a aborda problemele individuale 
pe măsură ce acestea apar. Numai când aceste detalii 
s-au acumulat într-o cantitate considerabilă încep 
aceştia să reflecteze asupra activităţii pe care au între- 

prins-o şi descoperă că au întreprins-o în mod me- 
todic, potrivit unor principii de care nu erau conştienţi 
până atunci. 

Însă prioritatea temporală a activităţii detaliate faţă 
de reflecţia asupra principiilor pe care le presupune nu 
trebuie să fie-exagerată. Ar fi o exagerare, de exemplu, 
să considerăm că o „perioadă” de activitate detaliată 
din cadrul ştiinţelor naturii sau din oricare alt domeniu 
al gândirii sau acţiunii, o „perioadă” ce durează jumătate 
de secol sau chiar jumătate de deceniu, este urmată de 
O „perioadă” de reflecţie asupra principiilor care se si- 
tuează în mod logic la baza acesteia. Acest contrast 
între „perioade” de gândire nonfilosofică şi „perioade” 
ulterioare de filosofare este poate ceea ce Hegel voia 
să spună în cunoscuta sa lamentare de la sfârşitul 
Prefeţei cărţii Philosophie des Rechts: 


Când filosofia îşi pictează cenuşiul pe cenuşiu, înseamnă 
că una dintre formele vieţii a îmbătrânit şi că nu se lasă 
întinerită cu cenuşiu pe cenuşiu, ci doar cunoscută; 
bufnița Minervei nu-şi ia zborul decât la căderea serii. 


Dacă la asta se referea Hegel, atunci a făcut o gre- 
şeală, o greşeală pe care Marx nu a făcut decât să o 
răstoarne şi pe care nu a corectat-o atunci când a scris că 
„Filosofii nu au făcut decât să interpreteze lumea, im- 
portant este însă a o schimba” (Teze despre Feuerbach, 
xi). Această deplângere a filosofiei este împrumutată, 
cu aceleaşi cuvinte, de la Hegel; doar că ceea ce Hegel 
consideră că este o trăsătură necesară a întregii filosofii, 
Marx consideră că este un defect de care filosofia a 
suferit până când el, Marx, a revoluţionat-o. 

De fapt, activitatea detaliată rareori se desfăşoară 
o perioadă oarecare de timp fără intervenţia reflecţiei. 
Iar această reflecţie acţionează asupra activităţii deta- 
liate; fiindcă atunci când oamenii devin conştienţi de 
principiile în funcţie de care au gândit sau acţionat, ei 
devin conştienţi de ceva ce, în acele gânduri şi acţiuni 
au încercat, deşi inconştient, să facă, şi anume să stabi- 
lească în detaliu implicaţiile logice ale acelor principii. 
Minţilor puternice această nouă conştientizare le dă o 
nouă forţă, adică o nouă fermitate în abordarea proble- 
melor detaliate. Minţilor slabe le furnizează o nouă ispită, 
ispita acelui tip de pedanterie ce constă în reținerea 
principiului şi uitarea trăsăturilor particulare ale proble- 
mei la care este aplicat. 

Studiul detaliat al faptului natural este numit de 
obicei ştiinţă a naturii sau, pe scurt, ştiinţă, iar reflecţia 
asupra principiilor — fie că sunt ale ştiinţelor naturii sau 
ale oricărui domeniu al gândirii sau acţiunii — este numită 
de obicei filosofie. 

Vorbind în aceşti termeni şi limitând filosofia 
pentru moment la reflecţia asupra principiilor științe- 
lor naturii, ceea ce am spus mai sus ar putea fi expri- 
mat afirmând că ştiinţele naturii ar trebui să apară 
primele pentru ca filosofia să aibă subiect de reflecţie; 
că cele două sunt atât de strâns înrudite încât ştiinţele 
naturii nu pot funcţiona multă vreme fără ca filosofia 
să înceapă şi că filosofia reacţionează la ştiinţa din 
care s-a dezvoltat oferindu-i în viitor o nouă fermitate 
şi o nouă consistenţă generate de noua conştientiza- 
re de către omul de ştiinţă a principiilor după care a 
lucrat. 

Din acest motiv, nu e bine ca ştiinţele naturii să fie 
atribuite doar unei singure clase de indivizi numiţi 
oameni de ştiinţă, iar filosofia unei alte clase alcătuită 
din filosofi. Un om care nu a reflectat niciodată la prin- 
cipiile muncii sale nu a ajuns la o atitudine matură faţă 
de aceasta; un om de ştiinţă care nu a filosofat nicio- 
dată asupra ştiinţei sale nu poate fi altceva decât un 
banal muncitor imitativ de mâna a doua. Cel care nu 
s-a bucurat de un anumit tip de experienţă nu poate 
reflecta asupra acesteia, filosoful care nu a studiat şi 
lucrat în domeniul ştiinţelor naturii nu poate filosofa 
pe acest subiect fără a se face de râs. 

Înainte de secolul al nouăsprezecelea, cel puţin oa- 
menii de ştiinţă eminenţi şi distinși au filosofat, într-o 
anumită măsură, despre ştiinţa lor, aşa cum ne stau 
mărturie scrierile lor. Iar, în măsura în care aceştia con- 
siderau ştiinţele naturii principala lor activitate, este 
rezonabil să presupunem că aceste mărturii reduc 
ponderea filosofării lor. În secolul al nouăsprezecelea a 
apărut o modă care separa oamenii de ştiinţă şi filosofii 
în două corpuri profesionale, ajungându-se la situaţia 
în care unul nu ştie foarte multe despre munca celuilalt 
şi nu manifestă o simpatie foarte mare pentru ea. Este 
o modă păgubitoare care a afectat negativ ambele 
tabere şi în ambele tabere există o dorinţă sinceră de a 
pune capăt acestei situaţii şi de a face o punte peste 
prăpastia de neînțelegere pe care a creat-o. Puntea 
trebuie începută din ambele capete, iar eu, ca membru 
al profesiei filosofice, pot începe cel mai bine de pe 
poziţia mea filosofând asupra experienţei pe care o am 
în privinţa ştiinţelor naturii. Nefiind un om de ştiinţă 

profesionist, ştiu că am şanse să mă fac de râs, dar 
munca de construire a punţii trebuie să continue. 


2. Concepția greacă despre natură 


Ştiinţele naturii din Grecia clasică se bazau pe principiul 
potrivit căruia lumea naturii este saturată sau pătrunsă 
de minte. Gânditorii greci considerau prezenţa minţii 
în natură drept sursa acelei regularităţi sau ordini din 
lumea naturală a cărei existenţă făcea posibilă o ştiinţă 
a naturii. Lumea naturii era considerată de ei o lume a 
corpurilor aflate în mişcare. Mişcările în ele însele, 
potrivit ideilor greceşti, se datorau vitalităţii sau „sufle- 
tului”, dar mişcarea în sine, credeau ei, este diferită de 
ordine. Aceştia concepeau mintea, în toate manifestările 
ei, atât din cadrul activităţilor omeneşti cât şi din alte 
domenii, ca fiind un element cârmuitor, un element 
dominant sau regulator, impunând ordine întâi asupra 
ei însăşi şi apoi asupra tuturor lucrurilor care îi aparţin, 
în primul rând propriul său corp şi în al doilea rând 
mediul înconjurător al acelui corp. 

Întrucât lumea naturii nu este doar o lume a mişcării 
necontenite şi astfel un lucru viu, dar şi o lume a mişcării 
ordonate sau regulate, grecii au spus că lumea naturii 
nu este doar vie ci şi inteligentă, nu doar un vieţuitor 
uriaş cu un „suflet“ şi o viaţă proprie, ci şi un vieţuitor 
raţional cu o „minte” proprie. Viaţa şi inteligenţa crea- 
turilor care populează suprafața pământului şi regiunile 
adiacente acestuia, argumentau ei, reprezintă o orga- 
nizare locală specializată a acestei vitalităţi şi raţionalităţi 
atotpătrunzătoare, astfel încât o plantă sau un animal, 

potrivit ideilor acestora, participă într-un grad propriu, 
din punct de vedere psihic, la procesul vital al „sufle- 
tului” lumii şi, din punct de vedere intelectual, la ope- 
raţia „minţii” lumii nu mai puţin decât participă, din 
punct de vedere material, la organizarea fizică a „cor- 
pului” lumii. 

Înrudirea fizică a plantelor şi animalelor cu pămân- 
tul reprezintă o credinţă pe care o avem în comun cu 
grecii, dar ideea de înrudire psihică şi intelectuală este 
ciudată pentru noi şi constituie o dificultate care stă în 
calea înţelegerii relicvelor ştiinţelor greceşti ale naturii 
pe care le găsim în literatura acestora. 


3. Concepţia renascentistă despre natură 


A doua din cele trei mişcări cosmologice pomenite la 
începutul acestui capitol s-a petrecut în secolele al şai- 
sprezecelea şi al şaptesprezecelea. Propun să numesc 
perspectiva asupra naturii a acestei mişcări cosmologie 
a „Renaşterii“. Acest nume nu este bun, deoarece ter- 
menul „Renaştere” se referă la o perioadă anterioară 
din istoria gândirii, care începe în Italia cu umanismul 
secolului al paisprezecelea şi continuă, în aceeaşi ţară, 
cu cosmologiile platonică şi aristotelică din acel secol 
şi din secolul următor. Cosmologia pe care o voi descrie 
aici a fost în principiu o reacţie la acestea şi poate că 
s-ar numi mai bine „post-Renaştere”, dar acesta este 
un termen stângaci. 

Istoricii artei au folosit în ultima vreme, pentru o 
anumită parte din perioada la care mă refer, adjectivul 
„baroc”, însă acesta este un cuvânt împrumutat din ter- 

minologia logicii formale unde era folosit ca termen ce 
manifesta dispreţ faţă de un anumit tip de prost gust 
ce domina în secolul al şaptesprezecelea, iar adoptarea 
acestuia ca epitet descriptiv pentru ştiinţa naturală a 
lui Galileo, Descartes şi Newton ar fi „bien baroque". 
Cuvântul „gotic”, folosit cu referire la arhitectura medie- 
vală, a reuşit să se descotorosească de semnificaţia ini- 
ţială şi să devină un termen care nu face decât să descrie 
un anumit stil, dar nimeni, cred eu, nu a propus vreo- 
dată să numească opera lui Aquino sau Duns Scotus 
„filosofie gotică”; iar acum, chiar şi în cazul arhitecturii, 
acest termen a început să dispară. Astfel, voi folosi ter- 
menul „Renaştere”, ţinând cont de cele spuse mai sus 
şi cerându-mi scuze că m-am îndepărtat de uzanţa 
statornicită. 

Perspectiva renascentistă asupra naturii a început 
să se formeze în antiteză cu perspectiva grecească în 
operele lui Copernic (1473-1543), Telesio (1508-88) şi 
Bruno (1548-1600). Punctul central al acestei antiteze 
a fost negarea ideii că lumea naturii, lumea studiată de 
ştiinţa fizicii, este un organism şi afirmarea concepţiei 
potrivit căreia aceasta este lipsită atât de inteligenţă 
cât şi de viaţă. Este prin urmare incapabilă să-şi rându- 
iască propriile mişcări într-un mod raţional şi de fapt 
nu este deloc capabilă să se mişte de una singură. 


1Saint-Simon, apud Littré, citat de Croce, Storia della Età barocca 
in Italia (Bari, 1928), p. 22. Cf. Encyclopédie: „L'idée du baroque 
entraîne avec soi celle du ridicule poussé à l'excès”. Şi Francesco 
Milizia, Dizionario delle belle arte del disegno (1797), „Brocco è il 
superlativo del bizarro, l'eccesso del ridicolo". Ambii citați în Croce 
op. pit., p. 23. 

Mişcările pe care le vădeşte şi pe care fizicianul le cerce- 
tează îi sunt impuse din afară, iar regularitatea acestora 
se datorează „legilor naturii” impuse şi ele din afară. În 
loc să fie un organism, lumea naturală este un meca- 
nism, un mecanism în sens literal al cuvântului, un 
aranjament de părţi corporale concepute, puse laolaltă 
şi pornite pentru un scop determinat de o minte aflată 
în afară. Gânditorii Renaşterii, asemenea grecilor, au 
văzut în ordinea lumii naturale o expresie a inteligenţei, 
dar pentru greci această inteligenţă era inteligenţa 
proprie naturii, iar pentru gânditorii Renaşterii era 
inteligenţa unui lucru diferit de natură - creatorul şi 
stăpânul divin al naturii. Această distincţie este cheia 
tuturor diferenţelor principale dintre ştiinţa greacă şi 
cea renascentistă a naturii. 

Fiecare dintre aceste mişcări cosmologice a fost 
urmată de o mişcare în care centrul de interes a trecut 
de la natură la minte. În istoria gândirii greceşti, această 
trecere s-a petrecut odată cu Socrate. Deşi gânditorii 
anteriori nu neglijaseră etica, politica sau chiar logica 
şi teoria cunoaşterii, aceştia îşi centraseră eforturile mai 
ales asupra teoriei naturii. Socrate a inversat această 
orientare şi s-a centrat asupra eticii şi logicii şi, începând 
cu perioada sa — deşi teoria naturii nu a fost uitată nici 
măcar de Platon, care a făcut mai multe în această 
direcţie decât realizăm în general — teoria minţii a pre- 
dominat iar teoria naturii a trecut pe locul al doilea. 

Această teorie grecească a minţii din gândirea lui 
Socrate şi a succesorilor săi a fost intim legată şi con- 
diţionată de rezultatele deja obţinute în cadrul teoriei 
naturii. Mintea care era studiată de Socrate, Platon şi 

Aristotel era întotdeauna prima şi cea mai importantă 
minte în natură, mintea din corp şi a corpului manifes- 
tându-se prin controlul exercitat asupra corpului; iar 
atunci când aceşti filosofi au fost nevoiţi să recunoască 
mintea care transcende corpul, au afirmat această des- 
coperire într-un mod care vădeşte cât de paradoxală li 
se părea această idee şi cât de îndepărtată de modul 
lor de gândire obişnuit sau (după cum spunem uneori) 
„instinctiv”. Socrate din dialogurile lui Platon se aşteaptă 
de fiecare dată să fie întâmpinat cu incredulitate şi 
neînțelegere atunci când începe să afirme că sufletul 
raţional sau mintea operează independent de corp: fie 
când discută teoria cunoaşterii şi diferenţiază mintea 
corporală apetitivă şi senzorială cu înţelegerea pur inte- 
lectuală a formelor care este realizată de activitatea total 
independentă şi autonomă a sufletului raţional fără aju- 
torul corpului, fie când prezintă doctrina nemuririi şi 
afirmă că sufletul raţional se bucură de o viaţă eternă 
neafectată de naşterea sau moartea corpului care îi 
aparţine. 

Acelaşi ton îl întâlnim la Aristotel, care consideră ca 
fiind de la sine înţeles că „sufletul” ar trebui să fie definit 
drept o entelehie a corpului organic — adică activitatea 
menţinută prin sine a unui organism — dar care vorbeşte 
ca şi cum ar expune o doctrină misterioasă şi dificilă atunci 
când spune că intelectul sau raţiunea, vous, deşi într-un 
anumit sens este o parte a „sufletului“, nu posedă nici 
un organ corporal şi nu este influenţat, asemenea sim- 
ţurilor, de obiectele sale (De anima 429 a 15 sqq.), astfel 
încât nu este altceva decât activitatea sa de gândire 
(ibid 21-2) şi este „separabil“ de corp (ibid 429 b 5). 

Toate aceste lucruri ne arată că, pornind de la o 
cunoaştere generală a naturalismului presocratic, ar tre- 
bui să ne aşteptăm că gânditorii greci consideră în 
general de la sine înţeles că mintea aparţine în esenţă 
corpului şi trăieşte cu el în cea mai strânsă legătură şi că, 
atunci când se confruntă cu motive pentru a considera 
această unire parţială, ocazională sau precară, aceştia 
sunt nedumeriţi de posibilitatea acestui lucru. 

În gândirea Renaşterii, această stare de lucruri este 
exact invers. Pentru Descartes, corpul este o substanţă 
şi mintea o alta. Fiecare lucrează independent potrivit 
propriilor sale legi. Dacă imanenţa minţii în corp este 
axioma fundamentală a gândirii greceşti, transcendenţa 
acesteia este axioma fundamentală a lui Descartes. 
Descartes ştie foarte bine că transcendenţa nu trebuie 
împinsă până la dualismul total, cele două lucruri tre- 
buie să fie legate cumva; dar, din punct de vedere cos- 
mologic, el nu poate găsi o altă legătură în afară de 
Dumnezeu, iar la nivelul fiinţei umane individuale este 
condus la soluţia disperată, ridiculizată pe bună drep- 
tate de Spinoza, de situare a acesteia în glanda pineală 
care, după părerea lui, trebuie să fie organul de unire a 
corpului cu sufletul, deoarece, ca anatomist, nu îi poate 
găsi nici o altă funcţie. 

Chiar şi Spinoza, cu insistența sa asupra unităţii de 
substanţă, nu este un caz mai bun, deoarece gândirea 
şi întinderea sunt în filosofia sa două atribute total dis- 
tincte ale unei singure substanţe, iar fiecare, ca atribut, 
îl transcende complet pe celălalt. Astfel, atunci când în 
secolul al optsprezecelea centrul de greutate în gândirea 
filosofică a trecut de la teoria naturii la teoria minţii, 

Berkeley fiind aici punctul critic, aşa cum Socrate a fost 
la greci, problema naturii s-a afirmat inevitabil sub aceas- 
tă formă: Cum poate avea vreo legătură mintea cu 
ceva complet străin de ea, ceva în esenţă mecanic şi 
non-mintal, adică natura? Aceasta era întrebarea, în 
fond singura întrebare, referitoare la natură care i-a 
îngrijorat pe marii filosofi ai minţii: Berkeley, Hume, 
Kant, Hegel. În fiecare caz, răspunsul lor era în definitiv 
acelaşi, şi anume că mintea face natura, că natura este, 
ca să spunem aşa, un produs secundar al activităţii 
autonome a minţii. 

Voi discuta această perspectivă idealistă în detaliu 
mai jos, tot ceea ce vreau să clarific în acest punct este 
că natura nu însemna două lucruri. Nu se considera că 
natura este în sine mentală, alcătuită din materia minţii 
ci, dimpotrivă, se pornea de la presupunerea că natura 
este radical non-mentală sau mecanică şi niciodată 
nu se revenea la această presupunere, susţinându-se 
întotdeauna că natura este în esenţă străină de minte. 
În al doilea rând, nu se considera că natura este o iluzie 
sau un vis al minţii, ceva nonexistent, dimpotrivă, se 
susţinea că natura este într-adevăr ceea ce pare a fi; este 
opera minţii şi nu există de una singură, dar este o operă 
produsă cu adevărat şi, fiind produsă cu adevărat, există 
cu adevărat. 

Este necesară o avertizare împotriva acestor două 
erori, deoarece au fost neîncetat predate ca adevăruri 
în cărţile moderne, ale căror autori sunt atât de ob- 
sedaţi de ideile secolului al douăzecilea, încât pur şi 
simplu nu le pot înţelege pe cele ale secolului al opt- 
sprezecelea. Într-un fel, acestea nu sunt iremediabile, 

deoarece, din cugetările străbunilor lor, oamenii ar fi 
trebuit să aibă parte de un anumit progres, dar nu este 
un progres situaţia ce califică oamenii să facă afirmaţii 
istorice despre idei pe care au încetat să le mai înţeleagă 
şi să se aventureze să lanseze astfel de afirmaţii şi să 
spună că, pentru Hegel, „însuşirile materiale sunt apa- 
renţe înşelătoare ale anumitor însuşiri mentale” (C. D. 
Broad, The Mind and its Place in Nature, 1928, p. 624) 
sau că, după Berkeley, „experienţa culorii verzi este total 
nediferenţiată de culoarea verde” (G. E. Moore, Philo- 
sophical Studies, 1922, p. 14, unde Berkeley nu este numit, 
dar pare să fie avut în vedere); respectul pentru realizările 
personale şi poziţiile academice ale acestor nu trebuie 
să ne orbească până într-atât încât să nu vedem că ei 
fac afirmaţii neadevărate despre ceva nu au înţeles. 

Perspectiva greacă asupra naturii ca organism in- 
teligent se baza pe o analogie, o analogie între lumea 
naturii şi fiinţa umană individuală, care începe prin a 
descoperi anumite caracteristici în sine însuşi ca individ 
şi continuă prin a proiecta aceleaşi caracteristici asupra 
naturii. Prin operaţia propriei sale conştiinţe de sine, 
acesta ajunge să se considere un corp ale cărui părţi se 
află într-o mişcare ritmică constantă, aceste mişcări 
fiind delicat armonizate între ele astfel încât să păstreze 
vitalitatea întregului; şi, în acelaşi timp, descoperă că 
este o minte ce conduce activitatea acestui corp în 
conformitate cu propriile sale dorinţe. Lumea naturii, 
în totalitatea ei, este astfel explicată ca un macrocosm 
analog cu acest microcosm. 

Perspectiva renascentistă asupra naturii ca mecanism 
este de asemenea analogică la origine, dar presupune o 

ordine diferită de idei. În primul rând, este bazată pe 
ideea creştină a unui Dumnezeu creator şi omnipotent. 
În al doilea rând, este bazată pe experienţa umană de 
construire şi proiectare a mecanismelor sau maşinăriilor. 
Grecii şi romanii nu erau utilizatori de maşinării decât 
într-o foarte mică măsură — catapultele şi clepsidrele 
lor nu reprezentau un aspect al vieţii suficient de pro- 
eminent încât să influenţeze modul în care concepeau 
relaţia dintre ei înşişi şi lume. Dar, în secolul al şaispre- 
zecelea, revoluţia industrială deja începuse. Tiparniţa şi 
moara de vânt, sistemul de pârghii, pompa şi scripetele, 
ceasul şi roaba şi o serie întreagă de dispozitive folosite 
de mineri şi de ingineri constituiau aspecte obişnuite 
ale vieţii cotidiene. Toată lumea înţelegea natura unei 
maşinării, iar experienţa fabricării şi folosirii unor astfel 
de lucruri devenise o parte din conştiinţa generală a 
omului european. Nu era decât un pas până la propozi- 
ţie: Aşa cum un ceasornicar sau un constructor de mori 
este faţă de un ceas sau o moară, tot aşa este şi Dumne- 
zeu faţă de natură. 


4. Perspectiva modernă asupra naturii 


Perspectiva modernă asupra naturii este întrucâtva 
datoare cosmologiei greceşti şi celei renascentiste, dar 
este fundamental diferită de cele două. Pentru a descrie 
diferenţele cu exactitate nu este o treabă uşoară, având 
în vedere că această mişcare este încă la început şi nu 
a avut încă timpul să-şi maturizeze ideile pentru a fi 
exprimată în mod sistematic. Ne confruntăm nu atât de 
mult cu o nouă cosmologie, cât ne confruntăm cu un 

număr mare de noi experimente cosmologice, toate 
foarte tulburătoare dacă sunt privite din punctul de ve- 
dere al renaşterii şi toate, într-un anumit grad, animate de 
ceea ce putem recunoaşte ca fiind un singur spirit — dar 
definirea acestui spirit este foarte dificilă. Putem, totuşi, 
descrie tipul de experienţă pe care se bazează şi putem 
indica astfel punctul de pornire al acestei mişcări. 
Cosmologia modernă, asemenea predecesoarelor 
sale, este bazată pe o analogie. Ceea ce are nou este 
faptul că analogia sa este una nouă. Aşa cum ştiinţa 
greacă a naturii era bazată pe analogia dintre natura- 
macrocosm şi omul-microcosm, aşa cum omul se vede 
pe sine în propria conştiinţă de sine, aşa cum ştiinţa 
renascentistă a naturii era bazată pe analogia dintre 
natură ca operă a lui Dumnezeu şi maşinăriile care 
sunt opera omului (aceeaşi Analogie care în secolul al 
optsprezecelea avea să devină supoziţia capodoperei 
lui Joseph Butler?), tot aşa perspectiva modernă asupra 
naturii — care începe să-şi găsească pentru prima dată 
expresie către sfârşitul secolului al optsprezecelea şi care 
de atunci a început să capete greutate şi să se stator- 
nicească până în ziua de azi — este bazată pe analogia 
dintre procesele lumii naturale studiate de oamenii de 
ştiinţă şi vicisitudinile vieţii umane studiate de istorici. 
Asemenea celei din Renaştere, această analogie 
nu poate opera decât dacă sunt îndeplinite anumite 
condiţii. Cosmologia Renaşterii, după cum am arătat, 


2 „Aşadar, această metodă fiind în mod evident concludentă, planul 
meu este acela de a o aplica, înțelegând ca pe un fapt dovedit că 
există un Autor inteligent al Naturii” (italicele îmi aparţin), op. cit., 
Introducere, paragraful 10 (Oxford, 1897, p. 10). 

s-a născut dintr-o familiarizare generală cu fabricarea 
şi utilizarea mecanismelor. Secolul al şaisprezecelea a 
fost perioada în care această familiarizare a fost atinsă. 
Cosmologia modernă nu ar fi putut să apară decât în 
urma unei familiarizări generale cu studiile istorice şi în 
particular cu studiile istorice de genul celor care aşezau 
ideea de proces, schimbare şi dezvoltare în centrul preo- 
cupării lor şi o recunoşteau drept categoria funda- 
mentală a gândirii istorice. Acest tip de istorie a apărut 
prima dată pe la mijlocul secolului al optsprezecelea. 
Bury o identifică mai întâi la Turgot (Discours sur l'histoire 
universelle, 1750) şi Voltaire (Le Siecle de Louis XIV, 1751). 
A fost dezvoltată în Encyclopedie (1751-65), devenind 
apoi un loc comun. Transpusă în următoarea jumătate 
de veac în termeni ce ţin de ştiinţele naturii, ideea de 
„progres” a devenit (de exemplu, la Erasmus Darwin, 
Zoonomia, 1794-8, şi Lamark, Philosophie zoologique, 
1809) ideea care, peste încă o jumătate de veac, avea 
să capete notorietate sub denumirea de „evoluţie”. 

În sensul cel mai restrâns, evoluţia înseamnă doc- 
trina asociată în special cu numele lui Charles Darwin, 
deşi nu a fost primul care a dezvoltat-o, potrivit căreia 
speciile de organisme vii nu reprezintă un repertoriu 
fix de tipuri permanente, ci încep să existe şi sfârşesc în 
timp. Dar această doctrină nu este decât o expresie a 
unei tendinţe ce ar putea funcţiona şi care de fapt a 
funcţionat într-un domeniu mult mai larg: tendinţa de 
a rezolva vechiul dualism al elementelor neschimbă- 
toare şi schimbătoare din lumea naturii prin afirmarea 


3 J. B. Bury, The Idea of Progress (1924), cap. VII. 

ideii potrivit căreia ceea ce se considerase până atunci 
ca fiind neschimbător era în realitate supus schimbării. 
Când această tendinţă se manifestă fără îngrădire şi 
concepţia elementelor neschimbătoare din natură este 
complet eradicată, rezultatul ar putea fi numit „evolu- 
ţionism radical”, o doctrină care a ajuns la maturitate 
abia în secolul al douăzecilea şi a fost pentru prima 
dată expusă în mod sistematic de către Bergson. 

Originea acestei tendinţe, care poate fi identificată 
în diferite domenii ale ştiinţelor naturii cu peste o sută 
de ani înaintea lui Bergson, trebuie să fie căutată în 
mişcarea istorică de la sfârşitul secolului al optspreze- 
celea şi în dezvoltarea pe care această mişcare a avut-o 
în secolul al nouăsprezecelea. 

Conceptul de evoluţie, aşa cum era cunoscut de cei 
ce au fost martorii aplicării detaliate a acesteia de către 
Darwin în domeniul biologiei, a marcat o criză de primă 
importanţă în istoria gândirii umane. Însă cele mai tim- 
purii încercări de expunere filosofică a acestui concept, 
în special din partea lui Herbert Spencer, erau ama- 
toriceşti şi neconcludente, iar criticile pe care le-au 
provocat pe bună dreptate nu au condus atât de mult 
la o cercetare amănunţită a conceptului însuşi cât au 
condus la credinţa că o astfel de cercetare nu merita să 
fie făcută. 

Problema avută în vedere era una foarte cuprinză- 
toare: În ce condiţii este posibilă cunoaşterea? Pentru 
greci, axioma era aceea că nu este cognoscibil decât 
cea ce este neschimbător. Lumea naturii, tot conform 
grecilor, este o lume a schimbării perpetue şi universale. 
S-ar părea că, în acest caz, ştiinţele naturii sunt impo- 

sibile. Dar cosmologia Renaşterii a evitat această con- 
cluzie printr-o distinguo. Lumea naturii accesată de 
simţuri era considerată incognoscibilă, dar se argu- 
menta că în spatele acestei lumi de aşa-numite „calităţi 
secundare” sălăşluiesc alte lucruri, adevăratele obiecte 
ale ştiinţei naturii, cognoscibile fiindcă sunt neschim- 
bătoare. În primul rând, exista „substanţa” sau „materia”, 
ea însăşi neschimbătoare, ale cărei configurații şi aran- 
jamente schimbătoare constituiau realităţile ale căror 
manifestări faţă de simţurile noastre luau forma calită- 
ţilor secundare. În al doilea rând, existau „legile” în funcţie 
de care aceste configurații şi aranjamente se schimbau. 
Aceste două lucruri, materia şi legea naturală, reprezentau 
obiectele neschimbătoare ale ştiinţei naturii. 

Care este relaţia dintre „materia” considerată sub- 
stratul schimbărilor din lumea naturală perceptibilă şi 
„legile” în funcţie de care se petreceau aceste schimbări? 
Fără a discuta în detaliu această întrebare, mă voi 
aventura să afirm că acestea reprezintă acelaşi lucru 
formulat de două ori. Motivul afirmării acestor idei pro- 
vine din presupusa nevoie a unui lucru neschimbător şi 
prin urmare, conform axiomei seculare, cognoscibil, 
aflat în spatele spectacolului schimbător şi prin urmare 
incognoscibil al naturii aşa cum o percepem prin sim- 
ţurile noastre. 

Acest ceva neschimbător a fost căutat în două di- 
recţii simultan sau (dacă doriţi) a fost descris în două 
vocabulare simultan. În primul rând, a fost căutat prin 
înlăturarea din natura-aşa-cum-o-cunoaştem a tot ceea 
ce este vizibil schimbător, astfel încât să rămână un rezi- 
duu sub forma lumii naturale care acum este în sfârşit 

cognoscibilă fiindcă nu mai este schimbătoare; în al 
doilea rând, a fost căutat prin identificarea unor rela- 
ţii neschimbătoare între lucrurile schimbătoare. Cu 
alte cuvinte, am putea spune că lucrul neschimbător 
a fost descris mai întâi în vocabularul „materialismului”, 
aşa cum au făcut primii ionieni, şi apoi în vocabularul 
„idealismului“, aşa cum au făcut pitagoricienii, unde 
„materialismul” înseamnă încercarea de a înţelege 
lucrurile întrebând din ce sunt făcute, iar „idealismul“ 
încercarea de a înţelege lucrurile întrebând ce în- 
seamnă „A este făcut din B“, adică ce „formă” i-a 
fost impusă pentru a-l diferenţia de lucrul din care 
este făcut. 

Dacă „lucrul neschimbător” cerut poate fi găsit 
într-una din aceste căutări sau poate fi descris într-unul 
din aceste vocabulare, celălalt vocabular nu mai este 
necesar. Astfel, „materialismul” şi „idealismul”, care în 
secolul al şaptesprezecelea coexistau în mod paşnic, în 
secolul al optsprezecelea au început să intre treptat 
în rivalitate. Pentru Spinoza părea un lucru clar că 
natura se revelează intelectului uman în două „atribu- 
te”, „întinderea” şi „cugetarea”, unde „întinderea” 
nu înseamnă întinderea vizibilă a, de pildă, peticelor 
vizibile de culoare de pe cer, copaci, iarbă ş.a.m.d., ci 
„întinderea” inteligibilă a geometriei, pe care Descar- 
tes a identificat-o cu materia, şi unde „cugetare” nu 
înseamnă activitatea mentală a gândirii, ci „legile 
naturii” care sunt obiectele gândirii naturalistului. 
Realitatea naturii, susţine Spinoza, este „exprimată” în 
mod alternativ prin aceste două „atribute”, cu alte cu- 
vinte, Spinoza este „materialist” şi „idealist” în acelaşi 

timp. Dar atunci când Locke susţinea că nu există „nici 
o ştiinţă a Substanţei”, el abandona răspunsul „materia- 
list” la întrebare şi proclama suficiența răspunsului 
„idealist”. Întrebarea era: Cum putem găsi acel lucru 
neschimbător şi astfel cognoscibil în sau în spatele sau 
care aparţine cumva fluxului naturii-aşa-cum-o-perce- 
pem? În cadrul ştiinţei moderne sau evoluționiste a 
naturii, această întrebare nu mai apare, iar controversa 
dintre „materialism” şi „idealism”, ca două variante de 
răspuns, nu mai are nici o semnificaţie. 

Această controversă a devenit nesemnificativă de- 
oarece presupoziţiile sale au suferit o schimbare revo- 
luţionară pe la începutul secolului al nouăsprezecelea. 
La acea dată, istoricii învăţaseră să gândească şi au 
descoperit că pot să gândească ştiinţific despre o lume 
de activităţi umane mereu schimbătoare, unde nu 
exista nici un substrat neschimbător în spatele schim- 
bărilor şi nici o lege neschimbătoare în conformitate 
cu care se petreceau schimbările. Istoria se instituise 
deja ca ştiinţă, adică o cercetare progresivă în care 
concluziile sunt stabilite prin validare şi demonstraţie. 
S-a dovedit aşadar prin experiment că cunoaşterea 
ştiinţifică era posibilă în cazul obiectelor supuse con- 
stant schimbării. Încă o dată, aşadar, conştiinţa de sine 
a omului, în cazul acesta conştiinţa colectivă de sine a 
omului, propria sa conştiinţă istorică despre propriile 
sale activităţi colective, a fost cea care a furnizat un 
punct de reper pentru gândurile sale despre natură. 
Concepţia istorică a schimbării sau procesului cognosci- 
bil în mod ştiinţific a fost aplicat, cu numele de evoluţie, 
la lumea naturală. 

5. Consecințele acestei perspective 


Această nouă concepţie despre natură, concepţia evolu- 
ţionistă bazată pe analogia istoriei, are anumite carac- 
teristici ce rezultă în mod necesar din ideea centrală 
pe care se bazează. Ar fi de folos să menţionăm câteva 
dintre ele. 

1. Schimbarea nu mai este ciclică, ci progresivă. Primul 
lucru la care mă voi referi este acela că schimbarea 
capătă un nou caracter în mintea naturalistului. Gândi- 
torii greci, renascentişti şi moderni sunt toţi de acord 
că tot ce se află în lumea naturii, aşa cum este perce- 
pută de noi, se află într-o stare de schimbare continuă. 
Însă gânditorii greci considerau aceste schimbări na- 
turale ca fiind ciclice. O schimbare de la o stare a la o 
stare f, susțineau ei, este întotdeauna o parte dintr-un 
proces care se încheie printr-o întoarcere de la starea 6 
la starea a. Atunci când s-au văzut nevoiţi să recunoască 
existenţa unei schimbări care nu era ciclice fiindcă nu 
permitea o astfel de întoarcere, cum ar fi schimbarea 
de la tinereţe la maturitate a unui organism animal sau 
vegetal, ei au considerat-o ca fiind un fragment muti- 
lat al unei schimbări care, dacă ar fi fost completă, ar fi 
fost ciclică; iar lucrul care o manifesta, indiferent că era 
animal, vegetal sau orice altceva, îl considerau defec- 
tuos tocmai din acest motiv, şi anume că nu manifestă 
în schimbările sale acel tipar ciclic pe care orice schim- 
bare ar trebui să-l dovedească. Ca o alternativă, se 
putea considera de multe ori că o schimbare neciclică 
nu este, de fapt, incompletă în sine, ci este doar in- 
complet cunoscută. Această tendinţă de a concepe 

schimbarea ca fiind în esență — sau atunci când poate 
să-şi realizeze şi să-şi manifeste natura sa proprie qua 
schimbare — non-progresivă (unde, prin progres, mă refer 
la o schimbare ce conduce totdeauna la ceva nou, fără 
a implica în mod necesar o îmbunătăţire), adică ciclică, 
a caracterizat gândirea grecească în întreaga ei istorie. Nu 
voi pomeni doar un singur exemplu izbitor în acest sens: 
doctrina care domină cosmologia greacă de la ionieni 
la Aristotel, potrivit căreia mişcarea totală a organismului 
universal, mişcarea din care derivă toate celelalte miş- 
cări din lumea naturală este o rotaţie uniformă. 

Gândirea modernă inversează această stare de lu- 
cruri. Dominată de ideea de progres sau dezvoltare, care 
provine din principiul potrivit căruia istoria nu se repe- 
tă, aceasta consideră lumea naturii ca fiind o a doua 
lume în care nimic nu se repetă, o a doua lume a pro- 
gresului caracterizată, nu mai puţin decât cea a istoriei, 
de emergenţa constantă a unor lucruri noi. Schimbarea 
este în esenţă progresivă. Schimbările care par să fie 
ciclice nu sunt de fapt ciclice. Este întotdeauna posibil 
să le explicăm ca fiind ciclice doar în aparenţă, dar, în 
realitate, ca fiind progresive în două moduri: în mod 
subiectiv, spunând că ceea ce s-a înţeles că este identic 
nu este decât similar, sau în mod obiectiv, spunând (ca 
să vorbim metaforic) că ceea ce s-a înţeles că este o 
mişcare de rotaţie sau circulară este de fapt o mişcare 
în spirală, una în care raza se schimbă constant sau 
centrul se mută neîncetat sau ambele. 

2. Natura nu mai este mecanică. Un rezultat negativ 
al introducerii ideii de evoluţie în ştiinţele naturii a fost 
abandonarea concepţiei mecaniciste a naturii. 

Este imposibil să descriem unul şi acelaşi lucru ca 
un mecanism şi deopotrivă ca un lucru care se dezvoltă 
şi evoluează. Ceva care se dezvoltă ar putea să con- 
struiască el însuşi maşinării, dar nu poate fi la rândul 
său o maşinărie. Aşadar, conform teoriei evoluționiste, 
în natură ar putea exista maşinării, dar natura însăşi nu 
poate fi o maşinărie şi nu poate fi descrisă în termeni 
mecanici nici ca întreg şi nici în părţile sale. 

O maşinărie este în esenţă un produs finit sau un 
sistem închis. Aceasta nu este o maşinărie până când 
nu este finalizată. În timp ce este construită, aceasta nu 
funcţionează ca o maşinărie, nu poate face acest lucru 
decât atunci când este completă; prin urmare, nu se 
poate dezvolta, fiindcă dezvoltarea înseamnă a deveni 
ceea ce încă nu eşti (aşa cum, de exemplu, o pisicuţă 
devine o pisică), iar o maşinărie într-o stare nefinalizată 
nu poate face nimic. Singurul tip de schimbare pe care 
o maşinărie o poate produce în sine prin propria func- 
ţionare este de a se strica sau de a se uza. Acesta nu 
este un caz de dezvoltare, deoarece nu este o dobândire 
a unor funcţii noi, ci doar pierderea unor funcţii vechi. 
Astfel, un vapor care funcţionează poate face toate 
lucrurile pe care le poate face un vapor defect. O ma- 
şinărie ar putea aduce un fel de dezvoltare în cazul 
lucrului asupra căruia operează, aşa cum un siloz de 
cereale ar putea aduna o grămadă mai mare de grâne; 
dar, pentru ca maşina să funcţioneze mai departe, 
această dezvoltare trebuie să fie oprită în următoarea 
fază (în cazul de faţă, grămada de grâne trebuie să fie 
dată la o parte), iar dezvoltarea să fie înlocuită cu un 
ciclu de faze. 

3. Teleologia este reintrodusă. Un corolar pozitiv al 
acestui rezultat negativ este reintroducerea în ştiinţele 
naturii a unei idei pe care concepţia mecanicistă o 
îndepărtase: ideea de teleologie. Dacă lumea naturii 
este o maşinărie sau o grupare de mecanisme, tot ce 
se petrece în interiorul ei se datorează „cauzelor efici- 
ente”, nu în sens aristotelic, ci în sens mecanic, care pre- 
supune impact, atracţie, respingere ş.a.m.d. „Cauzele 
finale” încep să apară numai când discutăm relaţia 
maşinăriei cu fabricantul ei. Dacă natura este conside- 
rată o maşinărie, atunci teleologia sau cauzalitatea 
finală — alături de ideea de „nisus” sau efort din partea 
naturii sau a unui lucru din natură în direcţia realizării 
unui fapt care încă nu există — trebuie să fie exclusă total 
din cadrul ştiinţelor naturii. Aceasta se aplică în mod 
corespunzător în sfera minţii, iar faptul de a o aplica cu 
referire la natură înseamnă a confunda caracteristicile 
acestor două lucruri radical diferite. 

Această negare a teleologiei din ştiinţa mecanicistă 
a naturii ar putea să fie supusă unei rezerve mai mult 
aparente decât reale afirmând, aşa cum a afirmat Spinoza, 
că fiecare lucru din natură se străduieşte să persiste în 
propria sa ființă („in suo esse perseverare conatur”, Etica, 
III, 6). Aceasta nu este decât o cvasi-teologie, deoarece 
strădania (conatus) despre care scrie Spinoza nu este 
îndreptată către realizarea unui lucru care încă nu există. 
Sub forma unor cuvinte ce par să afirme realitatea şi 
universalitatea strădaniei, este negată de fapt însăşi 
esenţa strădaniei. 

Pentru ştiinţa evoluționistă a naturii, esse a fiecărui 
lucru din natură reprezintă propriul său fieri, iar o ştiinţă 

de acest fel trebuie aşadar să înlocuiască propoziţia lui 
Spinoza prin propoziţia potrivit căreia fiecare lucru din 
natură se străduieşte sa persiste in propria sa devenire: 
să continue procesul de dezvoltare în care, având în 
vedere că există, este deja angajat. Aceasta e o propo- 
ziţie care contrazice afirmaţia lui Spinoza, deoarece 
„fiinţa” unui lucru, la Spinoza, reprezintă ceea ce aceasta 
este acum, iar lucrul angajat într-un proces de dez- 
voltare încetează să mai fie ceea ce este acum - de 
exemplu, o pisicuță devenind ceea ce nu este acum, 
adică o pisică. 

4. Substanţa transformată în funcţie. Principiul 
potrivit căruia esse unui lucru reprezintă propriul său 
fieri cere o reformă destul de extinsă a vocabularului 
ştiinţelor naturii, astfel încât toate cuvintele şi propozi- 
tiile care descriu o substanţă sau o structură vor fi 
înlocuite cu termeni şi formule care descriu o funcţie. 
O ştiinţă mecanicistă a naturii va poseda deja un voca- 
bular considerabil de termeni funcționali, dar aceştia 
vor fi întotdeauna însoţiţi de un alt vocabular de ter- 
meni structurali. În orice maşinărie, structura este un 
lucru şi funcţia un altul, deoarece o maşinărie trebuie 
să fie construită înainte de a fi pusă în mişcare. 

Pentru a fabrica un rulment alegi o bucată de oţel 
având un anumit grad de duritate şi, înainte de a putea 
funcţiona ca rulment, îi conferi o anumită formă. Mă- 
rimea, forma, greutatea şi rezistenţa acestuia sunt 
proprietăţi structurale indiferent de faptul că funcţio- 
nează ca rulment sau ca orice altceva în maşinăria din 
care face parte. Aceste proprietăţi rămân aceleaşi indife- 
rent dacă maşinăria căreia îi aparţine se află în mişcare 

sau în repaus. În plus, aceste proprietăţi structurale care 
aparţin unei părţi date a unei maşinării date reprezintă 
fundamentul şi condiţia prealabilă a proprietăţilor fun- 
cţionale ale acesteia. Dacă bucata de oţel nu are forma, 
rezistenţa etc. corecte, nu va fi de folos ca rulment. 

Aşadar, dacă natura este o maşinărie, diferitele miş- 
cări ale părţilor sale vor fi mişcări ale lucrurilor care au 
proprietăţi structurale proprii, independent de aceste 
mişcări, pentru care, de altfel, reprezintă o condiţie 
necesară. Ca să rezumăm, într-o maşinărie şi astfel în 
natură, dacă natura este mecanică, structura şi funcţia 
sunt distincte, iar funcţia presupune structură. 

În lumea activităţii umane aşa cum este cunoscută 
de istoric, nu există o astfel de distincţie şi a fortiori o 
astfel de prioritate. Structura este transformabilă în 
funcţie. Nu este nici o problemă pentru istorici să vor- 
bească despre structura societăţii feudale, a industriei 
capitaliste sau a oraşelor stat greceşti, dar motivul pentru 
care nu este nici o problemă se datorează faptului că ei 
ştiu că aceste aşa numite structuri sunt de fapt complexe 
de funcţie, moduri în care fiinţele umane se comportă; 
şi că atunci când spunem, de pildă, că constituţia bri- 
tanică există, ceea ce vrem să spunem este că anumiţi 
oameni se comportă într-un fel anume. 

Dintr-o perspectivă evoluționistă asupra naturii, o 
ştiinţă a naturii logic construită va urma exemplul isto- 
riei şi va transforma structurile de care este preocupată 
în funcţii. Natura va fi înţeleasă ca fiind alcătuită din 
procese, iar existenţa oricărui lucru special în natură va 
fi înţeleasă ca existenţă a unor procese speciale. Astfel 
„rezistenţa” oţelului va fi înțeleasă, aşa cum de fapt este 


36 IDEEA DE NATURĂ 


înţeleasă de fizicienii moderni, nu ca reprezentând 
denumirea unei proprietăţi structurale a oţelului inde- 
pendentă şi presupusă de un anumit mod în care oţelul 
s-ar putea comporta, ci reprezentând denumirea unui 
mod în care acesta se comportă: de exemplu, denumi- 
rea unei mişcări rapide a particulelor din care metalul 
respectiv este alcătuit, prin care acestea bombardea- 
ză cu violenţă tot ceea ce intră în ceea ce se numeşte 
„contact” cu oţelul, adică în raza de acţiune a bom- 
bardării. 

5. Spaţiu minim şi timp minim. Această transfor- 
mare a structurii în funcţie are importante consecinţe 
pentru detaliile ştiinţelor naturii. Întrucât concepţia 
oricărui tip de substanţă naturală este transformată în 
concepţia unui anumit tip de funcţie naturală şi întrucât 
aceste funcţii sunt în continuare concepute de natura- 
lişti în modul în care au fost concepute încă din zorile 
gândirii greceşti, şi anume ca mişcări, şi întrucât orice 
mişcare ocupă spaţiu şi se petrece în timp, rezultă că 
orice tip dat de substanţă naturală nu poate exista, 
potrivit doctrinelor ştiinţei evoluționiste a naturii, decât 
într-o cantitate corespunzătoare de spaţiu şi într-o pe- 
rioadă corespunzătoare de timp. Să abordăm aceste 
două distincţii în mod separat. 

(a) Principiul spaţiului minim. O ştiinţă evoluţio- 
nistă a naturii va afirma că orice tip dat de substanţă 
naturală nu poate exista decât într-o cantitate cores- 
punzătoare de spaţiu; că nu este divizibilă la infinit. 
Există cea mai mică cantitate posibilă a unei anumite 
substanţe, iar dacă acea cantitate este divizată părţile 
nu mai sunt exemplare ale acelei substanţe. 

Aceasta este doctrina propusă de John Dalton la 
începutul secolului al nouăsprezecelea şi care acum este 
universal acceptată. Se numeşte atomism, dar diferă de 
doctrina atomiştilor greci la fel de mult cum diferă de 
homeomerii lui Anaxagora. Anaxagora susţinea că sub- 
stanţele naturale particulare sunt alcătuite din particule 
omogene cu ele însele, iar orice idee de acest fel se află 
într-un conflict evident cu chimia daltoniană, potrivit 
căreia apa, de pildă, nu este alcătuită din apă ci din 
oxigen şi hidrogen, două gaze. Atomismul democritian 
pe care îl cunoaştem de la Epicur şi Lucrețiu diferă to- 
tuşi tot atât de mult de atomismul daltonian, deoarece 
atomii greceşti erau particule indivizibile de materie 
nediferenţiată, în timp ce atomii lui Dalton (până când 
au început să fie separați de Rutherford) erau particule 
indivizibile ale unui tip sau altul de materie, hidrogen 
sau carbon sau plumb. 

Dalton a împărţit substanţele naturale în două clase: 
cele alcătuite din molecule precum apa şi cele alcătuite 
din „atomi” precum hidrogenul. În fiecare caz, particula, 
molecula sau atomul reprezintă cea mai mică cantitate 
a acelei substanţe ce ar putea exista — dar nu din acelaşi 
motiv. Molecula de apă reprezintă cel mai mic volum 
de apă deoarece sigurele părţi în care ar putea fi divi- 
zată sunt particule nu de apă ci de oxigen şi hidrogen. 
Atomul de oxigen reprezintă cel mai mic volum de oxi- 
gen nu fiindcă poate fi divizat în părţi care nu sunt 
oxigen ci pentru că nu este deloc divizibil. 

Această concepţie a „atomului” fizic indivizibil nu 
este nouă. Reprezintă o relicvă fosilizată a naturalismului 
Greciei antice, supraviețuind anacronic într-un mediu 


38 IDEEA DE NATURĂ 


străin, ştiinţa evoluționistă din secolul al nouăspreze- 
celea. Partea fertilă a daltonismului nu a fost ideea de 
„atom” ci ideea de „moleculă“, nu ideea anaxagoriană 
de particule omogene cu ceea ce alcătuiesc, ci ideea 
total modernă potrivit căreia particule care au calităţi 
particulare determinate proprii lor pot alcătui corpuri 
care au calităţi particulare diferite. Această idee nu se 
găseşte la greci. Teoria celor „patru elemente” întâlnită 
la Empedocle nu este o anticipare a acestei idei, căci, 
potrivit acelei teorii, elementele pământ, aer, foc şi apă 
îşi păstrează calităţile particulare în compușii pe care îi 
formează, astfel încât aceşti compuşi sunt, cât priveşte 
calităţile lor particulare, în parte din pământ, în parte 
din aer ş.a.m.d. 

Într-adevăr, „atomul" daltonian nu a supraviețuit 
secolului al nouăsprezecelea. Înainte de încheierea acelui 
secol, J. J Thomson şi alţii au soluţionat dualismul dal- 
tonian dintre „atom” şi „moleculă” şi a adus teoria 
atomului în linie cu teoria moleculei. Acest lucru a fost 
făcut afirmându-se că, aşa cum „molecula” de apă este 
alcătuită din părţi care, luate separat, nu erau apă, ci 
altceva, şi anume oxigen şi hidrogen, tot aşa şi „atomul” 
de oxigen este alcătuit din părţi care, luate separat, nu 
erau oxigen, ci altceva, şi anume electricitate. 

(b) Principiul timpului minim. O ştiinţă evoluționistă 
a naturii va susţine că substanţa naturală are nevoie de 
timp pentru a exista o perioadă de timp corespunză- 
toare, diferite tipuri de substanţă având fiecare o pe- 
rioadă specifică. Pentru fiecare substanţă particulară 
există o perioadă de timp în cuprinsul căreia aceasta 
poate exista; ea nu ar putea exista într-o perioadă de 

timp mai scurtă, deoarece funcţia sau procesul a cărui 
manifestare reprezintă existenţa substanţei respective 
nu se poate petrece într-un timp mai scurt. 

Dacă sugestia de mai sus este corectă, şi anume că 
ştiinţa evoluționistă a naturii este bazată pe analogia 
cu ştiinţa istorică, iar dacă istoria este studiul activităţii 
umane, activitatea umană ar trebui să ne furnizeze ana- 
logii pentru acest principiu, tot aşa cum ne furnizează 
analogii pentru principiul spaţiului minim în, de pildă, 
faptul că un tip anume de activitate umană presupune 
un număr minim de fiinţe umane: este nevoie de doi 
pentru o ceartă, trei pentru a naşte gelozie, patru sau 
cinci (dacă Platon are dreptate, Republica 369d) pentru 
a forma o societate civilă ş.a.m.d. Aceste analogii pre- 
luate din activităţile umane pentru principiul timpului 
minim trebuie să fi fost locuri comune cu mult înainte 
ca acel principiu să fi început să influenţeze cercetarea 
naturaliştilor. 

De fapt, chiar aşa şi este. Un exemplu renumit este 
afirmaţia lui Aristotel (E. nic. 1098 a 18) potrivit căreia 
faptul de a fi fericit este o activitate care cere toată 
durata vieţii şi nu poate exista în mai puţin de atât. 
După cum bine se ştie, aşa stau lucrurile în cazul unor 
activităţi precum cea de strateg sau de om de stat sau 
de compozitor muzical. Poate că nimeni nu poate spune 
cu exactitate cât este nevoie ca acestea să existe, dar 
s-ar putea spune că faptul de a fi un strateg necesită 
cel puţin perioada unei campanii, faptul de a fi om de 
stat, perioada de stabilire şi aplicare a unei legi, faptul 
de a fi compozitor, perioada compunerii unei opere 
muzicale. Astfel, fie t timpul necesar pentru una dintre 

aceste activităţi. Apoi, manifestarea acelei activităţi este 
posibilă numai în condiţiile manifestării altor activităţi, 
care ocupă o perioadă de timp mai mică decât t, care, 
într-un sens larg, ar putea fi numită „parte” sau „părţi” 
din care este compus. Să spunem că unui om îi trebuie 
un an să scrie o carte, într-un minut din acel an acesta 
scrie o propoziţie şi, în acest sens, scriere unei cărţi 
reprezintă un întreg din care scrierea fiecărei propoziţii 
reprezintă o parte. Aceste „părţi nu sunt omogene 
una cu cealaltă sau cu „întregul. Fiecare propoziţie este 
soluţia unei probleme particulare cu propriile sale carac- 
teristici, iar cartea ca întreg este soluţia unei probleme 
ce nu se aseamănă cu nici una dintre cele particulare. 
În altă parte, Aristotel se apropie de aplicarea aces- 
tei noţiuni la lucrurile din natură. El arată (E. nih. 1174 
a 20 sqq.) că „mişcările” sunt alcătuite din părţi ne- 
omogene între ele sau cu întregurile pe care le for- 
mează. El dă ca exemplu construirea unui templu şi 
mersul; dat fiind că el analizează primul exemplu, eu îl 
voi analiza pe al doilea. Când un om merge cu trei mile 
pe oră, făcând câte trei paşi la fiecare două secunde, 
nu se poate spune că la fiecare sutime de secundă el 
merge, deoarece mersul este un fel de locomoţie rea- 
lizată stând pe fiecare picior în mod alternativ, timp în 
care celălalt este balansat înainte; omul stă într-un 
picior şi îl ridică pe celălalt de la pământ sau îl mişcă 
înainte sau îl pune la pământ cu toată greutatea sau 
stând sprijinit pe degetul mare al unui picior şi pe căl- 
câiul celuilalt ş.a.m.d. Este greu sau chiar imposibil să 
se răspundă cu certitudine la întrebarea cât de mult 
timp este necesar pentru ca acţiunea ritmică care se 

numeşte mers să se statornicească, dar este clar că o 
sutime de secundă nu este suficient. 

Utilizarea aristoteliană a cuvântului „mişcare” din 
acest caz ne trimite la renumitul argument al lui Zenon 
din Eleea. În orice moment, spunea Zenon, o săgeată 
aflată în zbor nu se află în mişcare, ci se află în repaus, 
ocupând spaţiul egal cu ea însăşi în care este situată, 
astfel încât, dacă timpul nu este decât o sumă de mo- 
mente, săgeata nu se află niciodată în mişcare. Aristotel, 
în pasajul pomenit mai sus, spune că un tip determinat 
de mişcare necesită pentru a se petrece o durată deter- 
minată de timp, afirmaţie care îi dă libertatea cititorului 
să-i răspundă lui Zenon, dacă doreşte, spunând: 


Nu ştiu exact cât de mult durează ca o săgeată să se afle 
în mişcare, dar este nevoie de o anumită perioadă de 
timp. Dacă definim momentul ca fiind orice durată 
temporală mai scurtă decât atât, atunci nu există nici o 
contradicţie între a spune că la un moment dat săgeata 
se află în repaus şi că timpul este alcătuit din momente 
şi a spune că pe parcursul unei perioade mai lungi de 
timp săgeata se mişcă. 


Aristotel nu spune acest lucru şi nu există nici do- 
vezi care să ateste că ar fi sugerat aşa ceva. Tot ceea ce 
spune el este că mişcarea de un anumit tip determinat 
este alcătuită din mişcări care nu sunt de acelaşi tip. 
Aristotel, fără îndoială, ar fi negat că mişcarea ca atare 
este alcătuită din părţi care nu sunt mişcare. Răspunsul 
adresat lui Zenon pe care, după cum am zis, Aristotel îl 
lasă la latitudinea cititorului său ar fi un răspuns bun 
doar dacă ar fi implementat de o teorie fizică potrivit 

căreia săgeata, chiar şi atunci când se află „în repaus”, 
ar fi concepută ca un microcosm de particule care se 
mişcă atât de rapid încât ritmurile mişcării lor ar putea 
să se manifeste într-o perioadă de timp mai scurtă 
decât cea care ex hypothesi este nevoie pentru ca să- 
geata să „fie în mişcare”. 

Acesta este de fapt modul în care săgeata este 
concepută în fizica modernă. Zenon primeşte răspuns 
prin negarea ipotezei care stă la baza argumentului 
său. Nu trebuie să spunem că afirmaţia lui Zenon este 
„respinsă”, fiindcă, deşi argumentul său este uşor de 
înţeles în sine, există multe îndoieli în rândul savanților 
referitor la ceea intenţiona el de fapt să dovedească — 
care era mai exact problema asupra căreia încerca să 
arunce lumină. Totuşi, este clar că printre termenii pro- 
blemei se găsea distincţia dintre faptul că săgeata se 
află „în mişcare” atunci când este trasă în aer cu arcul 
şi faptul că se află „în repaus” atunci când stă în tolbă 
sau pe pământ. Fizica evoluționistă neagă această dis- 
tincţie. Săgeata este alcătuită, să spunem, în parte din 
lemn şi în parte din fier. Fiecare dintre acestea este al- 
cătuit din particule minuscule care se mişcă fără oprire, 
cele ale lemnului mişcându-se într-o direcţie, iar ale 
fierului într-o altă direcţie. Aceste particule sunt la rân- 
dul lor compuse din particule şi mai mici, care se mişcă 
în propriul lor mod. Oricât de departe îşi va împinge 
analiza, fizicianul nu ajunge niciodată la particule care 
se află în repaus şi niciodată la particule care se com- 
portă exact în acelaşi fel cu lucrul pe care îl alcătuiesc. 
Totodată, fizicianul nu consideră nici că vreuna din aces- 
te particule se va comporta exact la fel de la o etapă la 

alta: dimpotrivă, „legile” conform cărora consideră că 
acestea se află în mişcare sunt, ca să-i folosim cuvintele, 
„legi statistice”, care descriu comportamentul mediu al 
acestora în masă şi nu comportamentul individual, 
prin care să se ţină cont de fiecare în mod separat. 

Potrivit principiului spaţiului minim, oriunde există 
o substanţă naturală s, (precum apa), există o cantitate 
minimă posibilă a acesteia (molecula de apă), tot ceea 
ce se situează la un nivel mai mic de atât nefiind un 
fragment din acea substanţă, ci un fragment dintr-o 
altă substanţă (oxigen sau hidrogen). Potrivit princi- 
piului timpului minim, există un timp minim t, pe durata 
căruia mişcările atomilor (de oxigen şi hidrogen) dintr-o 
singură moleculă (de apă) îşi pot stabili propriul ritm şi 
pot astfel constitui acea moleculă particulară. Într-o 
perioadă de timp mai mică decât t, atomii (de oxigen 
şi hidrogen) există, molecula însă nu există. Nu există 
nici un s, ci numai s,, clasa de substanţă căreia îi aparţin 
oxigenul şi hidrogenul. 

Dar particulele care aparţin lui s, sunt la rândul lor 
alcătuite din particule mişcătoare şi mai mici (electroni, 
nuclei, până acum neajungându-se la o analiză com- 
pletă), iar acestea nu sunt particule ale s, ci ale lui s, 
(electricitatea, pozitivă şi negativă). 

Principiile spaţiului minim şi timpului minim se 
aplică din nou. Va exista o cantitate minimă posibilă a 
lui s, (atomul de oxigen sau de hidrogen), nu în mod 
necesar aceeaşi la toate tipurile diferite de substanţă 
incluse în acea clasă, iar cantitatea posibilă cea mai 
mică a lui s, va fi cu mult mai mică. Va exista de aseme- 
nea o durată minimă posibilă de timp t, pe cuprinsul 

căreia mişcările particulelor s, dintr-o singură particulă 
s, îşi pot statornici ritmul şi pot constitui astfel acea 
particulă s, o durată temporală nu în mod necesar 
egală la diferitele tipuri de substanţă incluse în clasa S; 
dar în fiecare caz intrând în limitele presupuse de t,. 
Într-o durată temporală care este mai mică decât t, nu 
există aşadar nici o substanță care să țină de clasa s,, 
ci numai de clasa s.. 

Aşadar, dacă se pune întrebarea dacă un anumit 
lucru este un exemplu de s, de s, sau de s, răspunsul 
depinde de întrebarea: Pe ce durată temporală? Dacă 
ţine de un timp de ordinul t,, atunci este un exemplu de 
S, dacă ţine de un timp de ordinul t, atunci este un 
exemplu de s,, dacă ţine de un timp de ordinul t, atunci 
este un exemplu de s,. Diferitele ordine de substanţă au 
nevoie de durate de timp diferite pentru a exista. 

Implicaţiile acestui principiu au fost discutate de A. 
N. Whitehead şi au fost rezumate în dictonul său* potri- 
vit căruia „nu există natură cuprinsă într-un moment”. 
Tendinţa tuturor ştiinţelor moderne ale naturii este de 
a transforma substanţa în funcţie. Toate funcţiile natu- 
rale sunt forme de mişcare şi toate mişcările necesită 
timp. Într-un moment, care nu e înscris într-o perioadă 
de timp, ci este un moment matematic ce nu are nici o 
durată temporală, nu poate exista nici o mişcare şi, prin 
urmare, nici o funcţie naturală şi nici o substanţă naturală. 

Acest principiu, putem observa în trecere, nu des- 
chide nici o cale către idealismul subiectiv. Am putea 
să-l exprimăm spunând că modul în care vedem lumea 


4 Nature and Life, 1934, p. 48. 

naturii deprinde de cât de mult timp o observăm: pen- 
tru o persoană care a observat-o pe o perioadă de 
peste o mie de ani va arăta diferit decât pentru cineva 
care a observat-o pe o perioadă de o miime de secundă. 
Ambele sunt simple aparenţe, datorate faptului că ob- 
servaţia noastră merge până la un punct în timp. 

Acest lucru, deşi este adevărat, ar fi înşelător. Apa 
care, pentru a exista, are nevoie de o perioadă de timp 
de ordinul t, este la fel de reală ca şi atomii de oxigen 
şi hidrogen care o alcătuiesc, care au nevoie de o durată 
temporală de ordinul t, iar aceştia sunt la fel de reali 
ca şi electronii şi nucleii din care sunt alcătuiți, care au 
nevoie de o perioadă de timp şi mai scurtă. Modul în care 
vedem lumea naturală depinde în mod cert de durata 
în care observăm, iar acest lucru se întâmplă fiindcă, 
atunci când o observăm pentru o anumită perioadă de 
timp, observăm procesele care necesită acea perioadă 
de timp pentru a se petrece. 

Un alt mod periculos de afirmare a principiului este 
de a propune ipoteza: Să presupunem că întreaga mişca- 
re din natură s-ar opri şi să ne întrebăm, Ce ar mai rămâne? 
Potrivit fizicii greceşti şi totodată potrivit ideilor Renaşterii 
care, prin raportare la formularea dată acestora de 
Newton, sunt cunoscute astăzi sub denumirea de „fizică 
clasică”, nu va mai rămâne decât cadavrul naturii, o lume 
moartă şi rece, asemenea unei epave. Potrivit fizicii mo- 
derne, nu va mai rămâne nimic. Acest lucru este periculos 
fiindcă ipoteza după care nu ar mai rămâne nimic este, 
pentru fizica modernă, o ipoteză absurdă — aceasta pre- 
supune o distincţie între substanţă şi funcţie, iar această 
distincţie este exact ceea ce neagă fizica modernă. 

Acest principiu ar putea fi totuşi ilustrat prin inter- 
mediul altor ipoteze ce nu pot fi realizate la nivel practic, 
dar care nu sunt în sine absurde. Cunoaşterea experi- 
mentală pe care o avem despre lumea naturală este 
bazată pe gradul nostru de familiarizare cu acele pro- 
cese naturale pe care le putem observa experimental. 
Această familiarizare este limitată în jos, din punct de 
vedere spaţial şi temporal, de incapacitatea noastră de 
a observa orice proces care ocupă mai puţin de un 
anumit volum spaţial sau o anumită durată temporală, 
şi în sus, de imposibilitatea de a observa orice proces 
care ocupă mai mult spaţiu sau mai mult timp decât 
poate cuprinde vederea umană sau decât perioadele 
acoperite de documentele din trecutul omenirii, sau 
chiar de simplul inconvenient al observării unor procese 
care durează mai mult decât perioada în care ne este 
uşor să ne dedicăm timpul pentru a le urmări. 

Aceste limite ale observaţiilor noastre în spaţiu şi 
timp au fost lărgite foarte mult de tehnica omului de 
ştiinţă modern, dar ele încă mai există şi ne sunt până 
la urmă impuse de alcătuirea noastră de animale care 
au o dimensiune determinată şi care trăiesc până la un 
punct determinat. Animalele mai mari sau mai mici decât 
noi, ale căror vieţi se desfăşoară într-un ritm mai încet 
sau mai rapid, ar observa procese de un tip foarte di- 
ferit şi ar ajunge, în urma acestor observaţii, la o idee 
foarte diferită de a noastră despre cum arată lumea 
naturală. 

Astfel, noua cosmologie reclamă un anumit scep- 
ticism cu privire la validitatea oricărui argument care, 
pornind de la propriile noastre observaţii, raționează 

în mod inductiv că ceea ce am observat este o mostră 
fidelă a naturii în întregimea sa. Astfel de argumente 
sunt fără îndoială valide în sensul în care procesele pe 
care le observăm pot fi o mostră fidelă ale unor procese, 
observabile sau neobservabile de către noi, care se în- 
cadrează în aceeaşi ordine de întindere în spaţiu şi 
timp, dar ele nu ne pot spune nimic despre procese 
care sunt cu mult mai mari sau mai mici în spaţiu sau care 
au o durată temporală mult mai mare sau mai mică. 
Lumea naturală pe care oamenii de ştiinţă o pot studia 
prin observaţie şi experiment este o lume antropocen- 
trică; aceasta este alcătuită numai din acele procese 
naturale a căror desfăşurare în timp şi spaţiu se înca- 
drează în limitele observaţiilor noastre’. 

Acest scepticism nu aruncă nici o îndoială asupra 
validității metodelor noastre de observaţie în interiorul 
propriului lor domeniu. Cel puţin în acest punct, încă 
moştenim metodele ştiinţei Renaşterii: nu acceptăm 
nici o teorie dacă nu a fost confirmată prin observaţie 


5 „A doua lege a termodinamicii este adevărată doar pentru că nu 
putem aborda din punct de vedere practic magnitudini care se află 
sub o anumită limită. Dacă universul nostru ar fi fost populat de bac- 
terii dotate cu inteligenţă, ele nu ar fi avut nevoie de o astfel de lege” 
UW.N. Sullivan, The Bases of Modern Science, cap. V). Profesorul 
J.B.S. Haldane („On Being the Right Size”, în Possible Worlds, 1927) 
a subliniat că organismul uman are o mărime exact intermediară 
între electron şi nebuloasa spiralată, cel mai mic şi cel mai mare 
dintre lucrurile existente. Lucrul acesta, spune el, îi oferă omului o 
poziţie privilegiată în lumea naturii, exact aşa cum argumentează 
Aristotel (Politica 1327 b 29) după care Grecia este potrivită pentru 
a guverna lumea fiindcă aceasta ueveve: kata Tous TOTovs, iar 
poporul său are un caracter asemănător. Cu alte cuvinte, locul po- 
trivit pentru om este în centrul propriului său orizont. 

şi experiment, iar „teoria” potrivit căreia procesele na- 
turale au un tip de caracter în cadrul unor coordonate 
de spaţiu şi timp şi un alt tip în cadrul altor coordonate 
de spaţiu şi timp a fost amplu confirmată în acest fel. 
Un rezultat, care nu este lipsit de importanţă, al lărgirii 
limitelor observaţiilor noastre prin intermediul tehnicii 
ştiinţifice moderne este acela că putem, în limitele în 
care ne aflăm, să comparăm procesele de la cea mai mare 
scară cu cele de la cea mai mică scară şi să observăm 
diferenţele dintre ele şi faţă de cele cu care ne face cu- 
noştinţă observaţia ce nu beneficiază de aceste avantaje. 

În felul acesta s-a descoperit că legile mişcării 
newtoniene sunt valabile pentru toate mişcările a căror 
viteză nu depăşeşte orizontul experienţei umane obiş- 
nuite şi că nu se aplică, după cum presupunea Newton, 
tuturor vitezelor, ci îşi pierd valabilitatea în cazul vite- 
zelor care se apropie de cea a luminii. 

Aici, ar fi poate de folos să observăm că ceea ce 
este valabil în cazul fizicii moderne reprezintă o carac- 
teristică cunoscută în istorie. Dacă un istoric nu ar fi 
avut nici o modalitate de a identifica evenimente care 
au durat mai mult de o oră, el ar fi putut să descrie 
arderea unei case dar nu şi construirea acesteia, asasi- 
narea lui Cezar dar nu şi cucerirea Galiei de către acesta, 
respingerea unei picturi de către comitetul Academiei 
Regale dar nu şi procesul de pictare a acesteia, inter- 
pretarea unei simfonii dar nu şi compunerea acesteia. 
Dacă doi istorici răspund în mod individual la întrebarea: 
„Ce fel de evenimente se petrec sau pot sau ar putea 
să se petreacă în istorie?” răspunsurile pe care le vor 
da ar fi extrem de diferite dacă unul ar considera de 

obicei că un eveniment durează o oră şi celălalt că du- 
rează zece ani, iar un al treilea, care ar considera că un 
eveniment durează până la 1000 de ani, ar da la rândul 
său un răspuns diferit. 

Putem chiar spune într-o anumită măsură ce dife- 
renţe ar fi. În general, fabricarea lucrurilor durează mai 
mult decât distrugerea lor. Cu cât cuprinderea temporală 
a unui eveniment istoric este mai scurtă, cu atât istoria 
noastră va fi mai plină de distrugeri, catastrofe, lupte, 
crime şi morţi subite. Dar distrugerea presupune exis- 
tenţa unui lucru care să fie distrus şi, din moment ce 
acest tip de istorie nu poate descrie modul în care un astfel 
de lucru a apărut, deoarece procesul apariţiei acestuia 
este prea lung pentru a fi considerat un eveniment de 
către acest tip de istorie, existenţa sa trebuie să fie pre- 
supusă ca fiind ceva dat, gata făcut, instituit în mod 
miraculos de o forţă aflată în afara istoriei. 

Ar fi o dovadă de necumpănire dacă cineva care 
nu este el însuşi un naturalist lansează o opinie despre 
cât de strânsă este paralela între ceea ce s-a spus despre 
istorie şi ceea ce se găseşte în ştiinţele naturii. Am citat 
remarca lui Sullivan potrivit căreia a doua lege a termo- 
dinamicii este valabilă doar din punct de vedere uman 
şi ar fi inutilă pentru un microb inteligent. Dacă parale- 
la despre care am vorbit este cât de puţin apropiată, un 
organism înzestrat cu inteligenţă a cărui viaţă ar avea 
un ritm temporal mai extins decât cel al omului ar putea 
să o considere mai degrabă neadevărată decât inutilă. 

Procesele naturale ce se înscriu cel mai uşor în cadrul 
observaţiei umane obişnuite, după câte se pare, sunt 
cu precădere de tip distructiv, asemenea evenimente- 

lor istorice care pot fi cunoscute de istoricul care con- 
sideră că evenimentele au o durată scurtă. Asemenea 
unui istoric de acest fel, naturalistul modern, după 
câte se pare, este împins de acest fapt să considere că 
evenimentele din natură sunt cu precădere distructi- 
ve, că sunt eliberări sau disipări de energie stocată nu 
se ştie cum, să considere că lumea naturală se opreşte 
ca un ceas sau este aruncată în aer ca un depozit de 
muniţie. 

O astfel de concepţie despre procesul natural nu 
este invenţia mea, ci o găsim de fapt afirmată în mod 
repetat în scrierile naturaliştilor de astăzi. Seamănă 
foarte mult cu o perspectivă asupra istoriei despre care 
toată lumea ştie că este demodată — perspectiva potrivit 
căreia procesele istorice nu au un caracter constructiv 
ci doar distructiv, în ideea că aceste procese distrug o 
formă de viață umană dată, gata făcută şi miraculos 
instituită, o Vârstă de Aur primordială, referitor la care 
istoria nu ne poate spune decât modul în care a fost 
erodată progresiv de trecerea timpului. 

Această perspectivă asupra istoriei, după cum ştie 
toată lumea, este o iluzie. Este o iluzie care se adaugă 
la ceea ce s-ar putea numi miopie istorică — obiceiul de 
a vedea evenimente istorice de scurtă durată şi de a 
nu le observa pe cele al căror ritm este de durată mai 
lungă. Este adevărat că istoria este un proces în care 
tout casse, tout lasse, tout passe, dar aceasta mai este şi 
un proces în care lucrurile distruse fuseseră mai întâi 
aduse la existenţă. Doar că este mai uşor să vedem 
distrugerea decât construirea lor, fiindcă nu durează 
atât de mult. 

Nu ar putea să fie la fel şi în lumea naturii? Nu este 
adevărat aşadar că imaginea modernă a unui univers 
care se îndreaptă spre propriul sfârşit, în care energia 
trece de la o distribuire non-uniformă şi arbitrară 
(adică o distribuire ce nu este explicată de legi încă 
cunoscute nouă şi care este prin urmare o distribuire 
dată, gata făcută, instituită în mod miraculos, Vârsta 
de Aur a fizicianului) la o distribuire uniformă, potrivit 
celei de-a doua legi a termodinamicii, este o imagine 
bazată pe observarea unor procese de fază relativ 
scurtă, care va ajunge să fie respinsă în viitor, când 
poate se va acorda o atenţie mai mare proceselor a 
căror durată este mai lungă? Şi chiar dacă aceste pro- 
cese de lungă durată vor continua să scape observaţiei 
umane, nu se va lua oare în considerare necesitatea 
respingerii unei astfel de imagini iluzorii, fiindcă, po- 
trivit principiilor fizicii evoluționiste, vom fi obligaţi să 
postulăm astfel de procese chiar dacă nu le putem 
observa în mod direct? 


PARTEA | 
COSMOLOGIA GREACĂ 


| 
IONIENII 


1. Ştiinţa naturii la ionieni 


Filosofii ionieni din secolele al şaptelea şi al cincilea î.Cr. 
au fost atât de preocupaţi de problemele cosmologice 
încât Aristotel, care este de departe cea mai importantă 
autoritate la care avem acces astăzi în privinţa istoriei 
gândirii greceşti timpurii, se referă la ei folosind terme- 
nul GugoAoyoi, teoreticieni ai naturii. După Aristotel, 
caracteristica acestei cosmologii ioniene este faptul că 
de fiecare dată când adepţii acesteia pun întrebarea 
„Ce este natura?” o transformă de îndată în întrebarea 
„Din ce sunt alcătuite lucrurile?” sau „Ce este substanţa 
primordială şi neschimbătoare care stă la baza schim- 
bărilor lumii naturale cu care suntem familiarizaţi?"! 


! E. Brehier (Histoire de la Philosophie, Paris, 1928, vol. 1, p. 42) spu- 
ne că întrebarea „Din ce sunt alcătuite lucrurile?“ nu îi aparţine 
lui Thales, ci lui Aristotel. Există desigur o anumită justificare în 
avertizarea lui Brehier potrivit căreia perspectiva noastră tradiţi- 
onală despre naturaliştii ionieni prin filtrul lui Aristotel ne pune în 
pericolul de a atribui o importanţă exagerată în gândirea acestor 
oameni unor lucruri care de fapt ar fi putut să nu fi reprezentat 
altceva decât obiter dicta, nefăcând decât să proiectăm probleme 
de secol patru în secolul al şaselea sau chiar la sfârşitul celui de-al 
şaptelea. Totuşi, Brehier însuşi spune: „Le phénomène fondamental 
dans cette physique milesienne est bien l'evaporation de l'eau de la 


56 IDEEA DE NATURĂ 


Oamenii care puteau să pună o astfel de întrebare 
trebuie să fi stabilit deja în mintea lor un mare număr 
de puncte preliminare, iar dacă o întreagă şcoală de 
gânditori, a căror activitate cuprinde cea mai mare 
parte dintr-un secol, puteau pune împreună aceeaşi 
întrebare acele puncte preliminare trebuie să fi fost 
stabilite foarte ferm. Voi pomeni trei dintre ele. 

1. Faptul că există lucruri „naturale”. Cu alte cuvinte, 
faptul că printre lucrurile pe care le cunoaştem unele, 
în mod cert, sunt „artificiale”, adică sunt produsele „în- 
demânării” oamenilor sau altor animale, iar altele sunt 
„naturale”, contrariul celor „artificiale“, lucruri care se 
produc sau există de la sine şi nu fiindcă au fost făcute 
sau produse de cineva. 

2. Faptul că lucrurile „naturale” constituie o singură 
„lume a naturii”. Altfel spus, că lucrurile care se petrec 
au în comun nu doar caracteristica negativă de a nu fi 
fost produse de „îndemânare”, dar şi unele caracteris- 
tici pozitive, astfel încât este posibil să se facă afirmaţii 
despre ele care nu se aplică doar la anumite grupuri, ci 
la toate deopotrivă. 

Aceste două puncte reprezintă presupoziţii indis- 
pensabile ale oricărei „ştiinţe a naturii”. Grecii — nu ştim 
prin ce proces de cercetare sau reflecţie şi cu cât de 
mult ajutor venit din partea mesopotamienilor, egipte- 
nilor şi altor popoare negreceşti — ajunseseră la aceste 
idei încă din secolul al şaptelea î.Cr. 


mer sous l'influence de la chaleur” (p. 44). Cu alte cuvinte, Brehier, 
în pofida propriei sale avertizări, continuă să accepte perspectiva 
aristotelică potrivit căreia conceptul fundamental al fizicii ioniene 
era ideea de transformare. 

3. Faptul că ceea ce este comun tuturor lucrurilor 
„naturale” constă în alcătuirea lor dintr-o singură „sub- 
stanţă” sau materie. Aceasta era presupoziţia specifică 
naturalismului ionian, iar şcoala milesiană poate fi 
considerată ca fiind un grup de gânditori care au făcut 
din aceasta „ipoteză de lucru”, pentru ca apoi să vadă 
la ce rezultate ajung, punând în particular întrebarea: 
„Aşa stând lucrurile, ce putem spune despre această 
substanţă unică?” Ei nu au tratat-o ca pe o „ipoteză de 
lucru” în mod conştient, dar nu încape îndoială că au 
acceptat-o ca pe o presupoziţie absolută şi indiscuta- 
bilă a întregii lor gândiri; însă, istoricul, privind înapoi 
la realizările lor, nu poate să nu observe că ei, de fapt, 
au căutat să testeze această idee a substanţei universale 
unice şi au descoperit că este insuficientă. 

(a) Thales. Thales, fondatorul acestei şcoli, s-a năs- 
cut în Milet între 630 şi 620 î.Cr. şi a trăit până la căderea 
lui Sardis 546/5. El susţinea, după cum ştie toată lumea, 
că substanţa universală din care sunt alcătuite lucrurile 
este apa. Nu a lăsat în urma sa nici un text scris sau cel 
puţin nici unul dedicat acestui subiect?, iar tradiţia nu 


2 Diogenes Laertios ne spune că, după unele autorităţi, Thales nu 
a lăsat nimic scris şi că alţii îi atribuiau lucrări despre solstiţii şi 
echinocţii. Teofrast îi atribuie o lucrare despre astronomie pentru 
marinari. Nu există nici un motiv pentru a crede că Thales a scris 
despre cosmologie, tratatul Despre începuturi citat de Galen (apud 
Diels, Fragmente der Vorsokratiker, ed. A IV-a, 1922, vol. I, p. 13) era 
desigur un fals de dată târzie. În perioada lui Aristotel, conţinutul 
doctrinelor sale cosmologice nu putea fi abordat decât prin ipote- 
ze. Tradiţia păstrează diferite afirmaţii atribuite acestuia - istoricul 
gândirii de secol patru trebuia să se gândească care ar fi fost sem- 
nificaţia acestora. 

spune nimic despre motivul pentru care a ales apa să 
joace acest rol central în sistemul naturii expus de el 
şi despre modul în care concepe procesul „alcătuirii” 
lucrurilor din ea, adică modul exact în care Thales con- 
sidera că un lucru alcătuit din apă, precum o piatră sau 
un peşte, era diferit de apa din care era alcătuit. La a doua 
nelămurire nu avem nici o explicaţie. Legat de prima, 
Aristotel însuşi nu are nici o informaţie, dar a înaintat 
două sugestii care sunt în mod evident presupuneri. În 
prima se referă la faptul că umezeala este necesară 
pentru hrănirea oricărui organism, iar în a doua că viaţa 
fiecărui vieţuitor începe în lichidul seminaF. 

Punctul care trebuie observat aici nu se referă la 
cele spuse de Aristotel, ci la lucrul pe care îl presupune, 
şi anume că Thales concepea lumea naturii ca fiind un 
organism, de fapt, un vieţuitor. Acest lucru este confirmat 
de fragmentele care au ajuns până la noi ale afirmațiilor 
ce aparţin lui Thales însuşi. Potrivit acestor fragmente, 
Thales considera lumea (pământul plus cerurile, adică 
ceea ce gânditorii greci de mai târziu vor numi koouog, 
dar pe care milesienii îl numeau ovpavo) ca fiind un 
lucru „însufleţit”, euVuxov, un organism viu sau un vie- 
ţuitor, în interiorul căruia se găsesc organisme mai mici 
înzestrate cu suflet propriu; astfel, un singur copac şi o 
sigură piatră este, după el, un organism viu în sine şi 


3 AaBov ï TWG TÙY úróànpiv TAÚTMY ÈK ro TavTwv 
pôv TAV Tpobniy ù úypàv ovra.. . Kai dia TÒ TAVTWV TA 
VTEpuaTa, TAV ÚTV úypav EXEIV (fiind probabil inspirat 
de observarea faptului că totul are hrană umedă şi a faptului că 
sămânţa tuturor lucrurilor are natură umedă), Aristotel, Metafizica, 
A, 983 b 22-7. 

totodată o parte din marele organism viu care este lu- 
mea. Un astfel de organism din interiorul lumii este 
pământul, care, potrivit lui Thales, ni se spune, pluteşte 
peste un ocean de apă. Întrucât Thales în mod cert 
considera că pământul este viu şi că este alcătuit din 
apă şi probabil mai considera, aşa cum observăm la 
elevii săi, că tot ce există în natură este trecător şi astfel 
are nevoie de regenerare sau înlocuire constantă, este 
posibil să fi considerat că pământul se adapă, ca să spu- 
nem aşa, din apa pe care pluteşte, reparându-şi astfel 
propriile ţesuturi şi țesuturile lucrurilor pe care le conţine 
prin extragerea apei din acest ocean şi transformând-o 
printr-un proces înrudit cu respiraţia şi digestia în dife- 
ritele părţi ale propriului său corp. În plus, ni se mai 
spune că Thales descria lumea ca fiind 7roimua, Beoo, 
făcută de Zeu. Adică Thales nu considera că procesele 
vitale ale acestui organism cosmic sunt existente prin 
sine sau eterne (fiindcă el spune că Zeul este mai „vechi” 
decât lumea), ci că ele depind în existenţa lor de un 
agent care le este anterior şi transcendent“. 


4 Diogenes Laertios spune că Thales considera că lumea este „în- 
sufleţită“ (Euab/uacov), că este un organism viu şi totodată repetă afir- 
maţia lui Aristotel (De anima, 405 a 19) potrivit căreia acesta atribuia 
suflet lucrurilor care puteau genera mişcare, precum piatra magnetică. 
Faptul că pământul pluteşte ca un „buştean” pe apa cosmică este 
comunicat de Aristotel ca o opinie presupusă („se spune”) a lui 
Thales, De caelo, 294 a 28. 

Printre spusele atribuite de Diogenes Laertios lui Thales se numără şi 
următoarea: „Zeul este cel mai vechi dintre lucruri, căci el este nenăs- 
cut” şi „Cel mai frumos lucru este universul, căci el e opera divinității”. 
Ideea că pământul se „adapă” cu apă nu este o doctrină exprimată 
în vreunul din fragmentele lui Thales sau atribuită acestuia de vre- 
un autor vechi, dar nu sunt singurul care consideră că este sugera- 

Din puţinele fragmente pe care le avem, reiese clar 
că ideile lui Thales erau foarte îndepărtate de concep- 
ţia renascentistă a lumii naturale, văzută ca o maşinărie 
cosmică făcută de un inginer divin pentru propriul său 
folos. El o considera un vieţuitor cosmic ale cărui mişcări 
erau astfel spre propriul folos. Acest vieţuitor trăieşte 
în mediul din care este făcut, aşa cum o vacă trăieşte 
pe pajişte. Dar se pune întrebarea: Cum a ajuns vaca 
acolo? Ce anume a transformat apa nediferenţiată în 
acea masă de apă diferențiată şi însufleţită pe care o 
numim lume? Acesta este punctul în care analogia dintre 
vacă şi lume se opreşte. Vaca cosmică nu şi-a început 
viaţa ca viţică. Existenţa vieţuitorului-lume nu presupune 
nimic analog reproducerii. Lumea nu s-a născut, ci a 
fost făcută, făcută de singurul făuritor care poate cute- 
za să proiecteze teribila simetrie a acesteia — Zeul. 

Dar ce fel de facere a fost aceasta? Era una foarte 
diferită de facerea pe care cosmologia renaşterii o atri- 
buia „marelui arhitect al universului”. Pentru gândirea 
renascentistă, după cum ne arată cuvintele puse între 
ghilimele, activitatea creatoare a lui Dumnezeu în relaţie 
cu lumea naturii este în toate privinţele, cu excepţia 
uneia, o versiune supradimensionată a activităţii prin 
care un om construieşte o casă sau o maşinărie, excepţia 
fiind aceea că Dumnezeu este un arhitect sau un ingi- 
ner care nu are nevoie de materiale, ci îşi poate face 
lumea din nimic. Dacă activitatea divină la care Thales 
face referire prin formula moimua beo? este o versiune 


tă de fragmentele păstrate şi de contextul acestora: „Le monde des 
choses est donc au milieu de l'eau et sen nourrit” (A. Rey, La Jeu- 
nesse de la Science grecque, Paris, 1933, p. 40, italicele îmi aparţin). 

supradimensionată a oricărei activităţi umane, acea ac- 
tivitate umană nu este activitatea unui arhitect sau a 
unui inginer, ci a unui magician - Zeul, în cosmologia 
lui Thales, face un vieţuitor cosmic din apă într-un mod 
la fel de magic ca şi momentul în care Aaron a făcut un 
şarpe dintr-un toiag sau ca atunci când cei din tribul 
Arunta, prin ceremoniile inchitiuma, îşi fac rezerve de 
păsări emu şi de viermi. 

(b) Anaximandru. Către mijlocul secolului al şase- 
lea, Anaximandru a adus unele modificări importante 
la această doctrină. El nu considera că pământul este 
un lucru plat ce pluteşte pe mare asemenea unei plute, 
ci un corp cilindric solid, asemenea cilindrelor care 
compun o coloană din arhitectura greacăf, ce pluteşte 
liber într-un mediu nediferenţiat din care este alcătuit. 
După părerea sa, acest mediu nu era format din apă 
(deoarece apa, până la urmă, este un exemplu de sub- 
stanţe naturale particulare a cărei origine gugioAoyos 
căuta să o explice), ci din ceva care nu putea fi descris 
decât prin numele To repov, Indefinitul. Prin această 
denumire, Anaximandru se referea la faptul că acesta 
este infinit în cantitate din punct de vedere spaţial şi 
temporal, întinzându-se indefinit în toate direcţiile, 
precum şi înainte şi înapoi în timp, şi totodată că este 


5 Diogenes Laertios spune că s-a născut în jurul anului 610/11 î.Cr. 
şi că a murit la scurt timp după 547/6. 

6 scuArmwvâpoerdi), „cilindric“, spune pseudo-Plutarh (Strom. 2 apud 
Diels, 16. 15) folosindu-l pe Teofrast, „având înălţimea o treime 
din diametru“, cf. Hippolit, Ref. 1. 6, apud Diels, ibid. 33. Diogenes 
Laertios spune totuşi că Anaximandru considera că pământul este 
sferic, ba1poe10%) (Diels, 14. 5). 

nedeterminat în calitate, neavând, de exemplu, un ca- 
racter lichid, solid sau gazos”. Anaximandru considera 
că, în acest mediu uniform, apar nenumărate lumi ase- 
menea vârtejurilor sau bulelor de apă, printre care se 
numără şi lumea noastră. Indefinitul l-a identificat cu 
Zeul, în sensul că este nemuritor şi nepieritors. 

Unii autori ne spun că Anaximandru considera că 
diferitele lumi sunt la rândul lor zei”. Lucrul acesta pare 
să se afle în contradicţie flagrantă cu propria doctrină 
(dacă nu cumva este o interpretare, poate aristotelică, 
a acestei doctrine), potrivit căreia Indefinitul este în- 
dreptăţit să fie numit Zeu datorită infinităţii şi eternității 
sale, în timp ce orice lume este finită ca întindere şi finită 
ca durată a existenţei sale. 

Nu putem şti cu certitudine ce l-ar fi putut conduce 
pe Anaximandru la o astfel de contradicţie. Însă un lucru 
este în orice caz limpede, şi anume că cea mai notorie 


7 dopigrov Kai kart e doş kai ară péyebos, „indefinit ca formă şi 
ca întindere” (Simplicius, Phys. 154, 14, apud Diels, 16. 6, folosindu-! 
pe Teofrast). 


8 kai toto (sc. 70 dumeipov) e vai tò Geîov: dBavarov yàp kai 


avwAeGpov, „şi Divinul, a spus el, era acesta (Indefinitul), fiindcă 
acesta era nemuritor şi indestructibil” (Aristotel, Fizica III 203 b 12, 
apud Diels, 17. 34). 


9 "A ànepúvarto Tous dmeipoug oùpavoùç Beors, „A. a afirmat că 
nenumăratele lumi sunt zei” (Aetius, 1. 17. 12, apud Diels, 18. 30). 
A autem opinio est nativos esse deos longis intervallis orientis occi- 
dentisque, eosque innumerabiles esse mundos, „dar opinia lui A este 
aceea că există zei, care au ajuns la existenţă prin naştere, situaţi pe 
planul ecuatorului pământului la intervale lungi şi că aceştia sunt 
nenumărate lumi” (Cicero, De nat. Deorum, 1.10.25, apud Diels, 
18. 31). Faptul că Anaximandru considera că aceste lumi se află pe 
planul ecuatorial nu apare la alte autorităţi în afară de Cicero. 

separare de cosmologia maestrului său, Thales, avea 
un fundament raţional trebuie să fi condus la consecin- 
te raţionale. Apa nu putea fi elementul din care toate 
lucrurile sunt alcătuite, deoarece apa, fiind umedă, are 
un element opus, şi anume uscăciunea. Într-o pereche 
de contrarii, fiecare îl presupune pe celălalt şi amândouă 
elementele trebuie să fi apărut prin diferenţiere din ceva 
iniţial nediferenţiat. Prin urmare, lucrul din care toate 
lucrurile sunt făcute trebuie să fie aşadar nediferenţiatul. 
În interiorul acestuia se petrece un proces creator prin 
care contrariile, caldul şi recele, umedul şi uscatul, sunt 
generate şi separate în mod simultan. Acesta, ni se 
spune, este de fapt modul în care argumenta Anaxi- 
mandru. Ni se mai spune totodată că, după Anaximan- 
dru, procesul creator presupune o mişcare de rotaţie, 
ce ar putea să se manifeste oriunde în Indefinit dând 
astfel naştere unei lumi în orice parte a acestuia. 
Lucrul acesta pare să sugereze că, în teologie, 
Anaximandru a reacţionat împotriva transcendenţei lui 
Thales cu o doctrină a imanenţei:?. În loc să considere 


10 Dacă Thales chiar a spus că „toate lucrurile sunt pline de zei” 
(după cum spune Aristotel, De anima, 411 a 8), el nu ar fi putut să 
considere natura divină strict transcendentă faţă de lume. Iar acest 
lucru nu ar fi surprinzător, deoarece, în istoria gândirii, este greu de 
găsit o teologie a transcendenţei pure şi rigide, tot aşa cum este 
greu de găsit şi o teologie a imanenţei pure şi rigide. Cel mult, se 
poate spune în cutare teologie domină imanenţa sau transcendenta. 
Dar nu este un lucru cert că aceste cuvinte îi aparţin lui Thales şi 
nu lui Heraclit, iar dacă îi aparţin totuşi lui Thales, nu este clar ce 
voia să spună, deoarece, în literatura greacă, sufletele sunt numite 
de multe ori zei şi se pare că Thales era de părere că toate corpu- 
rile naturale sunt însufleţite. Vezi Uberweg, Gesch. d. Philos., ed. 12 
(Berlin, 1926) vol. 1, pp. 44-5. 

Zeul un fel magician divin care creează lumea prin por- 
nirea unui proces de diferenţiere în interiorul materiei 
primordiale nediferenţiate, Anaximandru pare să fi con- 
siderat crearea lumii un fel de proces pe care această 
materie primordială l-a pus în mişcare în ea însăşi prin 
generarea unor vârtejuri locale. O lume este astfel un 
lucru care se creează pe sine în Indefinit acolo unde 
apare un vârtej. Astfel, o lume este de asemenea o cre- 
atoare de lume sau un zeu. Natura naturata a acestei 
lumi (ca să anticipăm o distincţie mult mai târzie) este 
finită ca întindere şi durată, însă natura naturans a acestei 
lumi este natura creatoare a Indefinitului şi a mişcării 
de rotaţie a acestuia, fiind astfel eternă şi infinită. 
Ipoteza ar putea fi dusă probabil mai departe. După 
cum am văzut, un aspect paradoxal al cosmologiei lui 
Thales stă în faptul că un lucru precum piatra magne- 
tică trebuie să fie atât un vieţuitor în sine cât şi o parte 
a vieţuitorului care este pământul. Este paradoxal fiindcă 
anulează analogia. Un om sau o pasăre este un orga- 
nism. Mâna omului sau aripa păsării este o parte din 
acel organism, dar nu un organism în sine. Un om sau 
o pasăre este o parte dintr-o familie sau dintr-un stol, 
dar această familie sau acest stol de păsări nu este un 
organism, ci un grup de organisme. lar pământul nu 
este doar un organism alcătuit din organisme, ci este 
un organism care creşte organismele care se nasc în el. 
În raport cu ele, acesta este creator şi astfel divin. Ca să 
anticipăm o altă doctrină ulterioară, pământul este o 
„cauză secundară” ce a fost înzestrată cu o putere de a 
crea limitată ca orizont şi cu un caracter specializat, dar 
care, în modul său limitat şi specializat, este totuşi 

divină. Dacă vom putea face această distincţie, contra- 
dicţia dintre elementele imanente şi cele transcendente 
din cosmologia lui Anaximandru vor dispărea. 

(c) Anaximene. Anaximene (sfârşit de secol şase î.Cr)!! 
revine la teoria pământului plat a lui Thales, dar nu mai 
consideră că acest corp plat pluteşte pe suprafaţa 
vreunui lucru. Pământul pluteşte în mediul înconjurător, 
spune el, fiind susţinut de densitatea acelui mediu:?. 
Asemenea tuturor ionienilor, Anaximene credea că me- 
diul în care pluteşte este aceeaşi substanţă din care 
este făcut. Asemenea lui Anaximandru, el considera că 
acest mediu este un volum tridimensional care se în- 


1 Diogenes Laertios spune că s-a născut „în perioada căderii lui 
Sardis” (546/5) şi că a murit în 528/5 (Diels, 22). Ar însemna că a mu- 
rit la 18-20 de ani, ceea ce este imposibil. Eusebius, desigur în mod 
corect, asociază căderea lui Sardis nu cu naşterea lui Anaximene, ci 
cu perioada sa de înflorire, care de obicei este atribuită vârstei de 
40 de ani, sugerând astfel că s-a născut în jurul anului 585. 

12 may de yiv mĂaTeiav eîvai én’ aépoç 0X0uuEvmy, „el spunea că 
pământul este plat şi sprijinit de aer”, TÒ mĂaTrog airiov e vai To0 
Eve aUTY où Yap TEuverwv AAA erinwuariţeiv Tov dEpa, Tov 
karw%ev, „el spune că pământul stă nemişcat pentru motivul că 
este plat, fiindcă acesta nu taie aerul aflat dedesubtul lui, ci apasă 
asupra acestuia ca un capac” (Aristotel, De caelo, 294 b 13, apud 
Diels, 25. 24). 

Anaximandru, într-una din cele mai remarcabile intuiţii ale sale, 
a observat că pământul nu are nevoie de susţinere fiindcă nu 
există nici un motiv pentru a cădea într-o direcţie şi nu în altă di- 
recţie, aşa că stă neclintit; ryv iv e vai peTéwpov UTO umdevog 
KpOTOUNLEvmV, WEvouTay Ò Aia TÜY Guoiay TAVTWY ANÓCTACIY, 
„Pământul, spune el, se roteşte liber în spaţiu şi stă neclintit fără 
nici un punct de sprijin fiindcă toate lucrurile se află la o distanţă 
egală faţă de el” (Hippol. Ref. 1. 6, apud Diels, 16. 31). Anaximene 
nu a putut să-şi urmeze maestrul aici şi a trebuit să-şi sprijine pă- 
mântul pe ceva. 

tinde la infinit în orice direcţie în jurul lumii:?, dar, spre 
deosebire de Anaximandru, el nu a văzut necesitatea 
de a considera că are o calitate nedeterminată. Anaxi- 
mene a revenit la concepţia lui Thales şi l-a identificat 
cu o substanţă naturală particulară, numai că, spre deo- 
sebire de Thales, nu a numit-o apă, ci aer, amp!?. 

Diferenţele dintre diferitele substanţe naturale se 
datorează rarefierii acestui aer, care devine foc, şi a 
condensării treptate în urma căreia devine vânt, nori, 
apă, pământ şi piatră!5. Aerul cosmic a generat în mod 
etern mişcare în interiorul său, iar această mişcare, care 
era rotitoare, a diferențiat şi separat diferitele substanţe 
naturale, părţile rarefiate fiind aruncate la periferie şi 
alcătuind astrele, iar cele condensate fiind adunate la 
centru vârtejului şi alcătuind pământul. 

Toate acestea seamănă foarte mult cu unele idei ale 
lui Anaximandru. L-a urmat de asemenea pe Anaximan- 
dru considerând că substanţa primordială este divină, 
respingând astfel zeul magic transcendent al lui Thales 
şi înlocuindu-l cu un Zeu imanent identic cu procesul 
creator. Din câte ştim, un element nou în doctrina lui 
Anaximene este reprezentat de concepţia potrivit căreia 
zeul lumii este transcendent şi totodată imanent, deşi 
nu într-un sens materialist brut, deoarece, după cum 


13 tô ueyeBei äneipov, „nemărginit ca întindere” (pseudo-Plutarh 


Strom. 3, apud Diels, 23. 2). 


14 La Homer şi Hesiod, ¢»r înseamnă „ceaţă” sau „negură”. 


15 drabepewv d pavoTmTi Kai TTUKVOTITI KATĂ tàç 0UCIAS, Kai 
Guproupevov u v 1rp yiveoGau K TÀ, „diferă prin raritate sau densitate, 
spune el, potrivit diferenţelor dintre substanţe, iar acesta, rarefiat, 
devine foc etc." (Simplicius, Phys., 24. 26, preluat din Teofrast, apud 
Diels, 22. 18). 

spune el, aerul divin nu este doar substanţa din care 
este făcută lumea, dar şi învelişul care o înfăşoară şi o 
ţine laolaltă, tot aşa cum sufletul omenesc înfăşoară şi 
ţine laolaltă corpul omenesc.!$ 

La fel ca Anaximandru, Anaximene credea într-o 
pluralitate de lumi; şi asemenea lui Anaximandru (şi, 
fără îndoială, din aceleaşi motive), el pare să le fi numit 
zei. Dar, se pare că aceste lumi nu erau, ca în cosmologia 
lui Anaximandru, separate în spaţiu, ci separate în timp, 
una pierind şi cealaltă apărând. În orice moment, pare 
să fi considerat el, nu poate exista mai mult de o 
singură lume”. 

În comparaţie cu figura obscură dar gigantică a lui 
Thales şi cu figura la fel de mare şi mult mai desluşită 
a lui Anaximandru, Anaximene nu este nici impresio- 
nant şi nici interesant. Ce mai mare parte a ideilor lui 


16 oiov h ua, Pmoiv, Ù muerepa mp osa ocupare? nuc, 


kai GĂov TOY KO0WuOv Trvelua Kai dp Tepiexei, „aşa cum, după 
Anaximene, sufletul nostru, care este aer, ne ţine laolaltă, tot astfel 
şi lumea întreagă este învelită de suflarea sa, adică de aer“ (Aetius, 
1. 3. 4, apud Diels, 26. 20). 

U vevmrov d kai dBaprov tòv Eva ko0puov mowo droi dei pév 
aci € vai KOTWuoI, où up TOY aUTov dei, dAAa ddAore dAAov 
ywóuevov kata Tivag Xpovwv mepiodovs, wç Avafipuevmg, „cei 
care, asemenea lui Anaximene, spun că există întotdeauna o lume, 
dar nu veşnic aceeaşi lume, fiindcă din când în când ajunge la exis- 
tenţă una nouă după scurgerea unei perioade de timp, consideră că 
acea lume unică este supusă ajungerii la existenţă şi pieirii” (Sim- 
plicius, Phys., 1121. 12, apud Diels, 24. 20). Nec deos negavit nec 
tacuit, non tamen ab ipsis aerem factum, sed ipsos ex aere ortos 
credidit, „el nu a negat zeii şi nici nu i-a trecut sub tăcere, iar el nu a 
susţinut că aerul a fost creat de aceştia, dar că aceştia au provenit 
din aer” (Augustin, De civ. Dei, VIII. 2, apud Diels 24. 16). 

despre care ştim reprezintă o reiterare a ideilor lui 
Anaximandru. Acolo unde diferă de Anaximandru 
diferă aproape de fiecare dată în mod dezavantajos. 
Nu cunoaştem decât o singură idee din cosmologia sa 
ce pare să fi fost originală şi fertilă, idee care nici măcar 
nu s-a dovedit fertilă în propriile lui mâini, deoarece 
posibilităţile de progres pe care le conţinea nu puteau 
fi actualizate decât de cineva care era dispus să pără- 
sească principiile cosmologiei ioniene şi să meargă pe 
o altă cale. 

Ideea în discuţie este cea a condensării şi rarefierii. 
Anaximandru şi-a pus întrebarea: „Dacă diferitele tipuri 
de substanţe naturale sunt toate alcătuite din aceeaşi 
materie primordială, de ce se comportă ele în moduri 
diferite?” Răspunsul dat a fost: „Deoarece contrariile 
sunt diferenţiate şi separate din materia nediferenţiată 
iniţială prin mişcarea de rotaţie a acesteia”. Dar nu 
avem nici un motiv să credem că Anaximandru a putut 
să demonstreze felul în care mişcarea dintr-o materie 
nediferenţiată ar genera în cadrul acesteia contrariile 
despre care vorbeşte, şi anume caldul şi recele, umedul 
şi uscatul. 

Este clar că Anaximene era conştient de acest 
neajuns din cosmologia maestrului său şi a încercat 
să-l îndepărteze. Cum se întâmplă, întreabă el, ca un 
om să sufle aer cald şi rece? Totul depinde, răspunde 
el într-unul dintre cele mai lungi fragmente ale sale 
care au supravieţuit, dacă sufli cu gura larg deschisă 
sau aproape închisă. Deschide gura larg atunci când 
sufli şi răsuflarea va ieşi caldă. Suflă cu buzele apro- 
piate şi iese rece. Care este diferenţa dintre aceste 

două situaţii? Diferenţa este că, atunci când sufli cu 
gura larg deschisă, aerul iese la o presiune joasă, iar 
atunci când sufli cu buzele aproape închise, aerul este 
comprimatiă. 

lată aşadar un experiment de cea mai mare im- 
portanță pentru cosmologie. În primul rând, avem o 
substanţă, aerul, care asumă calităţi opuse (cald şi 
rece) sub influenţa mişcării, după cum spunea Anaxi- 
mandru. Astfel, în acest punct crucial, Anaximandru 
avea dreptate. În al doilea rând, putem îndrepta nea- 
junsul din afirmaţia lui Anaximandru furnizând ceea 
ce Aristotel avea să numească „termen intermediar” 
aflat între mişcare pe de o parte şi contrariile cald-rece 
pe de alta. Termenul intermediar este condensarea- 
rarefierea. Atunci când mişcarea condensează aerul, 
acesta se răceşte, atunci când îl rarefiază se încălzeşte. 

Nu ar fi de mirare dacă am afla că aceasta a fost 
cauza pentru care Anaximene a renunţat la materia 
primară nedeterminată a lui Anaximandru, identificând-o 
în schimb cu aerul. O materie primară nedeterminată, 
ni-l putem imagina argumentând, nu este altceva decât 
nimic despre care nu se poate afla nimic şi nu se poate 
spune nimic. Cel puţin o parte din cele spuse de 


15 OBey oùk amerkorwg AeyecBa: tò kai Gepuă, Tov dvOpwrrov 
Ex To) 0rouaTrog Kai Vuxpă meBievai Vuxerai yàp 1) 7rvon) 
mieofeiga kai nukvwbeira Tois ele, a.verpueEvou Ò TOÔ 0TOuaToş 
Exmimrouoa yiyverai bepuov úno uavoTmToş, „şi astfel, spune 
Anaximene, nu este nimic irațional în a spune că un om suflă şi cald 
şi rece. Fiindcă suflarea este răcită prin comprimare şi condensare 
cu ajutorul buzelor, dar atunci când iese cu uşurinţă printr-o gură 
relaxată, aceasta iese caldă, datorită rarefierii” (Plutarh, De prim. 
frig., 7. 374 sqq., apud Diels, 26. 9-13). 

Anaximandru despre materia primordială pot fi spuse 
de fapt (şi nu doar spuse, dar şi dovedite) despre aer. 

Aici, Anaximene făcea progres. El mergea dincolo de 
maestrul său Anaximandru prin îndreptarea, după cum 
am spus, a unui neajuns din cosmologia lui Anaximan- 
dru despre modul în care mişcarea din interiorul sub- 
stanţei primare generează contrarii. Dar, prin acest 
progres, Anaximene părăsea lumea fizicii ioniene şi 
arăta calea către un tip încă necunoscut de ştiinţă a 
fizicii. El încălcase regulile fizicii din vremea sa, atră- 
gându-şi un epitaf asemănător cu inscripţia din Colegiul 
Rugby ce îl comemorează pe William Webb Ellis, „care, 
printr-o fericită încălcare a regulilor rugbyului practicat 
în vremea sa, a ridicat pentru prima dată balonul şi a 
alergat cu el, creând astfel jocul modern de rugby”. 
Astfel, din punctul de vedere al şcolii ioniene, cu care 
este de obicei asociat, Anaximene este un exemplu 
de decadenţă. Dintr-un alt punct de vedere, el nu este 
un exemplu de decadenţă, ci un exemplu de progres; 
iar din acest punct de vedere, el nu aparţine şcolii 
ioniene, ci reprezintă legătura dintre această şcoală şi 
cea pitagoreică. 

Această afirmaţie trebuie să fie documentată atât 
în mod negativ cât şi în mod pozitiv: în mod negativ, 
arătând că Anaximene nu mai era un ionian adevărat, 
iar în mod pozitiv, arătând că pornise deja pe calea 
pitagoreică. 

Că Anaximene nu era un ionian adevărat reiese din 
două fapte: în primul rând, că a revenit la demonstraţia 
destul de concludentă prin care Anaximandru a arătat 
că substanţa universală cu adevărat primară trebuie să 

fie nedeterminată şi nu ar putea aşadar să fie identifi- 
cată cu aerul mai mult decât cu apa; în al doilea rând, 
că interesul său pare să se fi mutat de la unitatea 
substanţei primordiale la multiplicitatea diferitelor sub- 
stanţe naturale, care au propriul lor comportament. 
Anaximene, dacă îl interpretez corect, şi-a pierdut inte- 
resul pentru întrebarea: „Ce este lucrul unic din care 
toate lucrurile sunt făcute?” Aceasta reprezenta, după 
Aristotel, întrebarea centrală a lui Thales şi a şcolii 
acestuia. În măsura în care Anaximene şi-a pierdut in- 
teresul pentru întrebarea respectivă, a încetat să mai 
facă parte din şcoala ioniană. Anaximandru a redus 
întrebarea la absurd, iar Anaximene a lăsat-o acolo. 
Faptul că Anaximene era un pitagorician nativ se 
poate vedea clar din accentul pus pe conceptul de 
condensare şi rarefiere. Întrebarea sa era: „De ce dife- 
rite tipuri de lucruri se comportă în mod diferit?” 
Aceasta nu este întrebarea fizicii ioniene, ci a fizicii 
pitagoreice. Răspunsul său a fost: „Fiindcă lucrul din 
care sunt alcătuite, indiferent ce lucru ar fi, suferă dife- 
rite aranjamente în spaţiu”. Acesta este răspunsul pita- 
goreic. În forma pe care o avea la Anaximene, nu era 
decât un pitagorism rudimentar. Singura diferenţă de 
aranjament la care se referă Anaximene este diferenţa 
dintre un conglomerat mai dens şi unul mai rarefiat de 
materie în spaţiu. Pitagorismul avea să meargă mai de- 
parte de atât. Dar chiar şi aceasta este o trecere de la 
concepţia de substanţă la cea de aranjament, de la 
concepţia de materie la cea de formă, motiv pentru 
care Anaximene, deşi nu a fost prezentat în această 
lumină de vreun istoric al filosofiei, nu ar trebui să fie 

considerat atât de mult un membru al şcolii ioniene pe 
cât ar trebui să fie socotit o legătură între această şcoală 
şi şcoala lui Pitagora. 


2. Limitele ştiinţei naturale ioniene 


Ionienii considerau lumea ca fiind o diferenţiere locală 
dintr-o materie primă nediferenţiată. Substanţa din care 
este făcută lumea, considerau ei, este identică cu sub- 
stanţa mediului de care este înconjurată. Thales pare 
să fi diferențiat această materie primară de divinitate, 
dar succesorii săi le-au identificat, considerând că 
materia primară nediferenţiată creează în ea însăşi 
diferenţierile care sunt lumi. 

Nici una dintre alternative nu este satisfăcătoare. 
Dacă îţi începi cosmologia prin postularea unei materii 
uniforme şi spui că lumea este o diferenţiere locală din 
această materie, eşti logic obligat să argumentezi 
motivul pentru care această diferenţiere s-a petrecut 
acolo unde s-a petrecut şi nu în altă parte. Dar, prin 
însăşi definirea materiei originare ca fiind uniformă, nu 
mai poţi să oferi un astfel de motiv sau chiar să oferi o 
portiţă pentru o descoperire viitoare spunând că trebuie 
să fi existat un motiv deşi nu ştii care a fost acela. 

Nu poţi rezolva acum problema spunând că Dumne- 
zeu a ales să creeze lumea într-un anumit loc ales de El 
în materia uniformă. Aceasta se presupune că ar fi fost 
ideea lui Thales, dar este absurdă. Dacă Dumnezeu nu 
a avut un motiv în alegerea sa, atunci nu a fost o ale- 
gere, ci a fost ceva despre care nu avem nici o idee, iar 
faptul de a o numi alegere nu înseamnă decât a ne 

arunca cu praf în ochi prefăcându-ne că o echivalăm 
cu o activitate umană familiară, activitatea alegerii, cu 
care de fapt nu considerăm că seamănă. Alegerea este 
alegere între alternative, iar aceste alternative trebuie 
să fie diferențiate, altfel nu sunt alternative; în plus, 
una dintre ele trebuie să fie, într-un anumit fel, mai 
atractivă decât cealaltă, altfel nu poate fi aleasă. 

Problema nu este rezolvată nici afirmând că mate- 
ria primară, fiind capabilă să se pună în mişcare de una 
singură, este propriul său Dumnezeu şi a ales locul din 
ea însăşi în care să se producă diferenţierea. Lucrul 
acesta a fost probabil afirmat de Anaximandru şi Anaxi- 
mene. Dilema este aceeaşi indiferent dacă Dumnezeu 
este imanent sau transcendent. A spune că El alege 
înseamnă a spune că El alege dintr-un motiv anume, 
caz în care alternativele dintre care alege sunt deja 
diferenţiate şi uniformitatea materiei primare este 
abandonată, sau, altfel, Dumnezeu alege fără nici un 
motiv, caz în care nu alege. 

Această dilemă nu poate fi evitată printr-o afirmare 
a unei ignoranţe pline de respect. Nu poţi să o eschi- 
vezi spunând că acestea sunt mistere în care nu te vei 
băga, deoarece căile divinității nu pot fi descoperite 
sau (dacă preferaţi o altă cacealma) că acestea sunt 
probleme ultime sau, dacă doriţi, probleme metafizice 
despre care înţelepţii ştiu că sunt nerezolvabile şi pe 
care ar trebui să ne mulţumim să le privim direct în faţă 
şi să trecem mai departe. Pentru a le face dreptate, 
ionienii nu au încercat o astfel de eschivare. Cacealmaua 
de acest tip apare dintr-un fel de pseudo-religiozitate 
care nu se număra printre viciile gândirii greceşti. Este 

o cacealma fiindcă tu însuţi eşti cel care ai început să 
sondezi aceste mistere. Ai târât numele lui Dumnezeu 
în propria ta cosmologie fiindcă ai crezut că îl poţi 
invoca. Acum, îţi dai seama că nu poţi, ceea ce nu do- 
vedeşte că Dumnezeu e mare, ci că tu eşti un invocator 
ineficient. 

Cu alte cuvinte, dilema nu apare din cauza naturii 
lucrurilor, ci din cauza modului în care ştiinţa naturală 
ioniană a încercat să-şi rezolve propriile probleme. Morala 
nu este aceea că natura lucrurilor este insondabilă, ci 
aceea că ştiinţa ioniană a naturii a făcut o mişcare falsă, 
mai exact, o mişcare falsă a fost aceea de a presupune 
că o cosmologie poate fi construită pe un temei mate- 
rialist. Poţi argumenta în sens invers, dacă asta vrei să 
faci, pornind de la lumea lucrurilor materiale şi ajun- 
gând la materia sau substanţa primară universală din 
care aceasta este alcătuită, dar există două limite de 
care nici un demers de acest fel nu poate scăpa. 

1. Nu trebuie să speri, aşa cum au sperat ionienii, 
că vei ajunge la o imagine mentală clară a acestei sub- 
stanţe. Dacă construieşti această idee printr-un proces 
de abstractizare în care toate deosebirile dintre diferitele 
tipuri de substanţe naturale sunt omise, ceea ce va ră- 
mâne la încheierea acestui proces nu va fi, cum şi-a 
închipuit Thales, apa, şi nu va fi nici aerul, după cum şi-a 
imaginat Anaximene; răspunsul corect l-a găsit Anaxi- 
mandru, atunci când a spus că este indeterminatul sau 
indefinitul. 

2. Nu trebuie să speri, aşa cum au sperat ionienii, 
în inversarea procesului. Admiţând că este posibil — 
prin excluderea tuturor deosebirilor dintre diferitele 

tipuri de substanţe naturale — să se ajungă la o idee 
abstractă a unei materii universale primare unice, nu 
vei putea să argumentezi mergând de la această mate- 
rie primară la lumea naturii cunoscute. Nu există nici o 
punte logică între materia uniformă primară şi o lume 
naturală alcătuită din aceasta. 

Deoarece ionienii au trecut cu vederea aceste două 
imposibilităţi şi au mizat pe speranţa (1) de a descrie 
substanţa universală primară în mod concret şi (2) de a 
explica modul în care lumea naturii cunoscute nouă a 
fost alcătuită din această substanţă, prima mare între- 
prindere a ştiinţei europene a naturii a fost sortită 
eşecului. Istoria ştiinţei, în măsura în care este o istorie 
a progresului ştiinţific, nu constă atât de mult în acu- 
mularea progresivă de fapte cât constă în clarificarea 
progresivă a problemelor. Ceea ce defineşte un natu- 
ralist nu este cunoaşterea faptelor referitoare la natură, 
ci abilitatea de a pune întrebări referitoare la natură — 
în primul rând, faptul în sine de a pune întrebări, în loc 
de a aştepta să se întâmple ceva şi, în al doilea rând, de 
a pune întrebări inteligente, adică întrebări la care se 
poate da un răspuns, spre deosebire de întrebările ab- 
surde şi întrebările la care se poate răspunde în raport 
cu informaţiile pe care le are la dispoziţie, ce se deose- 
besc de întrebările la care s-ar putea da un răspuns 
numai dacă ar avea acces la fapte încă necercetate. 
Desigur, naturaliştii ionieni au pus nenumărate între- 
bări care permiteau un răspuns în ambele sensuri de 
mai sus şi fără îndoială că la multe dintre ele au răspuns 
corect. Însă planul general al naturalismului lor era vi- 
ciat, nu de faptul că erau limitați la observaţii directe, 

fără ajutorul instrumentelor laboratorului modern, ci de 
faptul că au rămas fideli faţă de două întrebări cărora, 
deoarece erau absurde, nici o tehnică rafinată de labo- 
rator nu ar fi putut să le găsească un răspuns. 

(1) Cum ne putem forma o imagine mentală clară 
despre substanţa universală primară? 

(2) Cum putem deduce lumea naturii din această 
substanţă primară? 


3. Sensul cuvântului „natură” 


Am afirmat că naturaliştii ionieni, când puneau între- 
barea „Ce este natura?”, o transformau de îndată în 
întrebarea „Din ce sunt alcătuite lucrurile?” Înainte de 
a-i părăsi pe ionieni, trebuie să adaug un comentariu 
la această remarcă. S-ar părea că gândirea naturaliştilor 
ionieni funcţiona în acest punct puţin cam neobişnuit. 
Un european modern, dacă s-ar confrunta cu întreba- 
rea „Ce este natura?”, cel mai probabil ar transforma-o 
în întrebarea „Ce fel de lucruri există în lumea naturală?” 
şi ar răspunde printr-o explicare descriptivă a lumii na- 
turale sau a istoriei naturale. 

Acest lucru se petrece fiindcă în limbile europene 
moderne cuvântul „natură” este folosit de cele mai 
multe ori în sens colectiv cu referire la suma totală sau 
agregatul lucrurilor naturale. Totodată, acesta nu este 
singurul sens în care cuvântul „natură” este folosit de 
obicei în limbile moderne. Mai există un sens care re- 
cunoaştem că este sensul originar şi, strict vorbind, 
sensul propriu al acestui cuvânt: atunci când se referă 

nu la o aglomerare ci la un „principiu”, din nou în sensul 
propriu al cuvântului, un principium, apx% sau sursă. 
Spunem că natura frasinului este de a fi flexibil, iar natura 
stejarului de a fi rigid. Spunem că un om are o natură 
sfidătoare sau afectuoasă. Spunem „Câinii să se bucure 
de lătrat şi de muşcat... fiindcă şi asta le stă în natură”. 
Aici, cuvântul „natură” se referă la ceva care îl face pe 
posesorul său se comporte în felul în care o face, sursa 
comportamentului său fiind ceva din interiorul său: 
căci, dacă ar fi fost din afara sa, comportamentul care 
ar fi rezultat nu ar fi fost „natural”, ci s-ar fi datorat unei 
„constrângeri”. Dacă un om merge repede fiindcă este 
puternic, plin de energie şi hotărât, spunem că mersul 
rapid îi este natural. Dar dacă merge la fel de repede 
fiindcă este lătrat de un câine, spunem că mersul său 
rapid nu se datorează naturii sale, ci unei constrângeri 
şi unei forţări. 

Cuvântul ġúsıç este folosit în greacă în ambele 
sensuri, iar cele două sensuri din greacă au aceeaşi relaţie 
pe care o au cele două sensuri din engleză. În docu- 
mentele mai vechi ale literaturii greceşti care s-au păstrat, 
ucis are întotdeauna sensul pe care îl recunoaştem ca 
fiind sensul originar al cuvântului englezesc „nature”. 
Înseamnă întotdeauna ceva din interiorul sau care 
aparţine în mod intim unui lucru şi care reprezintă sur- 
sa comportamentului său. Acesta este singurul sens pe 
care îl are la vechii autori greci, rămânând sensul său 
obişnuit pe tot parcursul istoriei literaturii greceşti. 
Foarte rar şi relativ târziu va ajunge să aibă sensul se- 
cundar de totalitate sau agregat al lucrurilor naturale, 
adică devine mai mult sau mai puţin sinonim cu ter- 

menul koouos, „lume“. De pildă, Gorgias, renumitul 
sicilian de la sfârşitul secolului al cincilea, a scris o carte 
numită Ilepi To uù ovTog, Ñ nepi buvewş şi, din câte 
ne spun autorii vechi despre conţinutul acestei cărţi, 
este clar că termenul duo: din titlu nu se referă la un 
principiu ci la un agregat, nu la acel element din lucruri 
care le face să se comporte aşa cum se comportă, ci la 
lumea naturii. 

Filosofii ionieni, consider eu, nu au folosit niciodată 
cuvântul ġúsıç în acest sens secundar, ci doar în sensul 
său principal. Pentru ei, „natura“ nu reprezenta nicio- 
dată lumea sau lucrurile care alcătuiesc lumea, ci întot- 
deauna ceva inerent acestor lucruri care le face să se 
comporte în modul în care se comportă. Astfel, între- 
barea „Ce este natura?” adresată unui filosof ionian nu ar 
fi avut cum să se refere la compilarea unei „istorii na- 
turale”, o descriere rezumativă a obiectelor naturale şi 
faptelor naturale, iar un astfel de filosof, dacă ar fi pu- 
blicat o carte cu titlul „despre natură”, mepi fucews, nu 
ar fi intenţionat să transmită printr-un astfel de titlu că 
scopul său este acela de a descrie obiectele naturale 
sau faptele naturale. O carte cu un astfel de titlu apă- 
rută în acea perioadă din istoria literaturii greceşti nu 
ar fi o istorie naturală sau o descriere a lucrurilor din 
lumea naturii, ci o ştiinţă explicativă a naturii, o descriere 


19 Acesta a trăit se pare de la începutul secolului al cincilea până la 
începutul celui de-al patrulea, aproximativ 483-375 (Ueberweg, Ges- 
ch. d. Philos., ed. 12, Berlin, 1926, vol. I, p. 120). Pentru testimonia, vezi 
Diels, No. 76, vol. I, pp. 235-66. Se pare că Gorgias argumenta (1) că 
nimic nu există, (2) că dacă ar exista ceva nu ar putea fi cunoscut, (3) 
că dacă cineva ar şti că ceva există nu ar putea să-şi împărtăşească 
cunoaşterea. De aici, reiese destul de clar ce voia să spună prin duors. 

a principiului în virtutea căruia lucrurile din lumea na- 
turii se comportă aşa cum se comportă. 

Aceasta nu este decât o observaţie lexicografică 
referitoare la ceea ce înseamnă cuvântul ucis în toate 
documentele literaturii greceşti timpurii şi în multe dintre 
scrierile târzii. Celelalte sensuri avute de acest cuvânt 
în greacă pot fi, pe de o parte, reduse la acest prim 
sens sau, pe de alta, explicate ca derivări ale acestuia, 
iar cei care vor autoritate în această chestiune pot să 
consulte lunga şi elaborata cercetare a acestui cuvânt 
din dicţionarul de termeni filosofici al lui Aristotel, pe 
care îl voi discuta pe larg în alt loc (vezi pp. 80 sqq.). 

Sensul originar şi propriu al cuvântului ġúciç în 
greacă, după cum am spus, este acelaşi cu sensul ori- 
ginar şi propriu al cuvântului „nature” din engleză: din 
simplul motiv că termenul englezesc nu este decât 
traducerea latină din greacă. De exemplu, un glonţ 
zboară prin aer fiindcă praful de puşcă din spatele său 
a explodat. Nu ar trebui să spunem că zboară „de la 
natură”, fiindcă explozia nu s-a petrecut în glonţ, avân- 
tul căpătat de glonţ a fost transmis din afară şi astfel 
zborul glonţului nu este un comportament „natural” al 
glonţului cu un comportament constrâns. Dar dacă, în 
zborul său, glonţul penetrează o scândură, face acest 
lucru fiindcă este destul de greu pentru a trece prin ea 
fără a fi oprit, aşa cum s-ar fi întâmplat cu un proiectil 
mai uşor chiar dacă ar fi avut aceeaşi viteză. Prin urmare, 
puterea sa de penetrare, în măsura în care este o func- 
ţie a greutăţii sale, este o funcţie a „naturii” sale şi, în 


20 Metafizica A, 1014 b 16-1015 a 19. 

această măsură, penetrarea scândurii este un compor- 
tament „natural” din partea glonţului. 

Acesta este modul în care ionienii foloseau cuvântul 
„natură” şi modul în care îl mai folosim şi astăzi. O ast- 
fel de utilizare a cuvântului nu îl plasează pe utilizator 
în cadrul vreunei teorii ştiinţifice sau filosofice. Dacă 
termenul „natură” se referă la sursa interioară a compor- 
tamentului unui lucru, persoana care foloseşte acest 
termen nu acceptă în mod automat afirmaţia potrivit 
căreia tot ceea ce este semnificat de acesta există în 
realitate. Cineva ar putea spune că nu există nici o 
„natură”, fără să spună prin aceasta, asemenea lui 
Gorgias, că nu există nici o lume de lucruri existente, ci 
faptul că nu există o sursă interioară de la care porneşte 
comportamentul lucrurilor. Acesta ar putea să spună 
că fiecare detaliu din comportamentul tuturor lucrurilor 
se datorează unui act special de voinţă ad hoc din par- 
tea unui Dumnezeu omnipotent. În acest caz, cuvântul 
„natură” ar fi folosit tot în sensul său originar, însă exis- 
tenţa oricărui lucru de acest fel ar fi negată. 

Tot aşa, folosirea cuvântului „natură” nu presupune 
că acela care îl foloseşte acceptă în mod automat teo- 
ria potrivit căreia diferitele lucruri ce există în lume au 
o natură diferită sau au aceeaşi natură. „Este natura una 
sau multiplă?” reprezintă o întrebare asupra căreia 
simplul fapt al folosirii cuvântului „natură” nu aruncă 
nici o lumină. Persoana care foloseşte acest cuvânt are, 
în această privinţă, aceeaşi libertate să spună că există 
o singură „natură” sau că există o mulţime de „naturi”, 
fără nici o limită maximă sau minimă privitor la între- 
barea „Cât de multe?” Se înţelege desigur că întrebarea 

„Este natura una sau multiplă?” nu înseamnă „Este lu- 
mea naturală o singură acumulare de lucruri sau mai 
multe astfel de acumulări?” Aceasta este o întrebare 
pe care un om raţional nu s-ar deranja să o pună. 
Această întrebare se traduce astfel: „Oare diferitele 
tipuri de comportament pe care le întâlnim în lume 
provin dintr-un singur principiu sau de la mai multe 
principii?” 

Totodată, folosirea cuvântului „natură” nu înseamnă 
că acela care îl foloseşte acceptă în mod automat vreo 
teorie despre ce este în sine lucrul care, în relaţie cu 
comportamentul lucrurilor care îl au, este numit „natu- 
ră”, deoarece, „natura”, în sensul pe care eu l-am numit 
originar, este un termen relativ. „Natura” unui lucru 
este acel lucru din el care îl face să se comporte aşa 
cum se comportă. Spunând aceste lucruri, întrebarea 
„Ce este acel lucru din el care îl face să se comporte 
astfel?” rămâne în continuare deschisă. Dacă spunem 
„Natura sa” nu răspundem la întrebare, fiindcă a spune 
„Natura sa este cea care îl face să se comporte astfel” 
înseamnă a rosti o tautologie, situaţie în care nu se 
oferă nici o informaţie. Este ca şi cum, la întrebarea „Cu 
cine este căsătorită doamna aceea?” s-ar răspunde 
„Cu soţul ei”. 

Filosofii ionieni aveau de fapt concepţii clare despre 
toate aceste trei puncte. Ei credeau că există un lucru 
numit „natură”, credeau că natura este „una” şi cre- 
deau că lucrul care, în relaţia sa cu comportamentul, se 
numeşte natură este în sine substanţă sau materie. Dar 
acestea erau doctrine filosofice sau ştiinţifice, iar ei ar 
fi putut să le abandoneze fără să abandoneze întrebu- 

ințarea termenului „natură“ sau ar fi putut să le modi- 
fice fără să modifice sensul în care îl foloseau. De 
exemplu, cineva ar fi putut să spună că sursa interioară 
a comportamentului unui lucru nu este lucrul din care 
este făcut, ci aranjamentul părţilor sale, nu este „mate- 
ria”, ci „forma” sa. În acest caz, el ar fi spus: „Natura 
adevărată a lucrurilor nu este materia, ci forma”. Faptul 
acesta nu ar presupune o schimbare a sensului asociat 
cu termenul „natură“. Tot ceea ce s-a schimbat este 
aplicarea acestuia. 

Acest punct trebuie să fie clarificat fiindcă a fost 
lăsat într-o stare de confuzie în opera unui foarte 
distins savant, John Burnet, pe care cei ce studiază filo- 
sofia greacă veche îl consideră o autoritate în dome- 
niu. Burnet spune că termenul $uci „însemna iniţial 
substanţa particulară din care un lucru dat este alcătuit. 
De pildă, lucrurile din lemn au o țvo, pietrele o alta, 
iar carnea şi sângele o alta. 

Milesienii erau interesaţi de acea gucss care se gă- 
seşte în toate lucrurile” (Greek Philosophy, Thales to 
Plato, Londra, 1920, p. 27). Este ca şi cum am spune că 
pentru doamna Doe „soţ” înseamnă John Doe, în timp 
ce pentru doamna Roe înseamnă Richard Roe. 
Adevărat, dar înşelător. Doamna Doe şi doamna Roe 
sunt de acord asupra lucrurilor care fac dintr-un bărbat 
soţ, sunt de acord că este vorba de o relaţie particulară 
între acesta şi o femeie. În primă instanţă, fiecare din- 
tre cele două femei este interesată în principal de un 
singur exemplu al acestui tip de relaţie, şi anume 
exemplul care o include pe ea însăşi. Astfel, atunci 
când doamna Doe spune „soţ“ ea se referă la John, iar 

când doamna Roe spune „soţ” ea se referă la Richard. 
Nu se întâmplă astfel fiindcă ele folosesc cuvântul 
„soţ” în sensuri diferite, ci fiindcă sunt căsătorite cu 
bărbaţi diferiţi. Aşadar, atunci când Burnet spune „mi- 
lesienii credeau că ceea ce apare sub aceste trei forme 
(solidă, lichidă şi gazoasă) era un singur lucru, iar aces- 
ta era numit de ei ġúsıç" (ibid.), ceea ce el spune e 
destul de adevărat, dar este înşelător şi de fapt l-a în- 
şelat chiar şi pe Burnet. El crede că a identificat un sens 
particular şi „originar“ al cuvântului quis. Este doar o 
iluzie. El nu a făcut decât să identifice o situaţie în care 
acest cuvânt era aplicat la un caz particular, şi anume 
substanţa universală primară, dintr-un motiv particu- 
lar, şi anume că aceasta era considerată sursa interioa- 
ră a tuturor acelor comportamente care au o sursă in- 
terioară, tot aşa cum doamna Doe a folosit cuvântul 
„soţ' cu referire la un bărbat particular, şi anume unul 
înalt, slab, proaspăt ras, dintr-un motiv particular, şi 
anume că era căsătorită cu el. 

Punctul discutat de Burnet nu se referă la sensul 
cuvântului Gui, aşa cum crede el că se referă, ci la 
descoperirea unui lucru la care se considera că acest 
cuvânt ar putea fi aplicat în mod corect şi în sensul său 
obişnuit. 

Ionienii, după cum spune Burnet pe bună drepta- 
te, foloseau acest cuvânt cu referire la lucrul din care 
totul este alcătuit. Pentru a putea fi folosit astfel, cu- 
vântul trebuie să fi avut deja un înţeles, statornicit în 
formă orală sau scrisă, tot aşa cum, atunci când doam- 
na Doe spune „John este soţul meu”, cuvântul „soţ”, 
aşa cum este folosit de ea, trebuie să aibă deja un sens 

propriu şi nu poate fi un simplu nume alternativ la 
John. Se pare că Burnet nu şi-a pus problema ce a 
însemnat cuvântul ġúsıç în greaca veche, ci doar cu 
referire la ce lucruri a fost folosit de către diferite per- 
soane. 


II 
PITAGOREICII 


1. Pitagora 


Pitagora este una dintre cele mai importante figuri din 
istoria gândirii greceşti şi totodată una dintre cele mai 
obscure. Autorii antici nu ne oferă decât un singur eve- 
niment datat în biografia sa, şi anume că Pitagora a 
plecat din Samos, locul său de naştere, şi a migrat în 
sudul Italiei fiindcă s-a opus domniei tiranului Policrat, 
care a început în 532. Ni se mai spune că s-a stabilit pe 
coasta Calabriei, la Crotona, acolo punând bazele unei 
comunităţi cu o regulă de viaţă strict definită şi cu o 
funcţie în parte religioasă, în parte filosofică şi ştiinţifică, 
şi în parte politică. Plecând de la presupunerea că nu 
ar fi plecat din Samos pentru o astfel de întreprindere 
fără să fi fost destul de matur pentru a-şi cunoaşte 
propria înclinaţie mentală, vechii autori sunt de părere 
că atunci când Policrat devenise tiran Pitagora ajunsese 
la acea maturitate intelectuală numită de aceştia akum, 
şi aşezată întrucâtva în mod arbitrar la vârsta de 40 de 
ani. Lucrul acesta ar data naşterea lui Pitagora în jurul 
anului 572, dar nu este decât o bănuială. Se spune că 
ar fi murit în jurul anului 497, dar aceasta este în mod 
evident o bănuială bazată pe presupunerea că a trăit 
până la 75 de ani. 

Comunitatea pitagoreică de la Crotona a avut o 
istorie furtunoasă şi a fost în final dizolvată în a doua 
jumătate a secolului al cincilea. Cei care au rămas s-au 
împrăştiat şi au păstrat vie tradiţia pitagoreică în dife- 
rite părţi ale lumii greceşti, dar nici unul dintre ei nu 
pare să o fi păstrat în scris, iar Pitagora însuşi nu a scris 
nimic. În consecinţă, când Aristotel a început să scrie 
istoria gândirii greceşti, nu a putut să deosebească 
ideile lui Pitagora de cele ale adepților săi. Astăzi, în 
pofida unei munci asidue ce cuprinde mai multe gene- 
raţii de savanţi, „pitagorismul” nu reprezintă până la 
urmă decât un corp doctrinar fluctuant şi lipsit de formă, 
unele părţi ale acestuia avându-şi originea în secolul al 
cincilea î.Cr,, altele în al patrulea, iar altele nu mai de- 
vreme de primele secole d.Cr. 

Aici, ne interesează doar elementul cosmologic din 
acest corp doctrinar; şi voi încerca să pun cap la cap o 
prezentare schematică, în întregime inferenţială şi, cu 
excepţia câtorva puncte, nesusţinută de vechii autori, a 
modului în care Pitagora însuşi ar fi tratat problema 
naturii. 

Petrecându-şi tinereţea în Samos, Pitagora a cres- 
cut se pare în atmosfera ştiinţifică a loniei. Trebuie să 
se fi născut înainte de moartea lui Thales, iar tinereţea 
pe care şi-a petrecut-o în Samos a fost poate parţial 
contemporană cu Anaximandru şi în totalitate con- 
temporană cu Anaximene. În orice caz, doctrinele ŞCo- 
lii ioniene au supraviețuit mult timp după moartea 
fondatorilor lor şi încă mai erau predate în secolul al 
cincilea. Astfel, chiar dacă Pitagora nu a fost niciodată 
elevul unuia dintre cei trei fondatori ai şcolii, nu în- 

seamnă că nu le datora nimic. De fapt, din ce ştim des- 
pre pitagorism, acesta trebuie să fi fost întemeiat de 
un om profund familiarizat cu ştiinţa ioniană a naturii, 
un om a cărui întreagă viaţă intelectuală a fost condi- 
ţionată de această ştiinţă, atât în sens pozitiv cât şi în 
sens negativ, un om care în unele puncte a acceptat şi 
a perpetuat învăţăturile acesteia, iar în altele a criticat-o 
în mod decisiv. 

Cosmografia pitagoreică sau imaginea sa despre 
lume ne sugerează că, în această privinţă, Pitagora a 
rămas un discipol adevărat al şcolii ioniene. Ca şi Anaxi- 
mene, Pitagora considera că lumea este suspendată 
într-un ocean de aer tridimensional nemărginit şi că se 
hrăneşte inhalând din acesta. Asemenea lui Anaximene 
şi Anaximandru, Pitagora considera că lumea este ase- 
menea unui nucleu care se roteşte în aerul respectiv, 
pământul fiind în centrul său, iar mişcarea de rotația 
având rolul de a genera şi segrega contrariile. O nouă 
descoperire a sa pare să fi fost aceea că pământul are 
formă sferică. 

În cosmologia sau comentariul său teoretic la 
această imagine a lumii, Pitagora avea să vină cu ele- 
mente inovatoare, ce vor avea consecinţe uriaşe. Rup- 
tura dintre Pitagora şi predecesorii săi a fost atât de 
clară în acest punct, încât putem bănui cu o anumită 
certitudine modul în care a decurs procesul său de 
gândire. 

El trebuie să fi observat că în concepţia lor despre 
materia primară ionienii erau blocaţi între coarnele unei 
dileme. Dacă încercau să o explice în mod concret, ho- 
tărând că este apă sau aer sau altceva, ei puneau o 

întrebare ce nu putea avea nici un răspuns — nu fiindcă 
se întâmplă să nu ştim care alternativă este cea corec- 
tă, ci fiindcă orice alternativă este fatală teoriei în 
totalitatea ei. Dacă materia primară este într-adevăr 
cea din care toate lucrurile sunt alcătuite, atunci 
aceasta nu poate fi mai asemănătoare cu unul din 
lucrurile pe care le alcătuieşte, nu poate fi mai asemă- 
nătoare cu apa decât cu ceața sau focul sau pământul. 
De fapt, trebuie să fie total lipsită de caracter intrin- 
sec (după cum a observat Anaximandru însuşi); iar 
atunci când cineva încerca să afirme despre ea ceva în 
termeni pozitivi, nu se putea spune cel mult decât că 
ocupă spaţiu. 

Dar dacă ionienii acceptau cealaltă alternativă, 
susţinând că materia primară nu are un caracter intrin- 
sec, se loveau de celălalt corn al dilemei. Conform 
acestei alternative, ar fi trebuit să se susţină, aşa cum a 
susţinut Anaximene, contemporanul lui Pitagora, că 
materia primară devine foc, ceaţă, apă sau pământ 
prin rarefiere sau condensare. Dar rarefierea şi con- 
densarea presupun o distincţie între materie şi spaţiul 
pe care îl ocupă, fiindcă se înţelege astfel că, în acelaşi 
spaţiu, pot exista cantităţi diferite de materie şi că ace- 
eaşi cantitate de materie ar putea ocupa mai mult sau 
mai puţin spaţiu. Dar dacă materia este total nedeter- 
minată sau lipsită de însuşiri particulare, atunci cum 
s-ar putea deosebi de spaţiul pe care îl ocupă? Un 
metru cub din aceasta este un metru cub de nimic 
şi nu avem cum să-l deosebim de un metru cub de 
spaţiu gol. Mergând în această direcţie, ajungem la o 
reductio ad absurdum a cosmologiei ionice: ideea 

de materie nu poate fi deosebită de ideea de vid, iar 
întregul edificiu al teoriei se prăbuşeşte. 

Dar Pitagora nu s-a mulţumit să lase problema în 
acest punct. Predecesorii săi ionieni făcuseră deja pro- 
grese importante în geometrie, iar el avea o înzestrare 
aparte pentru această ştiinţă. Pitagora a observat că 
există o legătură posibilă, până atunci neobservată, 
între problemele cosmologiei şi realizările geometriei. 
Diferitele figuri geometrice prezintă diferenţe calitative, 
deşi, fiind toate doar forme spaţiale, nu au particulari- 
tăţi materiale, ci doar formale. Pornind de la acest nou 
fundament, Pitagora a susţinut că diferenţele calitative 
din natură sunt bazate pe diferenţe de structură geo- 
metrică. Aceasta a fost cel puţin doctrina şcolii pita- 
goreice şi nu ar fi o greşeală să o atribuim lui Pitagora 
însuşi. Ideea acestei doctrine este aceea că nu trebuie 
să ne întrebăm ce presupune materia primară, fiindcă 
nu vom rezolva nimic, nu trebuie să îi atribuim nici o 
însuşire care să difere de aceea de spaţiu: tot ce trebuie 
să îi atribuim este puterea de a fi modelată geometric. 
Natura lucrurilor, în virtutea căreia acestea sunt ceea 
ce sunt la nivel individual şi colectiv, este structura sau 
forma geometrică. 

Această idee a reprezentat un progres important 
al teoriei ioniene. Ionienii nu au putut să explice deose- 
birile dintre diferitele tipuri de lucruri. Aceste diferenţe 
nu puteau să fie fundamentate în materie, fiindcă 
materia este omogenă şi nediferenţiată, şi nu doar că 
ar trebui să se considere că sunt non-naturale şi sunt 
impuse din afară în mod arbitrar, dar chiar şi această 
impunere din afară este imposibilă dacă, după cum 

pare să se întâmple, condensarea şi rarefierea materiei 
sunt imposibile. Pentru Thales, atât un magnet activ 
cât şi un vierme activ sunt apă şi nimic altceva decât 
apă. Atunci, de ce unul se comportă ca un magnet şi 
celălalt ca un vierme? O teorie de tip ionian nu poate 
oferi nici un răspuns: de fapt, trebuie să nege că exis- 
tă o natură de magnet sau o natură de vierme, adică 
să nege că ceea ce determină comportamentul unui 
magnet sau al unui vierme este natural acestuia. 
Dar să presupunem că un magnet este un magnet şi 
un vierme un vierme datorită structurii geometrice 
proprii şi să presupunem că natura lucrurilor nu în- 
seamnă altceva decât această structură geometrică: 
atunci, fiecare tip de comportament va fi natural 
acelui tip de lucru. Astfel, în principiu, Pitagora a per- 
mis un răspuns la întrebările pe care ionienii le consi- 
derau imposibil de rezolvat, iar, în practică, el chiar 
a oferit răspunsuri valide şi întemeiate unor întrebări 
de acest tip. 

Domeniul în care a avut un astfel de succes a fost 
cel al acusticii. El a demonstrat că diferenţele calitative 
dintre diferitele note muzicale nu depind de materia- 
lul din care sunt fabricate corzile care produc aceste 
note, ci depind doar de ratele de vibraţie, adică de 
modul în care orice coardă dată capătă o serie deter- 
minată de forme geometrice în mod succesiv şi în 
ritm regulat. 

Dacă modifici tempoul ritmului modifici nota, 
dacă produci acelaşi ritm în două corzi diferite şi am- 
bele vor produce aceeaşi notă. În plus, Pitagora a 
arătat că există o relaţie între calitatea „concordanţei” 

în intervalele muzicale! şi simplitatea matematică a 
raporturilor corespondente. Raporturile 1:2, 2:3, 3:4 
produc intervale „concordante“; raporturile următoare 
din aceeaşi serie devin treptat „disonante”, deşi fiecare 
dintre ele are o calitate proprie unică. Astfel, Pitagora 
a putut să producă o teorie a muzicii în termeni mate- 
matici, nu doar o teorie a acusticii, care să explice dife- 
renţele de tonalitate, ci o teorie estetică, care să explice 
diferenţa dintre concordanţă şi disonanţă. „Natura” 
sunetelor muzicale — natura lor acustică şi totodată 
natura lor estetică — a fost explicată prin rezolvarea 
consecinţelor presupunerii potrivit căreia „natura” unui 
lucru — adică acel ceva din el care îl face să se compor- 
te aşa cum se comportă -— nu este substanţa din care 
este alcătuit, ci structura acestuia, structură care poate 
fi descrisă în termeni matematici. 

Marele triumf al pitagorismului din timpul vieţii 
sale se găseşte aici, în zona teoriei muzicale, dar s-a 
recunoscut încă de la început că aceasta era garanţia 
unor viitoare triumfuri. Dacă un instrument muzical 
putea să fie considerat un complex ritmic de forme 
geometrice, de ce să nu fie considerat astfel un mag- 
net sau un vierme? Istoria ştiinţei demonstrează că, în 
principiu, Pitagora avea dreptate. Atunci când chimia 
corelează particularităţile calitative ale apei cu formula 
H,O, avem de-a face cu o aplicare a principiului pita- 
goreic, iar întreaga fizică modernă, cu teoriile sale 


l Cuvintele „concordant” şi „disonant” din muzica grecească nu 
se referă la combinaţii de note în armonie, ci la succesiuni de note 
în melodie, deşi, în armonie, atunci când armonia a fost inventată, 
s-au aplicat reguli asemănătoare. 

matematice raportate la lumină, radiaţie, structura 
atomică ş.a.m.d. este o continuare a aceleiaşi linii de 
gândire şi o confirmare a punctului de vedere pitago- 
reic. Atunci când un om de ştiinţă modern spune că nu 
ştie dacă lumina este alcătuită din corpusculi sau din 
unde şi că uneori consideră că este de un fel şi uneori 
de un alt fel, dar că ştie foarte multe despre viteza, 
refracția etc. acesteia, cunoaştere care poate fi expri- 
mată în ecuaţii, acesta ne trimite cu gândul la ceea ce 
ne închipuim că le-ar fi spus Pitagora discipolilor săi: 
nu are importanţă din ce este alcătuită lumea, ci trebuie 
să studiem modelele şi schimbările de model pe care 
le adoptă şi le suferă această materie primară, indife- 
rent ce este ea. 

Succesul spectaculos al revoluţiei pitagoreice în 
ştiinţele naturii nu este greu de înţeles, dacă ne adu- 
cem aminte în ce constă această revoluţie. Constă în 
încetarea de a mai explica comportamentul lucrurilor 
prin raportare la materia sau substanţa din care sunt 
alcătuite şi încercarea de a explica în schimb compor- 
tamentul lor prin raportare la forma lor, adică la struc- 
tura lor considerată un lucru care ar putea fi explicat în 
mod matematic. Motivul pentru care această schimbare 
de atitudine a avut un astfel de succes a fost acela că, 
pentru a explica comportamentul lucrurilor, era nece- 
sar să se justifice atât asemănările cât şi deosebirile 
dintre comportamentele diferitelor lucruri. Încercarea 
de a explica un astfel de comportament în termenii 
materiei nu ar putea satisface ambele cerinţe simultan. 
Dacă te opreşti până să ajungi la o materie primară 
supremă unică, nu ai rezolvat problema decât pe ju- 

mătate. Dacă împingi concluzia şi ajungi până la o 
materie primară supremă unică, atunci ai epuizat toate 
deosebirile. Materia, privită ca principiu, este fie mult 
prea uniformă, fie insuficient de uniformă. Dar forma 
matematică este un principiu care se diferenţiază într- 
o ierarhie de forme matematice, infinite în varietatea 
lor, triunghiul, pătratul, pentagonul..., piramida, cubul, 
dodecaedrul..., raporturile 1:2, 2:3, 3:4..., şi aşa mai 
departe ad infinitum. Întrucât această serie de serii de 
forme conţine în interiorul său fundamentul propriei 
diferențieri, furnizează o explicaţie posibilă pentru 
deosebirile dintre nenumărate tipuri de lucruri. 

A mai existat un motiv, mult mai interesant ca 
subiect şi totodată mai profund din punct de vedere 
filosofic, care a stat la baza succesului pitagorismului. 
Ionienii au lucrat simultan în domeniul fizicii şi al ma- 
tematicii. Se pare că în mintea lor cele două domenii 
nu au intrat într-un contact efectiv. Fizica lor s-a destră- 
mat fiindcă făcea apel la un principiu (şi anume, materia 
abstractă) care era incognoscibil şi ininteligibil. Pitago- 
ricienii sau Pitagora însuşi (fiindcă cel care a făcut un 
lucru atât de simplu este un geniu de prim ordin) a 
arătat că, o parte din timpul în care au lucrat, ionienii 
făcuseră un lacăt, iar în restul timpului o cheie potrivită. 
Soluţia de care avea nevoie problema fizicii era aceea 
de a fi abordată din punctul de vedere al matematicii. 
Principiul de care fizica avea nevoie şi care până atunci 
fusese în zadar identificat cu un lucru ininteligibil, şi 
anume materia, era acum identificat cu un lucru total 
inteligibil, şi anume adevărul matematic. Din momen- 
tul în care oamenii au învăţat să gândească matematic 

(iar grecii au învăţat acest lucru de la ionieni) era 
limpede că matematica punea la dispoziţie un dome- 
niu în care mintea umană se simţea ca acasă: un do- 
meniu în care cunoaşterea clară şi certă era mult mai 
accesibilă decât în oricare alt domeniu; şi cu atât mai 
mult faţă de predicțiile astronomice sau speculaţiile 
cosmologice ale loniei. 

Această formă de cunoaştere clară şi certă a fost 
aşezată de pitagoricieni (poate ar trebui să spunem a 
fost pusă de Pitagora) pe o nouă poziţie imediat con- 
vingătoare de pe hartă, în sensul de cunoaştere a 
esenței lucrurilor — nu doar a formelor pe care le-ar 
putea avea acestea, ci a acelei dimensiuni din ele care 
le particularizează şi le diferenţiază între ele. Întâm- 
plător, lucrul acesta a stimulat foarte puternic studiile 
matematice, dar importanţa sa filosofică era şi mai mare, 
deoarece se afirma că esenţa lucrurilor, care le fac să 
fie ceea ce sunt, este total inteligibilă. 

Astfel, atunci când Socrate susţinea că ideile etice 
erau şi mai inteligibile decât cele matematice, şi atunci 
când el sau elevul său Platon a identificat natura ultimă 
a lucrurilor cu ideea binelui, noua mişcare de gândire, 
deşi, într-o anumită măsură, a mutat atenţia de la mate- 
matică, din punct de vedere filosofic, nu s-a petrecut nici 
o schimbare, motiv pentru care Aristotel, privind înapoi 
asupra istoriei gândirii greceşti, putea să-l descrie pe 
Platon ca fiind pitagorician. Căci dacă forma este în 
esenţă ceva care se diferenţiază într-o ierarhie de forme, 
nu este necesar să se presupună că formele matematice, 
chiar dacă sunt infinite, epuizează totalitatea acestei 
ierarhii: ar putea exista şi forme non-matematice. 

2. Platon: teoria formelor 


(1) Realitatea şi inteligibilitatea formelor. Forma, ce se 
diferenţiază într-o ierarhie infinită de forme, a fost astfel 
considerată de pitagorism şi probabil de fondatorul 
acestuia elementul care alcătuieşte natura lucrurilor. 
Forma din lucruri este cea care le face să se comporte 
aşa cum se comportă şi care le face să fie ceea ce sunt. 
Forma sau structura, nu materia sau ceea ce poate lua 
forme, avea să fie considerată de acum înainte esenţă. 
Faţă de comportamentul lucrurilor în care există, 
forma este esenţă sau natură. În raport cu mintea 
umană care o studiază, forma nu este perceptibilă, 
asemenea lucrurilor care alcătuiesc lumea naturală, ci 
este inteligibilă. Ca pluralitate de forme, aceasta consti- 
tuie ceea ce s-ar putea numi lume inteligibilă, mundus 
inteligibilis, vonros Toros. 

Această lume inteligibilă este în totalitate reală. 
Nimic nu ar fi mai departe de gândirea unui Pitagora 
sau a unui Platon decât perspectiva potrivit căreia cir- 
cularitatea sau binele nu este decât o idee din mintea 
noastră, o creaţie a intelectului uman, o vomua sau ens 
rationis. Acestea sunt tot atât de independente de gândi- 
rea umană care le studiază cât sunt de independente 
pământul, astrele şi celelalte lucruri care alcătuiesc lu- 
mea naturii. 

Dacă termenul „rea!” înseamnă opusul „imaginarului” 
sau „iluzoriului”, aceste „idei“ (aşa cum vor fi numite de 
Platon) erau considerate la fel de „reale” ca şi lucrurile 
corporale şi materiale. Dacă termenul „real” este înţe- 
les ca o traducere a grecescului zAmOms, atunci acestea 

sunt mult mai reale. În greacă, dAm6c, înseamnă lite- 
ral neascuns, netăinuit, neînşelător. A spune despre 
un om că este aAm6ms înseamnă a spune că este sin- 
cer, deschis faţă de ce este el însuşi, nu un ipocrit. A 
spune că un lucru este dim înseamnă a spune că 
nu înşeală oamenii făcându-i să creadă că este ceea 
ce nu este. 

Triunghiurile şi cercurile sunt lucruri complet ne- 
înşelătoare. Un cerc matematic este absolut „real” în 
sens grecesc, adică este într-adevăr circular; în timp 
ce o farfurie sau o cană, dacă este considerată un 
cerc, nu este tocmai „reală”, deoarece olarul nu o 
poate face exact circulară. Aceasta înşeală ochiul 
făcându-l să creadă că este un cerc adevărat când de 
fapt nu este. 

Doctrina platonică potrivit căreia lucrurile sensi- 
bile sunt ireale sau, cel puţin, sunt într-o mult mai 
mică măsură reale decât lucrurile inteligibile sau 
„formele” sau „ideile”, este dificil de înţeles de către 
cititorul modern dacă nu va încerca să facă deosebi- 
re între cele două sensuri ale cuvântului „real”. Ar fi 
uşor de înţeles dacă oamenii ar vedea că presupune 
acelaşi sens al cuvântului „real” pe care îl folosim 
atunci când spunem „Dantela aceasta este reală, pe 
când cealaltă nu este”. 

Pentru Platon, o dovadă a „irealităţii” lucrurilor care 
alcătuiesc lumea naturală este aceea că sunt supuse 
schimbării; nu doar că pot fi schimbate prin acţiunea 
exercitată asupra lor de forţe exterioare, dar şi că se 
schimbă de la sine şi dovedesc astfel că sunt inerent 
efemere — yıyvóueva, spune el, nu ovra. Faptul acesta 

este o dovadă că nu sunt reale, fiindcă e o dovadă că 
nu au un control sigur asupra caracteristicilor lor eviden- 
te. Soarele, de pildă, este un soare care moare treptat, 
ceea ce reprezintă un mod de a spune că are în el 
caracteristici non-solare şi într-adevăr anti-solare care 
depăşesc şi elimină treptat caracteristicile sale solare. 
Acesta nu este în totalitate un soare adevărat, prepon- 
derenţa actuală a caracteristicilor solare nu este decât 
o etapă trecătoare dintr-o existenţă alcătuită din etape 
trecătoare. Dacă Platon spune că soarele este ireal, el 
nu vrea să spună că atunci când zicem „lată soarele” 
nu există nimic în locul respectiv; ceea ce vrea el să 
spună este că lucrul care este într-adevăr acolo nu 
posedă în mod ferm şi deschis calităţile pe care cre- 
dem că le posedă atunci când spunem că este soare. 
De aceste calităţi se bucură numai în momentul de 
faţă: ele nu sunt proprietatea inalienabilă a acestuia, 
cum credem noi în mod eronat că sunt. 

Comparaţi exemplul acesta cu starea de lucruri în 
cazul unui triunghi sau al unui cerc matematic. Triun- 
ghiul nu conţine în sine nici un element ascuns de 
non-triangularitate, iar cercul nici un element ascuns 
de non-circularitate. Dacă un corp sensibil, o bucată 
de fier de exemplu, este fierbinte, nu este fierbinte 
decât într-un anumit grad. A spune că nu este mai 
fierbinte este un mod de a spune că încă mai există 
un anumit element de răceală în el. Chiar şi în soare, 
contrariile rece şi cald coexistă, iar dacă unul este as- 
cuns nu înseamnă că este şi absent. Însă triunghiul 
sau cercul nu conţine nici o calitate ascunsă opusă 
propriei sale calităţi. Este pur şi simplu ceea ce este. 

Acest lucru este valabil în privinţa tuturor „ideilor” sau 
„formelor” sau „inteligibilelor”; toate sunt numai ceea 
ce sunt, în timp ce, în privinţa lucrurilor sensibile sau 
corporale, adevărul este că ele sunt un amestec între 
„Ceea ce sunt” — caracteristicile lor evidente le-am nu- 
mit eu — şi „ceea ce nu sunt“, contrariile caracteristicilor 
lor evidente. 

(2) Forme concepute iniţial ca fiind imanente şi 
apoica fiind transcendente. Acesta este modul sau cel 
puţin o parte din modul în care „sensibilul” este aso- 
ciat cu „inteligibilul” în operele lui Platon. S-ar părea 
că, în gândirea grecească, există două etape ale aces- 
tei relaţii. Mai întâi, forma sau „ideea” inteligibilă pare 
să fi fost doar elementul sau structura formală a unui 
lucru care, privit ca întreg, este alcătuit din materia 
organizată într-un anumit mod. Materia reprezenta 
ceea ce era supus formării sau organizării, în timp ce 
forma reprezenta modul în care materia era organi- 
zată. Lumea, agregatul lucrurilor naturale era în toată 
structura sa un complex alcătuit din materie şi formă. 
Nicăieri în lume nu se găsea vreo materie neformată, 
nicăieri în lume vreo formă nematerială. În afara lumii, 
aş cum credeau ionienii, ar putea exista materie ne- 
formată în cantitate infinită, dar nu rezulta că exista şi 
formă necorporală. Forma era complet imanentă în 
lume. Forma, inteligibilul, era numai acel lucru care 
făcea inteligibilă lumea în care era imanent. 

Totuşi, pe lângă această perspectivă, în literatura 
filosofică greacă mai există o perspectivă potrivit că- 
reia forma este transcendentă. În acest caz, forma nu 
mai există în lumea sensibilă, ci „prin sine” (aùtò kab’ 

4Y70) într-o lume separată, care nu este lumea sensi- 
bilă a lucrurilor materiale, ci lumea inteligibilă a for- 
melor pure. 

Ultima perspectivă asupra formei a fost elaborată 
de Platon în Banchetul şi Phaidon. Savanţii care au 
analizat în mod statistic limbajul dialogurilor platonice 
pentru a determina data relativă în care au fost scrise, 
au plasat aceste două dialoguri în aceeaşi perioadă şi 
le-au pus în al doilea din cele patru „grupuri” în care au 
împărţit scrierile platonice. Indiferent de perspectiva 
avută asupra „stilometriei” platonice în dezvoltarea ei 
mai detaliată?, savanții moderni sunt de acord că 


2 Lutoslawsky, The Origin and Growth of Plato's Logic (Londra, 
1897). Denumirile folosite de el pentru cele patru „grupuri“ (pp. 
162-83) sunt (I) Grupul Socratic (Apărarea lui Socrate, Eutiphron, 
Criton, Charmide, Laches, Protagora, Menon, Euthydemos, Gorgias), 
(I) Primul Grup Platonic (Cratylos, Banchetul, Phaidon, Republica 1), 
(III) Grupul Platonic de Mijloc (Republica II-X, Phaidros, Theaitetos, 
Parmenide), (IV) Ultimul Grup (Sofistul, Omul Politic, Philebos, 
Timaios, Critias, Legile). Opera lui Lutoslawsky este o continuare şi 
o elaborare a cercetărilor iniţiate de Lewis Campbell în 1867. Astăzi 
se consideră în general că metodele lui Campbel erau în princi- 
piu valide şi că, în linii generale, cronologia dialogurilor lui Platon 
este acum clar stabilită prin folosirea acestor metode. Astfel, A. E. 
Taylor (Plato, 1926, p. 19) îl acuză pe Lutoslawsky că a „împins un 
principiu valid până la culmea absurdităţii în încercarea” de a data 
fiecare dialog în raport cu celelalte, însă admite şi încorporează 
în cercetarea sa „discriminarea generală între o serie de dialoguri 
timpurii dintre care cel mai important este Republica şi o serie de 
dialoguri târzii”. L. Robin (Platon, Paris, 1935, p. 37) crede la rândul 
său că metoda lui Campbel este validă şi totodată că Lutoslawsky 
a fost condus de atracţia exercitată de această metodă la un nivel 
de detaliu care nu poate fi justificat. 

Anul 385 este stabilit prin aluzia din Banchetul la un eveniment 
petrecut atunci. 

Banchetul şi Phaidon au fost scrise în sau la scurt timp 
după anul 385, când Platon abia pusese bazele Aca- 
demiei şi avea între 40 şi 45 de ani. 

(3) A fost transcendenţa formelor o concepţie plato- 
nică? Este posibil ca perspectiva potrivit căreia forma 
este imanentă să fi fost perspectiva iniţială: perspectiva 
pitagoreică iniţială, în cazul formelor matematice şi al 
lumii naturii, perspectiva socratică iniţială, în cazul for- 
melor etice şi al lumii comportamentului uman. Acest 
lucru pare să fie posibil pe temeiuri generale, deoarece 
pare a fi un lucru firesc ca, atunci când oamenii cugetă 
pentru prima dată despre formă şi relaţia acesteia cu 
materia, să înceapă să cugete despre ea în raport cu 
materia şi să considere că există doar în lucruri care au 
un element material. Şi este posibil ca Platon să fie primul 
care a abandonat această concepţie iniţială şi primul 
care a propus concepţia formei transcendente. 

Înainte de a arunca o privire asupra dovezilor ce ar 
putea fi folosite pentru a susţine această ipoteză, voi 
încerca să definesc ceva mai precis ipoteza însăşi. Tre- 
buie să se ţină cont de două lucruri. 

În primul rând, trebuie să se înțeleagă că imanenţa 
şi transcendenţa nu sunt concepţii care se exclud reci- 
proc. Am arătat deja, în legătură cu deosebirea dintre 
zeul magician transcendent al lui Thales şi zeul lumii 
imanent al lui Anaximandru, că, în istoria gândirii, este 
tot atât de greu de găsit o teologie a transcendenţei 
pure cât este de greu de găsit o teologie a imanenţei 
pure. De fapt, toate teologiile au elemente atât ima- 
nente cât şi transcendente, deşi într-un caz sau altul un 
element sau altul ar putea fi suprimat. Ceea ce putem 

afirma despre teologie putem la fel de bine afirma şi 
despre o concepţie metafizică precum forma. Aşadar, 
ipoteza pe care o avem în vedere nu este cea potrivit 
căreia o concepţie despre imanenţa pură a formei a 
fost înlocuită de una despre transcendenţa pură a 
acesteia, ci aceea potrivit căreia o concepţie care punea 
accentul pe imanenţă a fost înlocuită de o concepţie 
care punea accentul pe transcendenţă, elementul 
relativ neaccentuat nefiind niciodată negat sau cel 
puţin nefiind negat decât de persoane incompetente 
şi aiurite. 

În al doilea rând, trebuie să se înţeleagă că termeni 
precum „descoperire”, „primul” sau „noutate”, când 
sunt folosiţi în legătură cu istoria filosofiei, au un sens 
special. De obicei, un om despre care se spune că „a 
făcut o descoperire filosofică” în, să spunem, al patru- 
zecilea an din viaţa sa v-ar spune, dacă l-aţi întreba, că 
el a cunoscut de multă vreme, poate dintotdeauna, 
lucrul care se spune că l-a descoperit şi că al patruze- 
cilea an al vieţii sale nu a fost momentul în care l-a 
descoperit, ci momentul în care a văzut pentru prima 
dată sau a văzut într-un mod mai clar şi mai constant 
decât înainte legătura dintre acest lucru şi celelalte; 
sau momentul în care a văzut acele legături într-o nouă 
lumină, devenind folositoare sau lămuritoare şi înce- 
tând să mai fie supărătoare şi tulburătoare. De ase- 
menea, în mod normal, un om despre care se spune că 
„a făcut o descoperire filosofică” v-ar spune, dacă îl 
întrebaţi, că ideea i-a venit pornind de un lucru scris 
sau spus de altcineva. Este îndoielnic că acel precursor 
a înţeles pe deplin ce scria sau spunea, dar dacă a în- 

teles, descoperirea îi aparţine acestuia şi nu omului 
care s-a inspirat din el. Şi chiar dacă nu a înţeles, acesta 
merită să fie pomenit împreună cu celălalt. Spun în 
mod normal fiindcă măsura în care un om recunoaşte 
că altcineva sau el însuşi ştia deja aceste lucruri depinde 
de propria sa generozitate, de sinceritatea sa, de dis- 
poziţia sa de a recunoaşte că este dator altor persoane 
sau cunoştinţelor sale anterioare sau de opusul acestor 
calităţi. Din punct de vedere istoric, aceste datorii există 
întotdeauna, chiar dacă sunt sau nu sunt recunoscute. 
Un om ar putea să fie psihologic incapabil să le recu- 
noască, dar intelectual capabil să facă descoperiri im- 
portante. Dar acestea sunt excepţii. În mod normal, 
descoperirile importante sunt făcute de persoane a 
căror condiţie psihologică în raport cu aceste chestiuni 
este una sănătoasă. 

Dacă omul care a făcut importantul pas filosofic de 
trecere de la o concepţie despre formă ca lucru relativ 
imanent la o concepţie despre formă ca lucru relativ 
transcendent a fost acelaşi om care a scris dialogurile 
platoniciene, acela a fost un om de o modestie şi o 
dispoziţie remarcabile, ultimul om din lume care şi-ar 
atribui meritul exclusiv pentru propriile descoperiri, un 
om înclinat mai mult să supraestimeze decât să subes- 
timeze meritul pe care îl au predecesorii săi pentru 
aceste realizări, predecesori pe care i-a adus înaintea 
noastră pe scena teatrului său cu atâta simpatie şi 
însufleţire. 

Ţinând cont de cele afirmate mai sus, ipoteza pe 
care o avem în vedere este grupată în două părţi. În 
primul râd, faptul că, în pitagorismul timpuriu, formele 

matematice erau în principal dar nu exclusiv considerate 
ca fiind imanente şi că Platon a elaborat şi consolidat, 
deşi nu el este şi nici nu credea că este în totalitate cel 
care a creat o concepţie conform căreia formele sunt 
în principal dar nu exclusiv transcendente; iar, în al doi- 
lea râd, că, în filosofia umanistă a lui Socrate, formele 
etice erau în principal dar nu exclusiv considerate ca 
fiind imanente şi că Platon a elaborat şi consolidat în 
acelaşi fel o concepţie conform căreia formele sunt în 
principal transcendente. 

(4) Participaţie şi imitație. Referitor la primul punct, 
o dovadă ciudată o găsim în Metafizica (987 b 11-13) 
lui Aristotel: oi wev yap IluGayoperoi uiure Ta aura, 
ġaciv eivai Tv àpibuðv, IlAarwv de weBefei, Tovvoua 
ueraBaiwv („Căci pitagoricienii afirmau că lucrurile 
există prin imitarea numerelor, Platon, însă, că o fac 
prin participare, procedând, astfel, la o schimbare de 
nume”*). Această afirmaţie apare într-un pasaj care 
discută filosofia lui Platon şi care o descrie ca fiind, în 
aspectele sale generale, foarte asemănătoare cu pita- 
gorismul, dar care diferă în unele privinţe particulare. 
Asemănarea generală nu presupune afiliere, fiindcă 
Aristotel însuşi spune la începutul aceluiaşi pasaj că 
Platon şi-a construit concepţia filosofică pornind de la 
contactul cu heraclitianul Cratylos şi asocierea ulterioa- 
ră cu Socrate (Met. 987 a 32 sqq.). Acest pasaj este ciu- 
dat fiindcă „imitarea” presupune transcendenţă, în timp 
ce „participarea” presupune imanenţă. Acesta este 
motivul pentru care David Ross, în nota sa la această 


* Tr. Andrei Cornea, ed. Humanitas, 2001 - n.t. 

propoziţie (Aristotle's Metaphysics, Oxford, 1924, vol. 1, 
p. 162), spune că este „surprinzător că Aristotel consi- 
deră că trecerea de la uiuos la ueBefig este doar de 
ordin verbal”. Ar fi mai puţin surprinzător dacă schim- 
barea de terminologie operată de Platon ar fi avut in- 
tenţia de a semnala faptul că pitagoricienii au înaintat 
o teorie a imanenţei formei dar au folosit un vocabular 
care presupunea o teorie a transcendenţei. În acest 
caz, un post-pitagorician care ar dori să înainteze o te- 
orie a transcendenţei ar fi considerat că este necesar 
să facă o deosebire mai clară decât predecesorii săi 
între limbajul transcendenţei şi cel al imanente, şi i-ar 
fi criticat pe bună dreptate pe pitagoricieni că spun 
transcendenţă atunci când se referă la imanenţă. 
Există dovezi independente că Platon, atunci când 
a început să formuleze propria sa teorie a transcen- 
denţei, a găsit o terminologie potrivită deja existentă 
dar folosită în alt scop. În Phaidon, după cum se ştie, 
sunt folosite în mod liber şi fără nici o explicaţie for- 
mule precum au7o ô égeti şi auTo kab’ auro, ca şi cum 
acestea erau deja familiare, deşi este o altă problemă 
dacă erau familiare pentru un cerc de ascultători ai lui 
Socrate în 399 sau pentru un cerc de cititori ai lui 
Platon din 385. Deşi această familiarizare implicită cu 
limbajul transcendenţei este evidentă, totuşi, e şi mai 
evident că nu este presupusă nici o familiarizare cu 
teoria transcendenţei pe care „Socrate” o exprimă 
folosindu-se de acest limbaj. Publicul din 399 sau din 
385 fie s-a obişnuit să audă un limbaj al transcendenţei 
folosit pentru exprimarea unei teorii a transcendenţei 
elaborată imperfect, fie l-a auzit folosit pentru expri- 

marea unei teorii a imanenţei. Dar aceste două alter- 
native nu sunt de fapt distincte, fiindcă ar fi o simplificare 
exagerată dacă am descrie mumos sau mebes, auTo d 
ECTI. sau aùtò kaĝ’ auyro, sau oricare alţi termeni ca 
fiind un „limbaj al transcendenţei” sau al „imanenţei', 
ca şi cum folosirea lor ar presupune numai transcen- 
denţă sau numai imanenţă. Transcendenţa şi imanenţa 
se presupun reciproc şi astfel wues, care afirmă 
transcendenta, presupune imanenţă, iar weGe&is, care 
afirmă imanenţa, presupune transcendenţă. 

A spune că un lucru „participă la” o formă sau „se 
împărtăşeşte din” ea, înseamnă a folosi o metaforă 
legală a cărei semnificaţie exactă într-un astfel de con- 
text nu este uşor de estimat. Concepţia legală folosită 
în mod metaforic este cea de proprietate comună, iar 
verbul uefexerw are de obicei un dublu complement 
de obiect, un acuzativ al împărtăşirii şi un genitiv al 
lucrului împărtăşit. Astfel, a spune că un trandafir „se 
împărtăşeşte din culoarea roşie” înseamnă a spune că 
în trandafir există culoarea roşie şi, prin urmare, acea 
culoare este imanentă în trandafir; dar, totodată, în- 
seamnă a spune că mai există un alt roşu la care tran- 
dafirul nu participă şi care astfel se află în afara acestuia. 
Celelalte păţi de roşu se găsesc fără îndoială în alţi 
trandafiri. Dar ceea ce încercăm să descriem prin 
această metaforă este o stare de lucruri în care una şi 
aceeaşi culoare, roşu, se găseşte în mai mulţi trandafiri 
diferiţi dar care rămâne una şi aceeaşi indiferent unde 
se găseşte. 

Dacă spunem că un lucru „imită” o formă, spunem 
că forma nu este în lucru ci în afara sa. Dar sugerăm că 

lucrul şi forma pe care o imită au ceva în comun, fiindcă 
nimic nu poate imita oricare alt lucru decât dacă are 
ceva în comun cu acel lucru. Ceea ce „au în comun” 
este ceva pe care îl „împărtăşesc“. De exemplu, dacă 
spunem că roşul nu este împărtăşit de către trandafiri, 
ci este un lucru unic şi indivizibil, un roşu arhetipal 
independent de toţi trandafirii din lume, atunci vom 
descrie relaţia dintre un trandafir dat şi roşul arhetipal 
spunând că trandafirul „imită” roşul. Dar când se pune 
întrebarea cum ar putea un trandafir să imite roşul, va 
trebui să răspundem: „Având o culoare proprie, adică 
o culoare suficient de asemănătoare cu roşul ca să fie 
considerată o imitație a acestuia”. Iar când se pune 
întrebarea cât de asemănătoare trebuie să fie, suntem 
nevoiţi să răspundem: „Cât de asemănător este roşul 
cu roșul”. Trandafirul poate să imite roşul fiindcă are 
roşu în el însuşi. Aşa cum imanenta presupune transcen- 
denţă, tot aşa şi transcendenţa presupune imanenţă. 

(5) Parmenide. Imanenţa şi transcendenţa se presu- 
pun reciproc. Presupunerea reciprocă a transcendenţei 
şi imanenţei nu este numai un adevăr, ci un adevăr pe 
care Platon l-a descoperit şi l-a dezvoltat, chiar dacă 
expunerea acestui adevăr a fost scrisă între cincispre- 
zece şi douăzeci de ani după momentul în care a ela- 
borat teoria transcendenţei, iar această descoperire 
este prezentată, în modul său caracteristic, ca o drep- 
tate târzie făcută unui mare om care a vorbit despre 
acest adevăr cu aproape un secol în urmă. 

Acel mare om era Parmenide din Elea, iar Platon 
recunoaşte datoria pe care o are faţă de filosoful italian 
publicând descoperirea sa într-un dialog care îi poartă 

numele şi descriind o conversaţie între acesta şi Socrate, 
care este imaginat a se fi petrecut în 450 î.Cr. Dialogul 
însuşi a fost scris la scurt timp după 3694. 

Tânărul Socrate începe (129) cu apologia teoriei 
imanenţei formei, descriind relaţia dintre aceasta şi lu- 
crurile care sunt formate în limbajul participării. Parme- 
nide răspunde că acest limbaj al participării, dacă este 
luat în serios, te obligă să consideri că forma este divi- 
zibilă, caz în care ai renunţat la unitatea acesteia; iar 
dacă forma nu este una şi indivizibilă, atunci nu este 
nimic (131). Tânărul Socrate, asemenea multor filosofi 
aflaţi în dificultate, se refugiază într-un idealism subiectiv 
limitat ad hoc: poate, spune el, formele nu sunt decât 
gânduri. Parmenide, dintr-o sigură mişcare, îl scoate 
din ascunzătoare şi Socrate se confruntă din nou cu 
problema în mod direct, de data aceasta afirmând te- 
oria transcendenţei şi folosind limbajul imitării. Parme- 
nide răspunde (cu rapiditatea şi hotărârea care sunt 
atât de caracteristice acestui dialog, contrazicându-i 
astfel pe aceia care sunt de părere că imersiunea tot 
mai mare a lui Platon în problemele filosofice începe 
deja să-i slăbească capacitatea de autor dramatic) că 
există ceva asemănător cu forma trebuie să aibă atunci 
ceva în comun cu forma, iar acest „ceva în comun” este 
o a doua formă, imanentă desigur, iar dacă vei converti 
această formă imanentă într-o formă transcendentă, 
vei avea nevoie de o a trei formă ş.a.m.d. Astfel, con- 
vertirea imanenţei (participarea) în transcendenţă 
(imitarea) nu rezolvă problema (132-3). 


4 Pentru date, vezi A. E. Taylor, The Parmenides of Plato, Oxford, 
1934, pp. 1-4. 

Argumentele lui Parmenide sunt valabile atât 
împotriva teoriei imanenţei cât şi împotriva teoriei 
transcendenţei luate separat, ca teorii care se exclud 
reciproc. Dar nu ar avea nici o greutate împotriva unei 
teorii în care imanenţa şi transcendenta ar fi conside- 
rate două elemente corelative ce se presupun reciproc. 
Oamenii care le au în vedere îşi închipuie de multe ori 
că o astfel de teorie nu poate exista, că orice teorie a 
formei trebuie să fie exclusiv o teorie a imanenţei sau 
exclusiv o teorie a transcendenţei şi că, din moment ce 
Parmenide a eliminat ambele variante, „teoria platonică a 
formelor” este astfel falimentară. Aceasta este o greşeală. 
De fapt, Parmenide nu a demonstrat că teoria formelor 
este invalidă, ci a demonstrat că atunci când încercăm să 
afirmăm o astfel de teorie în termeni de imanenţă presu- 
punem transcendenţă, iar când încercăm să o afirmăm în 
termeni de transcendenţă presupunem imanenţă. 

Aşadar, pornind de la dovezile de care dispunem, 
s-ar părea că perspectiva pitagoreică despre formă în 
lumea naturii a fost o perspectivă formulată în princi- 
pal, dar nu în mod exclusiv, în termeni ce ţin de 
imanenţă, elementul de transcendenţă apărând poate 
mai ales în opţiunile ce ţin de vocabular; iar Platon a 
fost cel care a făcut o deosebire mai clară decât prede- 
cesorii săi între aceste două elemente, începând prin a 
accentua, poate prea mult, elementul care era neglijat. 
Mai târziu, s-ar părea că Platon a recunoscut că cele 
două elemente sunt logic interdependente. 

Acelaşi lucru se pare că s-a întâmplat şi cu per- 
spectiva socratică despre formă în activitatea umană. 
Ca să-l cotăm pe Aristotel încă o dată (Met. 1078 b 30-1), 

Socrate nu a considerat că universalele şi definițiile sunt 
autonome. Dar alţi filosofi au făcut acest pas*, 


Prin „alţi filosofi”, Aristotel se referă la Platon. 
Lucrul acesta a fost negat în interesul unei teorii potrivit 
căreia concepţiile form ulate de „Socrate” în dialogurile 
platonice, sau cel puţin într-un grup al acestora care 
include Banchetul, Phaidon şi Republica, reprezintă 
concepţiile susţinute de Socrate însuşi. Conform aces- 
tei teorii, concepţia transcendenţei expusă în cele trei 
dialoguri este de origine socratică, iar diferenţierea 
afirmată în acest citat între imanenţa socratică şi 
transcendenta platonică trebuie să fie iluzorie. Totuşi, 
David Ross, a demonstrat (Aristotle's Metaphysics, 
cit., II 420-1), comparând pasajele din cartea M cu 
ceea ce este practic o reproducere în cartea A, că „alţi 
filosofi” nu se referă la Platon şi că Aristotel ne spune 
aici că formele etice erau considerate imanente de către 
Socrate şi transcendente de către Platon. 

(6) Influenţa lui Cratylos. Dacă teoria formei din 
pitagorism şi din filosofia lui Socrate a fost în primă 
instanţă o teorie a imanenţei, ce anume l-a împins pe 
Platon către extrema cealaltă? Aristotel (Met. 987 a 32) 
spune că Platon, în tinereţea sa, a făcut cunoştinţă cu 
ideile heraclitiene prin intermediul lui Cratylos. În altă 
parte (Met. 1010 a 7), ne spune că multe persoane, 
pornind de la doctrina heraclitiană a curgerii universa- 
le, au ajuns la concluzia sceptică potrivit căreia, dacă 
totul este supus neîncetat schimbării, atunci nici o afir- 


* Tr. Andrei Cornea — n.t. ò uev Zwkparms ta koBoAou où xwpiTTă, Emoiei 
0Ud Tous òpiopoúç' oi Ò exupirav. 

maţie despre orice lucru nu poate fi adevărată (nrepi 
ye TÒ TGvTI Tăvrws weraBaliov ouk evdexedBai 
dAmBevew). În consecinţă, spune Aristotel, Cratylos a 
sfârşit prin a lua decizia de a nu mai vorbi deloc, miş- 
când doar din deget (0u6 v aero det Aeyew aa, 7ov 
XaKkTUĂOv EKIVEL wóvoy). 

De acest tip de scepticism, dacă a fost într-adevăr 
influenţat, Platon ar fi fost certitudine salvat de către 
Socrate. Un om care ar decide, pe baze filosofice, să 
păstreze tăcerea totală şi să se rezume la faptul de a 
arăta cu degetul, trebuie să fie un om în care interese- 
le obişnuite ale fiinţelor umane inteligente au fost 
complet sugrumate de creşterea parazitară a unei filo- 
sofii ce nu este capabilă decât să ucidă lucrul cu care 
se hrăneşte. 

Socrate a fost un filosof de tip opus, un filosof a 
cărui filosofie clarifica şi întărea interesele din care se 
dezvolta, în special interesul pentru Adyoi, chiar acele 
lucruri la care a renunţat Cratylos: Aoya ca discuţii, Aoyoi 
ca afirmaţii, Aoyoi ca definiţii, Aoyo. ca argumente, 
Aoyoi ca raţiuni, Aoyo ca proporţii, raporturi sau forme. 
Pentru un tânăr care a intrat în contact cu viaţa intelec- 
tuală variată şi viguroasă a lui Socrate, amintirea lui 
Cratylos trebuie să fi fost ca amintirea unei fantome. 
Cratylos trebuie să fi apărut în retrospectivă asemenea 
unui om care comisese sinucidere intelectuală fiindcă 
prinsese băţul de capătul greşit şi nu avea destulă tărie 
pentru a-i da drumul. Pe de altă parte, Socrate era în 
mod clar un om care trăia şi înflorea, cu un apetit uriaş 
pentru viaţa intelectuală, fiindcă el prinsese capătul 
corect al băţului. 

Această diferență a avut în mod clar de-a face cu 
faptul că Cratylos era obsedat de lumea naturii aşa 
cum o percepem. Lumea sensibilă, după cum ionienii 
ştiau, este o lume supusă schimbării neîncetate. Heraclit, 
fidel tradiţiei ioniene, afirmase că nu poţi păşi de două 
ori în apa aceluiaşi râu. Cratylos — în singurul fragment 
care s-a păstrat — spunea că Heraclit a greşit când a 
gândit că poţi să calci într-un râu chiar şi o singură dată 
(Aristotel, Met. 1010 a 15). Putem observa că obsesia 
faţă de lumea sensibilă l-a condus acolo unde l-a condus 
şi pe William James: lumea s-a topit într-o „confuzie 
huruitoare şi înfloritoare”. 

În urma întâlnirii cu învăţătura lui Cratylos, Platon 
a rămas în mod clar cu o cunoaştere experimentală so- 
lidă, potrivit căreia aşa ţi se întâmplă atunci când te laşi 
obsedat de lumea sensibilă. Spun „în mod clar” fiindcă 
scrierile lui Platon nu lasă loc de îndoială în această 
privinţă. Platon ne oferă în repetate rânduri descrieri 
ale lumii sensibile văzută ca un zbucium neîncetat în 
care un lucru nici nu apucă bine să capete o formă 
determinată că şi-o pierde din nou. Cugetarea nu îşi 
poate găsi aici nici un punct de sprijin. Nimic nu poate 
fi cunoscut, fiindcă nu există nimic determinat. 

Socrate, oricât de mult era conştient de această 
confuzie nestatornică a lumii sensibile, nu era obsedat 
de ea, deoarece, în chestiunile etice în care Platon l-a 
găsit angajat, el nu era preocupat de procesele psiho- 
logice presupuse, de exemplu, de încercarea omului 
de a fi curajos, ci de idealul curajului pe care, în acea 
încercare, omul l-a aşezat înaintea sa. Ce este acest lucru 
numit curaj? ar întreba Socrate. Care este Aoyog-ul, defi- 

niţia acestuia? Prin ce Aoyoş, ce proces de gândire, 
raţionare, argumentare ar trebui să încercăm să desco- 
perim această definiţie? Să arătăm cu degetul aici nu 
este nici profitabil şi nici necesar. Nu este profitabil 
fiindcă nu te apropie în nici un fel de înţelegerea cura- 
jului şi nu este necesar deoarece curajul nu este o fază 
trecătoare a procesului psihologic, ci este un ideal pe 
care omul îl ţine în mod constant înaintea sa pe măsu- 
ră ce acel proces se dezvoltă. 

Socrate, spune Aristotel, „nu a separat” o formă cum 
este cea a curajului, ci el a considerat că o astfel de 
formă este o „parte componentă” (folosesc aici termi- 
nologia lui Whitehead) a „ocaziilor” în care este mani- 
festată. Aceasta este teoria imanenţei formei, teorie pe 
care „tânărul Socrate” începe să o formuleze în dialogul 
Parmenide. Ipoteza mea este că trecerea lui Platon de 
la această teorie a imanenţei la propria sa teorie a 
transcendenţei s-a datorat nevoii pe care a avut-o de a 
se proteja de moştenirea lăsată de Cratylos. Dacă for- 
ma curajului este în totalitate imanentă, dacă nu este 
decât o formă trecătoare, preluată pentru un moment 
şi apoi lepădată de confuzia nestatornică pe care o 
numim proces psihologic presupus de încercarea de a 
fi curajos, atunci unitatea sau indivizibilitatea acelei 
forme este pierdută. 

Pentru a putea spune că există „ceea ce numim 
curaj” (o formulă obişnuită în scrierile lui Platon), lucrul 
pe care îl numim curaj într-o împrejurare trebuie să fie 
acelaşi cu lucrul pe care îl numim curaj într-o altă îm- 
prejurare, iar lucrul pe care un om îl aşează ca ideal 
înaintea sa în timp ce încearcă să fie curajos trebuie să 


COSMOLOGIA GREACĂ 113 


fie acelaşi cu lucrul pe care îl realizează într-un moment 
ulterior când este curajos sau pe care nu reuşeşte să-l 
realizeze atunci când nu reuşeşte să fie curajos. Pe scurt, 
analiza socratică a conceptelor etice, care pentru Socrate 
însuşi dezvăluia acele concepţii care sunt imanente în 
acţiunile de un anumit tip, pentru Platon dezvăluia aceleaşi 
concepţii, care erau însă transcendente, nu doar ca în- 
suşiri ale anumitor tipuri de acţiuni, dar şi ca idealuri 
pe care persoanele ce îndeplinesc acele acţiuni le situea- 
ză înaintea lor ca idealuri şi cu care acţiunile însele sunt 
înrudite nu ca exemplificări ci ca aproximări. 

În varianta extremă a acestei teorii a transcenden- 
tei, nu se mai susţinea deloc că există sau că trebuie să 
existe vreo exemplificare. Formele etice socratice nu 
mai erau considerate drept însuşiri exemplificate de o 
acţiune sau alta, ci doar idealuri pure la care agentul 
aspiră prin acţiunile sale. Lucrul acesta furniza o pro- 
tecţie perfectă împotriva scepticismului care a pus stă- 
pânire pe Cratylos şi cu cât Platon simţea mai puternic 
influenţa lui Cratylos lucrând în mintea sa, cu atât mai 
mult, putem presupune, ar fi pus accentul asupra ele- 
mentului de transcendenţă din propria sa concepţie 
despre formă. În acelaşi timp, este uşor de crezut că 
diferenţa dintre teoria sa despre transcendenţă şi teoria 
socratică despre imanenţă nu era considerată de 
Platon la fel de pronunţată cum o considera Aristotel. 
Ideile care au contribuit la construirea acestei teorii a 
transcendenţei erau fără îndoială prezente deja în 
învăţătura lui Socrate, doar că Socrate nu a trecut prin 
malaxorul scepticismului lui Cratylos şi astfel nu era 
nevoit să le adune, să le sudeze şi să le organizeze într-o 

teorie a transcendenţei concepută şi susţinută în mod 
intenţionat. De aceea, Platon, în Banchetul şi Phaidon, 
a putut să pună în gura lui Socrate exact acea doctrină 
care, după Aristotel, constituia principala sa separare 
de învăţătura lui Socrate. 

Mai târziu, când amprenta iniţială lăsată de Cratylos 
a fost depăşită pe aceste căi în gândirea lui Platon, acesta 
a putut să observe că teoria transcendenţei din Banche- 
tul şi Phaidon fusese o exagerare. Nu mai era nevoie să 
se aleagă şi să se pună accentul asupra elementelor de 
transcendenţă din gândirea lui Socrate, deoarece acea 
alegere şi acea accentuare îşi făcuseră treaba. Aceasta 
era starea de spirit în care a scris Parmenide. 

(7) Influența lui Parmenide. Nu este uşor de stabilit 
dacă Parmenide însuşi şi şcoala eleată pe care a înte- 
meiat-o au avut vreo influenţă asupra dezvoltării iniţi- 
ale a lui Platon. Aristotel nu ne ajută aici, tot aşa cum 
nici Platon însuşi nu ne ajută foarte mult. Dar este mai 
mult decât posibil ca teoria platonică a transcendenţei 
din perioada de început a maturității acestuia să fi fost 
condiţionată de doctrina eleată. Parmenide, în frag- 
mentele care s-au păstrat, face deosebire între două 
moduri de gândire: Calea adevărului şi Calea credinţei 
[sau opiniei — n.t.], Credinţa este considerată lipsită de 
adevăr — a crede înseamnă a te înşela, iar Calea credinţei 
înseamnă un mod de gândire în care gânditorul este 
sistematic şi neîncetat supus erorii. 

Cu această introducere, Parmenide afirmă deja un 
fel de teorie a transcendenţei. Adevărul nu este, le 
spune cititorilor săi, imanent în credinţă, ca un fel de 
aluat care dospeşte toată frământătura erorii. Credinţa 

nu este decât credinţă şi în consecinţă eroare pură. 
Adevărul este diferit de aceasta şi nu are nevoie să ne 
împăcăm cu el. Adevărul trebuie să fie atins prin 
gândire pură, iar gândirea pură nu ţine cont de plauzi- 
bilitatea specifică credinţei. Aici, Parmenide expune ceea 
ce s-ar putea numi concepţie metodologică sau epis- 
temologică a transcendenţei, potrivit căreia gândirea, 
ca instrument eficient de căutare a adevărului, este în- 
rudită pe cale transcendentă instrumentul ineficient 
de căutare a adevărului care este credinţa. 

Lucrurile acestea conduc la o concepţie despre lume 
care implică transcendenţă. Existentul, argumentează 
Parmenide, nu poate să fi ajuns la existenţă în trecut şi 
nu va avea cum să piară în viitor. Acesta trebuie să fie 
unul, adică nu poate fi nimic în afara existentului. Aici, 
existentul înseamnă lumea fizică sau materială. Ceea 
ce Parmenide vrea să spună este că această lume nu 
poate avea un început sau un sfârşit, ci trebuie să fie 
eternă şi nu poate avea spaţiu gol nici în interiorul şi 
nici în afara sa. Lumea este un plenum omogen continuu 
şi indivizibil, care nu se mişcă şi în interiorul căruia nu 
poate exista mişcare. Aceasta este lumea reală, lumea 
adevărată pe care o cunoaştem atunci când gândim 
clar, cu alte cuvinte, lumea inteligibilă. Lumea substan- 
telor diferenţiate, lumea schimbării şi a mişcării, lumea 
naşterii şi a morţii, pe scurt lumea sensibilă, este lumea 
credinţei. Nu este, cum credeau ionienii, realitate, ci 
este iluzia pe care ne-o impunem gândind în mod fals. 

Este imposibil să nu găsim ecouri ale acestei doc- 
trine în dialogurile platonice din grupul celor care 
presupun teoria transcendenţei, în special Republica. 

Găsim acolo aceeaşi distincţie între două moduri de 
gândire, între Cunoaştere (mio rhum) şi Credinţă (906a,), 
aceeaşi insistenţă asupra ideii că ceea ce oamenii 
consideră că este cunoaştere nu este decât credinţă, 
aceeaşi convingere că actul credinţei este înşelat de 
lumea instabilă şi nedeterminată a lucrurilor sensibile 
şi aceeaşi convingere că singura realitate, singurul 
lucru care nu ne înşeală, este obiectul imperceptibil 
sau inteligibil al cunoaşterii. 

(8) Concepţia platonică despre forme din perioada 
de maturitate. Punctul în care Platon se deosebeşte 
foarte mult de eleaţi ţine de faptul că, pentru aceştia, 
realul sau inteligibilul este o lume fizică, dar una „para- 
doxală”, adică o lume ce are caracteristici opuse faţă 
de cele pe care le găsim în lumea sensibilă, în timp ce, 
pentru Platon, realul sau inteligibilul nu are nici o cor- 
poralitate, ci este formă pură total lipsită de materie. 
Materialitatea este pentru Platon o caracteristică a lumii 
sensibile, iar tot ceea ce este corporal este ininteligibil. 

Şi mai există încă o diferenţă. Prin identificarea 
inteligibilului cu forma, Platon a anulat distincţia par- 
menidiană dintre lumea fizică aşa cum ni se arată prin 
intermediul percepţiei şi lumea fizică aşa cum ne este 
dezvăluită prin intermediul gândirii. Cu alte cuvinte, el 
a anulat distincţia dintre lumea fizică sau lumea naturii, 
percepută în mod eronat prin intermediul simţurilor, şi 
aceeaşi lume cunoscută în mod corect prin gândire 
pură. Doctrina lui Platon spune că tot ceea ce se poate 
cunoaşte despre lumea fizică sau naturală este cunoscut 
prin percepţie. Percepția nu este aşadar o modalitate 
de a ne înşela în privinţa lucrurilor ce ar putea fi studiate 

mult mai eficient într-un mod diferit, ci este cea mai 
bună modalitate posibilă de a studia lucruri care, pentru 
că se schimbă neîncetat, nu au un caracter determinat 
şi, strict vorbind, nu pot fi cunoscute sau înţelese, ceea 
ce nu înseamnă că nu ar trebui să le observăm cu grijă 
şi chiar să înţelegem ceea ce este inteligibil în ele, adică 
elementele formale care le sunt imanente. 

Astfel, chiar şi în etapa sa de transcendenţă extremă, 
Platon apără prin anticipare, în opoziţie cu eleaţii, ceea 
ce astăzi numim ştiinţe empirice ale naturii, adică cu- 
legerea şi organizarea faptelor naturale observate în 
mod perceptual. În plus, după ce va trece de această 
etapă a transcendenţei extreme, Platon va apăra prin 
anticipare chiar o ştiinţă a naturii care este mai mult 
decât pur empirică, o ştiinţă a naturii care nu doar ob- 
servă şi clasifică faptele brute, ci descoperă în lumea 
naturală însăşi elemente structurale şi formale care, în 
măsura în care sunt formale, sunt inteligibile. 

Lucrurile acestea presupun o teorie a relaţiei dintre 
formă şi lumea naturii care nu este nici o teorie doar a 
transcendenţei şi nici o teorie doar a imanenţei. Aşa 
cum am spus anterior, o anumită combinaţie între 
acestea era prezentă încă de la început în concepţia 
pitagoreică şi cea socratică despre formă, dar Platon 
pare să fi fost prima persoană care a făcut o distincţie 
clară între concepţia transcendenţei şi concepţia ima- 
nenţei formei; iar problema modului în care acestea ar 
putea fi combinate nu a fost ridicată până când nu au 
fost clar diferenţiate. Modul în care Platon se pare că 
le-a combinat este următorul: Forma, matematică sau 
etică, atunci când este înţeleasă în toată rigoarea ei, 

este transcendentă şi nu imanentă. Atunci când spu- 
nem că o farfurie este rotundă şi o faptă este dreaptă 
nu vrem să spunem că farfuria este absolut rotundă 
sau că fapta este absolut dreaptă. Rotunjimea absolută 
este o formă pur transcendentă înţeleasă de olarul 
care face farfuria şi înţeleasă şi de un om care priveşte 
farfuria — de către olar fiindcă acesta încearcă să facă 
farfuria cât mai rotundă posibil şi astfel trebuie să ştie 
ce este rotunjimea în sine, rotunjimea absolută, şi de 
un om care priveşte farfuria fiindcă farfuria respectivă 
(în termeni platonici) îi „aminteşte” de rotunjimea în 
sine sau rotunjimea absolută. În ambele cazuri, există 
o legătură între farfurie şi rotunjimea adevărată sau 
absolută. Dar această legătură nu este imanenţă. 
Alcătuirea farfuriei nu este o exemplificare a rotunjimii 
adevărate sau absolute. În pofida tuturor lucrurilor 
spuse în sens contrar, forma platonică nu este un 
„universal logic“, iar lucrurile din lumea naturală sau 
din cea morală, cu care se află într-o relaţie de tip unu- 
multiplu, nu sunt exemplificări sau „particulare” ale 
acesteia. Alcătuirea farfuriei nu este o exemplificare ci 
o aproximare a rotunjimii. 

Astfel, forma care este imanentă în lucrurile sensi- 
bile, forma care este „universal logic” şi pe care aceste 
lucruri sensibile o exemplifică, nu este formă pură, aşa 
cum gândirea matematică şi cea etică înţelege forma 
pură, ci doar o aproximare a acelei forme pure. 
Structura sau forma care se găseşte „în” lucrurile natu- 
rale sau în faptele umane constituie esenţa lor şi este 
sursa însuşirilor lor generale sau particulare, nu este 
însăşi forma pură, ci o tendinţă de aproximare a aces- 

tei forme pure. Ceea ce farfuriile şi orbitele planetelor 
au în comun, ceea ce este imanent în ele nu este repre- 
zentat de circularitate, ci de o tendinţă către circularitate. 
Ceea ce diferitele hotărâri judecătoreşti au în comun 
nu este justiţia în sine, ci o încercare din partea curților 
care iau aceste hotărâri de a ajunge la o hotărâre 
dreaptă. Astfel de încercări nu sunt niciodată în totali- 
tate reuşite şi de aceea forma pură rămâne transcen- 
dentă. Dacă ar fi fost în totalitate reuşite, aceasta ar 
fi fost imanentă şi transcendentă în acelaşi timp. Dar, 
fiindcă nu sunt niciodată în totalitate reuşite, forma 
transcendentă rămâne pur transcendentă, iar forma 
imanentă rămâne doar o „imitaţie” sau aproximare. 

Mai târziu, neoplatonicienii şi-au pus problema de 
ce aceste încercări de a încorpora forma pură nu sunt 
niciodată în totalitate reuşite şi au afirmat că lucrul 
acesta se petrece din cauza caracterului refractar al ma- 
teriei, care nu acceptă forma în mod desăvârşit. Astfel, 
materia a fost identificată de neoplatonicieni cu sursa 
imperfecţiunii, a organizării defectuoase sau, în gene- 
ral, a răului. Această idee nu este nici exprimată şi nici 
sugerată în scrierile lui Platon. El nu şi-a pus întrebarea 
de ce astfel de încercări nu sunt niciodată în totalitate 
reuşite. Este de la sine înţeles că acestea nu vor fi în 
totalitate desăvârşite. 


3. Cosmologia lui Platon: Timaios 
Cosmologia care a fost dezvoltată sub influenţa acestor 


concepţii este exprimată de Platon în dialogul Timaios. 
S-a presupus în general că Platon a expus aici propriile 

sale concepţii cosmologice, însă A. E. Taylor a argu- 
mentat în detaliu şi cu mare erudiţie€ că Platon nu a 
făcut acest lucru, ci a expus în schimb doctrina pita- 
goreică de la sfârşit de secol cinci. În contextul acestei 
cărţi, nu contează ce ipoteză adoptăm şi cu cât luăm 
mai în serios descrierea aristotelică din care reiese că 
Platon este pitagorician cu atât mai puţin contează. 
Astfel, acestea fiind spuse, voi oferi mai departe o 
prezentare schematică a doctrinei cosmologice expusă 
în Timaios. 

Principalele coordonate ale gândirii ioniene sunt 
reproduse în aşa măsură încât lumea materială sau 
sensibilă este concepută în continuare ca un organism 
viu sau ca un vieţuitor creat de zeu. Dar, în conformita- 
te cu revoluţia pitagoreică, accentul s-a mutat de la 
ideea de materie la ideea de formă. Timaios nu spune 
nicăieri în mod explicit că zeul a creat lumea dintr-o 
sau într-o materie preexistentă şi, pe cuprinsul dialo- 
gului, se pune atât de puţin accent pe materie încât 
Taylor a avut curajul să afirme că dialogul Timaios are 
o cosmologie fără materie, o cosmologie în care tot ce 
este material este transformat în formă pură. În orice 
caz, Taylor merge prea departe. Merge atât de departe 
încât intră în conflict cu propria sa perspectivă conform 
căreia Timaios este pitagoreic, deoarece alte surse ne 
arată că doctrina cosmologică pitagoreică a folosit 
ideea de materie, deşi nu era ideea unei materii care se 
putea rarefia şi condensa. Materia din Timaios repre- 
zintă pur şi simplu acel lucru care asumă o formă 


6A Commentary on Plato's Timaeus (Oxford, 1928). 

geometrică, iar forma pe care o poate primi este inde- 
pendentă de componenta materială şi constituie în 
sine o lume inteligibilă separată de materie. Această 
lume inteligibilă este o presupoziţie a actului creator al 
zeului şi reprezintă modelul etern şi neschimbător după 
care zeul a făcut lumea temporală şi schimbătoare a 
naturii. Lumea naturii este un organism sau un vieţuitor 
material, însufleţit pretutindeni cu mişcare spontană, 
iar lumea inteligibilă este un organism sau un vieţuitor 
imaterial, viu, deoarece formele sunt înrudite între ele 
în mod dinamic în virtutea legăturilor dialectice dintre 
ele, dar nu sunt însufleţite cu mişcare, deoarece mişcare 
presupune spaţiu şi timp, iar lumea formelor nu are în 
ea nici spaţiu şi nici timp. 

Dar, se pune imediat întrebarea: dacă în lumea for- 
melor nu există nici spaţiu şi nici timp, atunci cum se 
manifestă acestea ca însuşiri ale lumii naturale? Lumea 
naturală este considerată o copie sau o imitație a lumii 
formelor şi ne-am aştepta ca orice însuşire a acesteia 
să corespundă cu o însuşire a modelului. Pentru a 
răspunde la această întrebare, trebuie să luăm în con- 
siderare spaţiul şi timpul în mod separat. 

Spaţiul, în Timaios, nu corespunde nici unei carac- 
teristici a lumii inteligibile. Spaţiul reprezintă pur şi 
simplu lucrul din care este făcută copia, este asemenea 
lutului sculptorului sau asemenea hârtiei proiectantului. 
Argumentul dialogului Timaios nu conţine nici o încer- 
care de deducere a spaţiului. Aşa cum ionienii îşi în- 
cepeau cosmogonia pornind de la afirmarea materiei 
ca fapt dat sau mai degrabă afirmarea materiei şi spa- 
ţiului ca două fapte date, în măsura în care considerau 

că materia este capabilă de condensare şi rarefiere, tot 
astfel şi Timaios îşi începe cosmogonia cu spaţiul sau 
(tot atât de bine) cu materia, deoarece materia şi spaţiul 
nu sunt diferenţiate în această etapă. Timaios nu elimi- 
nă materia, aşa cum consideră Taylor, ci o identifică cu 
spaţiul ca receptacul al formelor şi îl presupune. Când 
spun că spaţiul este presupus şi nu dedus, folosind 
limbajul acestui dialog, mă refer la faptul că, în Timaios, 
nu se face nici o încercare de a arăta că zeul a făcut 
spaţiul. 

În ceea ce priveşte timpul, lucrurile stau altfel. 
Potrivit doctrinei explicite a acestui dialog, timpul nu 
este o presupoziţie a actului creator divin. Este unul 
din lucrurile pe care el le-a creat. În consecinţă, timpul 
trebuie să fi fost creat după un model, adică trebuie să 
corespundă unei anumite caracteristici a lumii inteligi- 
bile. Timpul a ajuns la existenţă, spune Timaios, odată 
cu lumea naturii, astfel încât, înainte de creaţie, nu a 
existat nici un abis de timp lipsit de orice eveniment, 
iar creaţia însăşi nu e un eveniment supus timpului, ci 
este un act etern. Potrivit unei binecunoscute dar dificile 
expresii, timpul a fost creat ca imagine mobilă a eter- 
nităţii. Ce înseamnă asta? În primul rând, timpul este 
un aspect al lumii naturale şi materiale, iar tot ceea ce 
se găseşte în această lume este implicat în procesul 
general al schimbării. Prin urmare, timpul este implicat 
în acest proces, el trece sau se scurge. În al doilea rând, 
tot ce se află în această lume este o copie a unui lucru 
din lumea inteligibilă. Astfel, timpul trebuie să fie o 
copie a unui aspect al lumii inteligibile ce corespunde 
curgerii timpului din lumea sensibilă. Dar care este acel 

aspect care să îi corespundă? Nu este atemporalita- 
tea, fiindcă aceasta e doar o negaţie, adică nimic. 
Trebuie să fie ceva pozitiv. Acest ceva pozitiv este 
eternitatea, care nu este considerată doar o simplă 
absenţă a timpului (şi cu atât mai puţin o durată infi- 
nită de timp), ci un mod de existenţă care nu presu- 
pune nici o schimbare sau durată, deoarece conţine 
toate lucrurile de care are nevoie în fiecare moment 
al existenţei sale. 

În lumea sensibilă, natura totală a unui lucru nu 
este niciodată realizată în mod simultan. Un animal, de 
pildă, este un lucru pentru care somnul şi starea de 
veghe sunt la fel de naturale, dar un animal nu poate fi 
adormit şi treaz în acelaşi timp. El nu poate realiza 
aceste două părţi ale naturii sale decât în momente 
diferite, trecând de la o stare la alta. În lumea inteligi- 
bilă, toate lucrurile îşi realizează întreaga natură în 
mod simultan — de pildă, toate proprietăţile triunghiu- 
lui sunt prezente în triunghi în orice moment. Eterni- 
tatea triunghiului este faptul posedării de către acesta 
a tuturor proprietăţilor sale în mod simultan, astfel încât 
nu are nevoie de trecerea timpului pentru a le realiza 
una după cealaltă. Succesiunea temporală este „imagi- 
nea mobilă” a acestei auto-suficienţe atemporale ce 
caracterizează fiecare parte a lumii inteligibile. 

Dacă lumea naturii este la fel de veche ca şi timpul 
însuşi, şi astfel nu are un început determinat al existenţei 
sale, de ce (ne-am putea întreba) nu putem să o consi- 
derăm auto-existentă şi independentă? De ce trebuie 
să căutăm un creator în afara ei şi de ce să nu îl excludem 
pe zeu din cosmologia noastră? Răspunsul lui Timaios 

este acela că întreaga lume a naturii este o devenire 
sau un proces şi că orice devenire trebuie să aibă o 
cauză (74 yevouevq Gauev UT” aiTiou 7wv0$ dvayKmy € 
vai VevedBau, 28c). Referitor la acest argument, Kant ar 
spune că este sofistic (sau, cum spune el, dialectic), fi- 
indcă presupune abordarea eronată a unei categorii a 
cărei funcţie propriu-zisă este aceea de a face legătură 
între un fenomen şi un alt fenomen, aceasta fiind de 
fapt folosită pentru a face legătură între suma totală a 
fenomenelor cu un lucru care nu este un fenomen — 
cu alte cuvinte, relaţia dinte efect şi cauză este relaţia 
dintre o devenire sau un proces şi un altul, şi nu poate 
fi folosită pentru a pune în legătură totalitatea proce- 
selor cu ceva care nu este proces. Din punctul de vedere 
kantian, afirmaţia lui Timaios, potrivit căreia întreaga 
devenire trebuie să aibă o cauză, este ambiguă. Dacă 
întreaga devenire înseamnă orice caz particular de 
devenire, afirmaţia este adevărată, cauza fiind un alt 
caz particular de devenire, care este antecedent. Dacă 
întreaga devenire înseamnă totalitatea devenirilor, adică 
ceea ce vrea să spună Timaios, Kant va spune că această 
afirmaţie nu numai că este falsă, dar e total neînteme- 
iată şi, în ultimă instanţă, absurdă. 

Dar această critică nu elimină dificultatea. Ea este 
valabilă dacă termenul „cauză” este înţeles în sensul 
avut în secolul al optsprezecelea şi stabilit prima dată 
în metafizică de către Hume, potrivit căruia o „cauză” 
este un eveniment antecedent şi în mod necesar aflat 
în conexiune cu un alt eveniment numit efect. Pentru 
un grec, „cauza” este orice lucru care furnizează în 
oricare dintre sensurile acestui cuvânt un răspuns la 

întrebarea care începe cu expresia de ce. După cum se 
ştie, Aristotel avea să facă deosebire între patru sensuri 
ale acestui cuvânt şi astfel între patru tipuri sau ordine 
de cauze: materială, formală, eficientă şi finală. Şi nici 
una dintre acestea nu era considerată un eveniment 
anterior temporal față de propriul efect. Chiar şi cauza 
eficientă nu este, pentru Aristotel, un eveniment, ci o 
substanţă ce reprezintă sediul puterii — astfel, cauza 
eficientă a unui nou organism nu este evenimentul sau 
actul generării, ci părintele care a înfăptuit acel act. Astfel, 
dacă întrebăm de ce există o lume a naturii, noi punem 
o întrebare care nu presupune în mod necesar eroarea 
aplicării categoriei cauzalităţii, aşa cum era înţeleasă 
de Kant şi de Hume, unui lucru situat în afara domeniului 
fenomenelor şi al experienţelor posibile. Într-adevăr, 
noi punem o întrebare considerată legitimă de Kant 
însuşi şi la care a dat un răspuns foarte original şi im- 
portat spunând că înţelegerea face natura“, o între- 
bare pe care trebuie să o punem de îndată ce realizăm că 
lumea naturii nu se explică de la sine, ci ni se înfăţişează 
ca un întreg complex de fapte care cer explicaţie. 

Există cu certitudine un mod de a explica aceste 
fapte prin expunerea relaţiilor dintre ele, adică expli- 
când oricare dintre acestea în raport cu restul. Dar mai 
există un alt tip de explicaţie, care este la fel de nece- 
sar, adică explicarea motivului pentru care există fapte 
de genul celor pe care le numim naturale. lată ceea ce 
Kant numea metafizică a naturii, iar acesta este tipul 
de cercetare căruia îi aparţine dialogul Timaios. 


* „Macht zwar Verstand die Natur...”, o expresie atribuită de T.H. 
Green lui Kant — n.t. 

Dacă, aşadar, vom întreba de ce există o lume a 
schimbării, o lume sensibilă sau naturală, este oare.ne- 
cesar să găsim sursa acestei lumi într-un Dumnezeu 
creator? Nu ar putea sursa neschimbătoare a schimbării 
să fie identificată cu formele? În mod clar, Timaios con- 
sideră că acest lucru este imposibil. Pentru el, trebuie 
să existe atât un Zeu cât şi lumea inteligibilă a formelor. 
Dar de ce? Nu primim nici un răspuns de la el, dar 
acest răspuns este dat mai târziu de Aristotel. Formele 
nu sunt apxai kimvews, nu sunt principii ale schimbării 
sau cauze eficiente, ci doar cauze formale şi finale; ele 
nu se află la originea schimbării, ci doar reglează 
schimbările iniţiate în altă parte. Formele sunt standar- 
dul, nu agentul. Prin urmare, trebuie să căutăm în altă 
parte principiul activ al mişcării şi vieţii din lume, iar 
acesta nu poate fi decât un agent ale cărui acte nu 
sunt evenimente, un agent etern care nu face parte din 
lume, ceva care poate fi numit Zeu. 

Timaios întreabă apoi de ce Zeul a creat lumea. 
Argumentul pe care îl oferă este acela că Zeul este 
bun, iar natura bunătăţii este aceea de a se revărsa în 
afara sa şi de a se reproduce. După cum spune el, 
bunătatea exclude invidia, iar lucrul acesta presupune 
că ceea ce este bun nu numai că se preţuieşte pe sine 
pentru propria sa bunătate, dar nu se va mulţumi să 
se bucure de acea bunătate în mod exclusiv, ci trebu- 
ie, în virtutea propriei sale naturi, să o acorde altui 
lucru. Acest argument presupune că există un alt lu- 
cru căruia bunătatea îi este acordată, că, din punct de 
vedere logic (iar nu temporal), înaintea creării lumii 
de către Zeu exista sau mai degrabă există o lume sau 

un haos de materie neformată care este posibilul re- 
ceptacul al formei şi astfel al bunătăţii. 

Taylor, susţinând că ideea de materie nu joacă nici 
un rol în cosmologia din Timaios, este nevoit să oco- 
lească acest argument, afirmând că limbajul este in- 
tenţionat mitologic şi că nici un pitagorician nu l-ar fi 
înţeles literalmente. Dar care este doctrina comunicată 
de acest limbaj mitologic? Taylor nu spune nimic în 
această privinţă şi, personal, nu văd nici un motiv pentru 
care Timaios, doar în acest paragraf, să fi vorbit în pa- 
rabole fără nici o avertizare. Cel mai probabil, Timaios 
a vrut să spună exact ce a spus. Zeul din Timaios este, 
până la urmă, Omuutoupyos, făuritor sau artizan, iar actul 
său creator, în orice caz, nu este un act de creaţie ab- 
solută, fiindcă presupune un altul în afara sa, şi anume 
modelul conform căruia creează lumea. lar dacă pute- 
rea absolută sau perfect liberă a Zeului de a crea este 
abandonată de către doctrina conform căreia demiurgul 
a creat lumea conform unui model preexistent, atunci 
nu va mai exista nici o altă pierdere şi nici o altă incon- 
sistenţă dacă se va susţine că a creat-o dintr-o materie 
preexistentă. 

Într-adevăr, dacă modelul sau forma este pree- 
Xistentă faţă de actul copierii sale, atunci trebuie să 
fi preexistat şi materia, deoarece materia şi forma 
sunt termeni corelativi, iar dacă fabricarea unui lucru 
este concepută presupunând forma acelui lucru, ar 
trebui atunci să se presupună în mod logic şi mate- 
ria sa. Aşadar, actul fabricării este conceput în mod 
logic ca fiind impunere a unei forme asupra unei 
materii. 

Taylor, negând existenţa conceptului de materie 
din cosmologia dialogului platonician, de fapt îl răstăl- 
măceşte pe Platon, după cum se poate observa că este 
nerăbdător să facă în toată lucrarea sa, pentru a-l 
conforma anumitor perspective moderne pe care le 
admiră şi le împărtăşeşte. Este aproape imposibil să 
cercetăm doctrinele vechilor filosofi fără riscul de a că- 
dea într-o astfel de eroare şi, fără îndoială, suntem cu 
toţii supuşi acestui risc. În acest caz, eroarea constă 
în a uita că ideea de creaţie absolută, de act creator 
care nu presupune nimic, nici materie şi nici formă pre- 
existente, este o idee specific creştină şi constituie 
principala deosebire caracteristică care diferenţiază ideea 
creştină de creaţie de cea elenă (şi, în plus, faţă ideea 
ebraică a creaţiei exprimată în Geneză). 

Timaios arată mai departe modul în care diferite 
elemente apar în mod necesar în interiorul unei lumi 
întinse şi vizibile. Întinsă înseamnă tridimensională. Prin 
urmare, toate măsurătorile din lumea materială trebuie 
să fie măsurători de volum sau cubice. Vizibilitatea 
presupune foc sau lumină, materie sub formă de radiaţie, 
dar lumea materială trebuie să fie şi tangibilă, iar lucrul 
acesta presupune materie sub formă solidă. Aceste 
forme de materie diferenţiate calitativ, care respectă 
tradiţia pitagoreică, sunt bazate pe tipuri de structură 
diferenţiate în mod matematic. Să numim unitatea 
radiaţiei a? şi unitatea materiei solide b;, iar între aceste 
două extreme există două medii proporţionale, a?b şi 
ab?, care dau cele două forme intermediare de materie, 
cea gazoasă şi cea lichidă. Lumea este astfel alcătuită 
din cele patru elemente empedocliene, deduse din 

principiul matematic într-un mod tipic pitagoreic (şi care, 
fiind deduse, nu sunt elemente în sensul dat acestora 
de Empedocle), şi se susţine că întregul pe care acestea 
îl compun trebuie să fie sferic, deoarece sfera reprezintă 
singurul element solid uniform şi astfel orice deviere 
de la sfericitate trebuie să fie cauzat de o influenţă ex- 
terioară — presiune, atracţie ş.a.m.d. — care, ex hypotesi, 
nu poate fi prezentă. 

Cam atât despre corpul lumii. Timaios se ocupă 
mai departe de creaţia sufletului acestuia, despre care 
spune că pătrunde întregul corp şi îl înconjoară în ex- 
terior asemenea unui înveliş, ca şi cum corpul lumii ar 
fi înfăşurat în propriul său suflet. Sufletul aparţine 
unei ordini particulare de fiinţă, este un intermediar 
între lumea materială sau natura înţeleasă ca un com- 
plex de procese şi lumea imaterială sau natura înţe- 
leasă ca un complex de forme. Astfel, sufletul se află 
atât în lume cât şi în afara ei, tot aşa cum sufletul 
omului umple corpul acestuia şi totodată trece din- 
colo de el prin intermediul văzului, auzului şi gândirii. 
Acest pasaj este plin de dificultăţi şi nu mă voi opri 
să-l analizez. Nu voi face decât să sugerez că, aici, 
Platon sau Timaios încearcă să facă două lucruri: în 
primul rând, să demonstreze modul în care sistemul 
mişcărilor şi distanțelor planetare poate fi dedus, ase- 
menea tabelului celor patru elemente, pornind de 
la consideraţii de ordin matematic şi, în al doilea rând, 
să arate modul în care viaţa ce se exprimă într-un 
astfel de sistem de mişcări poate fi de asemenea o 
viaţă conştientă şi gânditoare, generând în sine gân- 
duri şi judecăţi. 

Va trebui să întrerupem aici această analiză prin 
care am oferit un exemplu de metodă pitagoreică în 
cosmologie. La sfârşitul discuţiei despre Timaios, aş dori 
să menţionez înalta deferenţă a lui Whitehead faţă de 
acest dialog, înţeles ca un corpus de doctrină cosmo- 
logică, a cărui judecată merită cel mai mare respect 
dat fiind că este unul dintre cei mai mari filosofi în viaţă 
şi poate cel mai mare autor în viaţă care s-a ocupat de 
probleme cosmologice. După opinia lui Whitehead, 
Timaios se apropie mai mult decât orice altă carte de 
furnizarea unui cadru filosofic cerut de ideile fizicii 
moderne. Desigur, ideile din dialogul platonician se 
aseamănă foarte mult cu perspectivele cosmologice 
generale ale lui Whitehead însuşi. În ambele cazuri, 
lumea naturii este un complex de mişcări sau de pro- 
cese situate în spaţiu şi timp, care presupune un alt 
complex, şi anume o lume a formelor, pe care White- 
head le numeşte obiecte eterne, care nu sunt situate în 
spaţiu şi timp. Între cele două perspective există desigur 
diferenţe, unele dintre ele fiind foarte importante. Mă 
voi referi la ele în detaliu într-un alt capitol. Acum nu 
voi pomeni decât trei puncte de divergență. 

(1) Pentru Platon sau Timaios, lucrurile lumii vizibile 
sunt modelate în raport cu formele şi nimic mai mult. 
Nici o mişcare planetară, de pildă, nu reproduce în 
mod exact curba matematică a cărei aproximare este. 
Pentru Whitehead, obiectele eterne sunt de fapt, după 
cum formulează el, ingrediente ale fenomenelor trecă- 
toare. Lumea vizibilă nu este o simplă aproximare a 
celei inteligibile, aceasta pur şi simplu este lumea inte- 
ligibilă realizată aici şi acum. 

(2) În consecință, pentru Whitehead, orice calitate 
care se găseşte în lumea naturii trebuie să fie un obiect 
etern ce îşi are locul în lumea eternă a formelor: albăs- 
trimea cerului sau mirosul cepei este un obiect etern în 
aceeaşi măsură în care este egalitatea sau dreptatea. În 
schimb, pentru Timaios, multe calităţi care se găsesc în 
lumea vizibilă pot fi, ca să spunem aşa, produse secun- 
dare ale faptului că această lume nu este o copie exactă 
a lumii inteligibile. 

(3) Pentru Timaios, sufletul lumii pătrunde întreg 
corpul acesteia şi astfel se consideră că lumea în ansam- 
blul ei înţelege prin propria sa gândire formele eterne 
în raport cu care îi sunt modelate mişcările. Pentru 
Whitehead, minţile reprezintă o clasă specială de feno- 
mene, ocazii perceptive le numeşte el, astfel încât mintea, 
în loc de a pătrunde lumea naturii, apare într-un loc 
sau în altul, în zone şi în momente speciale din aceasta. 
Aceasta este o deosebire de doctrină ce caracterizează 
întreaga diferenţă dintre concepţia greacă şi cea mo- 
dernă despre natură. 


IIl 
ARISTOTEL 


Voi trece acum la cosmologia lui Aristotel aşa cum 
este expusă în Cartea A a Metafizicii. Profesorul Jaeger, 
în importanta sa lucrare despre dezvoltarea gândirii 
lui Aristotel, susţine că această carte este o operă 
timpurie scrisă sub influenţă platonică şi astfel depă- 
şită pe măsură ce gândirea lui Aristotel a devenit tot 
mai puţin teologică şi tot mai mult ştiinţifică şi poziti- 
vă. Această perspectivă a fost criticată în mod eficient 
de W.K.C. Guthrie care, în două articole din Classical 
Quarterly (1933-4):, a arătat că această carte indică o 
compoziţie târzie şi o dezvoltare matură şi a argu- 
mentat că Aristotel a ajuns de fapt la concluziile respec- 
tive trecând printr-o etapă în care gândirea sa era pur 
materialistă. 


1. Sensul cuvântului juc 


Înainte de a discuta doctrina din Cartea A, este necesar 
să analizăm pasajul din această scriere în care Aristotel 
discută sensul cuvântului fugrs. Aristotel are o metodă 
caracteristică în lexicografia filosofică. El recunoaşte că 


1 „The Development of Aristotle's Theology”, vol. 27, No. 3/4 (Jul. - 
Oct., 1933), pp. 162-171; vol. 28, No. 2 (Apr., 1934), pp. 90-98. 

un singur cuvânt are mai multe sensuri diferite şi nu 
cade niciodată pradă greşelii prosteşti de a presupune 
că un cuvânt înseamnă un singur lucru; pe de altă par- 
te, Aristotel recunoaşte că aceste sensuri diferite sunt 
legate între ele şi că termenul nu este echivoc pentru 
că are mai multe sensuri. El consideră că, dintre diferi- 
tele sensuri avute, unul este cel mai adânc şi cel mai 
adevărat, iar celelalte sunt aproximări în încercarea mai 
mult sau mai puţin reuşită de a cuprinde acel sens 
adânc. În consecinţă, Aristotel îşi aranjează interpre- 
tările asemenea unui tir ce urmăreşte o ţintă care 
apare treptat. 

El deosebeşte şapte sensuri ale cuvântului fvorc. 

(1) Origine sau naştere, „precum ar fi", spune el, „dacă 
cineva l-ar pronunţa v-ul lungindu-!”. Litera v este de 
fapt scurtă, iar David Ross (op. cit., ad loc.) arată că, în 
literatura greacă, acest cuvânt nu are niciodată sensul 
dat aici şi apreciază, pe bună dreptate, că acesta este 
un sens atribuit în mod forţat şi în mod speculativ 
cuvântului de o etimologizare greşită din secolul al pa- 
trulea. Astfel, primul foc tras de Aristotel ratează ţinta 
în întregime. 

(2) Acela pornind de la care lucrurile cresc, sămânța 
acestora. Acesta este iarăşi un sens care nu se găseşte 
în greacă. Îmi închipui că este pus ca verigă de legătură 
între primul şi al treilea sens. 

(3) Originea mişcării sau a schimbării din obiectele 
naturale (vom vedea mai jos că un obiect natural este 
acela care se mişcă prin sine). Acesta este sensul avut în 
vedere atunci când spunem că, prin natura sa, piatra cade 
sau focul se ridică — sens folosit în limbajul non-tehnic. 

(4) Materia inițială din care sunt făcute lucrurile. 
Acesta este sensul pe care au pus accent ionienii. Burnet 
ar considera că este singurul sens avut de acest cuvânt 
în vechea filosofie greacă. 

Consider că ar fi mai aproape de adevăr dacă am 
spune că, în filosofia de secol şase, ġdúsıç însemna ceea 
ce a însemnat întotdeauna, şi anume esenţa sau natura 
lucrurilor, dar că ionienii, printr-o particularitate filoso- 
fică, nu una lexicografică, au încercat să explice esenţa 
sau natura lucrurilor în termenii materiei din care aces- 
tea erau făcute. 

(5) Esenţa sau forma lucrurilor naturale. Acesta este 
sensul dat cuvântului fur de autorii de secol cinci atât 
în domeniul filosofiei cât şi în cadrul limbajului grecesc 
obişnuit. Dar această definiţie este eronată, întru- 
cât este circulară. Faptul de a defini natura ca fiind 
esenţa lucrurilor naturale lasă formula „lucruri natu- 
rale” nedefinită. 

(6) Esenţă sau formă în general. Platon, de pildă, 
vorbeşte despre 7) To? ayabo? fucis, iar binele nu este 
un lucru natural. Cercul este îndepărtat aici, dar, după 
părerea lui Aristotel, termenul a ajuns să fie folosit 
într-un sens prea larg şi astfel îl restrânge din nou. El 
îndepărtează însă cercul înțelegând prin „lucruri na- 
turale” acele „lucruri care au principiul mişcării în ele 
însele”. 

(7) Esenţa lucrurilor care au principiul mişcării în 
ele însele. Aristotel consideră că acesta este sensul 
adevărat şi fundamental al termenului şi acesta este 
astfel sensul în care îl foloseşte. Această interpretare 
corespunde în mod exact cu uzanţa grecească obiş- 

nuită. Când un autor grec face deosebire între dugis şi 
Team (adică între lucrurile lăsate neatinse şi ceea ce 
meşteşugul uman poate să facă din ele) sau între go 
şi Bia, (între modul în care lucrurile se comportă când 
sunt lăsate neatinse şi modul în care se comportă 
atunci se intervine asupra lor), el vrea să spună că 
lucrurile au un principiu propriu al dezvoltării, organi- 
zării şi mişcării şi că la acest lucru se referă atunci când 
vorbeşte despre natura lor sau când spune că sunt 
naturale. 


2. Natura ca mişcare prin sine 


Lumea naturii este astfel pentru Aristotel o lume a 
lucrurilor care îşi au principiul mişcării în ele însele, tot 
aşa cum este şi pentru ionieni şi pentru Platon. Este o 
lume vie, o lume ce nu este caracterizată de inerție, aşa 
cum este lumea materiei de secol şaptesprezece, ci de 
mişcarea spontană. Natura ca atare este proces, creş- 
tere şi schimbare. Acest proces este o dezvoltare, adică 
schimbarea capătă forme succesive a, B, y .. unde 
fiecare este potenţialitatea celei care îi succede. Aici nu 
este vorba despre „evoluţie“, deoarece, pentru Aristotel, 
tipurile de schimbare şi de structură manifestate în 
lumea naturii formează un repertoriu etern, iar ele- 
mentele repertoriului sunt legate între ele în mod logic 
şi nu temporal. Rezultă că schimbarea este în ultimă 
instanţă ciclică. Mişcarea circulară reprezintă pentru el 
o caracteristică a ceea ce este perfect organic, iar nu a 
anorganicului cum este la noi. 

Întrucât natura îşi are principiul mişcării în ea însăşi, 
este ilogic să se postuleze o cauză eficientă aflată în 
afara naturii pentru a explica schimbările care se petrec 
în ea. Fără îndoială că, dacă ar fi fost o perioadă în care 
natura să nu fi existat încă, ar fi fost necesară o cauză 
eficientă aflată în afara ei pentru a o aduce la existenţă, 
însă Aristotel, rămânând fidel doctrinei din Timaios, 
susţine că nu a existat niciodată un astfel de moment. 
Aşadar, procesul lumii este pentru el exact ceea ce 
Platon spune în Timaios că nu ar putea fi, şi anume un 
proces cauzat prin sine şi existent prin sine. 

Pare ca şi cum Aristotel a trecut de partea materia- 
liştilor, despre care Aristofan scria că l-au detronate pe 
Zeus şi l-au înlocuit cu Vortex-ul. Dar, în Met. A, Zeul 
este reintrodus în cosmologie printr-un argument cu 
totul nou. Pentru a fi materialişti în această privinţă, va 
trebui să susţinem, aşa cum mulţi autori moderni au 
susţinut şi unii încă mai susţin, că legile naturii nu sunt 
decât descrieri empirice ale modului în care lucrurile 
chiar se petrec. Există corpuri în mişcare, ele trebuie să 
se mişte cumva, iar modurile în care acestea se mişcă 
sunt numite de noi legi ale naturii, unde, prin faptul că 
le numim legi, nu ne referim la un legiuitor sau la o 
forţă imperioasă sau constrângătoare, ci doar la carac- 
terul lor general. Gândirea greacă nu a adoptat însă 
niciodată această poziţie. Pentru greci, natura nu era 
caracterizată doar de schimbare, ci şi de efort, năzuinţă 
sau tendinţă, tendinţa către schimbarea de un anumit 
fel. Sămânţa se strecoară prin pământ, asupra căruia 
apasă piatra; animalul tânăr depune efort pentru a 
creşte în dimensiuni şi pentru a-şi dezvolta forma până 

când ajunge la mărimea şi forma de adult şi apoi, după 
ce şi-a atins țelul, efortul său încetează. Orice proces 
implică o distincţie între potenţial şi actual, iar poten- 
ţialul este sediul năzuinţei în virtutea căreia acesta se 
îndreaptă către actualitate. Această concepţie despre 
năzuinţă ca factor ce străbate întreaga lume naturală, 
cu implicaţiile sale teleologice referitoare la țeluri spre 
care procesele naturale sunt orientate, a fost la un 
moment dat respinsă de ştiinţa modernă în ideea că 
reprezintă o formă de antropomorfism. Dar nu este 
deloc o concepţie antropomorfică, în afară de cazul 
în care identificăm în mod fals năzuinţa cu voinţa con- 
ştientă. 

Într-adevăr, un exemplu de antropomorfism în sen- 
sul cel mai rău ar fi acela de a considera că sămânţa 
este conştientă de ce anume încearcă să facă, că îşi 
imaginează că va ajunge o plantă matură. Dar, pentru 
faptul că sămânţa nu ştie că încearcă să devină o plan- 
tă, nu înseamnă că suntem îndreptăţiţi să spunem că 
nu încearcă să facă lucrul acesta în mod inconştient. 
Nu există nici un temei pentru a considera efortul in- 
conştient o imposibilitate. Şi, mult mai recent, teoria 
evoluţiei a necesitat o revenire la ceva nu totalmente 
diferit de teoria aristotelică a potenţialităţii. Este un 
fapt în general recunoscut că un proces de devenire 
poate fi conceput doar dacă ceea ce este încă nereali- 
zat influenţează procesul în calitate de ţel spre care 
acesta se îndreaptă şi dacă mutaţiile de la nivelul 
speciilor apar nu prin lucrarea treptată a legilor hazar- 
dului, ci prin etape care sunt cumva îndreptate către o 
formă superioară - adică o formă mai eficientă şi mai 

activă — de viaţă. În această privinţă, dacă fizica modernă 
este mai apropiată de Platon ca marele filosof-matema- 
tician al antichităţii, biologia modernă este mai apropi- 
ată de marele filosof-biolog Aristotel, iar filosofiile 
evoluționiste cum sunt cele ale lui Lloyd Morgan, Alex- 
ander şi Whitehead sunt sincere în acceptarea ideilor 
de potenţialitate, năzuinţă şi teleologie. 

Ideea de dezvoltare este fatală materialismului. 
Potrivit metafizicii materialiste, adică metafizicii con- 
form căreia existenţa corporală reprezintă singurul tip 
de existenţă, tot ceea ce funcţionează sau produce re- 
zultate trebuie să fie corporal, cu alte cuvinte nu pot 
exista cauze imateriale. Însă dezvoltarea presupune o 
cauză imaterială. Dacă o sămânță se dezvoltă într-adevăr 
într-o plantă şi nu doar se transformă în aceasta din 
pură întâmplare datorită impactului hazardat al parti- 
culelor potrivite de materie din afară, această dezvol- 
tare este controlată de ceva nematerial, şi anume 
forma unei plante particulare, care reprezintă ideea 
platonică a plantei cu rolul de cauză formală a plantei 
complet dezvoltate şi de cauză finală a procesului prin 
care sămânţa devine planta respectivă. Desigur, aceas- 
tă idee nu este o idee în sens obişnuit de gând aflat în 
mintea cuiva. Aceasta nu există în mintea plantei, căci 
dacă putem spune că planta are o minte, ea nu are acel 
tip de minte capabilă să conceapă idei abstracte. Este 
vorba despre idee în sens tehnic platonic: ceva care are 
realitate obiectivă, dar care nu este material. 

Până acum, l-am urmat pe Platon, dar Aristotel face 
un pas mai departe. Pentru Platon, energia care este 
canalizată de idee nu este provocată de aceasta, ci 

există în mod independent. Originea acestei energii se 
datorează unei cauze eficiente, iar doctrina lui Platon, 
exprimată în termeni aristotelici, spune că, deşi cauza 
formală şi cea finală pot fi identice, cauza eficientă este 
diferită de acestea. Forţa pură care contribuie la creş- 
terea unei seminţe este un lucru, iar influenţa directoare 
care dirijează acea forţă către producerea unei plante 
este un alt lucru. Aristotel, dimpotrivă, formulează ideea 
unei cauze finale care nu doar dirijează dar şi stimulează 
sau trezeşte energia pe care o controlează prin trezirea 
în obiectul potrivit o năzuinţă către propria realizare în 
formă corporală. Aceasta este astfel atât o cauză finală, 
cât şi una eficientă, dar o cauză eficientă specială, o ca- 
uză eficientă imaterială. 

Aristotel ajunge la ideea de cauză eficientă imate- 
rială prin reflecţia asupra faptului dezvoltării, deoarece 
dezvoltarea presupune năzuinţă, adică o mişcare sau 
un proces nu doar orientat către realizarea în formă 
corporală a unui lucru încă nerealizat, dar şi motivat de 
tendinţa către o astfel de realizare. Sămânţa creşte în 
mod efectiv fiindcă urmăreşte să devină o plantă. Aşadar, 
forma plantei nu este doar cauza modului în care creş- 
te, dar şi a faptului că ea creşte, fiind astfel atât cauza 
eficientă cât şi cauza finală a creşterii acesteia. Sămânţa 
creşte doar pentru că vrea să devină o plantă. Aceasta 
doreşte să încorporeze în sine, în structură materială, 
forma de plantă care, altfel, are o existenţă strict ideală 
sau imaterială. Putem folosi cuvântul „vrea” sau „do- 
reşte” fiindcă, deşi planta nu are un intelect sau o 
minte şi nu poate concepe forma în discuţie, are totuşi 
un suflet sau vas) şi astfel are nevoi sau dorinţe, deşi 

nu ştie ce vrea. Forma este obiectul acestor dorințe şi, 
în propriile cuvinte ale lui Aristotel, nu se află în mişca- 
re (fiindcă nu este un lucru material), dar cauzează 
mişcare în alte lucruri fiind obiect al dorinței, kive? wç 
épwuevov (1072 b 3). 

Dorinţa lucrului material este dorinţa de a încorpora 
această formă în propria sa materie, de a se conforma 
acesteia şi de a o imita cât mai bine posibil în acea 
materie. Forma, pentru a provoca o astfel de dorinţă, 
trebuie să fie în sine ceva care merită să fie imitat, ceva 
care are o activitate proprie inerent valoroasă. Ce fel 
de activitate putem atribui fiinţei imateriale care este 
în acest sens mişcătorul nemişcat al lumii naturale? 


3. Teoria cunoaşterii în filosofia lui 
Aristotel 


Pentru a răspunde la această întrebare trebuie să ne 
îndreptăm atenţia asupra teoriei aristotelice a cunoaşterii. 
Cu mult timp înainte de vremea sa, grecii descoperise- 
ră că sunetul este o vibraţie ritmică emisă de un corp 
sonor şi transmisă de aer la mecanismul auzului. Esenţa 
acestui mecanism este aceea că reprezintă o parte din 
organism care detectează vibraţiile din aer şi vibrează 
la rândul său în acelaşi ritm. Orice sunet care are un 
ritm pe care urechile noastre nu îl pot reproduce în ele 
însele este inaudibil pentru noi. Faptul de a reproduce 
în mine însumi o vibraţie ritmică de acest fel şi faptul 
de a auzi un sunet reprezintă acelaşi lucru, fiindcă, 
pentru greci, sufletul nu reprezintă altceva decât activi- 

tăţile vitale ale corpului şi astfel prăpastia care există în 
gândirea modernă între vibraţiile corporale ale sistemu- 
lui auditiv şi senzaţia mentală a sunetului era inexistentă 
pentru ei. În organismul meu nu intră bronzul clopotului 
şi gazele din aer, ci ritmul vibraţiilor lor şi exact această 
pătrundere a ritmului în capul meu reprezintă auzirea 
sunetului. Dar ritmul este o formă pitagoreică sau pla- 
tonică, e un lucru imaterial, un fel de structură sau, în 
limbaj aristotelic, un Aoyos. Aşadar, faptul de a auzi un 
clopot care sună înseamnă a primi în propriul orga- 
nism Aoyos-ul clopotului fără materia (YAm) acestuia; 
iar, generalizând de aici, ajungem la definiţia aristo- 
telică a senzaţiei. Sunetul clopotului (vibrația sa ritmică) 
este reprodus în capul meu — acesta este auzul. 

La fel se întâmplă cu văzul şi cu celelalte simţuri. În 
fiecare caz există un obiect perceput, care este un anu- 
mit tip de materie ce posedă în mod permanent sau 
temporar o anumită formă; a percepe acel obiect 
înseamnă a reproduce forma în noi înşine, în timp ce ma- 
teria rămâne în afara noastră. De unde şi definiţia dată 
de Aristotel simţurilor ca receptare a formei sensibile 
fără materia acesteia. 

Aceasta nu este o teorie reprezentaţională sau 
mimetică a percepţiei. Ar fi o greşeală să spunem că, 
din perspectivă aristotelică, ceea ce auzim de fapt 
este sunetul din capul nostru, care seamănă prin to- 
nalitate şi nivel cu sunetul clopotului. Nota clopotului 
nu este altceva decât un Aoyoş sau ritm; aceasta, pur 
şi simplu, este ritmul de 480 de vibrații pe secundă 
sau orice altă valoare ar avea. În consecinţă, nota care 
sună în capul nostru nu este o notă diferită de cea a 

clopotului, ci este exact aceeaşi notă, exact aşa cum 
ecuaţia (x +y)? = x2+2xy+y2 este exact aceeaşi ecuaţie 
atunci când x = 2 şi y = 3 şi atunci când x = 3 și y = 4. 
Nota nu este materie, ci este formă, într-adevăr, o formă 
care, pentru a exista, trebuie să existe într-o materie, 
însă este aceeaşi formă în indiferent care materie 
există. 

Senzaţia este un fel de cogniţie şi nu una perfec- 
tă, deoarece, auzind clopotul, nu auzim decât nota 
acestuia, nu şi aspectul sau culoarea sau compoziţia 
chimică a acestuia. Dar, în limitele date, constituie un 
bun exemplu de cogniţie: ceea ce auzim de fapt este 
o formă şi modul în care o auzim este prin receptarea 
acelei forme în organul auzului. 

Să presupunem acum că ar exista un tip de cu- 
noaştere al cărei obiect este o formă neîncorporată în 
nici o materie, de pildă, forma binelui, în cazul în care 
ar exista aşa ceva. Dacă percepem această formă prin 
gândire, nu putem face acest lucru decât primind-o 
în mintea noastră, având experienţa acesteia în modul 
în care mintea noastră este organizată la momentul 
respectiv, tot aşa cum auzim o notă având experienţa 
acesteia în modul în care urechea este organizată la 
momentul respectiv. În cazul clopotului, bronzul ră- 
mâne în afara noastră, dar în cazul binelui, unde nu 
există materie, ci doar formă, nimic nu rămâne în afa- 
ra noastră, întregul obiect se reproduce pe sine (nu o 
copie a lui însuşi, ci el însuşi în întregime) în intelectul 
nostru. Astfel, după cum spune Aristotel, în cazul 
obiectelor unde nu există materie, cunoscătorul şi cu- 
noscutul sunt identice. 

4. Teologia lui Aristotel 


În lumina acestei idei, să revenim acum la distincţia tra- 
sată în Timaios între Zeu ca gânditor etern, subiect, 
minte şi forme ca obiecte imateriale eterne. Zeul din 
Timaios gândeşte în mod cert formele. Aşadar, după 
Aristotel, Zeul şi formele nu sunt două ci una. Formele 
reprezintă modul în care Zeul gândeşte, structura lor 
dialectică reprezintă articularea gândirii lui şi, în sens in- 
vers, Zeul reprezintă activitatea ale cărei diverse aspecte 
le descriem atunci când identificăm o formă sau alta. 

Această identificare a Zeului cu formele elimină 
toate obiecțiile aduse de Aristotel împotriva teoriei 
platonice a formelor. Aceste obiecţii nu sunt îndreptate 
împotriva concepţiei despre formă - Aristotel însuşi 
foloseşte neîncetat această concepţie — şi nici împotriva 
concepţiei formelor transcendente separate de întreaga 
materie — care este la rândul ei o doctrină de care se 
foloseşte —, ci împotriva concepţiei despre forme ca lu- 
cruri obiective, separate de activitatea minţii gânditoare. 
În Timaios, Platon îl reprezintă pe Zeu, în virtutea actului 
său de voinţă creator, ca fiind cauza eficientă a naturii, 
iar formele, în virtutea perfecțiunii lor statice, ca fiind 
cauza finală a acesteia. Aristotel, identificându-l pe Zeu 
cu formele, concepe un singur mişcător nemişcat cu o 
activitate independentă proprie, cunoaşterea de sine, 
voTews vomdis, gândind formele care sunt categoriile 
propriei sale gândiri şi, întrucât acea activitate este cea 
mai înaltă şi mai bună posibilă (Et. Nic. x 7), inspirând 
întregii naturi dorinţa de a o atinge şi năzuinţa de a o 
reproduce după propria capacitate. 

Există unele puncte în această teorie care par a fi 
ciudate şi poate chiar respingătoare pentru persoanele 
crescute într-o tradiţie creştină. În primul rând, Aristotel 
are multe de spus despre iubirea Zeului, dar, pentru el, 
Zeul nu iubeşte lumea, ci lumea îl iubeşte pe Zeu. 
Iubirea care mişcă lumea nu este nici iubirea Zeului 
pentru noi şi nici iubirea pe care o avem unul pentru 
celălalt, ci o iubire universală pentru Zeu care este în 
totalitate lipsită de reciprocitate. 

Nu doresc să lămuresc acum contrastul dintre 
această idee şi concepţiile creştine, dar trebuie să arăt 
că acest contrast este diminuat atunci când observăm 
diferenţa de terminologie. Cuvântul pentru „iubire” la 
Aristotel este čpwç (eros), care înseamnă dorinţa celui 
ce este în esenţă imperfect de a ajunge la propria per- 
fecţiune, €owg este iubirea simțită de cel care se simte 
inferior pentru cel care este recunoscut ca fiind superior. 
Acest lucru a fost explicat definitiv în discuţia clasică 
despre "Epwş din Banchetul lui Platon. Cuvântul creş- 
tin pentru „iubire” este ayâmm (agape), care înseamnă 
la origine iubirea condescendentă simțită de superior 
faţă de inferior, este satisfacția pe care ne-o procură 
lucrurile care, deşi sunt recunoscute ca imperfecte, îşi 
îndeplinesc foarte bine rolul pe care îl au în viaţa 
noastră. Aristotel, negând că Zeul iubeşte lumea, nu 
face decât să spună că Zeul este deja perfect şi nu are 
în el nici un principiu al schimbării, nici o năzuinţă 
către ceva mai bun, iar afirmând că lumea îl iubeşte 
pe Zeu, spune că lumea este neobosită în căutarea 
unei perfecţiuni care există deja în Zeu şi este identi- 
că cu el. 

Dar, în al doilea rând — lucru care este mai greu de 
împăcat cu noţiunile noastre obişnuite —, Aristotel 
neagă faptul că Zeul ar cunoaşte lumea şi, a fortiori, nea- 
gă că aceasta l-ar fi creat printr-un act de voinţă sau că 
are vreun plan providenţial pentru istoria acestuia sau 
pentru vieţuitoarele care se află în el. O astfel de negare 
ne eliberează de multe complicaţii, ne eliberează de 
necesitatea de a considera că Dumnezeu priveşte şi 
tolerează sau, chiar mai rău, cauzează relele de care 
lumea este plină şi care reprezintă întotdeauna o uriaşă 
dificultate morală pentru teologia creştină populară; şi 
ne mai eliberează de necesitatea de a considera că El 
vede culori, aude sunete ş.a.m.d., ceea ce ar presupune 
că are ochi şi urechi sau că are acces la cunoaşterea 
unei lumi atât de diferită de a noastră încât nu îi mai 
putem da acelaşi nume. Dar, deşi acestea sunt câştiguri 
mari, ele sunt contrabalansate de ceea ce nu putem 
simţi decât ca fiind pierderi mari. Noi nu putem în 
general concepe un Dumnezeu care să nu vegheze 
asupra vieţii din această lume, care să nu cârmuiască 
istoria acesteia, să-i judece faptele şi să o aducă în cele 
din urmă la comuniunea cu el însuşi. 

Nu vreau să neg diferenţele dintre concepţia aris- 
totelică şi cea creştină sau să spun că cea aristotelică 
este, chiar şi pe temeiuri pur filosofice, mai bună, însă 
aceste diferenţe se vor diminua dacă ne amintim că, 
în teoria lui Aristotel, cunoaşterea de sine a Zeului 
înseamnă cunoaşterea voos-ului ca atare, cu structura sa 
articulată alcătuită din forme, şi că, în măsura în care 
suntem raţionali, participăm şi noi la vous, cunoaşte- 
rea de sine şi cunoaşterea formelor fiind o participare 

la viaţa Zeului, motiv pentru care suntem aduşi în inte- 
riorul cercului cunoaşterii de sine a Zeului. Chiar şi por- 
nirile oarbe ale naturii anorganice, deşi în sine nu sunt 
o parte a Zeului şi nu sunt cunoscute de acesta, sunt 
îndreptate către țeluri ce sunt cunoscute de către Zeu 
şi reprezintă aspecte ale naturii acestuia. 


5. Pluralitatea mişcătorilor nemişcați 


Pentru a arăta modul în care Aristotel a considerat că 
iubirea Zeului a generat procesele naturii, trebuie să 
intrăm în unele detalii ale cosmologiei sale. Aceste 
procese sunt foarte complexe, atât de complexe încât 
nu putem considera că toate sunt îndreptate spre 
acelaşi ţel. Am spus deja că era inutil pentru Thales să 
spună că atât magnetul cât şi viermele sunt doar apă. 
Lucrul acesta nu explică de ce unul se comportă ca un 
magnet şi celălalt ca un vierme. Dacă Aristotel ar expli- 
ca procesele din lume spunând că toate lucrurile încearcă 
să imite viaţa Zeului, lucrul acesta nu justifică deosebi- 
rile evidente care există între procese de tipuri foarte 
diferite şi îndreptate în mod evident către realizarea 
unor țeluri foarte diferite. Cu alte cuvinte, trebuie să 
existe o ierarhie de țeluri şi fiecare ordin de fiinţe tre- 
buie să îşi aibă propriul ţel. 

Pentru a întâmpina această dificultate, Aristotel a 
conceput o teorie în sensul în care există mai mulţi 
mişcători nemişcaţi. Unul dintre aceştia este mişcăto- 
rul prim, adică Zeul, activitatea sa este pură gândire 
care se gândeşte pe sine, vomgis vonvewg, iar această 

activitate absolut auto-suficientă şi auto-dependentă 
a unui agent imaterial este copiată de activitatea unui 
agent material (adică mişcarea) care este auto-suficient 
şi auto-dependent în limitele în care o mişcare poate fi 
în acest fel, adică rotația perfect uniformă a acelui pri- 
mum mobile, sfera care cuprinde toate celelalte sfere. 
Sufletul acestei sfere este astfel impulsionat de iubirea 
pentru Zeu şi îşi mişcă propriul corp într-un mod cât 
mai apropiat posibil de viaţa Zeului. 

Însă activitatea divină poate fi imitată în două mo- 
duri: fie de un corp (care aici, ca în întreaga cosmologie 
greacă, înseamnă corp viu, organism înzestrat cu suflet 
şi impulsionat de năzuinţă, dorinţă sau iubire), fie de o 
minte sau un intelect necorporal, vois. Zeul se gândeşte 
sau se contemplă pe sine, celelalte intelecte îl gândesc 
sau îl contemplă pe Zeu. În această măsură, acestea 
participă la natura divină, dar participarea lor este im- 
perfectă în măsura în care este parţială: fiecare intelect 
nu are acces decât la o parte din natura divină (adică 
anumite aspecte ale lumii inteligibile sau ale lumii forme- 
lor) şi astfel fiecare are un caracter şi o viaţă mentală 
proprii, care reprezintă o particularizare sau o limitare 
a caracterului şi vieţii Zeului. 

Conform lui Aristotel, există argumente cosmolo- 
gice pentru a crede în astfel de intelecte. Rotaţia 
uniformă exercitată de primum mobile reprezintă stră- 
duinţa de a reproduce activitatea nemişcată a Zeului, 
însă mişcarea complexă şi neregulată a unei planete 
nu reprezintă o încercare nereușită de mişcare uniformă 
în cerc, ci reprezintă de fapt o încercare chiar reuşită de 
urmare a unei căi raţionale şi determinate de un tip 

diferit. Geometria greacă consideră alte curbe ca fiind 
modificări ale cercului, tot aşa cum alte cazuri grama- 
ticale sunt modificări ale substantivului, iar alte figuri 
silogistice modificări ale figurii perfecte, prima. Astfel, 
trebuie să existe o activitate imaterială înrudită cu 
activitatea Zeului tot aşa cum revoluțiile planetare 
complexe sunt înrudite cu cercul, iar, prin mişcare, su- 
fletul planetei simbolizează la nivel material exact aceas- 
tă activitate imaterială, nu activitatea Zeului. Revoluţiile 
planetelor reprezintă o imitare a unei imitări a activităţii 
Zeului, în timp ce rotația exercitată de primum mobile 
reprezintă o imitare directă a acestei activităţi în ter- 
meni de corp, iar gândirea planetei este o imitare direc- 
tă a acesteia în termeni de intelect. Întregul complex 
sau întreaga societate de intelecte alcătuieşte un model 
imaterial şi etern conform căruia este modelat com- 
plexul mişcărilor cosmice. 

Aici, Aristotel repetă în variantă proprie doctrina 
din Timaios, conform căreia, pentru a face lumea 
materială sau temporală, Zeul a alcătuit-o conform 
unui model etern, şi anume lumea imaterială sau eter- 
nă a formelor. Ideea pe care aceste două doctrine o au 
în comun este una destul de importantă, şi anume că 
diferenţierea activităţilor care există în lumea naturii 
depinde de o diferenţiere logic anterioară din cadrul 
realităţii eterne. Nu doar că fiinţa imaterială sau mintea 
absolută este logic anterioară naturii, dar însăşi dife- 
renţierea minţii în alte minţi este de asemenea ante- 
rioară naturii. 

Voi ilustra punctul de mai sus făcând referire la nota 
lui David Ross despre acest subiect din ediţia Metafizicii 

realizată de el, care reprezintă unul din foarte puţinele 
puncte în care sunt destul de curajos să nu fiu de acord 
cu ceea ce afirmă el în această mare lucrare. Ross argu- 
mentează (1, p. cxl) că intelectele reprezintă o excres- 
cenţă ilogică apărută pe teoria lui Aristotel; sferele 
cereşti, spune el, ar fi trebuit să fost reprezentate ase- 
menea unor organisme care se străduiesc, fiecare după 
propria măsură, să reproducă viaţa neschimbată a miş- 
cătorului nemişcat universal. Dar, mă întreb eu, ce se 
înţelege prin „fiecare după propria măsură”? Desigur, 
nu poate însemna decât că un organism ceresc oarecare, 
să spunem nr. 35, nu încearcă doar să reproducă acti- 
vitatea Zeului, ci să o reproducă după modul specific 
unui corp aflat pe poziţia nr. 35, cam în acelaşi fel în 
care aripa de treisferturi dreapta nu încearcă doar să 
joace rugby, ci să joace în modul potrivit unei aripi de 
treisferturi dreapta. 

Astfel, aşa cum ideea sau schema de rugby XV este 
logic anterioară umplerii fiecărei poziţii de către fiecare 
jucător, tot aşa şi ideea sau schema activităţilor diferen- 
ţiate este anterioară mişcărilor sferelor. Într-un cuvânt, 
David Ross a acceptat punctul de vedere al lui Aristotel 
folosind formula „fiecare după propria măsură”. 


6. Materia 


Nu trebuie să mai zăbovim asupra lui Aristotel, oricât 
de importantă este până la urmă cosmologia sa atât în 
sine, cât şi ca formă în care gândirea greacă despre 
natură a fost moştenită de Evului Mediu, însă, nu vom 

putea trece mai departe fără să spunem câte ceva re- 
feritor la concepţia sa despre materie. Este dificil de spus 
cu exactitate în ce consta teoria sa despre materie, mai 
ales pentru că, destul de ciudat, Aristotel nu oferă nici 
o explicaţie a acesteia în a patra carte a Metafizicii, care 
conţine lexiconul termenilor metafizici folosiţi de el. 
Zeul şi, în general, mintea, la nivel subiectiv (ceea ce 
gândeşte) sau obiectiv (obiectele eterne sau formele 
pure), nu conţin materie şi nu pot fi cuprinși în materie. 
Lucrul care conţine materie este lucrul supus proceselor 
schimbării, mişcării sau devenirii. Dar materia din aces- 
te lucruri este în sine imperceptibilă şi incognoscibilă. 
Simţurile nu percep decât forma, adică forma încorpo- 
rată în materie, iar intelectul nu cunoaşte decât forma, 
adică forma care nu este astfel încorporată. Aşadar, nu 
ne aşteptăm ca Aristotel să ne ofere o concepţie clară 
despre materie; pentru el, această formulă este o con- 
tradicţie în termeni, deoarece lucrul despre care putem 
avea concepţii clare este întotdeauna forma, iar forma 
nu este materie. Ceea ce ştiinţa modernă numeşte 
teoria materiei — adică teoria atomilor, electronilor, 
radiaţiei ş.a.m.d. — constituie o descriere a unor tipuri 
diferite de structuri şi de mişcări ritmice, iar toate aces- 
tea, potrivit terminologiei greceşti, reprezintă teoria 
formei iar nu a materiei. 

Astfel, agnosticismul aristotelic referitor la materie 
nu conţine nimic care ar putea să îl şocheze pe fizicia- 
nul modern. Pentru Aristotel, materia în sine reprezintă 
nedeterminatul, ceea ce ar putea fi dar nu este organi- 
zat într-o formă sau structură particulară, de aceea el 
identifică materia cu potenţialitatea sau cu ceea ce 

este potenţial unul din două contrarii, duvauus Tv 
evavTiwv. Atunci când încearcă să o definească nu 
poate să facă acest lucru decât în mod negativ: 


„Mă refer la materia luată intrinsec, care nu e nici ceva 
determinat, nici cantitate, nici altceva dintre cele prin 
care este determinat ceea-ce-este” (Met. 1029 a 20)*. 


Totuşi, deşi materia este incognoscibilă şi inde- 
scriptibilă, nu poate fi pur şi simplu eliminată din cosmo- 
logie, fiindcă este cazul limită sau punctul de fugă aflat 
la capătul negativ al procesului naturii. Tot ce se află în 
natură se dezvoltă neîncetat, adică se realizează pe 
sine sau aduce la actualitate ceea ce se află în poten- 
ţialitate, iar materia reprezintă nedeterminarea ca 
aspect negativ al potenţialităţii. Astfel, un pui se stră- 
duieşte să devină o găină, dar nu este încă o găină, în 
el existând o năzuinţă către forma de găină, dar mai 
există în el ceva în virtutea căruia acea năzuinţă nu 
şi-a atins încă telul, iar acest ceva este numit de Aris- 
totel materie. 

Materia este aşadar non-realizabilitatea potenţia- 
lităţii nerealizate şi, deoarece nu există potenţialitate 
complet nerealizată şi năzuinţă total ineficientă, nu există 
nici materie pură, ci există întotdeauna şi pretutindeni 
materie aflată în proces de organizare de sine, materie 
care capătă formă. Materia dispare complet numai 
când forma este complet realizată şi potenţialitatea 
devine actualitate. De aceea, Aristotel spune că tot 
ceea ce este actualitate pură nu conţine materie. Astfel, 


* Tr. A. Cornea - n.t. 

tot ceea ce este situat undeva în spaţiu este material, 
fiindcă ar putea fi într-un alt loc şi putea rămâne la fel, 
însă nu există vreun lucru care Zeul nu ar putea fi şi nu 
este, deoarece lucrurile care nu sunt, de pildă o piatră, 
sunt lucruri care nu ar putea să fie fără a înceta să mai 
fie Zeu şi astfel Zeul este actualitate pură şi nu conți- 
ne materie. 


PARTEA Il 


CONCEPȚIA _ 
RENASCENTISTĂ 
DESPRE NATURĂ 


| 
SECOLELE AL ŞAISPREZECELEA 
ŞI AL ŞAPTESPREZECELEA 


1. Anti-aristotelismul 


A doua mişcare cosmologică majoră este cea din secole- 
le al şaisprezecelea şi al şaptesprezecelea. Principala sa 
caracteristică ar putea fi identificată cel mai uşor dacă 
o vom considera în mod negativ, ca o polemică susţi- 
nută împotriva gândirii medievale inspirată în parte de 
Aristotel şi în parte de concepţiile filosofice presupuse 
de religia creştină. Teoria aflată în centrul atacului a 
fost teleologia, teoria cauzelor finale, încercarea de expli- 
ca natura considerându-se că aceasta este străbătută 
de o tendinţă sau o năzuinţă de realizare a formelor care 
încă nu există. 

Reprezentativă pentru întreaga mişcare este re- 
numita ironie a lui Bacon care dă se înţeles că teleo- 
logia, asemenea unei fecioare consacrate zeului, nu 
produce nimic - tanquam virgo Deo consecrata, nihil 
parit (De aug. sci. III 5). Bacon voia să spună că, atunci 
când un om de ştiinţă aristotelician explică produce- 
rea unui efect particular de către o cauză particulară, 
acesta, de fapt, nu îţi spune nimic şi te îndepărtează 
de la adevărata sarcină a ştiinţei, şi anume descoperi- 
rea structurii exacte sau naturii cauzei în discuţie. 

Aceeaşi critică reiese din parodierea licenţioasă a lui 
Moliere referitoare la o examinare din şcolile medicale 
realizată într-o latină execrabilă conform metodelor 
aristotelice. 


Candidatul: 
Mihi a docto Doctore 
Domandatur causam et rationem quare 
Opium facit dormire: 
À quoi respondeo, 
Quia est in eo 
Virtus dormitiva, 
Cujus est natura 
Sensus assoupire. 


Corul de examinatori: 
Bene, bene, bene, bene respondere. 
Dignus, dignus est entrare 
In nostro docto corpore*. 


În opoziție cu aceste metode teleologice, noua te- 
orie a naturii insista asupra explicaţiilor care ţineau cont 
de cauzele eficiente, ceea ce presupunea explicarea 
tuturor schimbărilor şi proceselor prin acțiunea lucru- 
rilor materiale deja existente la începutul schimbării. 
Presupunerea conform căreia schimbarea trebuie să 
fie explicată în acest fel este deja un principiu conștient 
la filosofii de secol şaisprezece. Astfel, Bernardino 
Telesio, la mijlocul secolului, nu considera că natura 
este impulsionată de ceva aflat în afara ei să imite for- 


* Fragment din Bolnavul închipuit, scena 23 — n.t. 

me care au o existenţă eternă şi imaterială, ci considera 
că aceasta posedă o activitate intrinsecă proprie, căl- 
dura, în virtutea căreia generează mişcare în ea însăşi 
şi astfel produce toate tipurile diferite de structură 
care se găsesc în lumea naturală. 

Filosofia naturalistă a Renaşterii considera că na- 
tura este divină şi auto-creatoare, iar părţile activă şi 
pasivă ale acestei fiinţe auto-creatoare unice erau dife- 
renţiate printr-o diferenţiere între natura naturata sau 
complexul schimbărilor şi proceselor naturale şi natura 
naturans sau forţa imanentă care le animă şi le îndrumă. 
Această concepţie a fost mult mai apropiată de Platon 
decât de Aristotel, deoarece tendinţa cosmologiei pi- 
tagoreice a lui Platon era aceea de a explica compor- 
tamentul lucrurilor naturale ca efect al structurii lor 
matematice, o tendinţă aflată în armonie cu rezulta- 
tele noii ştiinţe a fizicii, în timp ce cosmologia lui 
Aristotel avea tendinţa de a explica acel comporta- 
ment printr-un laţ elaborat de imitări ale imitărilor 
naturii divine. 

Astfel, filosofii Renaşterii s-au strâns sub stindar- 
dul lui Platon împotriva aristotelicienilor, până când 
Galileo, adevăratul părinte al ştiinţei moderne, a reafir- 
mat punctul de vedere pitagoreico-platonic cu propriile 
sale cuvinte susţinând că natura este o carte scrisă de 
Dumnezeu în limbajul matematicii. Doctrina aristotelică 
potrivit căreia schimbarea este o expresie a înclinaţiei 
a fost înlocuită în secolul al şaisprezecelea cu doctrina 
platonică -— strict vorbind, doctrina pitagoreică deoarece, 
în esenţă, este presocratică — potrivit căreia schimba- 
rea este o funcţie a structurii. 

2. Cosmologia Renaşterii. Prima etapă 


În secolele al şaisprezecelea şi al şaptesprezecelea, te- 
oria naturii avea să treacă prin două etape principale. 
Acestea seamănă prin ostilitatea lor faţă de Aristotel şi 
respingerea teleologiei şi insistența asupra imanenţei 
în natură a cauzelor formale şi eficiente; ele seamănă 
prin adoptarea unui fel de neoplatonism sau neopita- 
gorism prin insistența asupra structurii matematice ca 
bază a diferenţelor calitative. Deosebirea dintre cele 
două etape stă în perspectiva lor despre relaţia dintre 
corp şi minte. În prima etapă, lumea naturii, care acum 
este numită natura naturata, continuă să fie conside- 
rată un organism viu, ale cărui energii şi forţe imanente 
au un caracter vital şi psihic. Filosofii naturalişti de secol 
cincisprezece şi şaisprezece atribuiau naturii rațiune şi 
judecată, iubire şi ură, plăcere şi durere şi considerau 
că aceste facultăţi şi pasiuni sunt cauzele proceselor 
naturale. Până aici, cosmologia lor semăna cu cea a lui 
Platon şi a lui Aristotel şi, într-o măsură mai mare, cu 
cea a presocraticilor. Dar acest animism sau hilozoism 
era un factor estompat chiar din perioada cosmologiilor 
timpurii ale Renaşterii. 

Deşi această perspectivă a dominat gândirea greacă, 
odată cu trecerea timpului a fost înăbușită de tendinţa 
matematică care a însoţit-o încă de la început şi, pe 
măsură ce această tendinţă a început să domine, ide- 
ea de natură ca organism a fost înlocuită de ideea de 
natură ca mecanism. Trecerea de la perspectiva orga- 
nică timpurie la cea mecanică târzie s-a datorat, după 
cum voi explica, activităţii lui Copernic. 

Dar chiar şi perspectiva timpurie era foarte diferită 
de teoria greacă a lumii ca organism, datorită insistenţei 
acesteia asupra doctrinei imanenţei. Cauzele formale 
şi eficiente erau considerate ca fiind în lumea naturii şi 
nu (aşa cum era la Aristotel) în afara naturii. Această 
imanenţă conferea o nouă demnitate lumii naturale 
înseşi. Încă din perioada de început a istoriei acestei 
mişcări, oamenii ajunseseră să considere că natura 
este auto-creatoare şi, în acest sens, divină, şi astfel au 
ajuns să privească fenomenele naturale cu un ochi plin 
de respect şi de atenţie, adică s-a ajuns la obişnuinţa 
observaţiei detaliate şi exacte, bazată pe postulatul 
conform căruia tot ce se află în natură, oricât de mă- 
runt şi aparent accidental, este străbătut de raţio- 
nalitate şi este astfel semnificativ şi valoros. Tradiţia 
aristotelică, care considera că natura este o copie 
materială a unui model imaterial transcendent, presu- 
punea ideea că unele lucruri din natură sunt accidentale. 
Aristotel însuşi spunea că materia, adică elementul de 
ininteligibilitate, reprezintă sursa elementului acciden- 
tal din natură şi, abia după ce cosmologia aristotelică a 
fost înlăturată, oamenii de ştiinţă au putut să ia natura 
în serios. Această nouă atitudine era deja ferm instituită 
în vremea lui Leonardo da Vinci, la sfârşitul secolului al 
cincisprezecelea. 

Dar, în această perioadă timpurie, natura era consi- 
derată în continuare un organism viu, iar relaţia dintre 
om şi natură era gândită în termeni ce ţin de astrologie 
şi magie, deoarece stăpânirea naturii nu era considerată 
o stăpânire a minţii asupra mecanismului, ci o stăpânire 
a unui suflet asupra altui suflet, care presupunea ma- 

gie, iar sfera stelelor fixe era în continuare considerată 
în mod aristotelic drept cea mai înaltă sau activă sau 
influentă parte a organismului cosmic şi astfel sursa 
tuturor evenimentelor care se petrec în alte părţi, de 
unde şi astrologia. Această concepţie magică şi astro- 
logică a avut duşmani puternici încă de la început, în 
special pe Pico della Mirandola, care a atacat-o la 
sfârşitul secolului al cincisprezecelea şi a fost urmat 
de mai mulţi reformatori religioşi precum Savonarola 
şi Calvin. Dar, în pofida acestui lucru, secolele al cinci- 
sprezecelea şi al şaisprezecelea au fost practic domi- 
nate de aceste ştiinţe oculte, care s-au estompat 
treptat şi s-au estompat foarte greu în vrăjitoria 
populară din secolele al şaptesprezecelea şi al opt- 
sprezecelea. 


3. Copernic 


Criza cosmologiei moderne datează de la mijlocul se- 
colului al şaisprezecelea. Anul 1543 este anul în care a 
fost publicată postum lucrarea lui Copernic despre sis- 
temul solar (De revolutionibus orbium coelestium). Noua 
astronomie expusă în această lucrare muta pământul 
din centrul lumii şi explica revoluțiile planetare por- 
nind de la o ipoteză heliocentrică. Semnificaţia filoso- 
fică a acestei noi astronomii a fost una profundă, dar a 
fost de multe ori prost înţeleasă. Se spune de obicei că 
efectul avut a fost acela că a diminuat importanţa 
pământului în plan cosmic şi că l-a făcut pe om să con- 
sidere că nu este decât un parazit microscopic aflat pe 
un firicel de materie rece care se învârteşte în jurul 

unuia dintre astrele minore. Aceasta este o idee greşită 
din punct de vedere filosofic şi totodată falsă din punct 
de vedere istoric. Este greşită din punct de vedere filo- 
sofic, deoarece nici o problemă filosofică raportată la 
univers, la om sau la relaţia dintre om şi univers nu 
este afectată dacă se ia în considerare volumul relativ 
de spaţiu pe care îl ocupă; şi este falsă din punct de 
vedere istoric, deoarece micimea omului în lume a 
fost întotdeauna un subiect de reflecţie. De consolati- 
one philosophiae de Boethius, care a fost considerată 
cea mai citită carte a Evului Mediu, conţine următoa- 
rele cuvinte: 


Tot globul pământesc, după cum ai învăţat din astrono- 
mie, faţă cu spaţiul ceresc, se ştie că ocupă abia un 
punct, adică, dacă e comparat cu mărimea universului 
ceresc, s-ar putea afirma că n-are nici un spaţiu. Şi abia 
aproape un sfert din această mică parte a lumii, pămân- 
tul, este, după cum a arătat Ptolemeu, locuit de fiinţe 
cunoscute de noi. Din acest sfert, dacă excludem ceea 
ce ocupă mările, lacurile şi deşerturile, abia mai rămâne 
o porţiune foarte mică pentru a fi locuită de oameni. 
(Cartea II, Proza VII)* 


Fiecare european educat din perioada de o mie de 
ani care îl precede pe Copernic cunoştea acest pasaj, 
iar Copernic nu trebuia să rişte condamnarea pentru 
erezie ca să repete ideea acestui pasaj. 

Adevărata semnificaţie a descoperirilor sale astro- 
nomice era mult mai importantă. Important nu era 
faptul că centrul lumii a trecut de la pământ la soare, ci 


* Tr. David Popescu, PSB, Bucureşti, 1992 — n.t. 

că lumea nu are nici un centru. După cum spunea edi- 
torul postum al lucrării sale, poţi considera că orice 
punct este un centru al lumii şi, având în vedere studiul 
orbitelor planetare, era convenabil ca acest centru să 
fie considerat soarele. Această afirmaţie a fost consi- 
derată uneori un rezultat al timidităţii în faţa doctrinei 
oficiale, ca şi cum ar spune: „Recunosc că perspectiva 
ortodoxă este adevărată, însă perspectiva heliocentri- 
că este o ficţiune convenabilă”; însă, mesajul real era 
acela că lumea materială nu are nici un centru, iar 
faptul acesta a fost pe bună dreptate considerat o 
revoluţie în cosmologie, deoarece a distrus întreaga 
teorie a lumii naturale ca organism. Un organism pre- 
supune organe diferenţiate. În organismul sferic al lu- 
mii din gândirea greacă, în mijloc se afla pământul, 
apoi apa, aerul, focul şi, în cele din urmă, la Aristotel, 
quinta essentia învelişului care cuprindea întreaga 
lume. Acum, dacă lumea nu mai are nici un centru, 
însăşi temelia acestor diferențieri dispare, întreaga 
lume este alcătuită din acelaşi tip de materie, legea 
gravitaţiei nu se aplică numai în regiunile sublunare, 
cum considera Aristotel, ci pretutindeni, iar astrele, în 
loc să aibă o esenţă divină proprie, sunt omogene cu 
pământul nostru. 

Această idee, departe de a diminua orizontul 
puterilor umane, l-a lărgit considerabil, deoarece l-a 
învăţat pe om că legile ştiinţifice stabilite de el pe pă- 
mânt sunt valabile pe tot cuprinsul cerului înstelat. 
Datorită negării copernicane a astronomiei geocentri- 
ce, Newton a putut să-şi imagineze că forţa care 
ținea luna pe propria ei orbită este aceeaşi cu forța 


CONCEPȚIA RENASCENTISTĂ DESPRE NATURĂ 165 


care atrăgea mărul său către pământ. Pentru Aristotel, 
natura este alcătuită din substanţe care au calităţi dife- 
rite şi acţionează în mod eterogen; pământul se mişcă 
în mod natural către centru, focul în sens opus centru- 
lui ş.a.m.d. 

În noua cosmologie, nu pot exista diferenţe naturale 
de calitate, nu poate exista decât o singură substanţă 
calitativ uniformă pe tot cuprinsul lumii, singurele 
diferenţe ţinând de cantitate şi de structura geometri- 
că. Revenim astfel la Platon şi la pitagoricieni sau la 
atomiştii greci cu negarea de către a ceştia a realităţii 
tuturor lucrurilor în afara atomilor şi a vidului şi redu- 
cerea tuturor lucrurilor la anumite tipare de structuri 
atomice determinate. 


4. Cosmologia Renaşterii. A doua etapă: 


Catolicii şi protestanții s-au unit pentru a respinge 
doctrinele lui Copernic ca eretice, iar succesorii săi 
imediaţi în astronomie (precum Tycho Brahe, născut la 
trei ani după publicarea cărţii sale) au refuzat să accep- 
te sistemul săi din perspectivă strict astronomică. Însă, 
aşa cum am explicat, importanţa filosofică a acesteia 
stă în faptul că teza sa principală presupunea o omo- 
genitate de substanţă între pământ şi corpurile cereşti 
şi o identitate a legilor care le guvernează mişcările. 
Aceste implicaţii au fost acceptate cu rapiditate de un 
nou grup de gânditori care se află la originea celei de-a 
doua etape a teoriei renascentiste a naturii. Nu voi 
discuta aici în detaliu personalităţile şi diferenţele doc- 

trinare din acest grup, ci mă voi limita la cea mai im- 
portantă figură a acestuia, care este cea a lui Giordano 
Bruno. 

Bruno, născut în 1548 şi devenind călugăr domini- 
can de tânăr, era deja nevoit să părăsească Italia din 
cauza acuzaţiei de erezie înainte de a împlini 30 de 
ani şi a trăit în mod succesiv la Geneva, Toulouse, 
Paris, Londra, Wittemberg şi în alte părţi, revenind în 
Italia pentru a locui la Veneţia sub protecţia dogelui 
Giovanni Mocenigo, dar acolo a fost prins de Inchiziţie 
şi a fost judecat la Roma timp de şapte ani (1593- 
1600), fiind în cele din urmă ars pe rug. 

Cea mai importantă contribuţie a lui Bruno la 
teoria naturii a constat în interpretarea filosofică a co- 
pernicanismului. Bruno şi-a dat seama că noua astro- 
nomie, pe care o acceptase cu entuziasm, presupunea 
o negare a oricărei diferenţe calitative între substanţa 
terestră şi cea cerească. El a extins această negare, aşa 
cum nu a făcut-o niciodată Copernic, de la sistemul 
solar sau planetar la cel al stelelor fixe, acceptând doar 
un Singur tip de distincţie, şi anume cea dintre corpu- 
rile incandescente sau luminoase şi cele translucide 
sau cristaline; toate se mişcă după aceleaşi legi cu o 
mişcare inerent circulară, concepţia aristotelică despre 
greutatea naturală şi cea despre uşurătatea naturală 
fiind respinse. Nu există nici un mişcător prim aflat 
în afara lumii materiale, mişcarea este intrinsecă şi na- 
turală corpului ca atare. Lumea materială este conce- 
pută ca un spaţiu infinit, care nu este gol, ci este plin 
de materie flexibilă şi maleabilă care ne aminteşte de 
eterul fizicii mai moderne. În acest eter se găsesc ne- 

numărate lumi asemănătoare lumii noastre care for- 
mează în totalitatea lor un univers neschimbător şi 
nemişcat, dar care conţine în el toate mişcările şi 
schimbările. Această substanţă atotcuprinzătoare şi 
neschimbată, matricea tuturor schimbărilor, este în 
acelaşi timp materie, în virtutea faptului că are întinde- 
re şi se mişcă, şi formă sau spirit sau Dumnezeu, în 
virtutea faptului că este existentă prin sine şi e sursă a 
mişcării, însă nu este un mişcător nemişcat transcen- 
dent asemenea Zeului lui Aristotel, ci un mişcător ima- 
nent propriului său corp care cauzează mişcări pe tot 
cuprinsul acelui corp. Astfel, fiecare lucru particular şi 
fiecare mişcare particulară are, în limbajul lui Bruno, un 
principiu sau o sursă în sine şi totodată o cauză sau o 
sursă în afara sa. Dumnezeu este principiu şi cauză: 
principiu pentru că este imanent în fiecare parte indi- 
viduală a naturii şi cauză pentru că transcende fiecare 
parte individuală. 

Această cosmologie panteistă ne aminteşte, pe de 
o parte, de ionienii târzii şi, pe de alta, de Spinoza. Este 
asemănătoare cu doctrina lui Anaximandru care con- 
cepe lumea noastră ca fiind unul dintr-o serie infinită 
de vârtejuri aflate într-o materie primară omogenă 
infinită ce se întinde într-un spaţiu infinit şi care conce- 
pe această materie ca fiind identică cu Zeul. Şi trebuie 
să observăm că aşa cum panteismul lui Anaximandru a 
făcut loc, pe măsură ce gândirea greacă s-a dezvoltat, 
doctrinei potrivit căreia lumea nu este Zeul, ci creatura 
Zeului, tot astfel şi panteismul lui Bruno a făcut loc 
unei doctrine potrivit căreia lumea nu este divină, ci 
mecanică, presupunând astfel un Dumnezeu care a 

proiectat-o şi a construit-o. Ideea de natură ca meca- 
nism este fatală monismului. Un mecanism presupune 
ceva în afara sa. Identificarea naturii cu Dumnezeu în- 
cetează exact atunci când dispare concepţia organică 
despre natură. 

Pe de altă parte, gândirea lui Bruno seamănă cu 
gândirea lui Spinoza în atât de multe puncte încât a 
fost descrisă ca nefiind total identică cu poziţia lui 
Spinoza doar pentru că Bruno era un gânditor nesiste- 
matic şi neorganizat, dominat mai mult de pasiune şi 
intuiţie decât de metodă şi perseverenţă logică. Dar 
acesta nu este adevărul complet. Cosmologia lui 
Spinoza presupune întreaga teorie mecanicistă a uni- 
versului, pe care cosmologia lui Bruno încă nu o avea 
în vedere. Marea realizare a lui Spinoza este de a adu- 
ce împreună două concepţii care, la Bruno, nu sunt 
încă diferenţiate, concepţia unei lumi alcătuită din 
materie mecanică şi concepţia unei lumi a minţii, 
amândouă fiind elaborate separat de către Descartes. 

Sinteza ideilor de principiu şi de cauză din gândi- 
rea lui Bruno nu este decât aparentă. Prin principiu el 
înţelege cauză imanentă, causa sui; prin cauză înţelege 
cauză tranzitorie, unde A este cauza lui B. În termenii 
panteismului, lumea care este de asemenea Dumnezeu 
este, în ansamblul ei, propria sa cauză, însă cauza unui 
eveniment particular nu este lumea în ansamblul ei, ci 
un alt eveniment particular. Întregul nu transcende 
partea, este imanent în parte. Ceea ce transcende par- 
tea nu poate fi decât o altă parte. A spune că întregul 
transcende partea înseamnă a degrada întregul la sta- 
tutul uneia dintre părţile sale. Pentru a elimina această 

confuzie, Bruno ar fi trebuit să facă un pas decisiv pe 
care nu l-a făcut niciodată, adică să abandoneze con- 
cepţia naturii ca organism şi să dezvolte concepţia 
naturii ca mecanism. 


5. Bacon 


Aşadar, dualismul nu este depăşit la Bruno. Acesta 
rămâne un dualism al cauzalităţii imanente şi trans- 
cendente (faptul de a fi propria cauză a mişcării şi tot- 
odată de a avea o cauză exterioară a mişcării). Acesta 
este motivul pentru care, în secolul al şaptesprezece- 
lea, s-a petrecut o uriaşă explozie de dualisme: (a) în 
metafizică, între corp şi minte, (b) în cosmologie, între 
natură şi Dumnezeu, (c) în epistemologie, între raţio- 
nalism şi empirism. 

Aceste dualisme au apărut odată cu Descartes. La 
Bacon (1561-1626) nu sunt încă conştientizate. Lucrul 
acesta poate fi văzut în expunerea metodei ştiinţifice, 
unde Bacon nu vede nici o dificultate. El respinge atât 
empirismul cât şi raționalismul, comparând empiris- 
tul cu furnica şi raţionalistul cu păianjenul, în timp ce 
adevăratul om de ştiinţă este asemenea unei albine, 
care transformă ce adună de la flori într-o nouă sub- 
stanţă prețioasă; adică omul de ştiinţă avansează prin 
intermediul experimentelor efectuate în lumina teori- 
ilor şi le foloseşte pentru a testa şi confirma acele teorii. 
În metafizica sa, Bacon a urmat tradiţia de secol şai- 
sprezece şi considera că toate deosebirile calitative 
din natură sunt funcţii ale diferenţelor structurale, 

care au până la urmă un caracter cantitativ sau pot fi 
supuse studiului matematic. Astfel, el credea cu fer- 
mitate în omogenitatea sau unitatea substanţei, însă 
înţelegerea implicaţiilor acestui principiu a fost ex- 
trem de inadecvată şi el nu a conştientizat niciodată 
importanţa extremă avută de matematică în ştiinţa 
fizicii. Aşadar, deşi ar fi o greşeală să îl identificăm cu 
tendinţa empiristă în metoda ştiinţifică, de care, în te- 
orie, s-a disociat în mod clar, putem spune că, în 
practică, a adoptat-o în mod constant, înlocuind cla- 
sificarea diferenţelor calitative cu explicarea acestora 
în termeni cantitativi. 


6. Gilbert şi Kepler 


Următorul pas în teoria generală a naturii a fost deter- 
minat de lucrarea despre magnetism a lui Gilbert, 
publicată în 1600 şi respinsă de Bacon. Gilbert, studi- 
ind forţa atracției magnetice, a afirmat că forţele de 
atracţie străbat întreaga natură şi că toate corpurile 
exercită o astfel de atracţie asupra tuturor celorlalte 
corpuri. Kepler (1571-1630), la începutul secolului al 
şaptesprezecelea, a dezvoltat această teză cu unele 
consecinţe importante. Prin natura sa, spune Kepler, 
fiecare corp tinde să rămână staționar oriunde se în- 
tâmplă să fie — afirmând astfel principiul inerţiei şi res- 
pingând concepţia greacă şi renascentistă timpurie a 
mişcărilor naturale; dar, continuă el, atunci când un 
corp se află în apropierea altuia, repausul său este 
tulburat de o influenţă reciprocă care tinde să atragă 

fiecare corp către corpul aflat în apropierea sa. Astfel, 
piatra cade fiindcă este atrasă de pământ şi tot aşa, 
sugerează Kepler, mareele se deplasează datorită 
atracției exercitată de lună. Având acest indiciu în pri- 
vinţa fenomenelor gravitaţiei, Kepler a făcut pasul impor- 
tant de a propune ca, atunci când se vorbeşte despre 
fizică, cuvântul anima să fie înlocuit de cuvântul vis, 
cu alte cuvinte, ideea de energie vitală care produce 
schimbări calitative să fie înlocuită cu cea de energie 
mecanică care este în sine cantitativă şi produce schim- 
bări cantitative. 


7. Galileo 


Pentru Kepler aceasta nu reprezintă decât o simplă su- 
gestie aruncată într-o notă de subsol, dar pentru Galileo 
(1564-1642) reprezenta un principiu clar, ale cărui pre- 
supoziţii sunt limpede exprimate. Iată ce scrie în acest 
sens: 


Filosofia este scrisă în această mare carte ce stă dintot- 
deauna deschisă înaintea ochilor noştri, şi anume 
universul. Dar nu poate fi citită până când nu vom fi 
învăţat limba şi nu vom fi cunoscut literele cu care este 
scrisă. Este scrisă în limbaj matematic, iar literele sunt 
triunghiuri, cercuri şi alte figuri geometrice, mijloace 
fără de care este omeneşte imposibil să înţelegem 
vreun cuvânt?. 


3 „II Saggiatore” (Opere, 1890 etc., VI, p. 232). Citat în G. da Ruggi- 
ero, La filosofia moderna, I (Bari, 1933), p. 70. 

Sensul este clar: adevărul naturii constă în fapte 
matematice, ceea ce este real şi inteligibil în natură 
este totodată măsurabil şi cantitativ. Deosebirile cali- 
tative, cum sunt cele dintre culori, sunete ş.a.m.d. nu 
îşi au locul în structura lumii naturale, ci sunt modifi- 
cări produse în noi prin operaţia exercitată de corpu- 
rile naturale determinate asupra organelor noastre 
senzoriale. 

Aici, doctrina caracterului mintal sau strict feno- 
menal al calităţilor secundare, aşa cum putem găsi în 
opera lui Locke, este deja complet dezvoltată. Cei care 
încep studiul filosofiei, descoperind această doctrină 
la Locke nu îşi dau întotdeauna seama că nu este o 
invenţie a sa, ci a fost cu mult timp în urmă prezentată 
de Galileo ca un adevăr important şi a reprezentat de 
fapt unul din principiile de frunte ale întregii mişcări 
ştiinţifice din cele două secole anterioare şi că, atunci 
când avea să ajungă la Locke, era deja depăşită şi gata 
să se prăbuşească la prima atingere a degetului lui 
Berkeley. 

Pentru Galileo, calităţile secundare nu sunt simple 
funcţii ale celor primare, fiind astfel derivative şi depen- 
dente de ele. Acestea sunt de fapt lipsite de existenţă 
obiectivă, sunt doar nişte aparenţe. Astfel, lumea lui 
Galileo este 


o lume a cantităţii pure, care, prin pătrunderea inexpli- 
cabilă în ea a fiinţelor vii şi simţitoare, capătă aspectul 
calitativ diversificat cu care suntem obişnuiţi. 


4 Ruggiero, op. cit., p. 74. 

Natura, privită astfel, stă, pe de o parte, în opoziţie 
faţă de creatorul său, Dumnezeu şi, pe de altă parte, în 
opoziţie faţă de cunoscătorul său, omul. După Galileo, 
atât Dumnezeu cât şi omul transcend natura; şi pe 
bună dreptate, deoarece, dacă natura constă doar în 
cantitate, aspectele sale calitative aparente trebuie să îi 
fie conferite din afară, adică de mintea umană, care o 
transcende; iar dacă nu mai este considerată un orga- 
nism viu, ci materie inertă, aceasta nu mai poate fi 
considerată auto-creatoare, ci trebuie să aibă o cauză 
diferită de ea. 


8. Mintea şi materia. Materialismul 


Odată cu Galileo, ştiinţa modernă a naturii ajunge la 
maturitate. El a fost primul care a formulat în mod clar 
şi final termenii în care natura poate fi un obiect al cu- 
noaşterii ştiinţifice adecvate şi certe. Cu alte cuvinte, 
aceşti termeni au reprezentat excluderea a tot ceea 
ce este calitativ şi restrângerea realităţii naturale la un 
complex de cantităţi — cantităţi spaţiale sau cantităţi 
temporale, dar cantităţi şi nimic mai mult. Principiul 
ştiinţei din perspectiva lui Galileo este acela că nimic 
nu poate fi cunoscut în mod ştiinţific dacă nu este 
măsurabil. 

Am indicat până acum paşii prin care s-a ajuns la 
această concepţie şi mai rămâne să estimăm preţul 
plătit pentru aceasta. În primul rând, natura nu mai 
este un organism, ci un mecanism; adică schimbările şi 
procesele acesteia nu sunt produse şi dirijate de cauze 

finale, ci de cauze eficiente. Ele nu sunt tendinţe şi 
eforturi, ele nu sunt îndreptate sau orientate către re- 
alizarea unui lucru care încă nu există, ci sunt simple 
mişcări, produse de acţiunea corpurilor deja existen- 
te, fie că această acţiune este de natura impactului 
sau de natura atracției sau respingerii. În al doilea 
rând, ceea ce a fost exclus din conceptul de natură 
trebuie să îşi găsească adăpost altundeva în teoria 
metafizică. Aceste entităţi fără adăpost se încadrează 
în două segmente principale: (1) calităţile în general şi 
(2) minţile. După Galileo, a cărui perspectivă asupra 
acestui subiect a fost adoptată de Descartes şi Locke şi 
a devenit ceea ce s-ar putea numi ortodoxia secolului 
al şaptesprezecelea, minţile formează o clasă de fiinţe 
aflate în afara naturii, iar calităţile sunt explicate ca 
aparenţe ale minţilor; în cuvintele lui Descartes, aces- 
tea „aparţin unirii minţilor cu corpurile”, iar simţurile 
prin care le percepem reprezintă în general organul de 
percepere a acelei uniri. 

Aceasta constituia doctrina dualității de substanţă 
- mintea şi materia —, dar nu a fost susţinută niciodată 
fără o opoziţie puternică din partea unei minorităţi 
formidabile. Descartes însuşi, adeptul cel mai versat în 
filosofie al lui Galileo, a afirmat această doctrină a du- 
alităţii de substanţă, dar a recunoscut că cele două 
substanţe trebuie să aibă o sursă comună, pe care a 
identificat-o cu Dumnezeu şi a afirmat în mod corect 
că, în acest caz, termenul „substanţă” nu se potriveşte 
decât cu referire la Dumnezeu, căci, dacă o substanţă 
există de la sine, fără a avea nevoie de altceva (ceea 
ce constituie propria sa definiţie a substanţei), materia 

şi mintea, fiind create de Dumnezeu şi având astfel 
nevoie de el pentru a exista, nu sunt în mod strict sub- 
stanţe. Ele sunt substanţe doar într-un sens secundar 
al cuvântului. 

Totuşi, în timpul vieţii lui Descartes, tendinţele 
panteiste ale Renaşterii s-au dezvoltat într-o nouă 
direcţie. Ideea de lume a naturii auto-creatoare şi auto- 
regulatoare, combinată cu ideea de natură ca meca- 
nism, a dat naştere unei teorii materialiste a naturii. 
Capul acestei mişcări a fost neo-epicureicul Gassendi, 
care susţinea că natura cantitativă şi mecanică descrisă 
de Galileo reprezintă singura realitate şi că mintea re- 
prezintă doar un anumit tipar sau o anumită structură 
alcătuită din elemente materiale. Lucrul acesta a avut 
un rezultat monist care era atractiv din punct de vedere 
metafizic, dar care nu putea fi niciodată formulat în 
detaliu, fiindcă nimeni nu putea explica (şi cu atât mai 
puţin demonstra prin experiment) ce fel de tipar alcă- 
tuit din elemente materiale produce mintea în general 
sau oricare dintre dispoziţiile sau activităţile mentale 
particulare. 

Materialismul, ca moştenitor al panteismului Renaş- 
terii, a continuat să existe şi să înflorească nu doar în 
secolul al şaptesprezecelea, dar şi pe parcursul celui 
de-al optsprezecelea şi al nouăsprezecelea, până când 
a fost în cele din urmă distrus de noua teorie a materiei 
care s-a dezvoltat la finele secolului al nouăsprezece- 
lea. Materialismul a păstrat amprenta originii sale 
panteiste până în ultima sa zi. Lucrul acesta poate fi 
observat în caracterul religios explicit avut de atitudinea 
sa faţă de materia pe care o consideră singura realita- 

te. Materialismul îl neagă pe Dumnezeu, dar numai 
pentru că a transferat materiei atributele lui Dumnezeu 
şi, fiind vlăstarul unei tradiţii monoteiste, consideră că 
un singur Dumnezeu este îndeajuns. Acest fenomen 
este atât de uniform încât, în general, putem recu- 
noaşte un autor materialist după obiceiul acestuia de a 
folosi formele tradiţionale de pietate creştină când 
face referire la lumea materială. Cu unele prilejuri, îi 
va adresa chiar şi o rugăciune. Astfel, renumitul mate- 
rialist Holbach (Baron d'Holbach, 1723-89, născut în 
Hildesheim, Germania, dar scriind în franceza cea mai 
limpede şi elegantă) îşi încheie marea sa operă, Du 
systeme de la Nature, cu ceea ce nu este nici mai mult 
nici mai puţin decât o rugăciune adresată materiei 
învelită într-un astfel de limbaj încât schimbarea câtorva 
cuvinte va face orice cititor să creadă că este revărsare 
de pietate creştină. 

Pe de altă parte, ştiinţific vorbind, materialismul a 
fost de la început până la sfârşit mai curând o aspirație 
decât o realizare. Dumnezeul său a fost întotdeauna 
un Dumnezeu făcător de minuni ale cărui căi misteri- 
oase se aflau dincolo de orizontul nostru. Se spera 
neîncetat că, odată cu avansurile ştiinţei, le vom 
descoperi într-o bună zi şi astfel creditul ştiinţific al 
materialismului a fost menţinut prin completarea unor 
cecuri foarte mari în propria sa favoare pentru nişte 
bunuri care încă nu erau disponibile. Nereuşind să ob- 
ţină confirmare experimentală în laborator — tipul de 
confirmare ce era furnizată atunci când biochimiştii au 
reuşit performanţa de a produce uree în mod sintetic 
- o afirmaţie cum este cea potrivit căreia creierul se- 

cretă gândire exact în acelaşi fel în care vezica biliară 
secretă fiere putea să fie acceptată ca o dogmă religi- 
oasă, însă, din punct de vedere ştiinţific, nu reprezenta 
decât o simplă cacealma. 


9. Spinoza 


Astfel, materialismul, deşi a continuat mult timp să fie 
un raport minoritar, a rămas întotdeauna într-o latură 
a tradiţiei principale a gândirii europene, ca un braţ 
mort de idei ale Renaşterii. Râul principal se deplasa 
de la Descartes într-o altă direcţie, şi anume cea pe 
care au mers Spinoza, Newton, Leibniz şi Locke. Ideea 
pe care o împărtăşeau cu toţii era că materia este un 
lucru şi mintea un altul şi că ambele vin cumva de la 
Dumnezeu, care este sursa lor. Se considera că Dumne- 
zeu, ca sursă a tuturor lucrurilor, lucrează (ca să spu- 
nem aşa) în două direcţii simultan: într-o direcţie, el a 
creat lumea naturii şi a materiei şi, în cealaltă direcţie, 
a creat mintea umană şi celelalte minţi. 

Această direcţie a fost indicată destul de clar de 
Descartes însuşi, deoarece, aşa cum am spus, Descartes 
nu a avansat o doctrină a dualității substanţei simplă 
sau fără vreo delimitare, el a delimitat această doctrină 
spunând că, deoarece substanţa reprezintă ceea ce 
există prin sine, nu există strict vorbind decât o singură 
substanţă, şi anume Dumnezeu. 

Spinoza a luat în serios această delimitare şi a dus-o 
până la consecinţele ei ultime. El a afirmat că nu există 
decât o singură substanţă, Dumnezeu, şi că, din mo- 

ment ce nu ar putea exista nici o altă substanţă, nici 
mintea şi nici materia nu sunt substanţă şi astfel nici 
mintea şi nici materia nu sunt substanţe create de 
Dumnezeu. 

Mintea şi materia, spune el, sunt două „atribute” 
ale aceleiaşi substanţe, iar această substanţă unică a 
numit-o, asemenea lui Bruno dar cu o coerenţă siste- 
matică mult mai mare, fără discriminare Dumnezeu şi 
Natură, reprezentând-o ca pe un întreg infinit ne- 
schimbător care, qua întindere, este lumea materială 
şi, qua gândire, este lumea minţii. În ambele aspecte, 
aceasta conţine în sine părţi finite, schimbătoare şi tre- 
cătoare care sunt în acelaşi timp corpuri individuale şi 
minţi individuale. Fiecare parte suferă propriile schim- 
bări doar prin operaţia cauzelor eficiente, adică prin 
acţiunea exercitată asupra ei de alte părţi. Aici, Spinoza 
îl corectează pe Bruno, eliminând ultimul vestigiu al 
hilozoismului Renaşterii timpurii şi, totodată, prin ac- 
ceptarea totală a fizicii lui Galileo, depăşind principalul 
paradox filosofic al acesteia, adică separarea naturii 
materiale de minte pe de o parte şi creatorul său 
divin pe de alta, insistând asupra unităţii inseparabile 
dintre aceasta şi minte şi numind această unitate 
Dumnezeu. 

În pofida meritelor remarcabile ale cosmologiei lui 
Spinoza - merite pe care nu le pot exprima cum se 
cuvine în această scurtă descriere —, aceasta a fost 
totuşi un eşec deoarece atributul întinderii şi cel al 
gândirii au fost postulate împreună în teorie, ca să 
spunem aşa, în mod forţat: nu există nici un argument 
pe care Spinoza să îl poată aduce pentru a explica mo- 


CONCEPȚIA RENASCENTISTĂ DESPRE NATURĂ 179 


tivul pentru care ceea ce are întindere trebuie totodată 
să gândească şi viceversa. În consecinţă, această teorie 
rămâne în fond ininteligibilă, o simplă afirmare a unui 
fapt brut. 


10. Newton 


Chiar dacă teoria spinozistă despre relaţia dintre corp 
şi minte este în fond ininteligibilă, aceasta constituie în 
mod clar opera unei minţi extrem de inteligente care a 
înţeles punctul slab al teoriei lui Descartes şi s-a 
străduit în mod eroic să o corecteze. Acest lucru este 
valabil cu atât mai mult în cazul lui Newton (1642-1727). 
Opera lui Newton i-a asigurat acestuia un loc între 
marii gânditori, dar când Wordsworth descria statuia 
acestuia din Trinity ca fiind 


Chipul de marmură al unei minţi veşnic 
Cutreierând mări neştiute de gândire pură. 


el nu supraaprecia măreţia lui Newton cât mai ales 
caracterul neobişnuit al ideilor pe care acesta le explo- 
rase. Este adevărat că, în matematică, el a fost un 
inovator, în special pentru descoperirea calculului dife- 
renţial. Dar, în acest caz, nu a fost singurul, aceeaşi me- 
todă fiind descoperită simultan de Leibniz, ceea ce a 
dat naştere unei gâlcevi între cei doi oameni mari, care 
aruncă o lumină proastă asupra caracterului moral al 
ambilor şi, oricum, germenii descoperirii lor au fost 
obţinuţi dintr-o invenţie mult mai importantă: geome- 
tria analitică a lui Descartes. 


180 IDEEA DE NATURĂ 


Geniul lui Newton stă în minuţiozitatea perseve- 
rentă cu care a elaborat detaliile pentru ceea ce el a 
numit, pe frontispiciul operei sale nemuritoare, „Princi- 
piile matematice ale filosofiei naturale” (1687, ed. a II-a, 
1713, ed. a III-a, 1726). 

Însă, ideea principală a acestei opere majore nu 
este altceva decât ideea carteziană a unei „ştiinţe uni- 
versale” în formă matematică. Regulile metodei pe 
care le expune la începutul celei de-a treia cărţi sunt 
inspirate de Bacon, iar cosmologia pe care el o dezvol- 
tă nu este altceva decât cosmologia lui Galileo, potrivit 
căruia lumea naturală este o lume alcătuită din corpuri 
care posedă întindere, figură, număr, mişcare şi repaus, 
modificată de ideea de forţă a lui Kepler şi de ipoteza 
atracției universale dintre corpuri a lui Gilbert, lumea 
naturală fiind privită, asemenea lui Galileo, ca un me- 
canism creat de Dumnezeu şi cunoscut de ființele umane 
care, în calitatea lor de creaturi simţitoare, îi atribuie 
„calităţi secundare” precum culoare, sunet ş.a.m.d., pe 
care, în sine, nu le posedă. 

Newton a mai fost influenţat şi de neo-epicurei. 
Urmându-i pe aceştia, el credea că toate corpurile 
sunt alcătuite din particule minuscule înconjurate de 
spaţiu gol. Repausul sau mişcarea lor din acest spa- 
tiu gol era determinată, considera el, de două tipuri 
de forţe, şi anume vis insita sau inerția (idee expri- 
mată de Galileo), în virtutea căreia acestea se aflau 
în repaus sau se mişcau uniform în linie dreaptă, şi vis 
impressa, care este cauza mişcării accelerate, despre 
care Newton spune că este de mai multe tipuri, el 
amintind doar două: 

(1) gravitația sau greutatea, pe care a definit-o ma- 
tematic ca fiind forța atracției mutuale ce variază direct 
proporțional cu produsul maselor corpurilor (unde masa 
este definită drept cantitate a materiei) şi invers pro- 
porțional cu pătratul distanţei dintre centrele acestora 
(unde centrul este circularitate definită ca centru de 
gravitație); 

(2) electricitatea, despre care refuză să vorbească 
pe baza faptului că datele experimentale sunt pentru 
moment inadecvate. 

Newton nu pare să fie conştient de dificultăţile te- 
oretice care se află la baza filosofiei sale naturale, deşi 
multe dintre acestea sunt cunoscute de multă vreme. 
În Scoliile adăugate la definitiile sale, Newton face deo- 
sebire între timpul absolut, care „curge în mod egal în 
sine şi fără nici o legătură cu ceva exterior”, şi timpul 
relativ, care „este determinat prin mişcare”, fără să îşi 
pună problema dacă cele două timpuri sunt într-adevăr 
distincte, cum se poate spune că ceva „curge” dacă nu 
relativ la ceva care stă nemişcat sau cum se poate spu- 
ne că acel ceva „curge în mod egal” dacă curgerea sa 
nu este măsurată prin mişcare. El face deosebire între 
spaţiul absolut, care „este pretutindeni asemenea şi 
imobil”, şi spaţiul relativ, care „se relevă simţurilor 
noastre prin poziţia sa faţă de corpuri”, fără îşi pună 
nici aici vreo problemă. El face deosebire între mişcarea 
absolută şi mişcarea relativă tot într-un mod necritic. 
Aceste distincţii necritice formează temelia întregului 
său tratat. Pentru un ochi critic, aceste distincţii dispar 
de îndată ce sunt examinate, făcând loc concluziei, pe 
care succesorii lui Newton cel puţin au adoptat-o în 


182 IDEEA DE NATURĂ 


mod conştient, potrivit căreia, pentru ceea ce el nu- 
mea „filosofie experimentală“, singurul timp valabil 
este timpul relativ, singurul spaţiu valabil este spa- 
tiul relativ şi singura mişcare valabilă este mişcarea 
relativă. 

În mod asemănător, în Scholium generale de la 
sfârşitul tratatului, Newton demolează prin argumente 
ireproşabile teoria carteziană a vârtejurilor (adică per- 
spectiva lui Descartes potrivit căreia spaţiul numit gol 
în mod vulgar este de fapt umplut de o materie neîn- 
treruptă şi foarte subtilă aflată în mişcare constantă, 
care se învârte în jurul fiecărui corp de materie grosie- 
ră; mişcarea de rotaţie a unei planete, de pildă, este 
cauzată de plutirea ei în această materie subtilă şi de 
faptul că este învârtită în vârtejul solar) şi consideră că 
astfel a demolat doctrina conform căreia întregul spaţiu 
este umplut cu materie şi a instituit realitatea spaţiului 
gol. Newton argumentează că, întrucât nu putem, ba- 
zându-ne pe principiile sale, să explicăm de ce toate 
planetele se învârtesc în aceeaşi direcţie în jurul soare- 
lui sau de ce orbitele lor sunt în aşa fel dispuse încât nu 
se ciocnesc una de cealaltă, această „structură extrem 
de elegantă a sistemului solar nu poate să fi apărut 
decât prin meşteşugul şi puterea unei fiinţe inteligente”, 
în felul acesta înălţând limitele propriei sale metode la 
nivelul unei dovezi a existenţei lui Dumnezeu. În ulti- 
mul paragraf al întregului tratat, ca şi cum şi-ar cere 
scuze că nu a dus până la capăt programul cartezian al 
unei ştiinţe matematice universale, Newton atrage 
atenţia asupra unor lucruri pe care le-a omis. Voi tra- 
duce întregul paragraf: 

Mi-ar fi plăcut să spun câte ceva despre spiritul foarte 
subtil care străbate corpurile grosiere şi locuieşte în ele, 
prin forţa cărora particulele corpurilor se atrag reciproc 
pe cuprinsul unor distanţe infime şi se unesc în această 
contiguitate, corpurile electrice acţionează la distanţe 
mai mari, respingând şi deopotrivă atrăgând alte cor- 
puri, lumina este emisă, este reflectată, este refractată, 
curbată şi încălzeşte corpuri, iar simţurile sunt stimulate 
şi membrele animalelor sunt mişcate după voie prin vi- 
braţiile acestui spirit propagate pe cuprinsul fibrelor 
nervoase de la organele de simţ exterioare la creier şi 
de la creier la muşchi. Dar aceste chestiuni nu pot fi 
expuse în numai câteva cuvinte şi nici nu există sufici- 
ente experimente prin care să se poată determina şi 
demonstra cu exactitate legile operaţiei acestui spirit. 


Aici vorbeşte un om destul de mare pentru a fi 
conştient de propriile neajunsuri ale operei sale. El ştie 
că programul său nu a fost realizat decât în parte. Însă 
el nu este destul de mare pentru a realiza că întrebările 
la care nu a răspuns le afectează pe cele cărora le-a dat 
un răspuns. De pildă, sunt cumva fenomenele luminii 
consistente cu doctrina spaţiului gol elaborată de el? 
Ideea că un corp este unit în virtutea unei atracţii mu- 
tuale între părţile sale care nu este gravitație e cumva 
potrivită cu doctrina sa conform căreia masa nu este 
decât cantitate de materie? Ideea că natura conţine 
atât forţe de repulsie cât şi de atracţie este cumva 
potrivită cu doctrina sa potrivit căreia numai un 
Dumnezeu omnipotent poate opri ciocnirea planetelor? 
Şi ce motive are el pentru a afirma că toate fenomene- 
le enumerate în acest paragraf se datorează aceluiaşi 
spiritus subtilissimus? 

Newton a devenit profesor la 27 de ani. A publicat 
Principia la 43 de ani, iar între 54 şi 85 de ani a fost 
custode al Royal Mint din Londra si şi-a trăit bătrâneţea 
în linişte. Una dintre problemele nerezolvate, pomeni- 
tă în paragraful citat, ştim că a încercat să o rezolve, şi 
anume problema luminii. Rezultatele au fost publicate 
în tratatul Optica în 1704, la 62 de ani, dar el însuşi şi 
prietenul căruia le-a dat spre critică le-au considerat 
nesatisfăcătoare. 

A încercat să explice apelând la acel spiritus subti- 
lissimus şi a suferit înfrângere. Este poate legitim să 
presupunem că gândirea nesăbuită şi de mâna a doua 
cu referire la problemele fundamentale ale cosmologi- 
ei, asupra căreia am atras atenţia, s-a dovedit în cele 
din urmă fatală pentru el. 


11. Leibniz 


Cosmologia lui Leibniz nu diferă în esenţă de cea a lui 
Spinoza şi, în ultimă instanţă, se confruntă cu aceeaşi 
dificultate. Pentru el, realitatea este de asemenea fizică 
şi totodată mentală, caracterizată prin întindere şi gân- 
dire; este alcătuită din monade, fiecare dintre acestea 
fiind un punct raportat spaţial la alte puncte şi totodată 
o minte care îşi percepe mediul înconjurător. 
Paradoxul presupus de ideea că fiecare fragment 
de materie are minte proprie este eliminat de concep- 
ţia minţii de grad inferior, adică concepţia unor minţi 
cu mult mai primitive şi rudimentare decât minţile 
noastre, ale căror percepții şi voliţiuni nu sunt decât 

scurte momente de activitate mentală aflată cu mult 
sub pragul conştiinţei. 

Marea diferenţă dintre Spinoza şi Leibniz este 
aceea că Leibniz reafirmă cu tărie doctrina cauzelor 
finale. El are o concepţie clară despre dezvoltare şi 
vede că dezvoltarea nu este nimic dacă nu are un 
scop şi vede totodată că dacă mintea primitivă este 
inconştientă poate avea țeluri de care nu este conşti- 
entă. Astfel, natura lui Leibniz este un organism vast 
ale cărui părţi sunt organismele mai mici, străbătute 
de viaţă, creştere şi efort, care formează o scară ne- 
întreruptă ce porneşte de la mecanismul total şi ajun- 
ge la cele mai înalte dezvoltări conştiente ale vieţii 
mentale, cu un imbold sau o năzuinţă ascendentă 
constantă. 

Această teorie are merite remarcabile dar, încă o 
dată, relaţia dintre aspectele mental şi material ale 
materiei este în ultimă instanţă ininteligibilă, deoa- 
rece Leibniz, asemenea lui Spinoza înaintea lui, a 
observat că viaţa unui organism qua material, pro- 
cesul fizic al naturii, trebuie explicată prin legi pur 
fizice, în timp ce viaţa acestuia qua mintal trebuie 
explicată doar prin legile minţii. 

Aşadar, când îşi pune întrebarea de ce o lovitură 
suferită de corpul meu ar trebui să fie însoţită de o 
durere în mintea mea, el nu poate da un alt răspuns 
decât că există o armonie prestabilită între cele două 
serii de evenimente, adică o armonie prestabilită de 
Dumnezeu, monada monadelor. Dar, spunând acest 
lucru, Leibniz nu rezolvă problema, ci doar o botea- 
ză cu un nume lung. 

12. Rezumat: comparație între 
cosmologia greacă şi cea renascentistă 


Înainte de a face următorul pas, să ne oprim pentru a 
trece în revistă situaţia în care ne aflăm. Pentru vechii 
greci, chiar dacă nu pentru toţi grecii, natura era un 
organism viu, alcătuit dintr-un corp material răspândit 
în spaţiu şi pătruns de mişcări supuse timpului. Întregul 
corp era înzestrat cu viaţă, astfel încât toate mişcările 
sale sunt mişcări vitale şi intenţionate, dirijate de inte- 
lect. Acest corp viu şi cugetător era complet omogen 
în sensul în care era în totalitate viu, în totalitate înzes- 
trat cu suflet şi cu rațiune, şi era neomogen în sensul în 
care diferite părţi din el erau alcătuite din substanţe 
diferite, fiecare având propria natură calitativă specia- 
lizată şi propriul mod de acţiune. 

Problemele care solicită atât de mult gândirea 
modernă, problema relaţiei dintre materia moartă şi 
materia vie şi problema relaţiei dintre materie şi minte, 
nu existau. Nu exista materie moartă, deoarece nu se 
recunoştea nici o diferenţă de principiu între rotația 
regulată a cerurilor şi creşterea şi căderea periodică a 
frunzelor din copac sau între mişcările unei planete de 
pe cer şi mişcările unui peşte în apă — nici măcar pentru 
un moment nu s-a pus problema că una ar putea fi 
explicată printr-o lege care nu are aproape nici o tan- 
genţă cu legea care o explică pe cealaltă. De aseme- 
nea, nu exista nici o problemă în privinţa relaţiei dintre 
materie şi minte, deoarece nu se recunoștea nici o 
diferenţă între modul în care un atenian concepe şi se 
supune legilor lui Solon sau un spartan se supune le- 

gilor lui Licurg şi modul în care obiectele neînsufleţite 
concep şi se supun acelor legi ale naturii de care de- 
pind. Nu exista nici o lume materială lipsită de minte şi 
nici o lume mentală lipsită de materialitate. Materia 
era pur şi simplu lucrul din care era făcut totul, în sine 
lipsită de formă şi nedeterminată, iar mintea era doar 
activitatea prin care toate lucrurile înţeleg cauza finală 
a propriilor lor schimbări. 

Pentru secolul al optsprezecelea, toate aceste 
lucruri s-au schimbat. Ştiinţa descoperise o lume ma- 
terială în sens special, o lume a materiei moarte, infinită 
ca întindere şi pătrunsă peste tot de mişcare, dar com- 
plet lipsită de diferenţe calitative supreme şi mişcată 
de forţe uniforme şi pur cantitative. Cuvântul „materie” 
căpătase un nou sens. Nu mai era acea substanţă lipsi- 
tă de formă din care totul este făcut prin imprimarea 
formei asupra sa, ci era totalitatea organizată cantitativ 
a lucrurilor mişcătoare. Această nouă idee despre lu- 
mea materială nu a fost o închipuire zadarnică, ci a 
avut rezultate solide sub forma ştiinţei fizice, cum sunt 
cele obţinute de oameni precum Galileo şi Newton, 
iar această nouă ştiinţă a fizicii a fost recunoscută de 
toată lumea ca fiind o posesiune autentică şi sigură a 
intelectului uman, poate cel mai mare şi mai sigur 
avans făcut în domeniul cunoaşterii umane de când 
grecii au inventat matematica. 

Aşa cum filosofia greacă din vremea lui Platon tre- 
buia să ia matematica în serios mai presus de orice, 
să o recunoască drept un fapt stabilit şi să nu se între- 
be dacă este posibilă, ci cum este posibilă, tot aşa şi 
filosofia modernă din secolul al şaptesprezecelea a 

fost nevoită în primul rând să ia fizica în serios, să 
admită că ştiinţa obţinută pentru omenire de Galileo şi 
Newton şi de succesorii lor până la Einstein este cu- 
noaştere autentică şi să nu întrebe dacă această lume 
materială cantitativă poate fi cunoscută, ci de ce poate 
fi cunoscută. 

Am indicat două moduri în care această problemă 
a fost abordată fără succes pe parcursul secolului al 
şaptesprezecelea. Unul a fost materialismul sau încer- 
carea de a explica cunoaşterea ca fiind o activitate spe- 
cifică minţii considerată un tip special de materie. 
Această explicaţie nu a rezistat deoarece concepţia 
modernă despre materie conţinea în esenţa sa postu- 
latul potrivit căruia toate activităţile lucrurilor materiale 
pot fi descrise în termeni cantitativi, ca mişcări deter- 
minate matematic în timp şi spaţiu; iar cunoaşterea nu 
poate fi pur şi simplu descrisă în aceşti termeni. Al doi- 
lea mod de abordare a fost doctrina dublei substanţe 
cu modificările făcute de Spinoza şi Leibniz, iar această 
explicaţie nu a rezistat deoarece este imposibil de văzut 
vreo legătură între minte şi materie astfel concepute. 
Corolarul acestor teorii era o reductio ad absurdum a 
lor în perspectiva potrivit căreia mintea nu îşi poate 
cunoaşte decât propriile stări, iar, ex hypothesi, lumea 
materială nu este o stare a minţii. 


Il 
SECOLUL AL OPTSPREZECELEA 


Secolul al şaptesprezecelea a lăsat moştenire nerezol- 
vată secolului al optsprezecelea problema descoperirii 
unei legături intrinseci între materie şi minte, o legătu- 
ră care să le păstreze caracterul specific şi care să le 
facă totodată părţi adevărate şi inteligibile ale aceleiaşi 
lumi. Trebuiau evitate două erori: în primul rând, nu 
trebuia negată diferenţa şi, într-adevăr, opoziţia esen- 
ţială dintre acestea — mintea nu trebuia să fie redusă la 
un tip special de materie, iar materia nu trebuia redusă 
la o formă specială de minte; în al doilea rând, atât 
timp cât această diferenţă şi această opoziţie sunt afir- 
mate, ele nu trebuie să fie afirmate în aşa fel încât să 
nege o unitate esenţială care le pune în legătură. 

Prin unitate „esenţială” se înţelege o unitate care este 
necesară pentru existenţa lucrurilor unite. Astfel, dacă 
o frânghie este întinsă între doi stâlpi, există o solicitare 
într-o direcţie asupra unui stâlp şi o altă solicitare, în 
direcţia opusă, asupra celuilalt stâlp. Acestea sunt soli- 
citări diferite care lucrează în direcţii opuse, iar dacă cei 
doi stâlpi sunt construiți diferit şi sunt îngropaţi diferit în 
pământ, aceştia vor opera foarte diferit. Cu toate aces- 
tea, între cei doi există o unitate esenţială, deoarece 
fiecare solicitare este condiţionată de cealaltă. 

1. Berkeley 


O soluţie la această problemă a fost propusă de Berkeley. 
Acceptând explicaţia de secol şaptesprezece a naturii, 
care o consideră un complex alcătuit din materie iner- 
tă — adică materie a cărei mişcare este produsă de o 
anumită vis impressa, operaţia unei cauze eficiente 
exterioare —, un complex care poate fi descris în între- 
gime în termeni pur cantitativi şi care este în totalitate 
lipsit de diferenţe calitative, Berkeley susţine că această 
idee este o idee abstractă, adică ideea unui lucru în 
esenţă incomplet, care trebuie aşadar să fie o explica- 
ţie parţială şi nu completă a lucrului pe care se spune 
că îl reprezintă. 

În limbajul pe care l-a moştenit, prin Locke, de la 
Descartes şi Galileo, lumea materială descrisă de fizici- 
an nu posedă decât calităţi primare, dar natura pe care 
o cunoaştem de fapt posedă şi calităţi secundare. Nu 
există loc în natură unde se găsesc lucruri care să aibă 
calităţi primare fără cele secundare sau, ca să folosim 
un limbaj mai exact, nu găsim nicăieri cantitate pură 
lipsită de calitate. Cantitate fără calitate este o abstracţie, 
iar o lume a cantităţii fără calitate este o ens rationis, 
nu o realitate auto-existentă, d o concepţie schematică 
a unor aspecte selectate ale realităţii. Acesta este pri- 
mul pas al argumentului lui Berkeley. 

Al doilea pas este acesta: doctrina curentă, din nou 
moştenită prin Locke de la Descartes şi Galileo, atribuie 
toate diferenţele calitative din natură operaţiei minţii. 
Culorile există fiindcă sunt văzute ş.a.m.d. Dacă este 
aşa, atunci un element constituent al naturii care există 

cu adevărat este operaţia minţii, iar dacă natura ca 
întreg nu poate exista fără acest element, rezultă că 
natura ca întreg este opera minţii. 

Se ajunge astfel la o poziţie metafizică complet 
nouă. Luând elementele cosmologiei tradiţionale de 
secol şaptesprezece şi rearanjându-le, Berkeley spune 
că, dacă substanţa reprezintă ceea ce există prin sine şi 
nu depinde decât de sine, atunci nu trebuie afirmată 
decât existenţa unei singure substanţe: mintea. Natura 
în existenţa ei empirică percepută de noi este opera 
sau creatura minţii, natura aşa cum este înţeleasă de 
Galileo, lumea materială pur cantitativă a fizicianului, 
este o abstracţie a acesteia, este, ca să spunem aşa, 
scheletul sau armura naturii pe care o percepem prin 
simţuri şi pe care o creăm în procesul percepţiei. Ca să 
rezumăm: mai întâi, prin operaţia facultăţilor noastre 
mentale, creăm lumea naturală vie, colorată, din carne 
şi oase pe care o cunoaştem în experienţa zilnică, apoi, 
prin operaţia gândirii abstracte, îndepărtăm carnalita- 
tea acesteia şi rămânem cu scheletul. Acest schelet 
este „lumea materială” a fizicianului. 

Esenţa argumentului lui Berkeley astfel formulat 
nu are nici un cusur. El s-a exprimat de multe ori în mod 
pripit şi de multe ori a încercat să-şi susţină afirmaţiile 
prin argumente invalide, dar nici o critică a detaliilor 
nu atinge poziţia sa principală şi, de îndată ce vom 
înţelege problema cu care se confrunta, ne vom da 
seama că Berkeley a rezolvat-o în singurul mod posibil. 
Concluzia lui ar putea să pară neconvingătoare, iar di- 
ficultăţile pe care le produce sunt indubitabile, dar nu 
putem să evităm admiterea faptului că, dacă luăm în 

considerare modul în care mintea şi materia erau definite 
în cosmologia de secol şaptesprezece, problema desco- 
peririi unei legături esenţiale între acestea nu putea să fie 
rezolvată decât în felul în care a făcut-o Berkeley. 

Argumentul lui Berkeley este axat pe teza potrivit 
căreia, materia fiind ceea ce este prin consimţământ 
general, nu poate fi creată decât în aceste două etape 
printr-o operaţie dublă a minţii, însă, el nu a răspuns la 
întrebarea complementară: De ce, mintea fiind ceea ce 
este, trebuie să îndeplinească această dublă operaţie şi 
astfel să creeze materie? Aceasta a fost întrebarea pusă 
de Kant în secţiunea din Critica raţiunii pure numită 
„Analitica transcendentală”, iar răspunsul său a fost 
acela că, dacă teoria curentă despre minte este corec- 
tă, adică dacă activitatea gândirii a fost corect descrisă 
de logicieni, caracteristicile pe care fizicienii le desco- 
peră în lumea materială sunt exact acelea care ar exista 
în orice obiect construit pentru sine de către intelect - 
cu alte cuvinte, cel care este înzestrat cu gândire, în 
condiţiile în care gândeşte în modul descris de logici- 
eni, va construi un obiect ce posedă caracteristicile 
atribuite materiei de către fizicienii secolului al şapte- 
sprezecelea. 

Dar mai există o întrebare pe care nu numai 
Berkeley dar şi Kant însuşi nu a rezolvat-o pe deplin. 
Dacă natura este creată de către minte ca produs al 
procesului său de gândire, ce minte este aceea care 
creează astfel natura? Desigur, nu este mintea de sine 
stătătoare a unui individ sau a altuia. Nici Berkeley, nici 
Kant şi nici vreunul din cei care le împărtăşeau doctri- 
na nu s-au gândit vreun moment că Copernic a creat 

sistemul planetar heliocentric, Kepler orbitele eliptice 
sau Newton relaţia inversă dintre atracţia reciprocă a 
două corpuri şi pătratul distanţei dintre centrele lor. 
Berkeley a afirmat destul de limpede că creatorul lumii 
fizice nu este mintea umană sau finită, ci mintea divină 
sau infinită, Dumnezeu conceput ca subiect sau gânditor 
absolut. În felul acesta, Berkeley a eliminat panteismul 
gânditorilor Renaşterii, teoria conform căreia lumea 
materială sau fizică este corpul lui Dumnezeu, care a 
supravieţuit nu numai în materialismul la modă în pe- 
rioada sa, dar şi parţial în doctrina lui Spinoza şi a lui 
Leibniz. Pentru Berkeley, ca şi pentru Platon, Aristotel şi 
pentru teologia creştină, Dumnezeu este gândire pură 
şi nu are corp, lumea nu este Dumnezeu ci creatura lui 
Dumnezeu, un lucru pe care el îl creează prin activita- 
tea gândirii sale. 

Dar se pune problema relaţiei dintre mintea infini- 
tă a lui Dumnezeu şi diferitele minţi umane finite. 
Pentru Berkeley, acestea sunt două tipuri diferite de 
minte. Mintea lui Dumnezeu devine ceva asemănător 
cu intellectus agens al lui Aristotel, care creează ceea 
ce gândeşte, iar mintea omului ceva asemănător cu in- 
telectul pasiv care înţelege în mod pasiv ordinea obiec- 
tivă dată acestuia de Dumnezeu. Însă lucrul acesta nu 
se potrivea în realitate cu propriul punct de plecare al 
lui Berkeley, căci, atunci când a moştenit de la Locke 
doctrina potrivit căreia mintea creează cel puţin o parte 
din natură, şi anume calităţile secundare, această doc- 
trină presupunea că mintea avută în vedere este 
mintea umană. Dacă vom nega lucrul acesta, întreaga 
structură a idealismului berkeleian se va nărui. 

Kant, mai precaut şi mai logic decât Berkeley, susţine 
că mintea care face natura este o minte pur umană, bloss 
menschliches, dar nici aceasta nu este mintea gândito- 
rului uman individual, ci un eu transcendent, mentali- 
tatea ca atare sau înţelegerea pură, care este imanentă 
în întreaga gândire umană (şi care nu creează, deşi 
face natura). Astfel, tipul de idealism kantian reprezintă 
natura — care constituie natura fizicianului, lumea 
materială a lui Galileo şi Newton - ca fiind un produs, 
nu un produs arbitrar sau irațional, ci unul raţional şi 
necesar, al modului uman de a privi lucrurile, iar atunci 
când îl întrebăm ce sunt aceste lucruri în ele însele, 
Kant răspunde pur şi simplu că nu ştim. 

Problema lucrului în sine este una dintre cele mai 
complicate probleme din filosofia lui Kant. Ceea ce o 
face atât de complicată este faptul că pare a fi imposibil 
să afirmi problema fără să te contrazici în mod direct. 
Problema este afirmată cam aşa: 

Tot ceea ce cunoaştem, cunoaştem deopotrivă în 
mod intuitiv şi în mod discursiv, adică prin folosirea 
combinată a simţurilor şi a intelectului. Singura intuiţie 
autentică este intuiţia senzorială şi singura folosire 
validă a intelectului este aceea de a gândi despre lu- 
cruri pe care le percepem prin simţuri. Aşadar, singura 
cunoaştere este percepţia inteligentă sau cugetătoare. 
Ceea ce percepem este alcătuit (ca să folosim un ter- 
men modern) din date senzoriale şi Kant a admis ceea 
ce timp de aproape două secole reprezenta perspecti- 
va acceptată, potrivit căreia datele senzoriale nu pot 

exista decât în relaţie cu o fiinţă simţitoare. Ele sunt în 
esenţă informaţii care, pentru a exista, trebuie să fie 
date şi primite. În consecinţă, tot ceea ce cunoaştem 
este doar fenomenal, adică există numai în relaţie cu 
mintea noastră cunoscătoare. 

Până acum, lucrurile sunt destul de coerente, dar 
vine şi contradicţia. Mintea căreia aceste informaţii 
sunt furnizate nu este ea însăşi o informaţie, iar lucrul 
care furnizează, în sine, nu este nici el o informaţie. Acest 
argument presupune existenţa necesară a minţilor şi a 
lucrurilor în ele însele; dacă acestea nu există, întregul 
argument se prăbuşeşte. Totuşi, din moment ce nu pu- 
tem cunoaşte decât fenomene, nu putem, conform 
acestui argument, cunoaşte nici minţile şi nici lucrurile 
în ele însele. Dacă este aşa, atunci cum putem spune 
că acestea există? Dacă lucrul în sine este doar un 
sinonim pentru necunoscut, atunci este o formulă fără 
sens care transformă într-o absurditate orice argument 
în care intră şi chiar reprezintă un element indispensa- 
bil în întreaga structură a filosofiei kantiene. 

Încercarea lui Kant însuşi de a ieşi din această difi- 
cultate pare a fi simțită de multe ori de către cititorii săi 
ca o încercare de a pune sare peste rană. Ceea ce spune 
este că, deşi nu putem cunoaște lucrul în sine, putem 
totuşi să îl gândim, adică ne gândim la el ca fiind cel 
care furnizează datele senzoriale şi astfel ca fiind ceva 
creator, ceva raţional creator. Astfel, întrucât studiile 
sale etice l-au convins că în voinţa umană se găseşte o 
activitate creatoare raţională, a mers atât de departe 
încât a ajuns să sugereze că lucrul în sine este mai ase- 
mănător cu voința decât orice altceva. 

Faptul acesta îl readuce la o metafizică nu foarte 
îndepărtată de cea a lui Berkeley şi Aristotel, o metafizi- 
că potrivit căreia temelia ultimă a fenomenelor trebuie 
să fie căutată în ceva care seamănă mai mult cu mintea 
decât cu materia. Iar părerea lui Kant este că, în timp ce 
natura sau lumea materială ne este cunoscută doar ca 
o colecţie de fenomene, care îşi datorează existenţa 
propriilor noastre procese de gândire şi sunt în esenţă 
relative la aceste procese, experienţa noastră ca agenţi 
morali activi nu ne dezvăluie o simplă colecţie de feno- 
mene mentale, ci mintea aşa cum este în sine. Orice 
încercare (cum este cea a psihologilor) de a întreprinde 
un studiu „ştiinţific“ al minţii în condiţii de laborator va 
rezulta în construirea de „fenomene mentale” care 
sunt la fel de relative faţă de modurile noastre de gân- 
dire cum sunt fenomenele naturii. Dacă vrem să ştim 
ce este mintea cu adevărat în ea însăşi, răspunsul este: 
„Acţionează şi vei afla”. În acţiune, spre deosebire de 
cercetarea ştiinţifică, ne „confruntăm cu realitatea”. Viaţa 
petrecută în acţiune este o viaţă în care mintea umană 
îşi realizează propria realitate, propria existenţă ca 
minte şi totodată realizează conştiinţa propriei realităţi 
ca minte. 

Astfel, pe măsură ce se dezvoltă, filosofia critică a 
lui Kant pare să se contrazică cel puţin de două ori. În 
prima critică (Critica raţiunii pure), unde Kant cercetează 
fundamentele metafizice ale ştiinţei sau cunoaşterii 
naturii, doctrina avansată de el este cea potrivit căreia 
nu putem cunoaşte decât o lume fenomenală pe care 
o evaluăm în actul cunoaşterii. În a doua (Critica raţiu- 
nii practice), unde cercetează fundamentele metafizice 

ale experienţei morale, doctrina avansată este cea 
potrivit căreia, în experienţa morală, ne cunoaştem 
propriile noastre minţi ca lucruri în sine. În cea de-a 
treia (Critica facultăţii de judecată), doctrina avansată 
este cea potrivit căreia lucrul în sine care stă la baza 
fenomenelor naturii are însuşirea minţii: astfel, ceea ce 
cunoaştem în cadrul experienţei noastre practice sau 
morale este de acelaşi fel cu ceea ce gândim, dar nu 
putem cunoaşte, în experienţa noastră teoretică de 
cercetători ai ştiinţelor naturii. 

Cititorul modern obişnuit ignoră această latură a 
filosofiei lui Kant, deoarece ar părea o insultă la adresa 
inteligenţei sale dacă ar lua în serios o doctrină care îi 
spune că lucrul în sine este incognoscibil şi care imediat 
începe să aibă pretenţia că îi spune ce este acest lucru. 
Dar aceasta este o dovadă de neînțelegere a gândirii 
kantiene. Kant nu a considerat nici o clipă că lucrul în 
sine este incognoscibil în sensul în care această afir- 
maţie a fost înţeleasă de criticii săi. La Kant, cuvintele 
wissen şi Wissenschaft au acelaşi sens special sau 
restrâns pe care termenul „ştiinţă” îl are în engleza mo- 
dernă obişnuită. Ştiinţa nu este asemănătoare cunoaş- 
terii în general, ci este o formă sau un tip special de 
cunoaştere al cărei obiect este natura şi a cărei metodă 
de a proceda este exact acea combinare a percepţiei 
cu gândirea, a senzaţiei cu intelectul, pe care Kant a 
încercat că o descrie în Estetica şi Analitica cărţii sale 
Critica raţiunii pure. Kant nu ne-a oferit o teorie a cu- 
noaşterii în sensul modern al acestui termen: ceea ce 
ne-a oferit este o teorie a cunoaşterii ştiinţifice; iar 
atunci când a spus că am putea gândi lucrul în sine cu 

toate că nu l-am putea cunoaşte, Kant a vrut să spună 
că am putea avea o cunoaştere a acestuia care, de fapt, 
nu este o cunoaştere ştiinţifică. 

Legat de acest fapt, am putea observa că încerca- 
rea de a stabili un domeniu special pentru cunoaşterea 
ştiinţifică, în afara căruia s-ar afla alte domenii care să 
fie cercetate de alte forme de gândire, nu este una nouă. 
Proiectul cartezian al unei ştiinţe universale a fost în 
mod explicit conceput astfel încât să lase în afara sa 
cele trei mari domenii ale istoriei, poeziei şi teologiei. 
Formele de gândire valabile în aceste domenii nu erau 
considerate de către Descartes invalide sau inutile. Nu 
avem nici un drept să ne îndoim de sinceritatea sa 
atunci când ne spune că le consideră foarte importante, 
însă, din punctul său de vedere, acestea sunt domenii 
în care metoda propusă de el, fiind o metodă ştiinţifică 
în sens restrâns, nu se aplică. Kant a moştenit acest 
punct de vedere de la Descartes, diferenţa dintre cei 
doi fiind aceea că, în timp ce Descartes aşează meta- 
fizica în sfera metodei ştiinţifice, Kant o aşează în exte- 
riorul acesteia. 

Aşadar, perspectiva lui Kant este aceasta: obiectul 
propriu cunoaşterii ştiinţifice nu este Dumnezeu sau 
mintea sau lucrurile în sine, ci natura; metoda proprie 
cunoaşterii ştiinţifice este o combinare a senzaţiei cu 
intelectul; şi, din moment ce lucrul pe care îl cunoaş- 
tem prin această metodă este natura, rezultă că natura 
este doar fenomene, o lume a lucrurilor aşa cum ne 
apar, lucruri ce pot fi cunoscute din punct de vedere 
ştiinţific deoarece modurile în care apar sunt perfect 
regulate şi predictibile, dar care există doar în măsura 

în care adoptăm punctul de vedere în care lucrurile au 
această aparenţă. Aceste adevăruri ne sunt cunoscute 
printr-un tip de cunoaştere care nu este ştiinţifică: să o 
numim filosofică. Aşadar, cunoaşterea faptului că exis- 
tă lucruri în sine este cunoaştere filosofică, iar acesta 
este tipul de cunoaştere care trebuie să ne înveţe ce 
sunt lucrurile în sine. 

Dacă încercăm să aflăm care este concepţia lui 
Kant despre lucrul în sine, cu alte cuvinte, care este 
doctrina sa filosofică despre lucrul în sine, nu vom ob- 
ţine un răspuns clar. Există două explicaţii posibile pentru 
acest fapt. În general, dacă cineva nu menţionează 
nimic, motivul ar putea fi acela că nu poate lua o hotă- 
râre în acea privinţă şi nu are nimic clar de spus, sau 
acela că lucrul respectiv este atât de evident încât nu 
este nevoie să fie menţionat. Probabil Kant era atât de 
influenţat de scepticismul metafizic al unor autori pre- 
cum Voltaire sau Hume, încât s-a îndoit că ar putea 
exista cu adevărat o teorie filosofică a lucrului în sine, 
cu toate că logica propriei sale poziţii presupunea 
posibilitate unei astfel de teorii. Sau poate că era în 
continuare atât de mult influenţat de doctrina lui 
Leibniz, încât considera un fapt de la sine înţeles că 
lucrul în sine este mintea. 

Poate că ambele explicaţii reprezintă o parte de 
adevăr şi nu sunt incompatibile. Prima trezire din som- 
nul dogmatic la o stare de scepticism poate duce la o 
condiţie nu foarte îndepărtată de cea dogmatică. În 
orice caz, este clar că, indiferent din ce motive, Kant, 
deşi a afirmat pe bună dreptate că ideea de lucru în 
sine este un element esenţial al filosofiei sale (deoare- 

ce a dat acest răspuns atunci când, la bătrâneţe, a fost 
provocat de Fichte la o discuţie asupra acestui punct), 
nu a căutat niciodată să elaboreze această idee şi să- 
şi spună lui însuşi: „Întrucât admit că putem gândi şi 
gândim lucrul în sine, trebuie să stabilesc în mod exact 
cum îl gândim şi ce gândim că este”. 

Nefăcând acest lucru, Kant le-a lăsat succesorilor 
săi sarcina de a găsi o soluţie. Fichte a încercat să re- 
zolve problema prin eliminarea lucrului în sine şi prin 
concepţia conform căreia mintea construieşte natura 
din nimic. Faptul acesta a produs o filosofie care, la 
nivel superficial, părea a fi un kantianism ce devenise 
pentru prima dată coerent şi logic. Dar, în loc să rezolve 
problema kantiană, mai degrabă a distrus-o, deoarece 
această problemă nu apare în urma unei analize ge- 
nerale a cunoaşterii, ci în urma unor particularităţi spe- 
ciale ale naturii ca lucru dat minţii, lucru cu care mintea 
se confruntă, ceea ce presupune existenţa unui lucru în 
sine. Metoda alternativă a dezvoltării doctrinei kantie- 
ne a fost prin urmare cea corectă, iar aceasta a fost 
adoptată de Hegel. 


IIl 
HEGEL: TRECEREA LA CONCEPȚIA 
MODERNĂ DESPRE NATURĂ 


Kant a recunoscut că ne putem gândi la lucrul în sine, 
dar a lăsat pe umerii succesorilor săi sarcina cum pu- 
tem şi cum trebuie să ne gândim la acesta. 

Persoana care a luat asupra sa această sarcină ca 
punct de pornire pentru întreaga sa teorie cosmologică 
a fost Hegel. Respingând pretenţia exclusivă a gândirii 
ştiinţifice la titlul de cunoaştere şi, în consecinţă, 
respingând ideea potrivit căreia lucrul în sine este in- 
cognoscibil, Hegel ajunge să afirme că lucrul în sine 
este cel mai uşor lucru de cunoscut: acesta este ființă 
pură, fiinţă ca atare, fără nici o determinare particulară 
calitativă sau cantitativă, spaţială sau temporală, mate- 
rială sau spirituală. Singurul motiv pentru care pare să 
fie incognoscibilă este acela că nu există nimic particu- 
lar în ea care să fie cunoscut; nu are nici o proprietate 
care să o deosebească de orice altceva şi, astfel, atunci 
când încercăm să o descriem, nu reuşim, nu fiindcă nu 
putem înţelege misterul naturii sale, ci pentru că înţe- 
legem foarte bine că nu avem ce descrie. Fiinţa în 
general nu este nimic în particular. Astfel, conceptul de 
fiinţă pură trece, după cum spune Hegel, în conceptul 
de nimic. 

Această trecere sau tranziţie logică de la un con- 
cept la altul nu este o simplă tranziţie subiectivă sau 
psihologică a gândirii noastre de la un concept la un 
concept diferit, ci este o tranziţie obiectivă, un proces 
real prin care un concept evoluează în mod logic dintr-un 
altul pe care îl presupune. Aceasta este ideea de deve- 
nire, dezvoltare sau proces, care, în forma sa primară 
sau fundamentală, este devenire logică: un proces, dar 
nu un proces în timp sau o mişcare în spaţiu şi cu atât 
mai puţin o răzgândire sau un proces de gândire, ci un 
proces al noţiunii, o mişcare logică inerentă concepte- 
lor ca atare. 

În felul acesta, Hegel a răspuns la întrebarea cum 
poate lucrul în sine să fie creator sau sursa unui lucru 
diferit de el: activitatea acestuia este aceeaşi cu ceea 
ce numim necesitate logică, puterea inerentă prin care 
un concept generează un altul, care este deopotrivă 
un concept recent şi o nouă formă a lui însuşi. Con- 
ceptul creşte asemenea unui organism, trecând de la 
potenţialitate la actualitate dând naştere unor noi de- 
terminări ale sale care sunt eterogene faţă de punctul 
lor nediferenţiat de pornire. 

Pornind de aici, Hegel dezvoltă un sistem de con- 
cepte pe care îl expune în ceea ce el numeşte ştiinţă a 
logicii. Acest sistem de concepte este asemănător cu 
lumea platonică a formelor prin faptul că este imaterial, 
pur inteligibil, construit în mod organic şi este condiţia 
prealabilă a întregii existenţe materiale şi mentale. 
Diferenţa dintre concepţia hegeliană şi cea platonică 
este aceea că, în timp ce lumea platonică a formelor 
este statică, lipsită de schimbare şi devenire, cea hege- 

liană este străbătută în totalitate de procese, este 
dinamică, fiind caracterizată de o devenire constantă 
în care fiecare concept duce prin necesitate logică la 
următorul concept. Lucrul acesta depăşeşte obiecţia 
lui Aristotel după care formele lui Platon, deoarece 
sunt statice, nu pot explica apariţia schimbării şi proce- 
selor din lumea naturală. Pentru Hegel, schimbările din 
natură şi originea naturii sunt un rezultat sau o conse- 
cinţă logică a proceselor din lumea conceptelor: prio- 
ritatea logică este temelia priorităţii temporale. Astfel, 
spre deosebire de Aristotel, Hegel nu este nevoit să 
aşeze un gânditor sau o minte la începutul cosmologiei 
sale cu rol de cauză primă; este adevărat că el îl consi- 
deră pe Dumnezeu obiectul pe care ştiinţa logicii îl 
studiază, dar Dumnezeu nu este pentru el minte — adică 
nu este conceput într-un mod antropomorfic fals. 
Dumnezeu este lumea sau organismul auto-creat şi 
auto-subzistent al conceptelor pure, iar mintea nu 
reprezintă decât una, deşi cea mai desăvârşită şi mai 
înaltă, dintre determinările pe care Dumnezeu le do- 
bândeşte în procesul de auto-creare care este de ase- 
menea procesul creării lumii. 

Aici găsim răspunsul dat de Hegel la problema 
relaţiei dintre mintea umană şi mintea divină, pe care 
Berkeley a lăsat-o nerezolvată şi Kant a considerat-o 
nerezolvabilă: importanţa omului în lume stă exact în 
faptul că el este vehiculul minţii, forma în care fiinţa 
sau mai degrabă devenirea lui Dumnezeu se dezvoltă 
în etapa sa supremă ca fiinţă sau devenire a spiritului. 
Această concepţie este asemănătoare cu panteismul 
prin faptul că procesul lumii este identic cu procesul 

vieţii auto-creatoare a lui Dumnezeu, dar diferă de 
panteism prin faptul că Dumnezeu în sine însuşi, în ca- 
litate de concept creator pur, este anterior lumii mate- 
riale şi o transcende în sensul în care îi este cauză. 

Această lume dinamică a formelor, pe care Hegel 
o numeşte în mod colectiv Idee, este sursa sau crea- 
toarea directă a naturii şi indirectă, prin intermediul 
naturii, a minţii. În felul acesta, Hegel respinge idealis- 
mul subiectiv, aşa cum îl numeşte el, al lui Berkeley şi 
Kant, potrivit căruia mintea este cauza sau creatoarea 
naturii; lucrul acesta, spune Hegel, inversează relaţia 
dintre acestea şi preferă în această privinţă perspectiva 
materialistă asupra naturii ca sursă a minţii. Din punc- 
tul său de vedere, singura eroare a acestei perspective 
este de a face din natură un lucru absolut, auto-creator 
sau auto-explicativ, când, de fapt, consideră el, idealiş- 
tii subiectivi au dreptate, aşa cum au avut Platon şi 
Aristotel, considerând că natura este în esenţă creată, 
derivată, dependentă de altceva: doar că acel altceva 
pentru el nu este mintea, ci Ideea. 

Hegel este total de acord cu Platon considerând 
că Ideea nu este o stare a minţii, o activitate a minţii 
sau o creatură a minţii, că nu este ceva subiectiv, ci un 
tărâm autonom şi auto-existent al fiinţei care reprezin- 
tă obiectul minţii. Această concepţie este numită de 
Hegel „idealism obiectiv”, care este pus în opoziţie cu 
idealismul subiectiv al lui Kant sau cu „idealismul abso- 
lut”, deoarece consideră că Ideea este ceva real în sine 
şi nu depinde deloc de mintea care o gândeşte. 

Pentru descrierea perspectivei filosofice împărtăşi- 
te de Kant şi Berkeley ca idealism subiectiv îl urmez pe 

Hegel. Nu sunt sigur dacă Hegel a inventat această 
formulă, dar a ajuns să intre în uzul comun oricum 
pornind de la el şi, în consecinţă, are dreptul de a fi 
consultat în privinţa sensului pe care îl are. Ţinând cont 
de modul în care a întrebuinţat-o, idealismul subiectiv 
este teoria potrivit căreia ideile sau conceptele nu exis- 
tă decât pentru subiect sau (după cum spune Hegel) 
iluzia că „ideile există doar în capul nostru”. El consideră 
că această iluzie este o moştenire a dualismului carte- 
zian minte-corp, care i-a făcut pe oameni să considere 
că tot ceea ce nu este material este mintal, astfel încât 
conceptul, în loc să fie o condiţie premergătoare a 
gândirii este răstălmăcit pentru a deveni astfel doar un 
mod de gândire, un act sau o deprindere a gândirii. 
Idealismul subiectiv în acest sens trebuie să fie diferențiat 
în mod clar de solipsism, care reprezintă teoria — adop- 
tată într-adevăr de o anumită şcoală carteziană — potrivit 
căreia nu există nimic în afara mea, în afara minţii 
mele. Aceasta este desigur o formă de idealism su- 
biectiv, dar nu o formă susţinută vreodată de Berkeley 
sau de Kant. 

Filosofia lui Hegel este un sistem în trei părţi. Prima 
parte este logica sau teoria Ideii. A doua parte este 
teoria naturii, iar a treia teoria minţii. Acestea trei for- 
mează împreună ceea ce el numeşte enciclopedie a 
ştiinţelor filosofice, iar fiecare subiect şi fiecare doctri- 
nă filosofică îşi găsesc un loc în acest cadru. Nu voi 
căuta desigur să prezint întregul sistem aici, ci voi 
încerca doar să schiţez concepţia hegeliană despre na- 
tură şi să arăt cum se raportează la Idee pe de o parte 
şi la minte pe de alta. 

Pentru Hegel, natura este reală; aceasta nu este 
deloc o iluzie sau ceva care credem că există când de 
fapt există altceva, nu este nici o simplă aparenţă, ceva 
care există doar pentru că se află în mintea noastră. 
Natura există cu adevărat şi există independent de ori- 
care minte. Însă cuvântul „real” este întrucâtva ambi- 
guu. Literal, înseamnă a avea însuşirea de res sau lucru, 
iar dacă lucrurile sunt ceea ce există în spaţiu şi timp, 
natura nu numai că este reală dar este singura realita- 
te, deoarece este exact totalitatea lucrurilor, tărâmul 
lucrurilor. Dar, în uzanţa comună, cuvântul „real” are 
cel puţin un alt sens: atunci când spunem că un tablou 
nu este un Rembrandt autentic ci doar o copie. Tabloul 
este un lucru, are realitas, dar nu are veritas, nu încor- 
porează ideea pe care se spune că o încorporează. 

Potrivit lui Platon şi Aristotel, toate lucrurile natu- 
rale sunt în esenţă lucruri angajate într-un proces de 
devenire, ceea ce se datorează faptului că acestea 
încearcă întotdeauna să devină încorporări adecvate 
ale propriilor lor forme şi că niciodată nu reuşesc în 
totalitate. În acest sens, tot ce se află în natură este 
într-o anumită măsură ireal în al doilea sens al cuvân- 
tului: adică nu este o simplă aparenţă şi cu atât mai 
puţin o iluzie, ci un lucru care nu reuşeşte să fie el în- 
suşi în totalitate. Hegel acceptă această perspectivă 
platonico-aristotelică asupra naturii. 

Pentru Hegel, ca şi pentru Aristotel, natura este 
străbătută de năzuinţă; tot ce se află în natură încearcă 
să devină ceva determinat; însă convergenţa procesului 
asupra propriului său ţel este întotdeauna asimptotică 
şi nu atinge niciodată punctul de coincidenţă. De ace- 

ea, legile naturii sunt ceea ce oamenii de ştiinţă moderni 
numesc legi statistice, care nu descriu cu o acuratețe 
rigidă comportamentul fiecărui element individual la 
care se aplică, ci descriu tendinţa generală a compor- 
tamentului acestora, tipul de comportament spre care 
mişcarea lor este orientată. În acest sens, natura nu este 
reală; nici un lucru din natură nu coincide în mod complet 
cu descrierea ştiinţifică pe care o oferim acestuia, şi nu 
pentru că descrierile noastre trebuie să fie corectate, ci 
pentru că în natură există întotdeauna un recul, un ele- 
ment de nedeterminare, de potenţialitate (ca să folosim 
limbajul lui Aristotel) ce nu a ajuns complet la actualitate. 

Care este motivul pentru acest recul sau această 
nedeterminare din natură? Răspunsul lui Hegel la această 
întrebare este profund original. Grecii erau înclinați să 
acuze pentru acest lucru materia şi să sugereze că forma, 
deşi perfectă în sine, nu este perfect încorporată în 
materie fiindcă materia este într-un anumit fel refrac- 
tară. Dar acesta nu era un răspuns, deoarece presupusul 
caracter refractar al materiei nu era decât un alt mod 
de a spune că forma, din indiferent care motiv, nu este 
perfect încorporată în aceasta. Punctul de vedere al lui 
Hegel este acela că formele naturii nu reuşesc să fie 
perfect încorporate datorită unei anumite particulari- 
tăţi ce rezidă chiar în acele forme. Ele sunt forme de un 
anumit tip care, datorită unui element din propria lor 
structură, nu pot fi realizate în totalitate. Aşadar, încer- 
carea naturii de a le realiza este inerent imposibilă şi 
nu poate fi realizată decât într-un mod imperfect sau 
aproximativ. Acestea sunt, ca să spunem aşa, Forme 
utopice, care cer să fie realizate şi care, totodată, au în 

ele ceva care face ca realizarea să fie imposibilă. Ceea 
ce face ca realizarea lor să fie imposibilă este faptul că 
ele sunt „abstracte” - adică, spre deosebire de lucrurile 
care le încorporează, ele sunt modele în esenţă trans- 
cendente care, în ele însele, sunt imateriale dar care 
cer să fie reproduse în materie. 

Conceptele naturii pot fi comparate în această pri- 
vinţă cu alte două tipuri de concepte: cele ale logicii 
pure şi cele ale minţii. Conceptele logicii pure sunt 
determinări ale fiinţei pure şi toate aparţin ca atribute 
necesare oricărui lucru; nu există posibilitatea ca vreun 
lucru să nu reuşească să manifeste vreunul dintre ele, 
fiindcă toate sunt în aşa fel legate laolaltă încât dacă 
unul este realizat, toate sunt realizate; şi toate sunt 
realizate peste tot. Descrierea acestora este descrierea 
elaborată şi dezvoltată a oricărui lucru în măsura în 
care este ceva — un corp sau o minte sau orice altceva, 
dacă există orice altceva. 

Conceptele minţii, pe de altă parte, sunt (aseme- 
nea celor ale naturii) concepte ce determină caracterul 
unui anumit tip de lucru care există în realitate: dar 
lucrul acesta (adică mintea) este caracterizat de faptul 
că îşi impune acest caracter prin propria sa activitate 
liberă şi astfel este liber să dezvolte în sine o posedare 
perfectă a acestui caracter. Aceste concepte definesc 
felul în care ar trebui să fie mintea, iar ceea ce mintea 
ar trebui să fie ea poate să fie, iar aceasta, într-adevăr, 
ştie doar că ar trebui să fie acest lucru în măsura în care 
este deja acest lucru. Moralitatea, de pildă, este un 
concept al minţii. Doar mintea care este deja un agent 
moral recunoaşte că trebuie să fie un agent moral. 

Modul în care Hegel gândeşte conceptele sau for- 
mele care dirijează procesele naturii este paralel cu 
modul în care Platon gândea toate formele. De pildă, 
Platon însuşi explică faptul că ideea Statului ideal nu 
poate fi realizată în fapt deoarece natura umană, fiind 
ceea ce este, nu se poate organiza într-o încorporare 
perfectă a acestei concepţii; însă, cerința ca acest lucru 
să fie înfăptuit, cerința ca forma Statului ideal să fie 
realizată în natura umană este o cerinţă esenţială pen- 
tru formă în sine; astfel, forma impune naturii umane o 
sarcină de la care aceasta nu poate da înapoi şi pe care 
totuşi nu poate spera că o va realiza vreodată. 

Dar de ce Hegel ar fi trebuit să presupună că toate 
formele naturii au acest caracter aparte? Pentru a răs- 
punde, trebuie să ne întrebăm care este elementul 
diferenţiator al naturii, particularitatea ce o deosebeşte 
în ansamblu ei de Idee, pe de o parte, şi de minte, pe 
de altă parte. Hegel răspunde că natura este în esenţă 
realitate exterioară, lume exterioară. Aici, exterior nu 
înseamnă în afara noastră. Natura nu ne este deloc 
exterioară. Nu este exterioară corpurilor noastre; dim- 
potrivă, corpurile noastre fac parte din ea. Nu este 
exterioară nici minţilor noastre, deoarece nici un lucru 
nu poate fi în afara altui lucru decât dacă ambele ocu- 
pă poziţii în spaţiu şi sunt astfel corpuri materiale, iar, 
minţile noastre, nefiind corpuri, nu sunt situate nicăieri 
în spaţiu; dacă ar fi fost spaţiale, ar constitui şi ele o 
parte a naturii. Natura este considerată lumea exteri- 
oară fiindcă este o lume străbătută şi caracterizată de 
exterioritate, o lume în care toate lucrurile sunt exterioare 
tuturor lucrurilor. Natura este aşadar tărâmul exteriori- 

tăţii, este o lume (sau mai curând lumea) în care lucru- 
rile se află unul în afara celuilalt. 

Exterioritatea are două forme: una în care fiecare 
lucru se află în afara celuilalt, adică spaţiul; cealaltă în 
care un lucru se află în afara lui însuşi, adică timpul. 
Când spun că un lucru se află în afara sa în timp, mă 
refer la faptul că realizarea conceptului sau a ideii sale 
este desfăşurată în timp; diferitele elemente care con- 
tribuie la alcătuirea conceptului respectiv, diferitele 
atribute sau caracteristici ale lucrului sunt separate 
unul de celălalt prin faptul că aparţin acestuia în mod 
succesiv şi nu îi pot aparţine laolaltă. De pildă, atât 
contracția cât şi relaxarea ţin de natura inimii, dar, 
întrucât procesul care implică aceste două faze este un 
proces natural şi nu logic, trecerea de la o fază la alta 
se petrece în timp şi inima încetează să mai facă un 
lucru atunci când îl face pe celălalt. Existenţa sa totală 
de inimă presupune atât sistola cât şi diastola, dar 
această existenţă este fragmentată şi realizată treptat, 
timpul fiind modul fragmentării şi al realizării treptate 
a acesteia. 

Ideea de natură, după Hegel, este ideea unei reali- 
tăţi astfel dublu fragmentate, împrăştiată sau distribuită 
în spaţiu şi în timp. Această caracteristică nu afectează 
doar ideea de natură ca întreg, ci ideea oricărui lucru 
din natură. Ideea de corp material este ideea unui nu- 
măr de particule distribuite în spaţiu; ideea de viaţă 
este ideea unui număr de caracteristici distribuite în 
timp. Prin urmare, nu există doar un singur loc în care 
ideea de corp să poată fi exemplificată sau un singur 
moment în care toate caracteristicile vieţii să poată fi 

actualizate. Nu poţi spune nicăieri: corpul este aici; nu 
poţi spune niciodată: eu sunt viu acum, în această clipă. 
Chiar dacă arăţi un metru pătrat de spaţiu când spui 
aici şi o durată de optzeci de ani când spui acum, tot 
nu poţi să spui că fiinţa corpului.este conținută în în- 
tregime în zona respectivă sau fiinţa organismului în 
cei optzeci de ani. În ambele cazuri, fiinţa lucrului se 
revarsă dincolo de aceste limite; corpul se face simţit 
prin efectele sale gravitaționale din spaţiu, iar orga- 
nismuul, fie că îl privim din punct de vedere fizic, chimic, 
biologic sau moral, nu este decât o coagulare dintr-un 
fluviu al vieţii ce se întinde în toate părţile, iar particu- 
larităţile pe care le punem pe seama lui sunt în de fapt 
caracteristici care străbat întregul fluviu al vieţii. 
Urmând această linie de gândire, vom ajunge în 
curând la concepţia, pe care Whitehead a redescoperit-o 
şi a făcut-o cunoscută în perioada sa, potrivit căreia 
fiecare fragment de materie din lume nu este localizat 
pur şi simplu aici sau acolo, ci pretutindeni. Această 
concepţie, după cum Whitehead a insistat pe bună 
dreptate, nu este deloc surprinzătoare pentru fizica 
modernă; iar un fapt remarcabil al cosmologiei mo- 
derne este acela că ştiinţa fizicii de astăzi a ajuns la o 
concepţie despre materie şi energie care până acum se 
află în concordanţă cu implicaţiile teoriei hegeliene a 
naturii, că un om de ştiinţă filosof precum Whitehead 
poate reafirma teoria lui Hegel (fără să ştie că este a lui 
Hegel, fiindcă nu pare să-l fi citit pe Hegel, din câte îmi 
dau seama) şi îi poate permite acelei teorii să îl ducă 
oriunde doreşte, lăsându-se purtat de ea cu conştiinţa 
împăcată şi transformând cu bucurie conceptul de na- 

tură, după cum spune el însuşi, în conceptul de activi- 
tate pură. 

Ceea ce este posibil pentru Whitehead nu a fost 
totuşi posibil şi pentru Hegel, deoarece fizica din peri- 
oada lui Hegel era în continuare fizica lui Galileo şi 
Newton, o fizică concepută în termenii lucrurilor „pur 
localizate” (ca să folosesc o formulă a lui Whitehead) în 
spaţiu. În consecinţă, întreaga teorie hegeliană a natu- 
rii este străbătută de un dualism care, pe termen lung, 
o sparge în bucăţi. Pe de o parte, există presupoziţia 
pe care a moştenit-o din secolul al şaptesprezecelea, 
concepţia naturii ca mecanism, ca adunătură mişcătoare 
alcătuită din bucăţi de materie moartă; pe de altă parte, 
există implicaţia cosmologică a propriei sale gândiri, 
conform căreia întreaga realitate trebuie să fie străbă- 
tută de procese şi de activitate; conform căreia natura 
nu poate fi un simplu mecanism, deoarece are în ea 
puterea de a evolua din ea însăşi, printr-o necesitate 
logică, viaţă şi gândire. 

Hegel aparţine unei generaţii de germani care ve- 
nerau Grecia antică cu o venerație aproape idolatră şi 
care studiau arta, literatura şi gândirea acesteia cu pa- 
siune intensă. Organicismul şi anti-mecanicismul pe 
care le întâlnim în această Naturphilosophie a lui Hegel 
ar putea fi descrise în mod ieftin şi uşor ca o filosofie 
în care problemele nerezolvate în gândirea de secol 
optsprezece au fost soluționate împrumutând din 
gândirea Greciei antice. Spun în mod ieftin şi uşor fi- 
indcă aceste metode de descriere sunt caracteristice a 
acelui tip frivol şi superficial de istorie care vorbeşte 
despre „influenţe” şi „împrumuturi” ş.a.m.d., şi care 

atunci când spune că A este influenţat de B sau că A 
împrumută de la B, nu se întreabă ce anume din A l-a 
făcut pe acesta să fie deschis faţă de influenţa lui B sau 
ce anume din A l-a făcut pe acesta capabil să împrumu- 
te de la B. 

Un istoric al gândirii care nu se mulţumeşte cu 
aceste formule ieftine şi uşoare nu îl va vedea pe Hegel 
umplând crăpăturile din gândirea de secol optsprezece 
cu lut extras din Platon şi Aristotel. El îl va vedea pe Hegel 
ca fiind acel punct în care, prin propria sa dezvoltare 
spontană, gândirea de secol optsprezece a devenit su- 
ficient de matură ca să îi înţeleagă pe Platon şi Aristotel 
şi astfel să pună în legătură propriile sale probleme cu 
problemele pe care le discutau aceştia. Dar, prin acest 
contact cu ideile greceşti, Hegel a pierdut legătura cu 
viaţa practică a propriei sale generaţii. Hegel era un 
revoluţionar. Concepţia sa despre natură a condus (în 
mod conştient) la concluzii revoluţionare cu privire la 
metoda corectă a cercetării ştiinţifice. El a vrut să treacă 
de la Galileo mai mult sau mai puţin direct la Einstein. 
Însă el trăia într-o generaţie de contrarevoluţionari care 
susțineau că ceea ce este suficient pentru Newton 
este suficient şi pentru ei şi va fi suficient pentru toate 
generaţiile viitoare. Această neînțelegere dintre Hegel şi 
contemporanii săi a apărut în urma anumitor discre- 
panţe din propria gândire a lui Hegel. 

Urmându-i pe Kant şi Newton, Descartes şi Galileo, 
el a considerat spaţiul gol şi timpul ca fiind lucrurile 
fundamentale din natură, cadrul dublu peste care sunt 
revărsate toate lucrurile naturale; mişcarea ce străbate 
natura este înţeleasă de el, în manieră platonico- 

aristotelică, drept o traducere a unui lucru mult mai 
fundamental, adică procesul logic, în termeni de spaţiu 
şi timp. Dar el observă că dacă ideea de natură astfel 
răspândită în spaţiu şi timp este luată în serios, faptul 
acesta va conduce la concluzia potrivit căreia nici un 
lucru sau proces natural nu îşi are un loc propriu în 
spaţiu şi în timp şi, în consecinţă, însăşi ideea de spaţiu 
existent sau de eveniment temporal este o idee care se 
contrazice. 

Ce să facă Hegel în această situaţie? Atunci când 
realizează că un lucru conţine contradicții, unii filosofi 
susţin că aceasta nu e decât o aparenţă, că nu este o 
realitate. Dar această metodă de scăpare nu este 
deschisă pentru Hegel, fiindcă el este un ultrarealist în 
teoria cunoaşterii şi consideră că tot ceea ce se vede, 
atât timp cât chiar se vede, este real. Într-adevăr, natu- 
ra ni se arată, ea este vizibilă pentru simţurile noastre 
sau, mai degrabă, după cum a arătat Kant, nu pentru 
simţurile ci pentru imaginaţia noastră şi este vizibilă în 
mod inteligibil pentru gândirea omului de ştiinţă. 
Aceasta este prin urmare reală. Dar contradicţia din 
ea, după Hegel, dovedeşte că nu este completă; este 
ceva aflat pe drumul transformării în altceva. Acest 
lucru diferit în care natura se transformă este mintea. 
Însă această implicaţie nu are legătură cu nici ordine 
de idei. Nu înseamnă că, atunci când ne gândim la 
natură, suntem obligaţi să ne gândim mai departe la 
minte. Nu înseamnă nici că natura este ceva care nu 
există dacă nu există şi minte. Ci înseamnă că natura 
este o etapă dintr-un proces real care duce la existen- 
ţa minţii. 

Natura este pentru el o abstracţie, aşa cum este 
pentru Berkeley şi pentru Kant; dar o abstracţie reală, 
nu una mentală. Prin abstracţie reală mă refer la o etapă 
reală dintr-un proces real, în sine şi separată de faza 
subsecventă către care conduce. Astfel, creşterea unui 
mugur foliar este un proces care se petrece cu adevărat 
şi se petrece înainte de formarea completă a frunzei; 
starea de separare dintre cele două lucruri, mugurele şi 
frunza, nu este o ficţiune a minţii; dar, deşi mugurele 
are un caracter propriu diferit de cel al frunzei, el se 
află totodată într-un proces de transformare în frunză, 
iar acest proces de transformare în frunză este o parte 
din esenţa sa, de fapt, este partea cea mai esenţială a 
esenței sale. Mugurele şi frunza reprezintă astfel etape 
ale unui singur proces, iar mugurele în sine este o abs- 
tracţie din acel proces, dar o abstracţie făcută de natură, 
care lucrează peste tot în acest fel prin etape succesive 
ale aceluiaşi proces, făcând un lucru înainte de a trece 
la următorul. 

Pentru Hegel, natura presupune minte în acelaşi 
fel în care mugurele presupune frunza. Natura trebuie 
mai întâi de toate să fie ea însăşi, astfel încât concepţia 
noastră despre ea este adevărată şi nu iluzorie; dar 
este ea însăşi în mod temporar; va înceta să mai fie ea 
însăşi şi se va transforma în minte, tot aşa cum mugu- 
rele este el însuşi doar pentru a înceta să mai fie un mugur 
şi pentru a deveni o frunză. Acest caracter temporar al 
mugurelui ca etapă trecătoare a întregului proces 
este văzut din punct de vedere logic ca o contradicţie 
a ideii de mugur, o contradicţie între ceea ce este şi 
ceea ce devine. Această contradicţie nu este din vina 

botanistului; nu există nici o vină. Este o caracteristică 
inerentă realităţii în măsura în care realitatea înseam- 
nă ceea ce există aici şi acum, adică lumea naturii. 

Dintr-un anumit punct de vedere, comparaţia între 
procesul de trecere de la mugur la frunză şi procesul 
de trecere de la natură la minte este imperfectă. 
Procesul de trecere de la mugur la frunză este un pro- 
ces din interiorul naturii şi este astfel supus timpului: 
mugurele există într-un anumit moment şi frunza într- 
un alt moment ulterior. Este evident că trecerea de la 
natură la minte nu se poate petrece în natură, deoarece 
ne poartă dincolo de natură; prin urmare, trecerea nu 
este o trecere temporală ci una ideală sau logică. După 
Hegel, nu va exista niciodată o vreme în care natura să 
se fi transformat în minte şi nu a exista niciodată o 
vreme în care nici o parte din natură să nu se fi trans- 
format în minte; mintea creşte şi a crescut întotdeauna 
din natură, cam tot aşa cum corpurile ce gravitează au 
generat dintotdeauna câmpuri de forţă sau aşa cum 
seria numerelor s-a generat întotdeauna la infinit. 

Am ajuns astfel într-un punct în care cosmologia 
lui Hegel este complet diferită de majoritatea cosmo- 
logiilor actuale: acesta reprezintă într-adevăr principalul 
element diferenţiator. Punctul la care mă refer este le- 
gat de semnificaţia timpului. Cosmologiile moderne 
sunt în general bazate pe ideea de evoluţie şi reprezin- 
tă dezvoltarea nu doar a unei specii sau a unei ordini 
naturale dar şi a minţii ca o dezvoltare supusă tim- 
pului. Astfel de perspective erau zugrăvite încă din 
perioada lui Hegel, iar acesta le-a luat în considerare 
doar pentru a le respinge. Întreaga realitate, spune el, 

este un sistem de straturi sau grade, superioare şi infe- 
rioare. Acest lucru este valabil atât în privinţa minţii, 
unde există un strat inferior al simţurilor şi unul superior 
al intelectului, cu subdiviziuni, cât şi în privinţa naturii, 
unde anorganicul sau ceea ce este lipsit de viaţă şi 
organicul sau ceea ce este viu reprezintă cele două 
diviziuni principale. În natură, care reprezintă tărâmul 
exteriorităţii, ceea ce este viu şi ceea ce este lipsit de 
viaţă, în loc să se interpenetreze, trebuie să existe 
unul în afara celuilalt asemenea unor clase separate 
de lucruri. 

Hegel susţine însă că nu poate exista o tranziţie 
temporală de la formele inferioare din natură la cele 
superioare, ci doar o tranziţie logică. Hegel a adoptat 
această poziţie dintr-un motiv anume. Motivul este 
acela că o materie complet moartă şi mecanică, aşa 
cum era concepută de fizica perioadei sale (pe care el 
a acceptat-o ca punct al său de pornire), nu ar putea 
produce viaţă făcând singurul lucru pe care poate să îl 
facă, şi anume acela de a se redistribui în spaţiu. În 
lucrurile vii operează un principiu nou de organizare, 
care diferă calitativ de cel al materiei moarte şi, din 
moment ce sfera materială este ex hypothesi lipsită de 
diferenţe calitative, aceasta nu ar putea produce în 
sine acea noutate calitativă. În consecinţă, atât timp 
cât fizicienii erau mulţumiţi de concepţia lor despre 
materia moartă, autoritatea pe care o aveau făcea 
imposibilă acceptarea unei teorii a evoluţiei. 

Aici, se observă din nou incompletitudinea filoso- 
fiei hegeliene a naturii, contradicţiile care stau la baza 
logică a acesteia. Ce făcea Hegel oare? Încerca cumva 

să ofere o explicaţie filosofică în manieră kantiană 
pentru ceea ce făcuseră şi pentru ceea ce credeau de 
fapt naturaliştii? Cu alte cuvinte, este cumva filosofia 
hegeliană a naturii o încercare de a răspunde la între- 
barea cum au ajuns naturaliştii să cunoască ceea ce 
cunosc? Sau încerca de fapt să meargă în spatele 
rezultatelor deja obţinute de naturalişti pentru a obţi- 
ne un set diferit de rezultate printr-o metodă care nu 
reprezenta metoda tradiţională a ştiinţelor naturii, ci 
propria sa metodă? 

Hegel a fost acuzat că a făcut ambele lucruri, de 
fiecare dată argumentându-se că ar fi trebuit să facă 
celălalt lucru. Adevărul este că el le făcea pe amândouă. 
El începe prin acceptarea provizorie a ştiinţelor naturii 
aşa cum se prezentau în vreme sa (şi a fost acuzat pe 
nedrept în mod repetat că a procedat astfel, cu alte 
cuvinte că a acceptat ce i s-a spus din partea unor oa- 
meni care, pentru că au trăit la sfârşitul secolului al 
optsprezecelea, au ajuns acum să reprezinte doar nişte 
mostre de neghiobie medievală) şi, apoi, fiind nesati- 
sfăcut de aceste ştiinţe, a căutat să le îmbunătăţească 
în conformitate cu propriile sale idei despre ce ar tre- 
bui să fie ştiinţa. A fost acuzat şi pentru acest lucru pe 
nedrept în mod repetat, cu alte cuvinte pentru faptul 
că nu a acceptat ceea ce i-au comunicat aceeaşi presu- 
puşi neghiobi şi că a încercat să critice opera lor când, 
de fapt, ar fi trebuit să o lase neatinsă deoarece este 
„ştiinţifică” şi astfel sfântă. 

Hegel se lupta să realizeze o sinteză între ştiinţa 
contemporană şi rezultatele la care a ajuns prin propriile 
sale metode, între concepţia naturii ca mecanism şi 

concepţia întregii realităţi ca lucru străbătut de proce- 
se. El a avut dreptate când a văzut necesitatea unei 
sinteze. Nu spun că a avut dreptate în privinţa sintezei 
particulare la care a ajuns. Ceea ce vreau să spun este 
că Hegel se grăbea şi a încercat (adoptând o distincţie 
nesatisfăcătoare între ştiinţele naturii şi filosofie) să re- 
zolve prin filosofie problemele ştiinţelor naturii, fără să 
observe că ştiinţele naturii trebuie să-şi rezolve propriile 
probleme în propriul lor ritm şi prin propriile lor meto- 
de. El a încercat să anticipeze prin filosofie ceva ce, de 
fapt, nu putea fi decât o dezvoltare viitoare a ştiinţelor 
naturii. Anticiparea sa, după cum vedem acum, a fost în 
multe privinţe uimitor de precisă, dar gândirea ştiinţifică 
nu are loc pentru anticipări şi nu preţuieşte decât rezul- 
tatele obţinute în mod ştiinţific. 


PARTEA III 


CONCEPȚIA MODERNĂ 
DESPRE NATURĂ 


| 
CONCEPTUL DE VIAȚĂ 


]. Biologia evoluționistă 


Începând cu perioada lui Hegel, conceptul de evoluţie 
a trecut prin două etape principale: o etapă biologică 
şi apoi una cosmologică. 

Etapa biologică este extrem de importantă în ra- 
port cu teoria generală a naturii, deoarece acest curent 
de gândire a fost cel care a rupt până la urmă vechiul 
dualism cartezian materie-minte introducând un termen 
intermediar, şi anume viaţa. Activitatea ştiinţifică din 
secolul al nouăsprezecelea era orientată în principal 
către instituirea autonomiei ştiinţelor biologice ca do- 
meniu separat, independent de fizică sau de ştiinţa 
materiei pe de o parte şi de ştiinţa minţii pe de alta. În 
cosmologia antică şi în cea medievală, ideea de materie, 
de viaţă şi de minte erau atât de contopite încât abia 
se mai deosebeau; lumea, qua întindere, era conside- 
rată materială; qua mişcare, vie; qua ordine, inteligentă. 
Gândirea secolelor al şaisprezecelea şi al şaptespreze- 
celea au eliminat sufletul din lume şi a creat fizica 
modernă considerând că mişcările ordonate ale materiei 
sunt mişcări moarte. Această concepţie presupunea 
deja ideea opusă de mişcări vii, dar biologia modernă 

încă nu se născuse şi Descartes a încercat în mod 
intenţionat să considere animalele nişte simple auto- 
mate, adică să explice datele biologice în termenii noii 
fizici. Chiar şi la Hegel, împărţirea cosmologiei în teoria 
naturii şi teoria minţii trădează o relicvă a dualismului 
cartezian şi arată că biologia nu era încă un al treilea 
domeniu ştiinţific cu principii proprii. 

Înainte de apariţia biologiei de secol nouăsprezece, 
procesul de generare a organismelor vii era conceput 
ca un proces reproductiv, adică un proces prin care 
forma particulară a organismului părinte este reprodusă 
în urmaşi. Orice eşec în reproducerea exactă a acesteia 
era considerat o anomalie, o ratare în sens strict, o 
ratare a țintei de către natură. Desigur, existau o sume- 
denie de dovezi în favoarea unei astfel de perspective. 
În cadrul experienţei pe care o avem, putem observa 
că speciile organice rămân relativ stabile, iar cele care 
se abat foarte mult de la forma lor sunt în general fie 
incapabile să trăiască, fie cel puţin incapabile să se 
reproducă. Dar paleontologia, în forma studiată de ge- 
ologii din secolul al optsprezecelea, a arătat în mod 
clar că, dacă se ia în considerare o perioadă mai lungă 
de timp, aceste dovezi nu mai sunt valabile. Geologia 
avea să ne prezinte în curând imagini din epoci trecute 
în care flora şi fauna lumii arătau foarte diferit faţă felul 
în care arată acum. Modul firesc de a interpreta aceste 
noi informaţii a fost acela de a presupune că organisme- 
le din prezent au o genealogie care nu este alcătuită 
dintr-o succesiune de strămoşi identici, ci din aceste 
forme diferite, astfel încât forma însăşi suferă schim- 
bări în timp pe măsură ce se scurge istoria lumii. 

Această ipoteză a fost întărită, dacă nu chiar sugerată, 
de studiul istoriei omului, în care se poate observa că 
formele de organizare politică şi socială au suferit o 
evoluţie de acelaşi fel. În plus, a fost verificată de stu- 
diul reproducerii animalelor domestice, datorat în 
principal lui Darwin, unde, în decursul unor perioade 
de timp relativ scurte, intervenţia umană, prin selec- 
ţia anumitor soiuri pentru reproducere, poate pro- 
duce forme care prezintă o asemănare puternică cu 
o specie independentă şi care pot produce indivizi 
asemănători. 

Aceste consideraţii a condus la o concepţie cu to- 
tul nouă despre procesul reproductiv. Dacă până atunci 
se considera că natura reproduce forme de viaţă parti- 
culare fixe, de acum înainte avea să se considere că, 
asemenea unui crescător de vite, aceasta încearcă să 
producă forme noi şi îmbunătăţite. Dar pentru crescă- 
adaptată mai bine la nevoile crescătorului, care nu 
sunt aceleaşi cu nevoile vitelor însele: astfel, scopurile 
crescătorului sunt impuse asupra vitelor din afară. 
Dacă natura îmbunătăţeşte formele de viaţă, aceasta 
lucrează din interior. Astfel, când spunem că natura 
produce o formă de viaţă îmbunătăţită, vrem să spu- 
nem că este o formă mai bine adaptată pentru a 
supravieţui sau pur şi simplu pentru a trăi, adică o for- 
mă care încorporează mult mai adecvat ideea de viaţă. 
Istoria vieţii era astfel considerată ca fiind istoria unei 
succesiuni nesfârşite de experimente din partea naturii 
cu scopul de a produce organisme care să manifeste 
viaţă din ce în ce mai intens şi mai eficient. 

Această concepţie despre viaţă a fost cu mari difi- 
cultăţi şi lupte diferențiată de materie şi minte. Noua 
biologie considera că viaţa este asemănătoare cu ma- 
teria şi diferă de minte prin faptul că este lipsită de un 
scop conştient; Darwin vorbea liber despre selecţie şi 
folosea în mod constant un limbaj care presupunea 
prezenţa unei teleologii în natura organică, dar nu a 
considerat nici o clipă că natura este un agent conştient 
care plănuieşte experimente şi urmăreşte scopuri. Dacă 
s-ar fi străduit să formuleze filosofia care stă la baza 
biologiei sale, ar fi ajuns la ceva apropiat de concepţia 
schopenhaueriană a procesului evoluționist ca auto- 
expresie a unei voințe oarbe, a unei forţe creatoare to- 
tal lipsită de conştiinţă şi de atributele morale pe care 
conştiinţa le conferă voinţei umane. Unele idei de 
acest fel pluteau deja pretutindeni în atmosfera în care 
trăiau contemporanii lui Darwin, precum Tennyson. 

Pe de altă parte, viaţa era considerată asemănă- 
toare cu mintea şi deosebită de materie prin faptul că 
se dezvoltă printr-un proces istoric şi se orientează prin 
acest proces nu în mod întâmplător ci într-o direcţie 
determinată, către producerea organismelor adaptate 
pentru a supravieţui într-un anumit mediu, oricare ar fi 
acesta. Dacă mediul înconjurător s-ar schimba, dacă, 
de pildă, o mare plină cu peşti ar seca foarte încet, teoria 
spune că peştii, generaţie după generaţie, ar găsi mo- 
dalităţi de adaptare mai întâi pentru a trăi în nămol şi 
apoi pe pământul uscat; dacă mediul ar rămâne stabil, 
teoria spune că, treptat, vor apărea peşti mai puternici 
şi mai activi care vor devora sau vor îndepărta din mediul 
respectiv vecinii lor mai puţin capabili. Această teorie 

presupunea concepţia filosofică a unei forţe vitale 
imanentă şi deopotrivă transcendentă în relaţie cu 
fiecare organism viu; imanentă prin faptul că este încor- 
porată în aceste organisme şi transcendentă prin faptul 
că urmăreşte să se realizeze nu doar prin supraviețui- 
rea organismelor individuale, nu doar prin perpetuarea 
caracteristicilor acestora, dar şi prin faptul că poate în- 
totdeauna şi încearcă întotdeauna să-şi găsească o 
realizare mult mai adecvată într-o nouă specie. 

Această nouă concepţie filosofică despre viaţă ca 
lucru diferit de materie şi de minte nu a fost instituită 
fără a întâmpina opoziţie. Aceasta a venit, după cum 
era de aşteptat, pe linia teoriei carteziene a dualității 
de substanţă, care includea viaţa în sfera materiei, şi a 
impulsului ce decurge de aici de a explica datele bio- 
logice prin intermediul conceptelor fizicii. Punctul forte 
al acestei opoziții îl constituia teoria potrivit căreia mo- 
dificările formei particulare depind de hazardul pur, 
celulele paterne şi cele materne fiind amestecate şi 
aranjate în oul fertilizat la întâmplare şi astfel formând 
urmaşi de diferite tipuri dintre care unii, datorită acestei 
structuri înnăscute, puteau să trăiască în mediul din 
care făceau parte în timp ce alţii nu puteau. 

Pe baza acestei teorii, a apărut o structură impu- 
nătoare a geneticii materialiste, unde prin termenul 
„materialist” mă refer la încercarea acesteia de a explica 
funcţia fiziologică numai în termeni de structură fizico- 
chimică. Nu pot intra aici în controversele, care sunt 
încă vii, dintre perspectivele de acest tip şi cele ale al- 
tor şcoli, întrucât aceste controverse aparţin de fapt 
domeniului biologiei, problemele filosofice pe care le 

discut aici nefiind influențate decât de implicaţiile mai 
îndepărtate ale acestora. Rămânând pe terenul filosofi- 
ei, consider că nu este o exagerare dacă spun că ideea 
de proces vital, care este distinct de procesul mecanic 
sau chimic, va rămâne cu noi multă vreme şi a revolu- 
ţionat concepţia pe care o avem despre natură. Faptul 
că mulţi biologi eminenţi nu au acceptat-o încă nu ar 
trebui să ne surprindă. În mod similar, fizica anti- 
aristotelică pe care am descris-o ca fiind elementul 
fertil nou din cosmologia secolului al şaisprezecelea a 
fost respinsă de mulţi oameni de ştiinţă distinşi ai 
vremii; nu doar de pedanţi superficiali, ci de oameni 
care aduceau contribuţii importante la dezvoltarea 
cunoaşterii. 


2. Bergson 


Punctul culminant al acestei etape a gândirii, în care 
ideea de evoluţie este elaborată ca idee esenţial biolo- 
gică, ar putea fi identificat în opera lui Bergson. Nu am 
intenţia să prezint aici întreaga operă a acestuia, ci 
doar să indic principalele elemente din filosofia sa care 
ar putea fi considerate biologice şi relaţiile acestora cu 
alte elemente. 

Gândirea lui Bergson despre viaţă începe prin 
identificarea fermă a diferenţei care o separă de mate- 
rie aşa cum este aceasta înţeleasă de fizician. Acolo, 
tot ceea ce se petrece este doar rezultatul unei cauze 
care există deja; materia şi energia sunt constante şi 
toate mişcările sunt predeterminate şi calculabile teo- 

retic, adică nu poate exista niciodată ceva cu adevărat 
nou; toate evenimentele viitoare sunt implicite în orice 
eveniment trecut sau, ca să folosim cuvintele lui 
Bergson, tout est donne, porţile viitorului sunt închise. 
În viaţă, dimpotrivă, porţile viitorului sunt deschise; 
procesul schimbării este un proces creator, ce duce la 
apariţia unor noutăţi autentice. lată un dualism prima 
facie în cadrul naturii între sfera materiei şi cea a vieţii. 
Ce să facem cu acest dualism? Bergson îl abordează 
din perspectiva teoriei cunoaşterii. Aici, de asemenea, 
Bergson găseşte un dualism între intelect, care raţio- 
nează, demonstrează, lucrează cu concepte rigide şi 
constituie organul potrivit pentru a concepe materia, 
şi intuiţia, care pătrunde în viaţa propriului său obiect, 
îl urmează în mişcarea sa şi constituie astfel organul 
potrivit pentru cunoaşterea lumii curgătoare şi auto- 
creatoare a vieţii. 

Bergson încearcă să rezolve acest dualism susţi- 
nând că, întrucât mintea umană este un produs al evo- 
luţiei naturale, nu trebuie să presupunem că natura 
ne-a înzestrat cu facultăţi mentale pentru a cunoaşte 
adevărul. De fapt, intelectul nostru nu este deloc o 
facultate de cunoaştere a adevărului, ci este în esenţă 
o facultate practică, o facultate ce ne permite să acţio- 
năm eficient în fluxul naturii prin secţionarea acestuia 
în porţiuni rigide şi pe care apoi îl manipulăm, cam tot 
aşa cum un măcelar manipulează carnea de animal sau 
un tâmplar manipulează lemnul. Astfel, Bergson a căzut 
într-un al treilea dualism, un dualism între cunoaştere 
şi acţiune: cunoaşterea considerată în esenţă intuitivă, 
opera conştiinţei vii care se cufundă în obiectul său 

viu, şi acţiunea considerată manipulativă, opera acele- 
iaşi conştiinţe care se detaşează de obiectul său şi i se 
opune pentru a-l omori, a-l tăia şi a face lucruri din el. 

În filosofia lui Bergson, aceste trei dualisme se 
transformă unul în celălalt în mod caleidoscopic. Dar, 
din cele trei, dualismul care ne interesează aici este du- 
alismul cosmologic materie-viaţă. Am văzut deja că 
viaţa este puterea sau procesul care a creat, printre 
alte lucruri, mintea umană şi că materia este un mod în 
care această minte concepe realitatea pentru a o ma- 
nipula. Dar această realitate, orice ar mai fi, este viaţa 
însăşi şi, din moment ce viaţa şi materia sunt contrarii, 
aceasta nu poate fi şi materie: în consecinţă, mintea 
este o plăsmuire a intelectului, folositoare şi necesară 
pentru acţiune, dar neadevărată. În felul acesta, materia 
este eliminată din cosmologia lui Bergson şi rămânem 
cu o lume alcătuită doar din procesul vital şi din pro- 
dusele acestuia. 

Acest proces este descris ca un proces de evoluţie 
creatoare. Cauzele eficiente sunt eliminate din acesta 
întrucât aparţin lumii fictive a materiei; ceea ce se miş- 
că în funcţie de o cauză eficientă nu este decât împins 
şi tras pentru a se mişca, viaţa însă se mişcă de la sine, 
ascultând de propriul său elan vital intrinsec. Sunt 
eliminate şi cauzele finale. În cadrul cauzalităţii finale, 
țelul este un dat prestabilit şi astfel procesul care duce 
la acel ţel trebuie să meargă pe coordonate predeter- 
minate şi, încă o dată, tout est donne, creativitatea şi 
spontaneitatea procesului fiind negate. Bergson expri- 
mă acest lucru spunând că teleologia nu este decât 
un mecanism inversat — un mecanisme au rebours. 

Procesul lumii este o vastă improvizație; elanul vital nu 
are nici un țel, nici un scop, nici o lumină călăuzitoare 
în afara sa şi nici un principiu călăuzitor în interiorul 
său; este forţă pură, a cărei proprietate inerentă este 
de a curge, de a împinge la nesfârşit înainte în orice 
direcţie. Lucrurile materiale nu sunt vehiculele sau pre- 
condiţiile acestei mişcări cosmice, ele sunt produsele 
sale; iar legile naturii nu sunt legile care o călăuzesc, ci 
sunt doar formele pe care aceasta le adoptă pentru o 
vreme. Astfel, vechea distincţie dintre lumea substan- 
ţială, dimensională şi sensibilă a obiectelor naturale şi 
legile imateriale şi neschimbătoare care guvernează 
comportamentul acestor obiecte — distincţia greacă 
dintre lumea sensibilă şi cea inteligibilă — este negată 
într-un nou mod prin transformarea ambilor termeni 
în conceptul de proces sau evoluţie, care produce 
în acelaşi timp lucrurile ce se schimbă şi legile schim- 
bătoare ale schimbărilor acestora. 

Marele merit al teoriei bergsoniene a naturii stă în 
faptul că autorul său este convins de conceptul de 
viaţă; el a adoptat acest concept cu fermitate şi l-a 
apărat într-un mod care este nu doar strălucit şi impre- 
sionant dar şi, în propriile limite, decisiv. Însă, dacă 
privim filosofia sa în ansamblu şi vedem cum a încercat 
să identifice acest concept de viaţă cu cel de natură, 
reducând tot ce există în natură la termenul „viaţă“, 
vedem că Bergson a făcut din nou pentru viaţă ceea ce 
materialiştii secolelor al şaptesprezecelea şi al opt- 
sprezecelea au făcut pentru materie. Aceştia au luat ca 
punct de plecare fizica şi au argumentat că natura, ori- 
ce ar fi, este în orice caz materială în sensul în care acel 

cuvânt era înţeles de fizicieni. Au continuat apoi să 
reducă întreaga lume a naturii la termeni ce ţin de ma- 
terie. Bergson are ca punct de plecare biologia şi sfâr- 
şeşte prin a reduce întreaga lume a naturii la termeni 
ce ţin de viaţă. Ceea ce trebuie să ne întrebăm este 
dacă această reducţie este mai reuşită decât reducţia 
paralelă încercată de materialism. 

Aici, se pun două întrebări. În primul rând, există 
lucruri care rezistă absorbției în conceptul de viaţă, aşa 
cum mintea a rezistat absorbției în conceptul de mate- 
rie? Şi, în al doilea rând, este cumva capabil conceptul 
de viaţă să reziste singur ca principiu cosmic şi să func- 
ţioneze atunci când toate celelalte concepte au fost 
înlăturate din jurul său asemenea unei schele? 

Prima întrebare este o întrebare la care vitalismul 
bergsonian poate răspunde cu mai multă încredere 
decât vechiul materialism. Ideea de viaţă, care elimină 
prăpastia dintre materie şi minte, poate susţine în mod 
plauzibil că le explică pe amândouă. 

A doua întrebare este mai serioasă. Viaţa, aşa cum 
o cunoaştem, îşi joacă rolul pe o scenă pregătită de 
materie. Din câte putem observa, aceasta este o eflo- 
rescenţă locală şi trecătoare de pe suprafaţa unuia 
dintre nenumăratele corpuri anorganice. Lumea anor- 
ganică a astronomiei şi a fizicii este un sistem vast care 
se întinde în spaţiu şi în timp incalculabil mai mult 
decât se întinde lumea organică. Faptul că, în această 
lume anorganică, viaţa apare întotdeauna şi pretutin- 
deni este fără îndoială un fapt care aruncă o lumină 
importantă asupra naturii lumii anorganice; dar când 
ne eliberăm mintea de vraja elocvenţei lui Bergson şi 

ne punem problema la rece dacă materia este un pro- 
dus secundar al vieţii, după cum spune el, sau viaţa un 
produs secundar al materiei, după cum cred materialiştii, 
nu vom putea să nu recunoaştem că poziţia pe care o 
apără Bergson este un paradox monstruos şi intolerabil. 
Dacă nu putem accepta în mod serios teoria kantiană 
potrivit căreia natura este un produs secundar al acti- 
vităţii minţii umane, fiindcă suntem siguri că opusul 
este mai apropiat de adevăr, cum putem accepta teo- 
ria foarte asemănătoare a lui Bergson potrivit căreia 
lumea fizicii este un produs secundar al activităţii au- 
to-creatoare a vieţii? Aceasta este o nouă formă de 
idealism subiectiv, despre care trebuie să spunem ce 
a spus Hume cu referire la teoria lui Berkeley: acest 
argument poate nu are replică, însă nu provoacă nici 
o convingere. 

Sentimentul lăsat de disproporţiile şi paradoxurile 
presupuse de vitalismul lui Bergson trebuie să ne îm- 
pingă către o evaluare mai detaliată a conceptului său 
fundamental. Elanul vital, a cărui activitate creează atât 
organisme naturale cât şi legi naturale şi care înzes- 
trează organismele cu minţi ce lucrează în mod intuitiv 
pentru cunoaştere şi în mod intelectual pentru acţiune, 
reprezintă o forţă în afara căreia şi anterior căreia nu 
există nimic. Şi totuşi, acest elan se diferenţiază, se 
organizează în diferite moduri, se ramifică şi se dezvol- 
tă în diferite direcţii, reuşeşte să se dezvolte într-o 
direcţie şi nu reuşeşte într-o alta; într-un loc intră în 
stagnare şi într-un altul se desfăşoară cu o vigoare ne- 
îngrădită. Pe scurt, pe tot parcursul descrierilor detali- 
ate ale activităţii acestei forţe, Bergson o vede capeun 


234 IDEEA DE NATURĂ 


râu ce curge printre pietre şi munţi care, deşi nu deter- 
mină mişcarea acestuia, determină totuşi ramificaţiile 
şi diversificările acelei mişcări. Lucrul acesta înseamnă 
fie că sursa acestor obstacole şi ramificări este inerentă 
elanului vital, fie că sursa respectivă este diferită de 
viaţă. Prima alternativă este exclusă de concepţia berg- 
soniană despre viaţă ca activitate pură, ca elan pozitiv 
infinit pur. Suntem aşadar nevoiţi să luăm în conside- 
rare a doua alternativă şi să considerăm că acea cau- 
ză este reală, că este o piedică în calea curgerii vieţii, 
că este, pe scurt, o lume materială în care viaţa se 
dezvoltă şi care condiţionează funcţionarea vieţii. Cu 
alte cuvinte, ne întoarcem la ideea de materie ca 
scenă pe care viaţa îşi joacă rolul. Acesta este cercul 
vicios al cosmologiei lui Bergson: el consideră la su- 
prafaţă că materia este un produs secundar al vieţii, 
dar, de fapt, nu poate explica cum un astfel de produs 
secundar sau oricare altul poate apărea fără a presupu- 
ne existenţa materiei concomitent cu viaţa şi anterior 
acesteia. 

Această concluzie este fatală pentru teoria berg- 
soniană a cunoaşterii. Dacă materia nu este mai puţin 
reală decât viaţa, intelectul care gândeşte lumea mate- 
rială nu este mai puţin un organ al cunoaşterii decât 
intuiţia care cercetează viaţa. Atitudinea sceptică sau 
pragmatistă a lui Bergson faţă de fizică şi faţă de gân- 
direa logică în general este distrusă şi suntem nevoiţi 
să admitem că intelectul, în acţiunea sa de disecare a 
lumii şi de solidificare a fragmentelor acesteia în unităţi 
conceptuale, nu falsifică realitatea în scopuri practice, 
ci o divizează (după cum spune Platon) din încheieturi, 

desluşind în ea diviziuni care există în realitate. În con- 
secinţă, trebuie eliminată şi teoria bergsoniană a intuiţiei. 
Cunoaşterea nu mai poate fi limitată la o conştiinţă 
imediată pe care viaţa o are despre sine, o conştiinţă tot 
atât de fluidă şi schimbătoare cât este lucrul de care 
este conştientă. Astfel, ne întoarcem la ideea de con- 
ştiinţă care se ridică la nivelul de cunoaştere numai 
atunci când este echilibrată cu logică, cam tot aşa 
cum Bergson spune despre spaţiu că este echilibrat 
cu geometrie. 

Aşa cum râul vieţii presupune topografia unei lumi 
materiale prin care curge, tot astfel şi râul conştiinţei 
presupune topografia formelor logice şi conceptuale, 
categoriilor sau ideilor în sens hegelian şi platonic, iar 
încercarea lui Bergson de a nega aceste două presupo- 
ziţii îl confruntă cu dilema de a susţine tacit ceea ce 
neagă în mod explicit sau de a afirma doar existenţa 
unei forţe care nu face nimic şi a unei intuiţii care 
cunoaşte acel nimic. 

Problema filosofiei lui Bergson, privită ca o cosmo- 
logie, nu ţine de faptul că tratează cu seriozitate viaţa, ci 
de faptul că nu tratează nimic altceva cu seriozitate. 
Conceptul de viaţă este o informaţie foarte importantă 
despre natura generală a lumii, dar nu este, aşa cum a 
încercat Bergson să facă din el, o definiţie adecvată a 
lumii în ansamblul ei. 

Lumea inanimată a fizicianului este o greutate moar- 
tă ce apasă asupra metafizicii lui Bergson; el nu poate 
face nimic altceva cu aceasta decât să încerce să o digere 
în stomacul procesului vieţii; dar se dovedeşte imposibil 
de digerat. 

Totuşi, nu putem nega progresul din teoria naturii 
pe care Bergson l-a realizat prin fixarea atenţiei asupra 
vieţii. Nu putem ignora opera lui Bergson. Ceea ce trebu- 
ie să facem este să reconsiderăm conceptul pe care el 
l-a considerat intratabil, conceptul de materie moartă. 


Ii i 
FIZICA MODERNA 


Ajungem astfel la fizică, care este știința în mâna căre- 
ia ar trebui să se afle cărțile pentru următoarea etapă a 
jocului, la fel cum, cu un secol înainte, aceleaşi cărți se 
aflau în mâna biologiei. 

Ştim cu toții că ideile de vârf ale fizicii au fost pro- 
fund modificate în ultimii cincizeci de ani şi exact aceste 
modificări voi încerca acum să le descriu. Dar lucrul 
acesta este mult mai greu de făcut decât prezentarea 
naşterii biologiei evoluționiste, întrucât schimbarea 
este atât de recentă încât ideile noastre nu s-au rea- 
daptat încă la ea, iar efectele ei, în loc să fi fost digerate 
în manualele populare, sunt în momentul de faţă 
încorporate mai ales în lucrări tehnice care sunt ininte- 
ligibile unui nespecialist. 

În consecinţă, tot ceea ce pot să spun despre acest 
subiect nu este absolut sigur şi prin faptul că spun 
ceva sunt foarte conştient că risc să fac greşeli serioa- 
se. Dar nu pot să evit responsabilitatea de a spune 
ceva, deoarece aceste idei, în măsura în care le pot în- 
ţelege, par să aibă implicaţii extrem de importante 
pentru concepţia filosofică despre natură şi relaţia 
acesteia cu mintea. 

1. Vechea teorie a materiei 


Mai întâi, voi încerca să descriu modul în care lumea 
naturii era concepută înainte de începerea acestor 
schimbări. Aceasta era concepută ca fiind divizată în 
particule solide care se mişcă în spaţiu. Fiecare particulă, 
din punct de vedere fizic, este atomică: adică fizic indi- 
vizibilă şi indestructibilă; dar nu este geometric indivizi- 
bilă, adică are o mărime şi o formă. Particula nu putea 
fi definită în termeni geometrici fără nici un reziduu, 
întrucât, în afară de proprietăţile geometrice, mai are 
unele fizice, dintre care cea mai fundamentală este im- 
penetrabilitatea. În virtutea impenetrabilităţii sale, aceas- 
ta nu poate ocupa niciodată acelaşi loc împreună cu 
vreo altă particulă: adică, în orice moment, aceasta are 
un loc propriu în care se află în totalitate şi în care nu 
se găseşte nici o altă particulă. Întrucât orice particulă 
s-ar putea mişca în orice direcţie, era întotdeauna po- 
sibil ca traiectoriile unui număr de două particule să se 
intersecteze astfel încât amândouă să ajungă în acelaşi 
loc şi în acelaşi timp; apoi, acestea se ciocneau şi im- 
pactul respectiv ar schimba direcţia mişcării lor. În plus, 
fiecare particulă poseda inerție, în virtutea căreia, dacă 
s-ar afla în mişcare, s-ar deplasa cu o viteză uniformă 
în linie dreaptă, iar dacă s-ar afla în repaus, ar rămâne 
mereu pe loc; iar mişcarea uniformă sau repausul ar 
continua până la impactul cu o altă particulă. Aceasta 
reprezenta teoria corpusculară sau atomică a materiei 
moştenită de secolul al şaptesprezecelea de la atomiştii 
greci şi acceptată de oamenii de ştiinţă ai următoarelor 
două secole ca reprezentare corectă a lumii fizice. 

Până acum, această concepţie pare destul de com- 
prehensibilă, deşi, la o examinare mai detaliată, se pot 
observa dificultăţi serioase care apar în urma unor în- 
trebări precum: Care este relaţia exactă dintre un corp 
şi spaţiul care se spune că îl ocupă? Cum poate fi mişca- 
rea transferată prin impact de la un corp la altul? De ce 
corpurile ar trebui să se mişte în loc să stea pe loc? 
ş.a.m.d. Dar dacă nu ţinem seama de aceste dificultăţi, 
ni se oferă o imagine concepută clară, chiar dacă nu o 
teorie inteligibilă, despre lumea materială. 


2. implicațiile şi inconsistențele acestei 
concepții 


Totuşi, încă din perioada lui Newton, această simplă 
concepţie a fost complicată de adăugarea unui element 
nou. Newton susţinea că fiecare particulă de materie 
acţionează ca şi cum ar poseda o forţă de atracţie ce 
acţionează asupra oricărei alte particule cu o forţă direct 
proporţională cu produsul maselor acestora şi invers 
proporţională cu pătratul distanţei dintre ele. Astfel, 
această forţă gravitaţională pare a fi o a doua cauză a 
mişcării şi care se consideră că există alături de impact: 
unele mişcări par să fie cauzate de această forţă şi 
unele par să fie cauzate de impact. 

O astfel de teorie, în forma dualistă rudimentară în 
care am formulat-o, nu este tolerabilă nici în filosofie şi 
nici în ştiinţă, întrucât ambele caută principii care să 
unifice lucrurile pe care le studiază, iar un fizician seri- 
os nu ar afirma niciodată că unele mişcări sunt cauzate 

de impact şi altele de forţa total diferită a atracției, fără 
să se întrebe care este relaţia dintre aceste principii. 
Newton însuşi a simţit această dificultate atât de pu- 
ternic, încât nu o singură dată a negat în mod explicit 
că materia ca atare este lipsită de forţă gravitaţională. 
Acestea sunt cuvintele sale într-o scrisoare adresată lui 
Bentley (25 feb. 169”): 


Faptul că gravitația ar trebui să fie înnăscută, inerentă şi 
esenţială materiei, aşa încât un corp să poată acţiona 
asupra altui corp la distanţă, printr-un vid, fără interme- 
dierea vreunui alt lucru prin care acţiunea lor să fie 
transmisă de la unul la celălalt, este pentru mine o ab- 
surditate aşa de mare, încât am credinţa că nici un om 
a cărui facultate de gândire este competentă în chesti- 
unile filosofice nu îi va cădea pradă. 


Newton credea că gravitația trebuie să fie efectul 
particular al unui tip particular de impact, pe care l-a 
considerat întotdeauna singura cauză fizică posibilă a 
mişcării, sau efectul unei cauze imateriale. Astfel, 
obiecțiile lui Newton aveau să fie repetate de fizicieni 
distinşi chiar şi la jumătatea secolului al nouăsprezecelea, 
fără ca vreunul să le dea un răspuns. Un reproş care ar 
putea fi adresat fizicii clasice este acela că nu a căutat 
un răspuns satisfăcător la întrebarea: Care este relaţia 
dintre aceste două cauze aparent disparate ale mişcă- 
rii, impactul şi gravitația? 

Complicaţiile nu s-au oprit aici: Newton considera 
că spaţiul în care particulele sale se mişcă este un vid; 
dar, mai târziu, fizicienii s-au simţit obligaţi să afirme 
că acesta este umplut cu eter, care era necesar pentru 

a explica comportamentul luminii. Eterul era un cu totul 
alt tip de materie; nu era divizat în particule, era uni- 
form şi omogen, iar funcţia sa era aceea de a propaga 
perturbații ondulatorii cauzate de mişcările particule- 
lor. Acesta era aşadar staționar, toate mişcările fiind 
mişcări care îl străbăteau; însă el nu opunea rezistență 
acelor mişcări, deşi se afla în tot spaţiul şi era elastic şi 
în acelaşi timp perfect rigid. 

Dificultatea concilierii acestor două concepţii, aşa 
numita materie grosieră şi eterul, a fost întotdeauna 
evidentă pentru fizicieni şi s-au făcut diferite încercări 
de a o depăşi. Pe de o parte, s-a încercat în mai multe 
rânduri să i se atribuie eterului o structură corpusculară, 
adică să fie considerat un gaz foarte rarefiat, sau să se 
considere că lumina este o undă de particule aflate în 
mişcare, care ar permite eliminarea completă a eterului; 
dar ambele încercări au fost respinse de faptele expe- 
rimentale. Pe de altă parte, s-a afirmat că materia este 
compusă din perturbații sau nucleaţii locale din eter, 
dar lucrul acesta contrazicea noţiunea fundamentală a 
eterului ca lucru în esenţă omogen şi staționar. 

O a treia complicaţie a apărut din partea chimiei. 
John Dalton reuşise să identifice mai multe tipuri de 
materie, fiecare având propriul comportament calitativ 
particular; se considera că aceste elemente, după cum 
au fost numite, sunt alcătuite din atomi care au propria 
particularitate fizică. Dar atomii, ca particule de materie 
grosieră, nu puteau să aibă decât proprietăţi cantitati- 
ve; s-a presupus aşadar, iar această presupunere a fost 
verificată prin experiment, că atomii unui element diferă 
prin masă sau greutate de atomii altui element. Astfel, 

nu s-a mai considerat că particulele ultime ale materiei 
au o masă cantitativă uniformă, ci s-a apreciat că acestea 
diferă în funcţie de o anumită scară, scara greutăților 
atomice. Lăsând la o parte imposibilitatea depăşirii 
prăpastiei dintre cantitatea fizică şi calitatea chimică — 
adică de a arăta de ce un corp cu o anumită greutate 
atomică ar trebui să se comporte într-un mod chimic 
specific şi un corp cu o altă greutate atomică ar trebui 
să se comporte într-un alt mod - teoria corpusculară a 
materiei, din punctul de vedere al fizicianului, cerea 
supoziţia conform căreia toţi atomii au aceeaşi masă, 
întrucât această teorie considera că atomul sau parti- 
cula primordială de materie în esenţă o unitate de 
masă. Din acest motiv, aşa cum cu cincizeci de ani în 
urmă a existat un conflict deschis între teoria materiei 
grosiere şi cea a eterului, tot aşa a mai existat un alt 
conflict între ideea de materie grosieră cerută de fizică 
şi cea cerută de chimie. 

Fac referire la vechile probleme şi controverse, pe 
care le întâlnim în literatura ştiinţifică de acum două 
generaţii, deoarece situaţia produsă de noile descope- 
riri şi teorii din fizică este atât de ciudată încât oamenii 
sunt de multe ori tentaţi să suspine după vremurile 
bune ale fizicii clasice, după cum o numesc ei, când 
oamenii credeau într-o teorie simplă şi comprehensi- 
bilă a materiei compusă din particule care se mişcau în 
spaţiul absolut. Şi merită să ne amintim că această 
aşa-zisă teorie simplă nu exista decât în tratatele po- 
pulare, care ofereau publicului general aparenţa unei 
consistenţe impunătoare în spatele căreia se ascundeau 
cele mai vii disensiuni şi cele mai dureroase îndoieli 

exact cu privire la doctrine care erau considerate fun- 
damentale şi indiscutabile în tratatele populare. 


3. Noua teorie a materiei 


Fizica modernă, oricare ar fi dificultăţile spre care a 
condus, a făcut cel puţin ceva în direcţia eliminării 
acestor scandaluri. Astfel, tensiunea dintre chimie şi 
fizică a fost potolită de teoria electronului, potrivit că- 
reia atomul chimic nu este un corpuscul ultim ci o con- 
stelaţie de electroni, astfel încât atomii cu un anumit 
set de calităţi chimice pot fi transformați în atomi cu 
un alt set prin eliminarea unui electron. În felul acesta, 
revenim la o singură unitate fizică, electronul, dar, 
totodată, ajungem la o nouă concepţie foarte impor- 
tantă a calităţii chimice, care nu depinde doar de as- 
pectul pur cantitativ al atomului, de greutatea acestuia, 
ci de tiparul format de electronii care îl compun. Acest 
tipar nu este unul static ci unul dinamic, un tipar care 
se schimbă constant în mod ritmic, asemenea tipare- 
lor ritmice descoperite de pitagoricieni în domeniul 
acusticii. 

Această idee de tipar ritmic cu rolul de legătură 
între cantitate şi calitate este importantă în teoria mo- 
dernă nu doar pentru că furnizează o conexiune între 
noţiuni până atunci neasociate, dar şi pentru că (ceea 
ce este şi mai important!) furnizează o nouă semnifica- 
tiei ideii de timp. Dacă un atom de hidrogen posedă 
calităţile de hidrogen nu doar pentru că este alcătuit 
dintr-un anumit număr de electroni şi nu doar pentru 

că acei atomi sunt aranjaţi într-un anumit mod, ci pentru 
că se mişcă într-un mod ritmic, rezultă că, într-un anu- 
mit moment din timp atomul nu posedă deloc acele 
calităţi; el posedă calităţile respective doar o perioadă 
de timp suficient de lungă pentru ca ritmul mişcării să 
se constituie. 

Desigur, s-a ştiut mereu că există anumite lucruri 
care nu ar putea exista decât pentru o perioadă de 
timp şi care nu ar putea exista doar o singură clipă. 
Mişcarea este cazul cel mai clar: într-o clipă, nu există 
nici o diferenţă între un corp aflat în mişcare şi unul 
aflat în repaus. Viaţa este de asemenea un caz destul 
de evident: singurul lucru care diferenţiază un corp viu 
de unul care tocmai a murit este acela că în corpul viu 
se petrec anumite procese şi schimbări ritmice care 
sunt absente din corpul mort. Astfel, viaţa, asemenea 
mişcării, este un lucru care necesită timp şi nu are o 
existenţă instantanee. Aristotel a arătat că acelaşi lucru 
este valabil şi în cazul calităţilor morale: fericirea, de 
pildă, după el, este un lucru care aparţine unui om într-o 
măsură oarecare numai dacă îi aparţine pe parcursul 
întregii vieţi (ev Bip reAeiw), astfel încât o cercetare 
instantanee a stării sale mentale nu ar putea determina 
dacă acesta este fericit sau nu, tot aşa cum o fotografie 
instantanee nu ar putea face deosebire între un animal 
viu şi unul mort, sau între un corp aflat în mişcare şi 
unul aflat în repaus. Dar, înainte de apariţia fizicii mo- 
derne, s-a presupus întotdeauna că mişcarea nu este 
decât un accident care i se întâmplă corpului şi că acel 
corp se bucură de propria sa natură indiferent de ast- 
fel de accidente; un corp este ceea ce este, credeau 


CONCEPȚIA MODERNĂ DESPRE NATURĂ 245 


oamenii, în fiecare clipă a istoriei sale şi că nimic din 
ceea ce i se poate întâmpla nu îi poate modifica atribu- 
tele de ordin fizic. 

Această nouă teorie a atomului ca tipar dinamic 
alcătuit din electroni a schimbat toate aceste lucruri şi 
a asimilat proprietăţile chimice ale materiei cu însuşirile 
morale ale unei minţi sau calităţile vitale ale unui orga- 
nism făcând din ele o funcţie a timpului. De aici înainte, 
aşa cum, în etică, nu poţi separa ceea ce un om este de 
ceea ce face sau, în biologie, ceea ce un organism este 
de ceea ce face, tot aşa, în fizică, nu poţi separa ceea 
ce materia este de ceea ce face. Această separare a 
reprezentat piatra de temelie a aşa-numitei fizici clasi- 
ce, care considera că mişcarea este un lucru exterior 
adăugat unei materii care se bucura deja de propriile 
sale atribute independent de o astfel de adăugire şi 
care credea că o fotografie instantanee a lumii materiale 
ar dezvălui întreaga natură a acesteia. 

Aici, în teoria electronică a valenţei, vedem vechea 
teorie a materiei, pe care Bergson încă o consideră 
adevărată, dizolvându-se şi făcând loc unei noi teorii în 
care materia este în esenţă proces sau activitate sau 
ceva foarte asemănător cu viaţa. Această teorie însă nu 
face nici o concesie animismului sau hilozoismului şi 
nu face confuzie între procesul vital dintr-un organism 
şi procesul fizic din atom. Diferenţa dintre aceste două 
tipuri de procese nu este uitată atunci când această 
asemănare foarte importantă este descoperită. Astfel, 
atunci când, sub influenţa acestor noi teorii despre 
materie, un filosof ca Whitehead declară că întreaga 
realitate este un organism sau unul ca Alexander spu- 

ne că timpul este mintea al cărei spaţiu este corpul, 
s-ar putea să nu îi înţelegem dacă i-am acuza că revin 
la vechea concepţie greacă despre natură ca lucru viu. 
Aceştia nu transformă fizica în biologie aşa cum i-ar fi 
plăcut lui Bergson să facă, ci salută o nouă concepţie a 
fizicii care, pentru prima dată în istoria modernă, 
dezvăluie o similaritate fundamentală, în locul unei ne- 
sfârşite serii de opoziții, între lumea materiei şi lumea 
vieţii. 

Să discutăm acum dualismul impactului şi atracției 
şi să vedem care este abordarea fizicii recente. Când ne 
amintim că, pentru Newton, singura speranţă pare să fi 
fost negarea forțelor de atracţie reale şi reducerea 
acestora la nivelul de impact, noutatea fizicii recente 
poate fi observată foarte clar prin faptul că merge pe 
linia opusă, că neagă total impactului calitatea de vera 
causa şi îl reduce la un caz special de atracţie şi de 
respingere. Potrivit noii teorii a materiei, nici o particulă 
de materie nu intră vreodată în contact cu o altă parti- 
culă. Fiecare particulă este înconjurată de un câmp de 
forţă gândit în analogie cu câmpul magnetic. Astfel, 
atunci când un corp ricoşează la întâlnirea cu un alt 
corp, acest lucru nu este înţeles ca un impact al unui 
corp cu un alt corp, ci ca o respingere analoagă cu cea 
prin care vârfurile care indică polul nord de pe două 
ace magnetice se resping reciproc. 

Aici, din nou, conceptul fundamental de materie 
vădeşte o alterare profundă a propriei structuri. Vechea 
idee era cea potrivit căreia, întâi de toate, un fragment 
de materie dat este ceea ce este şi apoi, deoarece are 
parte de o astfel de natură permanentă şi neschimbă- 

toare, acel fragment acţionează în mod diferit în dife- 
rite ocazii. Un corp exercită o anumită forţă de impact 
sau de atracţie asupra altor corpuri deoarece, în sine 
sau în mod inerent, posedă o anumită masă. Dar acum, 
energiile care aparţin corpurilor materiale nu explică 
doar acţiunea pe care o exercită unul asupra celuilalt, 
ci explică de asemenea întinderea şi masa fiecărui corp 
în mod individual. Astfel, un metru cub de fier nu ocupă 
decât un metru cub de fier datorită echilibrului dintre 
forţele de atracţie şi de respingere ale atomilor care îl 
compun, iar aceştia sunt la rândul lor atomi de fier da- 
torită tiparelor ritmice formate de forțele de atracţie şi 
de respingere ale electronilor care îi constituie. Aşadar, 
acum, nu doar calităţile chimice, dar şi proprietăţile 
fizice şi cantitative sunt considerate o funcţie a activi- 
tăţii. Departe de a afirma că materia face ceea ce face 
fiindcă, în primul rând, independent de ceea ce face, 
aceasta este ceea ce este, acum ni se spune că materia 
este ceea ce este fiindcă face ceea ce face - sau, ca să 
fiu mai exact, ceea ce aceasta este reprezintă acelaşi 
lucru cu ceea ce aceasta face. 

Aşadar, încă o dată, iar acum nu doar în chimie, ci 
în domeniul mult mai fundamental al fizicii, a apărut o 
nouă asemănare între materie pe de o parte şi minte şi 
viaţă pe de alta: materia nu mai este pusă în opoziţie 
cu mintea şi cu viaţa ca un tărâm în care fiinţa este 
independentă de acţiune şi logic anterioară acesteia, ci 
se aseamănă cu ele, fiind un al treilea tărâm în care 
fiinţa este în esenţă acţiune pură. 

Pentru a arăta că aceste implicaţii sunt clar recu- 
noscute de filosofii cu pregătire ştiinţifică de astăzi, cer 

permisiunea de a cita un scurt pasaj din Whitehead, a 
cărui carieră anterioară de matematician şi fizician este 
atât de strălucit continuată de munca sa de filosof: 


Punctul de vedere mai vechi ne permite să ne separăm 
de schimbare şi să concepem întreaga realitate a Naturii 
într-o clipă, prin abstracţie faţă de orice durată temporală 
şi caracterizată în interrelaţiile ei doar prin distribuirea 
instantanee a materiei în spaţiu. Potrivit perspectivei 
newtoniene, ceea ce era astfel omis era reprezentat de 
schimbarea distribuţiei în clipele învecinate. Dar, potri- 
vit acestei perspective, o astfel de schimbare era în mod 
clar irelevantă pentru realitatea esenţială a universului 
material în cadrul clipei luate în considerare. Locomoţia... 
era accidentală şi nu esenţială. Tot atât de esenţială era 
rezistenţa... Pentru perspectiva modernă, procesul, acti- 
vitatea şi schimbarea reprezintă starea de fapt. Într-o 
clipă nu există nimic. Fiecare clipă nu este decât o mo- 
dalitate de grupare a stărilor de fapt. Astfel, având în 
vedere că nu există nici o clipă care să fie concepută ca 
entitate primară simplă, nu există nici o Natură într-o 
clipă. (Nature and Life, 1934, pp. 47-8.) 


După această etapă, nu mai este necesar să recon- 
siderăm dualismul dintre materia grosieră şi eter, întrucât 
materia grosieră, alcătuită din corpuri identice în fiecare 
clipă şi având întindere şi masă intrinseci, a dispărut. 
Eterul a dispărut la rândul său în urma experimentului 
Michelson-Morley, care a dovedit în mod definitiv că 
lumina nu este o perturbare propagată printr-un mediu 
staționar. Însă, în fizica de astăzi, încă mai supravieţuieşte 
o relicvă foarte ciudată a vechiului dualism. Fizicienii 
moderni au dovedit că nu doar razele de lumină, ci toţi 
electronii se comportă într-un mod destul de ambi- 

guu. Uneori se comportă asemenea particulelor, alteori 
asemenea undelor. Se pune atunci întrebarea: Ce sunt 
de fapt? Nu pot fi ambele, căci dacă un electron ar fi o 
particulă nu ar putea să se comporte ca o undă, iar 
dacă ar fi o undă nu ar putea să se comporte uneori ca 
o particulă. Astfel, un fizician* şi-a descris propria stare 
de spirit spunând că crede în teoria corpusculară în 
zilele de luni, miercuri şi vineri şi în teoria undelor în 
zilele de marţi, joi şi sâmbătă. Pare a fi destul de clar că 
teoria corpusculară este pur şi simplu fantoma ideii de 
materie grosieră din fizica clasică, iar teoria undelor 
fantoma ideii de eter. Atunci când ideile sunt moarte, 
fantomele lor de obicei umblă, dar nici o fantomă nu 
umblă la nesfârşit şi este important ca oamenii pe 
care îi bântuiesc să ţină minte că acestea nu sunt 
decât fantome. Conform teoriei moderne despre 
materie, electronul nu poate fi o particulă, întrucât o 
particulă înseamnă o particulă de materie grosieră, 
care este ceea ce este independent de ceea ce face. 
Şi nici undă nu poate fi, întrucât o undă înseamnă 
perturbare într-un mediu flexibil care posedă pro- 
prietatea de întindere şi de elasticitate independent 
de o astfel de perturbaţie. 

Dacă electronii şi protonii doar s-ar comporta 
uneori asemenea unor particule şi uneori asemenea 
unor unde, situaţia ar fi gravă. Există însă o lege care 
guvernează aceste diferenţe de comportament. Citez 
din Sir James Jeans (The New Background of Science, 
1933, p. 163): electronii şi protonii se comportă 


* Este vorba despre William Bragg (1862-1942), laureat al Premiului 
Nobel pentru fizică în 1915 - n.t. 

asemenea unor particule în timp ce se deplasează liber 
prin spaţiu şi asemenea unor unde atunci când întâl- 
nesc materie. 


Şi, mai departe, 


există o teorie matematică completă care demonstrea- 
ză cum, în toate aceste cazuri, perspectiva particulei şi 
cea a undei nu sunt decât două aspecte ale aceleiaşi 
realităţi, astfel încât lumina poate apărea uneori că este 
formată din particule şi uneori din unde, dar niciodată 
din ambele în acelaşi timp. Şi mai explică cum acelaşi 
lucru este valabil şi în cazul electronilor şi protonilor. 


Matematica teoriei la care se referă Jeans - teoria 
mecanicii undelor a lui Heisenberg - mă depăşeşte întru 
totul, eu fiind interesat aici doar de metafizica acesteia. 
Iar, din acest punct de vedere, teoria este departe de a 
fi absurdă. 

Să presupunem că luăm în serios concepţia moder- 
nă potrivit căreia nu doar mintea şi viaţa dar şi materia 
este în mod inerent şi esenţial activitate. Să presupunem 
de asemenea că activitatea care alcătuieşte şi este lumea 
materială reprezintă o activitate distribuită în spaţiu şi 
dezvoltată în timp. Ar rezulta atunci că ceea ce numim 
particulă de materie este un focar de activitate raportat 
spaţial la alte focare de acelaşi fel. Activitatea acesteia 
ar avea în mod necesar un caracter dublu: în primul 
rând, în relaţie cu sine şi, în al doilea rând, în relaţie cu 
alte aşa numite particule. În relaţie cu sine, este un 
proces ce se dezvoltă şi care astfel se menţine prin sine: 
este ceva autonom şi trainic, ceva care ar putea fi de- 
scris prin vechiul termen metafizic de substanţă. 

Având în vedere această activitate autonomă care 
îi este specifică, am putea foarte bine compara elec- 
tronul fizicii moderne cu monada leibniziană. În relaţia 
sa cu oricare alt electron, acesta constituie o activitate 
care îl influenţează pe celălalt din afară; acum este 
doar o perturbare în mediul înconjurător, un câmp de 
forţă în care celălalt se găseşte aşa cum o pilitură de 
fier se găseşte în câmpul unui magnet. Dacă ne amin- 
tim că electronul este doar ceea ce face, că substanţa 
sa nu este decât activitate pură, nu vom avea probleme 
în a considera că fiinţa reală sau substanţială a electro- 
nului trebuie să aibă acest caracter dublu: nu vom 
mai spune că el este un lucru dar că, în anumite cir- 
cumstanţe, se comportă ca şi cum ar fi un alt lucru, şi 
cu atât mai puţin că este vreun al treilea lucru miste- 
rios care acum se comportă într-un fel şi apoi într-un 
alt fel; vom spune că aceeaşi activitate care, în relaţie 
cu el însuşi, manifestă un caracter, în relaţie cu alţii 
asemănători cu el, manifestă în mod necesar celălalt 
caracter. 

Cei care încearcă să exprime această idee în ter- 
menii vechiului dualism al materiei grosiere şi eterului 
vor spune, exact ca şi Jeans, că electronii care se depla- 
sează liber seamănă cu particulele de materie grosieră, 
dar că electronul care întâlneşte un altul seamănă cu o 
perturbare în eter de care celălalt este înconjurat. lar 
cei care îşi dau seama că materia grosieră şi eterul nu 
sunt idei ci doar fantome ale unor idei, nu vor fi des- 
cumpăniţi de această aparentă contradicţie şi vor pune 
accentul pe ea pentru a arăta că ştiu cât de moarte 
sunt de fapt aceste idei. 

Astfel, teoria modernă a materiei a rezolvat toate 
cele trei dualisme despre care am discutat: dualismul 
impactului şi atracției, dualismul eterului şi materiei 
grosiere şi dualismul cantităţii fizice şi calităţii chimice. 
Dar am mai pomenit alte probleme care au pus în 
încurcătură forma newtoniană a fizicii moderne: dua- 
lismul materiei şi mişcării, problema transferului de miş- 
care de la corp la corp şi dualismul materiei şi spaţiului. 
Este de datoria fizicii moderne să rezolve şi aceste două 
probleme şi trebuie să ne întrebăm dacă noua concepţie 
despre materie poate face acest lucru. 

Dualismul materiei şi mişcării dispare. Acest dua- 
lism depinde de concepţia potrivit căreia mişcarea este 
un accident al materiei şi conform căreia materia este 
un lucru care posedă toate caracteristicile sale intrin- 
seci în orice moment, indiferent dacă se mişcă sau nu. 
De unde a rezultat că nu există nici o rațiune inerentă 
pentru ca materia să se mişte sau pentru care să se afle 
în repaus. Avându-şi propria natură complet realizată 
în orice moment, materia nu are nici un motiv pentru a 
exista în orice alt moment; de aceea, Descartes a spus 
că Dumnezeu trebuie să creeze lumea din nou în fiecare 
clipă. Însă, teoria fizică modernă consideră că materia 
posedă propriile caracteristici, fie că sunt chimice sau 
fizice, doar pentru motivul că se mişcă; timpul este 
aşadar un factor în însăşi existenţa acesteia, iar acea 
existenţă este în mod fundamental mişcare. 

Dispare de asemenea şi transferul de mişcare de la 
un corp la altul. Toate corpurile se află în mişcare neîn- 
cetat şi întrucât această mişcare este activitate, trebuie 
să se manifeste în forma dublă de activitate imanentă 

şi activitate tranzitivă, astfel încât fiecare corp acţionea- 
ză în mod necesar atât asupra lui însuşi cât şi asupra 
altora imprimându-le mişcare. 


4. Finitudinea naturii 


Mai rămâne dualismul materiei şi spaţiului: sau, mai 
degrabă, întrucât timpul este acum un factor în existenţa 
materiei, dualismul materiei şi spaţiului-timp. Materia 
este o activitate ce se desfăşoară în spaţiu şi necesită timp. 
Care este relaţia dintre spaţiul şi timpul pe care aceas- 
tă activitate le ocupă şi activitatea care le ocupă? 

Spre deosebire de Newton, fizicianul modern nu 
recunoaşte existenţa spaţiului gol. Materia este activi- 
tate şi astfel un corp este acolo unde acţionează; astfel, 
întrucât fiecare particulă de materie acţionează pe tot 
cuprinsul universului, toate corpurile sunt pretutindeni. 
Această doctrină este de asemenea formulată în mod 
explicit de Whitehead. Ar putea să pară o negare di- 
rectă a întinderii sau desfăşurării în exterior a materiei, 
care presupune că fiecare fragment de materie se află 
în afara oricărui alt fragment; dar, de fapt, nu este aşa, 
întrucât aceste activităţi suprapuse şi întrepătrunse îşi 
are fiecare propriul focar sau centru, iar, în aspectul său 
autonom, corpul în discuţie este situat în acel centru şi 
nicăieri altundeva. În consecinţă, doctrina modernă, deşi 
neagă teoria newtoniană a spaţiului gol, nu afirmă doc- 
trina carteziană opusă conform căreia întregul spaţiu este 
plin de materie, deoarece, în concepţie carteziană, materia 
nu însemna activitate sau energie, ci materie grosieră. 

Toţi fizicienii au acceptat acum teoria relativităţii. 
În forma sa iniţială restrânsă, această teorie era constitu- 
ită din doctrina potrivit căreia activităţile fizice şi chimice 
ale oricăror două corpuri, A şi B, deşi ambele sunt 
afectate în urma unei schimbări a distanţei dintre ele, 
nu sunt afectate în mod diferit dacă A este în repaus şi 
B în mişcare sau dacă B este în repaus şi A în mişcare. 
În forma sa mai largă, stabilită de Einstein în 1916, 
doctrina pe care o cuprinde este extinsă pentru a acoperi 
mişcări de orice tip. De exemplu, când A este în repaus 
şi B se învârteşte în jurul lui sau B este în repaus şi A se 
roteşte în jurul propriei axe. Astfel, se ajunge la situaţia 
în care fizica descoperă că nu mai are nevoie de ideea 
de repaus absolut sau cea de mişcare absolută: tot ce 
are nevoie este ideea de repaus relativ şi cea de mişcare 
relativă. Astfel, fizica nu mai are nevoie de ideea de 
situaţie absolută sau cea de mărime absolută, tot ceea 
ce are nevoie este concepţia de situaţie sau de mărime 
a unui lucru relativ la altul. 

Toate aceste lucruri sunt bune pentru fizician, însă 
implicaţiile cosmologice ale acestei doctrine sunt alar- 
mante. După cum am explicat, fizica clasică din perioada 
lui Newton pornea de la o imagine cosmologică preluată 
de la atomiştii greci. Potrivit acestora, spaţiul trebuie 
să se întindă, uniform şi infinit, în toate direcţiile, chiar 
dacă există sau nu există ceva în el, iar timpul trebuie 
să fie infinit în acelaşi sens. Dar dacă spaţiul este plin 
de câmpuri de forţă, ar rezulta că, în fiecare punct din 
spaţiu, există forţe infinite care influenţează din toate 
părţile fiecare fragment de materie ce se găseşte aco- 
lo; şi, în consecinţă, din moment ce aceste forţe se vor 

anula reciproc, nici una dintre ele nu va acţiona asupra 
fragmentului respectiv de materie. Într-un punct sau 
altul din spaţiu se petrec evenimente determinate doar 
pentru că acolo lucrează forţe determinate, iar deter- 
minat înseamnă finit. În consecinţă, după cum a arătat 
Einstein, trebuie să considerăm lumea materială şi în 
consecinţă spaţiul ca fiind finite; şi trebuie să răspundem 
întrebării lui Lucrețiu: Ce s-ar întâmpla dacă ai merge 
la marginea spaţiului şi ai arunca în afară o suliță, spu- 
nând că, în interiorul acestui univers finit, toate căile 
posibile de-a lungul cărora materia sau radiaţia pot 
călători sunt căi curbate, astfel încât acestea sunt infi- 
nite în sensul în care ele revin infinit asupra lor însele, 
dar finite în sensul în care sunt mărginite în cadrul unui 
volum determinat care este volumul universului? 

În corespondenţă cu această finitudine spaţială a 
universului a apărut şi ideea de finitudine temporală. 
Spectrele nebuloaselor în spirală au dezvăluit fapte 
care par să demonstreze că acestea se îndepărtează de 
un centru comun. Faptul acesta a dus la teoria potrivit 
căreia universul fizic a apărut într-un moment din trecut 
determinat în timp într-o explozie de energie care a 
dat naştere timpului şi care a început, în timp, să gene- 
reze spaţiu“. 

Este uşor de afirmat că acest eveniment, din mo- 
ment ce se presupune că are o anumită dată, presupune 
temporalitate înaintea sa, tot aşa cum este uşor să se 
afirme că un univers aflat în expansiune sau chiar un 


* Este vorba despre ceea ce astăzi numim Big Bang care se es- 
timează că s-a petrecut acum aproximativ 13.3-13.9 miliarde de 
ani- nt. 

univers finit care nu se află în expansiune presupune 
spaţiu în jurul său. Dar nu este uşor să se răspundă la 
întrebarea: Ce vrem să spunem prin aceste afirmaţii? 
Adică avem vreo idee despre un timp în care nimic nu 
se întâmplă şi un spaţiu în care nimic nu se află, iar 
dacă avem, ce sunt acele idei? Pe de o parte, ideile de 
spaţiu şi de timp nu par a fi altceva decât abstracții ale 
ideii de mişcare; pe de altă parte, par a fi presupoziţii 
logice ale acestei idei. Fizica modernă consideră că 
este posibil să le tratăm ca abstracții ale ideii de mişcare, 
dar gândirea filosofică s-a obişnuit încă din perioada 
lui Kant să le considere presupoziţii. 

Să presupunem că gândirea filosofică are totuşi 
dreptate aici. Dacă spaţiul şi timpul sunt logic anteri- 
oare mişcării şi nu doar abstracții ale acesteia, rezultă 
cumva că, din punct de vedere cosmologic — adică vor- 
bind de existenţa reală şi nu de presupoziţii logice —, 
spaţiul şi timpul trebuie să existe de fapt înainte de 
începerea mişcării şi în afara regiunii unde se desfăşoară 
mişcarea? A argumenta în acest fel înseamnă a iposta- 
zia concepte, înseamnă a atribui existenţă reală unui 
lucru care, de fapt, nu are decât existenţă logică. Aşa 
cum Thales considera că materia este ceva care trebuie 
să fi existat în realitate înainte ca lumea să fie făcută 
din ea, deşi materia în sensul grecesc al termenului nu 
este decât o abstracţie logică, tot aşa criticii ştiinţei 
moderne care sunt speriaţi de ideea de univers finit 
consideră că spaţiul gol şi timpul gol sunt două tipuri 
de vid care trebuie să existe în realitate în afara şi înaintea 
universului, deşi în realitate nu sunt decât presupoziţi- 
ile logice ale acestuia, iar nu roca-mamă reală în care 

acesta locuieşte asemenea unui cristal sau pântecele 
gol în care acesta s-a format asemenea unui copil. 

Gândirea greacă, dezvoltând şi criticând concepţia 
thalesiană despre materie, a ajuns la concluzia că ma- 
teria înseamnă de fapt potenţialitate, astfel încât faptul 
de a spune că materia a existat înaintea lumii înseamnă 
a spune că, înainte de apariţia lumii, a existat posibili- 
tatea ca acest lucru să se întâmple. În acelaşi spirit, s-ar 
putea argumenta că spaţiul şi timpul vide, care reprezintă 
fantoma vechii idei de materie, înseamnă de fapt po- 
tenţialitatea mişcării, astfel încât, dacă insistăm asupra 
ideii unui timp anterior lumii fizice şi a unui spaţiu aflat 
în afara limitelor acesteia, nu facem decât să afirmăm 
că trebuie fie ceva anterior şi transcendent faţă de 
aceasta în care se găseşte posibilitatea propriei origini 
şi existenţe. Dar această prioritate este o prioritate lo- 
gică şi nu una temporală, iar această transcendenţă 
este una logică şi nu o exterioritate spaţială. 

Un lucru ce pare a fi în orice caz clar este că, din 
moment ce ştiinţa modernă a adoptat concepţia unui 
univers fizic finit, în mod cert în spaţiu şi probabil în 
timp, activitatea pe care aceeaşi ştiinţă o identifică cu 
materia nu poate fi o activitate auto-creată sau inde- 
pendentă. Lumea naturii sau lumea fizică în ansamblul 
ei trebuie să depindă în existenţa ei de ceva diferit de 
ea. Aici, ştiinţa modernă este de acord cu Platon şi 
Aristotel, cu Galileo şi Newton, cu Kant şi Hegel. Cu 
alte cuvinte, ştiinţa modernă, după un experiment în 
materialism, a reintrat în linie cu principala tradiţie a 
gândirii europene, care i-a atribuit întotdeauna naturii 
un statut în esenţă derivativ sau dependent în planul 

general al lucrurilor. Este adevărat că s-au adus dovezi 
foarte diferite pentru a explica de ce natura trebuie să 
fie dependentă şi teorii foarte diferite cu referire la lucrul 
de care depinde, dar, în general, doar cu câteva excep- 
ţii, oamenii de ştiinţă şi filosofii au căzut de acord că 
lumea naturii nu formează decât o parte sau un as- 
pect al fiinţei şi că în această totalitate natura are un 
loc secundar, de dependenţă faţă de ceva care îi este 
anterior. 

Această concepţie tradiţională a fost negată de 
atomiştii greci şi a fost negată de Ioan Scotus Eriugena 
care a mers atât de departe încât a identificat natura 
nu numai cu suma totală a tot ceea ce este, dar şi cu 
suma totală a ceea ce este plus suma totală a ceea ce 
nu este; a fost apoi negată din nou de materialismul 
care a format un curent popular şi influent în gândirea 
europeană a secolului al nouăsprezecelea, dar acest 
materialism se baza pe ideea de materie care, după 
cum am arătat, a fost eliminată de realizările ştiinţifice 
din ultimii treizeci sau patruzeci de ani. 

Acesta este motivul pentru care oameni de ştiinţă 
de frunte precum Eddington şi Jeans vorbesc despre 
Dumnezeu într-un mod care ar fi scandalizat majoritatea 
oamenilor de ştiinţă de acum o jumătate de veac. 
Elaborând teoria materiei până la un punct în care fini- 
tudinea esenţială şi dependenţa lumii fizice deveniseră 
clare, aceştia au dat numele tradiţional de Dumnezeu 
lucrului de care aceasta depinde. Folosirea acestui 
nume tradiţional este binevenită nu doar pentru speran- 
ţa pe care o aduce în refacerea rupturii dintre ştiinţă şi 
religie din secolul al nouăsprezecelea, nu doar pentru 

că indică o întoarcere la tradiţia filosofică a lui Platon, 
Aristotel şi Descartes, dar şi pentru că arată măsura în 
care gândirea modernă se descâlceşte din păienjenişul 
idealismului subiectiv. 

Autoritatea preţuită pe bună dreptate a lui Kant ar 
sugera o concluzie foarte diferită: dacă natura dă sem- 
ne că depinde în existenţa ei de altceva, acel ceva este 
mintea umană. Au existat încercări de a prinde relativi- 
tatea şi alte teorii moderne, cu tendinţele lor clar anti- 
materialiste, în cadrul idealismului subiectiv, şi există 
oameni de ştiinţă care ajută şi stârnesc aceste încercări 
şi care folosesc idealismul subiectiv ca un fel de buncăr 
în care se retrag pentru a scăpa de critica propriei lor 
concepţii asupra naturii, deoarece aceasta, spun ei, nu 
este până la urmă decât o concepţie formată de min- 
tea umană cu facultăţile sale de înţelegere care se ştie 
că sunt limitate şi este de înţeles că o astfel de concep- 
ţie ar trebui să fie lipsită de coerenţă. Acesta este un 
exemplu de filosofie prost articulată, fiindcă presupune 
atât faptul că putem cât şi faptul că nu putem să ne 
depăşim propriile facultăţi cognitive: le putem depăşi, 
fiindcă altfel nu am putea să le recunoaştem limitele şi 
să identificăm precaritatea concluziilor la care ne con- 
duc, şi nu le putem depăşi, fiindcă altfel am putea să 
trecem peste limite şi am putea îmbunătăţi concluziile. 
Cele mai viguroase minţi ale perioadei actuale, atât din 
domeniul ştiinţei cât şi din cel al filosofiei, au întors în 
mod hotărât spatele acestor doctrine subiectiviste sau 
fenomenaliste şi sunt de acord asupra faptului că indi- 
ferent de ce ar depinde, natura nu poate depinde de 
mintea umană. 

Deşi doctrina exprimată de oameni de ştiinţă 
precum Eddington şi Jeans potrivit căreia natura sau 
lumea materială depinde de Dumnezeu marchează 
respingerea materialismului şi a subiectivismului, aces- 
tea nu sunt decât merite negative. Pentru ca această 
doctrină să vină cu ceva pozitiv, nu trebuie să ştim doar 
că Dumnezeu este ceva diferit de materie sau de min- 
tea umană, dar să ştim şi ce este acest altceva. Pentru 
Eddington, care este cel mai apropiat de tradiţia religioa- 
să, realitatea non-materială de care depinde natura 
materială este minte: adică el îl consideră pe Dumnezeu 
minte. Totuşi, argumentul său în acest punct (afirmat în 
The Nature of the Physical World, 1928), îmi pare a fi 
contaminată cu relicve ale fenomenalismului: el consi- 
deră că natura este în fond aparenţă şi că mintea este 
cea căreia îi apare. Jeans, apropiindu-se mai degrabă 
de Platon, consideră că realitatea imaterială de care 
natura depinde pentru existenţa ei este în primul rând 
un complex de forme matematice şi în al doilea rând, 
apropiindu-se aici de Platon, Dumnezeu care gândeşte 
aceste forme, un Dumnezeu geometru. Dar şi aici pare 
să existe un element subiectivist, chiar dacă de un tip 
mai subtil, care se regăseşte în dependenţa ordinii 
matematice obiective ideale de mintea unui matema- 
tician absolut. 


III 
COSMOLOGIA MODERNĂ 


De la argumentele fără prea mare încărcătură metafizică 
din scrierile fizicienilor matematicieni trebuie să ne în- 
dreptăm atenția acum către opera filosofilor de profe- 
sie, iar, dintre aceştia, nu mă voi ocupa decât de doi, 
Samuel Alexander şi A. N. Whitehead. Fiecare dintre 
cei doi este un geniu filosofic de cel mai înalt ordin, iar 
operele lor marchează o revenire la acel tip grandios 
de scriere filosofică, tip de scriere pe care l-am întâlnit 
ultima dată în limba engleză atunci când Hume ne-a 
oferit Tratatul asupra naturii omeneşti. 

Acest tip grandios nu este o trăsătură a perioadei, 
ci este trăsătura unei minţi care îşi controlează şi şi-a 
digerat materialul filosofic în mod corespunzător. Acest 
tip de scriere este astfel bazat pe un orizont larg şi sta- 
tornic de cuprindere a temei abordate; este în esenţă 
obiectiv, nepreocupat de gândurile altora, în vederea 
criticii sau dezvoltării sale, ci de aspectele lucrului în 
sine; este caracterizat printr-un temperament calm şi 
prin sinceritate în exprimare, fără ca vreo dificultate să 
fie ascunsă şi fără ca vreun lucru să fie spus cu răutate 
sau pasiune. Toţi marii filosofi au acest calm al minţii, 
întreaga pasiune fiind deja consumată atunci când vor 
fi ajuns la o viziune clară şi scriu ca şi cum ar vedea 
lucrurile de pe vârful munţilor. Acesta este tonul care 

deosebeşte un mare filosof; un autor căruia îi lipseşte 
ar putea să merite sau să nu merite să fie citit, dar pu- 
tem spune cu certitudine că nu este un autor măreț. 


1. Alexander 


Vom începe aşadar prin considerarea modului în care 
Alexander a văzut lumea naturii de pe vârful său de 
munte. Această lume, supusă unor schimbări neîncetate, 
este văzută de el! ca un proces cosmic singular în care, 
pe măsură ce se desfăşoară, emerg niveluri superioare 
de fiinţă. Termenul „emergenţă” este preluat de la Lloyd 
Morgan care l-a folosit în /nstinct and Experience (1912) 
şi care mai târziu a elaborat în Emergent Evolution (1923) 
o concepţie similară despre lume ca proces evolutiv. 
Lloyd a folosit cuvântul „emergenţă” pentru a arăta că 
nivelurile superioare de fiinţă nu sunt simple rezultante 
ale lucrurilor petrecute anterior şi nu sunt conţinute în 
ele aşa cum un efect este conţinut în cauza sa eficientă. 

Astfel, superiorul nu este o simplă modificare sau 
complicare a inferiorului, ci un lucru calitativ nou, care 
trebuie să fie explicat nu prin reducerea sa la inferiorul 
din care s-a dezvoltat, ci în concordanţă cu propriile 
sale principii. Astfel, potrivit lui Lloyd Morgan, viaţa a 
apărut din materie şi mintea din viaţă, ceea ce nu în- 
seamnă că viaţa este numai materie şi că biologia ar 
trebui redusă la nivelul de ramură a fizicii şi nici că 
mintea este numai viață şi că ştiinţele minţii ar trebui 


l Space, Time, and Deity (2 vols., 1920): Gifford Lectures, 1916-18. 

să fie reduse la biologie şi prin urmare la fizică. 
Argumentul nu îşi propune să arate de ce o nouă ordi- 
ne de fiinţe ar trebui să emeargă dintr-una mai veche 
sau de ce lucrurile ar trebui să emeargă într-o anumită 
succesiune. Metoda sa este pur descriptivă. 

Aici, trebuie să fac referire la dezvoltarea aceleiaşi 
idei de către J. C. Smuts în cartea sa Holism and Evolution 
(1926): având o perspectivă filosofică mai accentuată 
decât Lloyd Morgan, Smuts a încercat să afirme princi- 
piul emergenţei spunând că natura este pătrunsă de 
un impuls către crearea întregurilor sau indivizilor au- 
tonomi şi să demonstreze modul în care fiecare etapă 
a evoluţiei este marcată de emergenţa unui tip nou şi 
mai adecvat de individualitate care îmbrăţişează şi 
transcende indivizii anteriori ca părţi ale sale. 

Concepţia lui Alexander despre evoluţie este 
strâns înrudită cu ambele perspective de mai sus. El 
acceptă planul general (un loc comun începând cu 
Hegel) al vieţii emergente din materie şi al minţii 
emergente din viaţă şi afirmă că, în ambele emer- 
genţe -— şi în acelaşi fel în toate celelalte —, esenţa 
procesului ţine de faptul că, mai întâi, există lucruri 
cu un caracter şi o structură determinate proprii şi 
că, apoi, aceste lucruri se aranjează într-un nou tipar 
care, în ansamblul său, posedă un nou tip de struc- 
tură şi o nouă serie de calităţi. Concepţia fundamen- 
tală sugerată aici este cea potrivit căreia calitatea 
depinde de tipar sau model. După cum am mai spus, 
aceasta este concepţia prin care pitagoricienii au ex- 
plicat notele muzicale şi prin care ştiinţa modernă 
lămureşte calitatea chimică. 

Alexander extinde această concepţie la nivelul 
evoluţiei în ansamblu. El pune la început spaţiul-timp. 
Nu spaţiul şi timpul ca două entităţi separate în sens 
newtonian, ci ca entitate unică în care, ca să folosim 
propria sa formulare, spaţiul este metaforic corpul şi 
timpul, ca principiu al organizării, este mintea; fără 
spaţiu nu ar putea exista timp şi fără timp spaţiu. Astfel, 
nu obţinem o pluralitate infinită de puncte şi o alta 
de clipe, localizate în spaţiu şi respectiv în timp, ci o 
pluralitate infinită singulară alcătuită din punct-clipă, 
care reprezintă elementele fundamentale ale tuturor 
lucrurilor existente. Astfel, tot ceea ce există are un as- 
pect spaţial şi unul temporal. În aspectul spaţial, are o 
situaţie determinată, în cel temporal, se deplasează 
neîncetat către o nouă situaţie. 

În felul acesta, Alexander ajunge pe cale metafizi- 
că la concepţia modernă despre materia care posedă 
mişcare inerentă şi despre toate mişcările care sunt re- 
lative una faţă de cealaltă în spaţio-temporalitate ca 
întreg. Prima emergenţă este emergenţa materiei din 
punctul-clipă: o particulă de materie este un tipar 
dinamic de punct-clipe şi, întrucât este vorba de un 
tipar determinat, aceasta va avea o calitate determinată. 
Aceasta este explicaţia metafizică a teoriei moderne a 
materiei. Aici, aşa cum face şi în alte părţi ale argumen- 
tului său, Alexander, referindu-se la calitate, este atent 
să arate că aceasta nu este un simplu fenomen; ea nu 
există doar pentru că îi apare unei minţi, ci există ca 
funcţie a structurii în lumea obiectivă. Acest lucru nu se 
aplică doar în cazul calităţilor chimice dar şi în cazul 
aşa numitelor calităţi secundare ale materiei, culorii 

ş.a.m.d. care sunt funcţii ale tiparelor alcătuite din ele- 
mente materiale: astfel, o notă muzicală particulară 
este calitatea care aparţine în mod inerent unui anumit 
ritm din vibraţiile aerului şi este reală indiferent dacă 
există sau nu urechi care să-l audă. 

Astfel în lumea fizică, înainte de emergenta vieţii, 
există deja diferite grade de fiinţă, fiecare alcătuit dintr-un 
tipar compus din elemente ce aparţin gradului imediat 
inferior: punctul-clipe formează un tipar ce reprezintă 
un atom înzestrat cu calităţi chimice, atomii formează o 
moleculă înzestrată cu calităţi chimice de un ordin su- 
perior, moleculele, cum sunt cele de aer, formează un 
tipar de unde înzestrate cu sonoritate ş.a.m.d. 

Organismele vii sunt la rândul lor tipare ale căror 
elemente sunt fragmente de materie. În ele însele, aceste 
fragmente sunt anorganice; viu nu este decât tiparul 
întreg pe care aceste fragmente îl alcătuiesc, iar viaţa 
acestuia este aspectul temporal sau procesul ritmic al 
părţilor sale materiale. Astfel, viaţa este aspectul tem- 
poral al organismului, aspectul său spaţial fiind materia 
anorganică; cu alte cuvinte, viaţa este un tip particular 
de activitate sau de proces ce aparţine unui corp alcătu- 
it din părţi care, luate separat, se bucură de o activitate 
imediat inferioară. 

Mintea este un alt tip particular de activitate ce 
apare la organismele vii şi care foloseşte viaţa ca sub- 
strat sau material: astfel, mintea este un tipar de activi- 
tăţi vitale. Aşa cum viaţa este calitativ diferită de orice 
activitate care aparţine materialului corpului organic, 
tot aşa şi mintea este calitativ diferită de orice activita- 

te care aparţine vieţii ca atare. Şi aşa cum există grade 
diferite de fiinţă în cadrul materiei, tot astfel există diferite 
grade superioare şi inferioare de viaţă, cele superioare 
fiind forme mai complexe ale celor inferioare, şi diferi- 
te grade de minte: 


Evoluţia se petrece, s-ar părea, prin complexitate. Dar, la 
fiecare schimbare de calitate, complexitatea, ca să spu- 
nem aşa, se strânge laolaltă şi este exprimată într-o nouă 
simplitate. Calitatea emergentă este strângerea laolaltă 
într-o nouă totalitate a materialelor componente (ii. 70). 


Acest proces evolutiv este teoretic infinit. În mo- 
mentul de faţă, a atins treapta minţii, dar avansează în 
continuare deoarece, în fiecare etapă, există o mişcare 
de progres sau un impuls, o năzuinţă sau o tendinţă 
către realizarea următoarei etape. 

Pe lângă alte particularităţi, mintea are privilegiul 
de a fi conştientă de această înclinaţie şi poate concepe 
idealul spre care se îndreaptă evoluţia sa. Prin urmare, 
orice minte are concepţia unei forme superioare de 
gândire în care se străduieşte să se transforme în mod 
conştient; aceste concepţii reprezintă idealurile care 
guvernează gândirea şi comportamentul omeneşti. 
Dar mintea în ansamblul ei, nefiind decât o etapă a 
procesului cosmic, este angajată într-un efort de a 
dezvolta din ea ceva care diferă față de ea tot atât de 
mult cum diferă la rândul ei faţă de viaţă, ceva care, 
atunci când va apărea, va fi, în latura sa materială, un 
tipar format din activităţi mentale aşa cum mintea este 
un tipar format din activităţi vitale, dar care, în latura sa 
formală sau calitativă, este ceva total nou. Acest nou 

grad superior de calitate, încă nerealizat, este divinitatea. 
Astfel, Dumnezeu este fiinţa spre emergenţa căreia 
este îndreptată năzuinţa evolutivă a minţii. 

Nu pot zăbovi aici pentru a arăta nenumăratele 
moduri în care acest argument, atât de strict şi de simplu 
în arhitectura sa, este verificat şi apărat în detaliu, şi cu 
atât mai puţin pentru a indica afinităţile pe care le are 
cu teoriile cosmologice ale altor mari filosofi. Trebuie 
să mă întorc de unde am plecat şi să pun întrebarea: 
Pe ce fel de presupoziţii sau fundamente se bazează 
procesul cosmic conceput de Alexander? La Platon, 
Hegel şi la platonicienii moderni precum Jeans, se ba- 
zează pe ordinea eternă a formelor sau categoriilor 
imateriale. Alexander are o teorie proprie despre categorii: 
el nu le consideră în manieră platonică sau hegeliană, 
ca fiind transcendente sau presupuse de lucrurile em- 
pirice, ci le consideră imanente în acestea, oricând şi ori- 
unde acestea există, adică nu le consideră a fi altceva 
decât caracteristicile atotpătrunzătoare sau omnipre- 
zente ale oricărui lucru care există în spaţiu-timp. 

Prin urmare, pentru Alexander, spaţiul-timp gene- 
rează cu o mână, ca să spunem aşa, categoriile, aseme- 
nea unor peceti pe care le foloseşte pentru a întipări toate 
creaturile, iar, cu cealaltă mână, ordinea existenţelor 
empirice, fiecare dintre acestea posedând propriile 
calităţi particulare, însă toate primind caracteristicile 
categoriale ale identităţii, diversităţii, existenţei, univer- 
salităţii, particularităţii, individualităţii, relaţiei, ordinii, 
cauzalităţii, reciprocităţii, cantităţii, intensității, totalităţii 
şi parţialităţii, mişcării, unităţii şi pluralităţii. Spațiul- 
timp este sursa calităţilor, însă acestea nu se aplică în 

privinţa spaţiului-timp; acestea ţin doar de ceea ce 
există, iar ceea ce există nu este spaţiul-timp însuşi ci 
doar lucrurile empirice din el; însă, aceste lucruri posedă 
caracteristici categoriale doar dintr-un singur motiv: 
ele există în spaţiu-timp. Prin urmare, Alexander consi- 
deră că acestea depind de natura spaţiului-timp, adică 
el urmăreşte să le deducă din definiţia spaţiului-timp 
cu rolul de consecinţe necesare ale sale. 

Această doctrină a spaţiului-timp care este logic 
anterior categoriilor merită o discuţie detaliată. La nivel 
superficial, ne aminteşte de Critica raţiunii pure, care 
începe cu spaţiul şi timpul şi apoi ajunge la categorii; 
Kant însă nu derivă categoriile din spaţiu şi timp, ci 
dintr-o sursă independentă, şi anume din tabelul logic 
al judecăților. Kant nu consideră, aşa cum consideră 
Alexander, că lucrurile empirice primesc amprenta vizi- 
bilă a categoriilor; dimpotrivă, el consideră că acele 
caracteristici omniprezente descoperite în lumea natu- 
rii în mod empiric nu sunt categoriile în sine ci doar 
scheme ale categoriilor. Astfel, ca să dăm doar un 
exemplu, ceea ce descoperim în mod empiric în lumea 
naturii nu este niciodată cauzalitate sau conexiunea 
necesară care leagă efectul de cauză, ci doar schema 
cauzalităţii, adică succesiune uniformă. Schemele sunt 
caracteristicile omniprezente ale lumii vizibile; ele de- 
pind de spaţiu şi timp, fiind doar forme de structură 
spaţio-temprală. Astfel, când întrebăm dacă există vreo 
asemănare între categoriile din sistemul lui Alexander 
şi categoriile lui Kant, răspunsul este uşor şi poate fi 
verificat de oricine în paginile lui Alexander: acestea, 
din perspectivă kantiană, nu sunt categorii, ci scheme. 

Impresia pe care o avem este aceea că Alexander, 
puternic influenţat de Kant, dar fiind hotărât să evite 
subiectivismul acestuia cu orice preţ, a eliminat în to- 
talitate categoriile kantiene, întrucât acestea nu sunt 
decât necesităţi subiective ale gândirii, mulţumindu-se 
doar cu schemele. Dar dacă elimini categoria cauzei şi 
îi înlocuieşti schema, elimini ideea de conexiune nece- 
sară şi încerci să te mulţumeşti doar cu o succesiune 
uniformă; adică adopţi un empirism similar cu cel al lui 
John Stuart Mill, pentru care cauza nu este decât un 
antecedent şi astfel întreaga cunoaştere nu este decât 
o observaţie a faptelor, lipsită de orice înţelegere a ne- 
cesităţii. Alexander face exact acest lucru. Teoria cu- 
noaşterii din sistemul său este următoarea: minţile 
sunt lucruri care au capacitatea de a cunoaşte alte lucruri. 
Astfel, teoria sa despre metoda filosofică este o aplicare 
a aceleiaşi doctrine, fiindcă Alexander ne spune că mi- 
siunea filosofiei nu este aceea de a argumenta sau de 
a explica, ci de a observa şi descrie fapte. 

Această perspectivă empirică reprezintă punctul 
slab al filosofiei lui Alexander. Dacă metoda filosofiei 
este pur empirică, dacă universal înseamnă doar om- 
niprezent, necesar doar actual, gândire doar observaţie, 
un sistem construit pe baza acestei metode nu poate 
avea în el o forță motoare sau o continuitate; fiecare 
transformare prezintă un element de hazard, iar un ci- 
titor care întreabă cu încăpățânare: „De ce ar trebui 
spaţiul-timp să genereze materie; de ce ar trebui mate- 
ria să genereze viaţă; de ce ar trebui viaţa să genereze 
minte?” ş.a.m.d., nu va primi nici un răspuns; nu i seva 
spune decât că nu trebuie să pună astfel de întrebări, 

ci trebuie să accepte faptele într-un spirit de pietate 
naturală. Totuşi, dacă ţinem cont că orice adult este la 
origine un copil, atunci datoria pietăţii naturale este 
aceea de a respecta şi de a satisface tendinţa copilă- 
rească de a pune întrebări care încep cu de ce. 

În forma sa extremă, această slăbiciune apare în 
expunerea ideii de Dumnezeu din sistemul său. Această 
expunere este orbitoare în splendoarea sa austeră, dar 
lucrul acesta nu ar trebui să ne împiedice să vedem 
caracterul său paradoxal. Concepţiile noastre obişnuite 
despre Dumnezeu sunt fără îndoială copilăreşti; dar, 
oricum ar fi, ele încep prin a gândi că la început Dumne- 
zeu a creat cerul şi pământul. Alexander, dimpotrivă, 
spune că la sfârşit, cerul şi pământul îl vor crea pe 
Dumnezeu. Grosolănia acestei contradicții este modi- 
ficată făcând din Dumnezeu un termen echivoc şi 
spunând că, în virtutea năzuinţei sale către emergenţa 
divinității, lumea ar putea fi numită Dumnezeu, ca să 
spunem aşa, prin anticipare. Însă Alexander nu este în- 
dreptăţit la o astfel de ambiguitate, iar adevărata sa 
concepţie este exprimată de un alt pasaj în care spune 
că Dumnezeu, fiind un infinit înzestrat cu calităţi, nu 
poate exista (ceea ce trebuie să însemne că existenţa 
sa este intrinsec imposibilă, astfel încât el nu va exista 
niciodată). Dumnezeu, spune el, nu este aşadar decât 
o imagine, dar o imagine care merită cel mai mult să 
fie desenată, deşi nimic nu îi corespunde (sau, trebuie 
să adăugăm, îi va corespunde vreodată). 

Astfel, atunci când Alexander se întreabă dacă 
poate susţine credinţa, comună religiei şi cosmologiei 
tradiţionale, potrivit căreia Dumnezeu este creatorul 

lumii, răspunsul său este acela că, dimpotrivă, trebuie 
să o respingă: spaţiul-timp este creatorul, nu Dumnezeu. 
Strict vorbind, Dumnezeu nu este un creator, ci o crea- 
tură. Această concluzie nu ar fi criticabilă într-o filozofie 
a cărei metodă se presupune că este una deductivă 
rigidă, deoarece o astfel de metodă, dacă ajunge la 
concluzii contrare ideilor obişnuite, ar fi îndreptăţită să 
le apere prin argument (aşa cum Spinoza îşi apără 
concepţia potrivit căreia ideea obişnuită de libertate 
este o iluzie); dar, într-o filozofie a cărei concepţie me- 
todică principală este cea a pietăţii naturale, concluzia 
este criticabilă, deoarece o astfel de filozofie ar trebui 
să adopte ideile curente aşa cum le găseşte şi nu există 
ceva mai esenţial în ideea actuală de Dumnezeu decât 
credinţa potrivit căreia el a creat lumea. 

Aşadar, în pofida meritelor remarcabile ale operei 
lui Alexander — care reprezintă unul dintre cele mai mari 
triumfuri ale filosofiei moderne care exprimă la tot pasul 
adevăruri lămuritoare şi importante — există o anumită 
prăpastie între logica sistemului şi materialele, derivate 
din experienţa sa generală în calitate de fiinţă umană, 
pe care a încercat să le integreze în acesta. Potrivit lo- 
gicii sistemului, Alexander ar trebui la început să nege 
necesitatea logică şi să cadă în empirismul pur; iar, la 
sfârşit, ar trebui să-l nege pe Dumnezeu şi să cadă în 
ateismul pur (cel puţin în măsura în care îl identifică pe 
Dumnezeu cu spaţiul-timp). Amândouă aceste etape 
ar putea fi parcurse foarte uşor de adepţii săi mai puţin 
înzestrați decât el cu experienţa de viaţă şi gândire; fi- 
losofi inteligenţi, dar diferiţi de el prin faptul că nu sunt 
oameni mari. Calea alternativă de a-l urma este aceea 

de a reconsidera logica sistemului şi în special de a 
redeschide întrebarea dacă nu cumva acele caracteris- 
tici categoriale care străbat întreaga natură reprezintă 
ceva aflat în afara naturii, ceva anterior spaţiului şi 
timpului. 

Ajungem astfel la Whitehead, nu fiindcă este un 
adeptal lui Alexander, deoarece nu este, ci pentru că el 
reprezintă o perspectivă, în general foarte asemănătoa- 
re cu perspectiva lui Alexander, în cadrul căreia această 
întrebare primeşte un răspuns diferit. 


2. Whitehead 


Specialitatea iniţială a lui Whitehead era aceea de ma- 
tematician şi fizician. El a abordat studiile filosofice mai 
întâi de pe poziţia sa de matematician care reflectează 
asupra propriei sale gândiri, colaborând cu Russell la 
realizarea tratatului Principia Mathematica, o lucrare 
vastă despre logica matematicii care a pus bazele analizei 
logice moderne. Apoi, Whitehead a scris o serie de 
cărţi în care a elaborat o perspectivă filosofică asupra 
fizicii: The Principles of Natural Knowledge şi The Concept 
of Nature, şi, în cele din urmă, în 1929, un sistem me- 
tafizic general: Process and Reality. Activitatea sa din 
domeniul filosofiei constituie o parte, şi încă una foarte 
importantă, din mişcarea realismului secolului al do- 
uăzecilea; în timp ce alţi promotori de frunte ai acestei 
mişcări au adoptat-o având în spate o pregătire în idea- 
lismul de sfârşit de secol nouăsprezece şi sunt astfel 
conştienţi de fanatismul celor convertiți, fiindu-le teamă 

să nu cadă pradă păcatelor tinereţii, fapt care dă ope- 
rei lor un aer de încordare, ca şi cum ar fi interesaţi mai 
puţin de avansarea cunoaşterii filosofice şi mai mult de 
faptul de a-şi dovedi că sunt duşmani feroce ai idealis- 
mului, opera lui Whitehead este perfect liberă de astfel 
de lucruri şi el nu suferă de nici o obsesie; este evident 
că nu îi pasă ce spune atât timp cât este adevărat. Exact: 
această relaxare este secretul succesului său. 

Teoria sa despre natură seamănă foarte mult cu 
teoria formulată de Alexander. Pentru Whitehead, na- 
tura este alcătuită din tipare dinamice a căror mişcare 
este esenţială existenţei lor, iar acestea sunt descom- 
puse în ceea ce el numeşte evenimente sau ocazii, care 
corespund cu punctul-clipă al lui Alexander. Dar, spre 
deosebire de unii care au adoptat metoda sa analitică, 
Whitehead refuză să creadă că fiinţa sau esenţa reală a 
unui lucru complex este descoperită prin separarea ei 
în evenimentele din care este compusă. Analiza dez- 
văluie într-adevăr elementele componente, dar le dez- 
integrează structura. 

Astfel, Whitehead consideră, asemenea lui Alexander, 
că esenţa unui lucru complex este identică cu structura 
sa sau cu ceea ce Alexander numeşte tipar. Realiştii 
mult mai fanatici au adoptat metoda analitică în principal 
pentru a scăpa de idealismul subiectiv. În experienţa 
efectivă, obiectul cunoscut este întotdeauna coexistent 
cu mintea care îl cunoaşte, iar idealismul subiectiv ar- 
gumentează că acest întreg alcătuit din părţi, cunos- 
cătorul şi lucrul cunoscut, nu poate fi separat în părţile 
sale componente fără a le afecta pe amândouă, deoa- 
rece li se confiscă ceea ce posedă doar în virtutea 

acestei uniri. Prin urmare, argumentează idealistul, lu- 
crurile aşa cum le cunoaştem nu ar exista exact aşa cum 
le cunoaştem dacă nu ar fi fost cunoscute astfel. Metoda 
analitică părea că are un răspuns la acest argument: un 
întreg complex nu este decât un agregat format din 
părţi înrudite în exterior, iar analiza dezvăluie aceste 
părţi aşa cum sunt, în natura lor separată. 

Acest argument împotriva idealismului este valid 
doar dacă se poate susţine, ca o propoziţie perfect ge- 
nerală, că fiecare întreg este un simplu agregat al păr- 
ţilor sale. Totuşi, lucrul acesta nu a fost susţinut nici 
măcar de G. E. Moore, care a folosit acest argument 
împotriva idealismului. 

Moore a susţinut totodată că există ceea ce el nu- 
meşte unităţi organice, adică întreguri care au caracte- 
ristici ce nu ţin de vreo parte luată separat, ci de întregul 
ca atare. Moore a recunoscut astfel de unităţi în speci- 
al în domeniul eticii. Probabil amintirea principiului lui 
Moore l-a făcut pe Whitehead să-şi numească propria 
filosofie filosofie organicistă. Whitehead nu a considerat 
acest principiu o lege ciudată şi paradoxală valabilă în 
etică şi poate în alte domenii, ci l-a considerat un prin- 
cipiu universal aplicabil la întregul câmp al realităţii 
existente. 

El este destul de explicit în privinţa acestei univer- 
salităţi în aplicare. Tot ceea ce există îşi are propriul loc 
în ceea ce el numeşte ordinea naturii (Process and 
Reality, II. iii); această ordine este alcătuită din „entităţi 
actuale” organizate sau organizându-se în „societăți“: 
astfel, orice complex care are o existenţă actuală este o 
societate şi, spune Whitehead, 

o societate este mai mult decât un grup de entităţi că- 
rora li se aplică un substantiv comun, adică presupune 
mai mult decât o simplă idee matematică de ordine 
(p. 124). 


Aici, Whitehead loveşte la rădăcina doctrinelor 
care i-au împins pe unii dintre foştii săi colegi să facă 
afirmaţii precum aceea că un scaun este categoria da- 
telor senzoriale ce ar fi numite în general aspecte ale 
scaunului. 

Când Whitehead afirmă în repetate rânduri că rea- 
litatea este un organism, el nu are intenţia de a reduce 
întreaga realitate la biologic, ci de a spune că fiecare 
lucru existent seamănă cu un organism viu prin faptul 
că esenţa sa nu depinde doar de elementele sale com- 
ponente, ci de tiparul sau structura în care acestea 
sunt compuse. Prin urmare (ca să indicăm doar un sin- 
gur corolar evident), este neîntemeiat să ne întrebăm 
dacă trandafirul este cu adevărat roşu sau doar pare a 
fi roşu pentru ochii noştri; aceeaşi ordine a naturii care 
conţine trandafirul conţine şi ființe umane cu ochii şi 
mintea lor, iar situaţia pe care o discutăm este o situa- 
ţie în care trandafirii şi oamenii sunt la fel de reali, fiind 
în aceeaşi măsură elemente care aparţin societăţii lu- 
crurilor vii. Culoarea şi frumuseţea trandafirului sunt 
trăsături reale ale acelei societăţi, care nu sunt pur şi 
simplu localizate în trandafir (aceasta este ceea ce 
Whitehead numeşte „eroare a localizării simple”), ci 
sunt localizate în societatea în care trandafirul este o 
parte organică. În consecinţă, dacă îi adresezi lui 
Whitehead întrebarea realistului: „Mai este trandafirul 
roşu dacă nu se uită nimeni la el?“, el ar răspunde cu 

blândeţe: „Nu, întreaga situaţie ar fi diferită”. Şi astfel 
membrii stricţi ai facțiunii realiste îl privesc pe White- 
head cu suspiciune. 

Pentru Whitehead, natura nu este doar un orga- 
nism, ci este şi un proces. Activităţile organismului nu 
sunt accidente exterioare; ele sunt unite într-o activitate 
complexă unică ce reprezintă organismul însuşi. Sub- 
stanţa şi activitatea nu sunt două ci un singur lucru. 
Acesta este principiul de bază al cosmologiei lui 
Whitehead, un principiu sesizat de el cu o neobişnuită 
tenacitate şi obţinut, după cum spune el însuşi, cu aju- 
torul noii teorii a materiei din fizica modernă. Procesul 
naturii nu este doar o schimbare ciclică sau ritmică, ci 
e avans creativ; organismul suferă sau urmăreşte un 
proces evolutiv în care capătă în mod constant noi forme 
şi produce noi forme în fiecare parte a sa. 

Acest proces cosmic are două caracteristici princi- 
pale, pe care le voi numi, folosind cuvintele lui White- 
head, „extensivitate” şi „finalitate”. Prin „extensivitate” 
mă refer la faptul că se dezvoltă în spaţiu şi în timp: 
este răspândit în spaţiu şi se petrece în timp. Prin „fina- 
litate" spun că Whitehead, asemenea lui Alexander, 
explică procesul în termeni teleologici; A, care se află 
în procesul de a deveni B, nu se schimbă la întâmplare, 
ci îşi orientează schimbările spre B ca finalitate sau 
scop. Qua extensie, procesul presupune ceea ce 
Alexander numeşte spaţiu-timp; Whitehead îl numeşte 
„continuu extensiv” şi argumentează, asemenea lui 
Alexander, că are un aspect temporal cât şi un aspect 
spaţial, şi că fără spaţiu nu ar putea exista timp şi fără 
timp nu ar putea exista spaţiu. Tot asemenea lui 

Alexander, Whitehead susţine că nu există şi nu a exis- 
tat niciodată spaţiu şi timp goale, lipsite de tipar şi pro- 
ces; ideea de spaţiu şi timp goale dispare atunci când 
dispare ideea tradiţională de materie şi e înlocuită de 
conceptul de proces. Finitudinea spaţio-temporală a 
lumii naturale — limitele spaţiale ale universului înstelat 
şi limitele temporale ale vieţii acestuia — este explicată 
de Whitehead prin concepţia epocilor cosmice. El ob- 
servă că există multe caracteristici universale ale naturii 
care sunt arbitrare: de exemplu, cuanta de energie, legile 
câmpului electromagnetic descoperite de Clerk Maxwell, 
cele patru dimensiuni ale continuumului, axiomele 
geometriei (Process and Reality, pp. 126-7: folosesc ex- 
emplele date de el). 

Asemenea lui Leibniz înaintea sa, Whitehead argu- 
mentează că, din moment ce ar fi putut să existe lumi 
în care aceste caracteristici arbitrare să fi avut valori 
diferite, lumea noastră este una dintr-o mulţime de 
lumi posibile. Dar, spre deosebire de Leibniz, Whitehead 
susţine că, întrucât nu există o rațiune intrinsecă pentru 
care aceste lumi să nu existe (căci, dacă ar exista, atunci 
acestea nu ar fi lumi posibile, ci lumi imposibile), rezul- 
tă că ele există, nu aici şi acum, ci în alt Spaţiu-timp, iar 
denumirea generală este cea de epoci cosmice. 

Finitudinea unei epoci cosmice particulare nu în- 
seamnă doar că, din moment ce legile care o definesc 
sunt arbitrare, ar putea fi şi prin urmare trebuie să fie şi 
prin urmare sunt alte epoci în alt timp şi spaţiu. Mai 
înseamnă că, din moment ce legile care o definesc 
sunt arbitrare, aceste legi nu sunt perfect respectate, 
de unde rezultă că ordinea care domină în orice epocă 

cosmică dată este lovită de momente de dezordine, iar 
aceste momente de dezordine răstoarnă treptat ordi- 
nea şi o transformă într-o ordine de tip diferit. Iată 
propriile cuvinte ale lui Whitehead (Process and Reality, 
p. 127): 


Dar există dezordine în sensul în care legile nu sunt 
perfect respectate şi reproducerea [prin care iau fiinţă 
noi electroni şi noi protoni] este amestecată cu mo- 
mente de eşec. Există prin urmare o trecere graduală la 
tipuri noi de ordine care întrerup creşterea treptată a 
dominaţiei legilor naturale prezente. 


Qua teleologic sau pătruns de finalitate, procesul 
cosmic presupune altceva, acesta fiind punctul care di- 
ferenţiază cosmologia lui Whitehead de cea a lui 
Alexander, În sistemul lui Alexander, noile calităţi care 
apar atunci când se formează un nou tipar în spațiu- 
timp ţin numai de acel tipar şi de nimic altceva; ele 
sunt noi din toate punctele de vedere şi sunt total ima- 
nente în noul eveniment în care sunt realizate. În cel 
al lui Whitehead, acestea sunt într-un anumit sens 
imanente în lumea existenţei, dar, într-un alt sens, îl 
transcend: nu sunt doar calităţi empirice ale noii ocazii, 
ci sunt de asemenea „obiecte eterne” ce ţin de o lume 
a formelor sau ideilor, în terminologie platonică. Aici, 
Alexander este înclinat către tradiţia empirică — am in- 
dicat deja afinitatea sa în aceste chestiuni cu John 
Stuart Mill — care identifică ceea ce este cunoscut cu 
datele senzoriale trecătoare ale momentului; White- 
head, cu formaţia sa matematică, reprezintă o tradiţie 
raţionalistă care identifică ceea ce este cunoscut cu 

adevărurile necesare şi eterne. Lucrul acesta îl face pe 
Whitehead să revină la Platon şi la afirmarea realităţii 
unei lumi de obiecte eterne ca presupoziţie a procesu- 
lui cosmic. 

Astfel, procesul lui Alexander se bazează pe un 
singur fundament: spaţiu-timp, iar al lui Whitehead pe 
un fundament dublu: spaţiu-timp şi obiecte eterne. 
Această diferenţă îi permite lui Whitehead să rezolve 
unele probleme fundamentale care, pentru Alexander, 
rămân în mod necesar insurmontabile. De ce, de exem- 
plu, natura ar trebui să aibă în ea o năzuinţă către pro- 
ducerea anumitor lucruri? 

Pentru Alexander nu există nici un răspuns: trebuie 
pur şi simplu să acceptăm acest fapt într-un spirit de 
pietate naturală. Pentru Whitehead răspunsul este acela 
că proprietatea sau calitatea ce aparţine lucrurilor este 
un obiect etern care, în cuvintele lui, este o „ademe- 
nire” pentru proces: obiectul etern, ca şi la Platon 
şi Aristotel, atrage procesul către propria sa realiza- 
re. Astfel, care este relaţia dintre Dumnezeu şi lume? 
Pentru Alexander, Dumnezeu este lumea aflată în 
stadiul în care va ajunge să posede calitatea de divi- 
nitate; dar, aşa cum am spus deja, această idee este 
absurdă dacă este să luăm în considerare sensul 
obişnuit pe care îl dăm cuvântului „Dumnezeu'. 
Pentru Whitehead, Dumnezeu este un obiect etern, 
însă unul infinit. Prin urmare, El nu este doar o ade- 
menire care provoacă doar un proces particular, ci 
este ademenirea infinită spre care se îndreaptă în- 
tregul proces. Citez cuvintele lui (Process and Reality, 
p. 487): 

El este ademenirea pentru senzaţie, imboldul etern al 
dorinţei [să ne amintim că senzaţia şi dorinţa, în sensul 
folosit de Whitehead, nu aparţin în mod exclusiv minți- 
lor, ci oricărui lucru, în măsura în care este angajat în 
activitatea creatoare şi astfel teleologică]. Relevanţa sa 
particulară pentru fiecare act creator, în condiţiile în care 
acesta apare din propria poziţie condiţionată din lume, 
face din el obiectul iniţial al dorinţei care stabileşte eta- 
pa iniţială a fiecărei finalităţi subiective. 


Whitehead, mergând pe propria sa linie de gândire, 
a reconstruit astfel de unul singur concepţia aristotelică 
despre Dumnezeu ca mişcător nemişcat, care iniţiază 
şi dirijează întregul proces cosmic prin iubirea acestuia 
pentru El. Şi este interesant de observat că asemănarea 
gândirii sale cu gândirea lui Aristotel, pe careWhitehead 
o recunoaşte cu bucurie, a trebuit să-i fie adusă la cu- 
noştinţă de un prieten al său, Whitehead necitind apa- 
rent niciodată Metafizica lui Aristotel. Pomenesc de 
acest lucru nu pentru a-l ridiculiza pe Whitehead că nu 
cunoaşte opera lui Aristotel — departe de mine aşa 
ceva — ci pentru a arăta modul în care, în propria sa 
gândire, o cosmologie platonică poate fi văzută, în 
paginile din Process and Reality, transformându-se 
într-una aristotelică. 

Astfel, ciclul gândirii cosmologice din lumea 
modernă, de la Descartes şi Newton la Whitehead, re- 
capitulează ciclul care merge de la Thales la Aristotel. 
Dar această recapitulare nu este o simplă repetiţie; a 
preluat mai întâi elementele teologiei creştine şi apoi 
elementele ştiinţei moderne, noua fizică a secolului al 
şaptesprezecelea şi noua biologie a celui de-al nouă- 

sprezecelea. În opera lui Whitehead, toate concepţiile 
de frunte ale acestor noi ştiinţe au fost contopite într-o 
singură perspectivă asupra lumii, care nu este doar 
coerentă şi simplă în sine, dar se află de asemenea într-o 
legătură conştientă cu principala tradiţie a gândirii fi- 
losofice. Însuşi Whitehead, deşi nu dă nici un semn că 
l-a citit pe Hegel, spune în prefața cărţii Process and 
Reality că, în concepţiile sale de bază, se apropie de 
Bradley şi de doctrinele principale ale idealismului ab- 
solut, deşi adoptând un fundament realist (acesta este 
lucrul care dovedeşte necunoaşterea polemicii lui Hegel 
împotriva subiectivismului), şi susţine că a păstrat con- 
tinuitatea cu tradiţia filosofică. Whitehead s-a eliberat 
de ideea că toţi marii filosofi greşesc şi a adoptat ideea 
că toţi marii filosofi au dreptate. A realizat acest lucru, 
nu prin erudiție filosofică, urmată de încercarea de a 
produce idei originale, ci mai întâi gândind de unul 
singur şi apoi studiindu-i pe marii filosofi. 

După cum am mai spus, principalele idei din filosofia 
lui Whitehead sunt coerente şi simple. Dar, în încercarea 
de a le elabora, ne confruntăm cu o serie de dificultăţi 
indirecte dar foarte importante. Voi încerca să le ex- 
prim pe cele mai importante, lămurind totodată faptul 
că nu sunt întotdeauna sigur dacă Whitehead însuşi 
le-a luat în considerare sau nu, întrucât este un autor 
greu de citit şi, chiar după o perioadă îndelungată de 
studiu, nu putem avea de fiecare dată certitudinea 
gradului în care a rezolvat indirect probleme pe care 
pare să le fi ignorat. 

Aşadar, mai întâi vom lua în considerare teoria 
obiectelor eterne. Whitehead pare să considere că tot 


282 IDEEA DE NATURĂ 


ceea ce Alexander ar numi calitate empirică — albăstri- 
mea cerului dintr-un moment particular sau relaţia 
dintre două corzi muzicale care nu mai fusese compu- 
să în acel fel până atunci — este obiect etern. Desigur, 
aceasta este concepţia exprimată de Santayana, autor 
cu care, în această privinţă, Whitehead susţine că este 
în general de acord (Process and Reality, pp. 198-9). 
Astfel, dacă acceptăm doctrina obiectelor eterne, pare 
a fi un lucru logic să o extindem în acest fel à outrance. 
Pasajul clasic despre acest subiect se găseşte în dialo- 
gul platonic Parmenide. Există, întreabă Parmenide, 
forme ale dreptăţii, frumosului şi binelui? Desigur, răs- 
punde Socrate. Există forme ale omului, focului sau 
apei? Socrate răspunde că nu este sigur. Există forme 
ale părului, noroiului şi excrementului? Sigur că nu, 
răspunde Socrate, deşi recunoaşte că această negare îl 
cufundă în unele dificultăţi din care nu poate vedea 
nici o cale de ieşire. 

Înţelesul pasajului este destul de clar: unele lucruri 
trebuie să fie considerate presupoziţii eterne ale proce- 
sului cosmic, altele pot fi considerate produsele acestuia 
şi poate doar produse ale acestuia, iar altele doar ca 
produse secundare, care nu sunt nici măcar necesare 
sau inteligibile în sine, ci sunt inteligibile (în măsura în 
care sunt inteligibile) doar ca accidente într-un proces 
creator ale cărui produse adevărate se găsesc în altă 
parte. Alexander ar considera că toate sunt produse în 
mod egal; Whitehead ar considera că sunt toate pre- 
supoziţii. Socrate, atunci când a încercat să adopte 
perspectiva lui Whitehead, a rupt-o la fugă, după cum 
spune, de frica de a nu cădea într-un ocean de absur- 

ditate. Desigur, prin aceasta nu a vrut să spună că ar fi 
ceva dezgustător să se atribuie ceva atât de solemn şi 
extraordinar cum este forma eternă unui lucru atât de 
neînsemnat şi neplăcut cum este mirosul de bălegar, ci 
a vrut să spună că lumea formelor eterne, care cuprinde 
în sine formele oricărui detaliu empiric din natură, nu ar 
fi decât o debara plină cu detalii naturale convertite 
în concepte rigide şi că o lume a formelor concepută 
astfel, în loc să explice procesele naturii, nu ar fi decât 
o reproducere a acestor procese cu excepţia procesu- 
lui însuşi. 

Există o modalitate prin care această concluzie ab- 
surdă ar putea fi evitată. Dacă s-ar putea demonstra, 
de pildă, că forma binelui, în sine şi separată de orice 
proces temporal din natură, presupune, ca o consecinţă 
logică a sa, forma animalului şi dacă s-ar putea de- 
monstra că forma animalului presupune în sine forma 
excrementului, atunci s-ar putea afirma că există forme 
ale acestor lucruri şi că, în legătura şi subordonarea lor 
logică, ele explică într-adevăr procesele naturii. Cu alte 
cuvinte, miezul problemei ţine de lămurirea modului în 
care lumea obiectelor eterne, lumea esenței, este or- 
ganizată în sine. Platon a văzut această problemă tot 
aşa cum a văzut-o şi Hegel. Dar dacă vrei să mergi în 
această direcţie, aşa cum Whitehead pare să facă şi 
cum Santayana face în mod cert, îţi iei asupra ta (aşa 
cum a făcut Hegel) sarcina uriaşă de a deduce logic 
fiecare calitate empirică care se găseşte în lume dintr-un 
principiu prim absolut sau, altfel, de a renunţa la încer- 
carea de a lua în serios doctrina obiectelor eterne. Nu 
este nimic de câştigat spunând doar că cerul are acum 

această albăstrime particulară prin participarea (după 
cum spune Platon) la forma acelei nuanţe de albastru 
sau, aşa cum spune Whitehead, prin pătrunderea 
acelei nuanţe ca obiect etern în ocazia prezentă a ob- 
servării cerului de către mine. Spunând aşa ceva, faci 
apel la concepţia unei lumi de forme sau de obiecte 
eterne care este sursa sau fundamentul proceselor 
naturale şi trebuie să continui prin a explica această 
lume şi să arăţi din ce cauză acea nuanţă de albastru 
apare în ea. 

Santayana are pregătit un răspuns la această ce- 
rinţă; dar este un răspuns care cred că nu îl va atrage 
pe Whitehead. Dacăîi cer lui Santayana să demonstreze 
că nuanţa sa de albastru este o esenţă logic implicată 
de concepţia sa generală despre o lume a esenței, răs- 
punsul său este acela că 


nici o esenţă nu poate avea implicaţii... implicaţia este 
ceva impus asupra esenţelor de către discursul uman, 
nesprijinindu-se pe logică ci pe accidentele existenţei” 
(Realm of Essence, p. 81). 


Astfel, pentru el, fiecare esenţă este complet auto- 
nomă şi atomică; lumea esenţelor nu este decât un agre- 
gat sau o aglomerare nestructurată de detalii. Acesta, 
dacă nu fac o greşeală enormă, este pur şi simplul 
oceanul de absurditate pe care Socrate dorea atât de 
mult să îl evite şi este cert că nu ar putea să fie atractiv 
pentru un matematician ca Whitehead, a cărui pregătire 
este în principal o pregătire în detectarea implicaţiilor 
esenţelor. Dar nu am idee care ar fi răspunsul lui White- 
head la această întrebare. 

A doua problemă principală pe care Whitehead 
pare să o lase nerezolvată este cea referitoare la procesul 
creator al naturii. Evoluţionişti precum Lloyd Morgan, 
Alexander sau Smuts sunt de părere că acest proces 
trece prin etape determinate: că a existat o vreme în care, 
pe această planetă, nu a existat viaţă organică şi că a 
apărut, pornind de la o bază fizico-chimică anorganică, 
prin însăşi operaţia procesului creator. Dar aceasta nu 
pare a fi perspectiva lui Whitehead. În Nature and Life, 
Whitehead nu consideră că anorganicul este ceva real 
care a existat la un moment dat de unul singur şi continuă 
să existe ca mediu înconjurător al vieţii, ci consideră că 
este o abstracţie, natura în sine concepută separat de 
elementele vitale care o străbat peste tot. El întreabă 
ce înţelegem prin viaţă şi, definind-o prin cele trei 
trăsături ale satisfacţiei, activităţii creatoare şi finalită- 
ţii, continuă prin a argumenta că acestea trei sunt de 
fapt prezente în aşa numita lume anorganică, deşi şti- 
inta fizicii, din motive perfect legitime, le ignoră. 

Această explicaţie îmi pare a fi mai mult un mod 
de a evita decât de a rezolva problema. Există tipuri de 
procese care se petrec în lucrurile vii şi nu se petrec în 
altă parte. Cele trei trăsături ale lui Whitehead nu îmi 
par o explicaţie adecvată a acestor procese, iar el nu a 
făcut decât să evite dificultatea prin restrângerea co- 
notaţiei termenului „viață” la un lucru care într-adevăr 
ţine de viaţă, dar care nu constituie elementul distinctiv 
al acesteia, ci doar genul pe care acest lucru îl are în 
comun cu materia. În consecinţă, prin faptul că numeş- 
te materia o simplă abstracţie, Whitehead cade pradă 
însuşi subiectivismului pe care încearcă să îl evite. 

Această concluzie conţine un element de adevăr, dar 
necesită mult mai multă elaborare înainte de a putea fi 
considerat satisfăcător. Dacă materia este o simplă 
abstracţie, trebuie să întrebăm atunci care sunt faptele 
reale din natură care ne obligă să facem această abs- 
tracţie? 

Aceeaşi dificultate apare şi în legătură cu mintea. 
Trăsătura caracteristică a minţii este aceea că percepe, 
cunoaşte realitatea. Asemenea caracteristicilor vieţii, 
spune Whitehead, nici lucrul acesta nu este ceva fără 
precedent. Toate lucrurile se bucură de ceea ce el nu- 
meşte „prehensiuni”, adică poate absorbi cumva în 
propria fiinţă ceea ce se află în afara sa. O pilitură de 
fier prehendează câmpul magnetic în care se găseşte, 
adică transformă acel câmp într-o modalitate proprie 
de comportament, răspunde la acesta; o plantă pre- 
hendează lumina solară ş.a.m.d. Particularitatea lucru- 
rilor pe care le numim de obicei „minţi” este aceea că 
ele prehendează o ordine a lucrurilor pe care nici un 
tip inferior de organism nu le poate prehenda, şi anu- 
me propoziţiile. 

Din nou, aici, perspectiva lui Whitehead conţine 
un adevăr profund şi important. Refuzul său de a 
considera mintea un lucru total separat de natură şi 
accentuarea ideii că mintea aşa cum o cunoaştem la 
om este ceva care a ajuns să fie ceea ce este prin dez- 
voltarea unor funcţii ce aparţin vieţii în general şi chiar, 
în ultimă instanţă, lumii anorganice, sunt în întregime 
admirabile. Dar, încă o dată, ca şi în cazul concepţiei 
sale despre viaţă, Whitehead se confruntă cu o dilemă. 
Mintea fie este în esenţă acelaşi lucru cu prehensiunile 

elementare, caz în care nu a avut loc nici un avans cre- 
ativ, fie este totodată ceva cu adevărat nou, caz în care 
trebuie să explicăm relaţia acesteia cu lucrul din care 
s-a dezvoltat. Din nou, Whitehead nu pare să observe 
dilema. Nimeni nu a realizat şi a descris cu mai multă 
viaţă asemănările şi continuitatea fundamentală care 
străbate întreaga natură, de la cele mai rudimentare 
forme ale sale aflate la nivelul electronului şi protonu- 
lui până la cea mai înaltă dezvoltare a acesteia pe care 
o cunoaştem aflată la nivelul vieţii mentale a omului; 
dar dacă vom întreba despre natura exactă a legăturii 
dintre o formă şi următoarea formă, el nu are nici un 
răspuns de dat în afara faptului de a insista că, în ge- 
neral, toate legăturile de acest fel sunt formate prin 
procesul creator care este lumea însăşi. 


3. Concluzie: de la natură la istorie 


În această carte, atât cât mi-a permis cunoaşterea mea 
limitată, nu am expus întreaga istorie a ideii de natură 
de la vechii greci până în prezent, ci numai anumite 
puncte care se referă la cele trei perioade din această 
istorie despre care se întâmplă să fiu mai puţin igno- 
rant. Ajungând astfel la un fel de sfârşit, trebuie să 
închei cu o avertizare şi o întrebare. Avertizarea este că 
sfârşitul nu este o concluzie. Hegel, dând în vileag din 
timp minciuna potrivit căreia el considera că filosofia 
sa este finală, a scris la sfârşitul tratatului său despre 
filosofia istoriei: Bis hierher ist das Bewusstseyn gekom- 
men, „Aceasta este limita pe care conştiinţa a atins-o". 

În acelaşi fel, trebuie să spun acum: „Aceasta este limi- 
ta pe care ştiinţa a atins-o”. Tot ceea ce s-a spus nu 
este decât o prezentare provizorie a istoriei ideii de 
natură până în zilele noastre. Dacă aş fi ştiut ce alt pro- 
gres va rezerva viitorul, aş fi făcut deja acel progres. 
Departe de a şti ce fel de progres va urma, nu ştiu nici 
măcar dacă se va realiza. Nu am nici o garanţie că spi- 
ritul ştiinţelor naturii va supravieţui atacului care acum 
este purtat împotriva vieţii raţiunii din atât de multe 
tabere. 

Întrebarea care se pune este: „Unde vom merge de 
aici? Ce fel de ipoteze constructive vor apărea din cri- 
ticile pe care le-am adus, oricât de timid, împotriva 
concluziilor lui Alexander şi Whitehead?” Voi încerca să 
răspund. 

Pe parcursul îndelungatei tradiţii a gândirii euro- 
pene s-a afirmat, nu de către toată lumea ci de majori- 
tatea sau cel puţin de cei mai mulţi care au dovedit că 
au dreptul să fie auziţi, că natura, deşi este un lucru 
care există cu adevărat, nu este un lucru care există în 
sine sau în mod independent, ci un lucru care depinde 
pentru existenţa sa de altceva. Prin aceasta înţeleg că 
ştiinţa naturii, considerată un domeniu sau o formă de 
gândire umană, constituie o preocupare funcţională, 
capabilă să-şi ridice propriile probleme, să le rezolve 
prin propriile metode şi să critice soluţiile pe care le-a 
oferit prin apelul la propriile criterii: cu alte cuvinte, că 
ştiinţa naturii nu este o țesătură de fantezii sau fabricaţii, 
o mitologie sau o tautologie, ci o căutare a adevărului 
şi o căutare ce nu rămâne nerăsplătită. Însă ştiinţa 
naturii nu este, aşa cum şi-au închipuit pozitiviştii, sin- 

gurul domeniu sau formă de gândire umană despre 
care se poate spune acest lucru şi nu este nici o formă 
de gândire autonomă sau autosuficientă, ci depinde 
pentru propria existenţă de o altă formă de gândire 
care este diferită de ea şi nu poate fi redusă la ea. 

Consider că a venit vremea să întrebăm care este 
cealaltă formă de gândire şi să încercăm să o înţelegem, 
să-i înţelegem metodele şi scopurile, să-i înţelegem 
obiectul într-un mod nu mai puţin adecvat decât cel în 
care oameni ca Whitehead şi Alexander au încercat să 
înţeleagă metodele şi scopurile ştiinţei naturii şi lumea 
naturală care reprezintă obiectul ştiinţei naturii. Nu 
consider că defectele pe care s-ar putea spune că le-am 
observat în filosofia acestor oameni de seamă pot fi 
înlăturate prin ceea ce se poate numi calea directă de 
pornire în conformitate cu propriile lor metode din 
punctul lor de plecare şi de a reconstrui mai bine ope- 
ra lor. Nu cred că acest lucru ar putea fi făcut chiar 
dacă am pleca din punctul în care au plecat ei înşişi şi 
dacă am lucra cu metode mai bune. 

Consider că aceste defecte se datorează unui lucru 
care ţine chiar de punctul lor de plecare, punct de ple- 
care care, după părerea mea, implică o anumită relicvă 
de pozitivism. Implică supoziţia potrivit căreia singura 
sarcină a unei filosofii cosmologice este aceea de a re- 
flecta asupra lucrurilor pe care ştiinţa naturii le poate 
afirma despre natură, ca şi cum ştiinţa naturii ar fi, nu voi 
spune singura formă validă de gândire, ci singura for- 
mă de gândire de care un filosof trebuie să ţină seama 
atunci când încearcă să răspundă la întrebarea ce este 
natura. Dar susţin că dacă natura este un lucru care de- 

pinde pentru existenţa sa de altceva, această depen- 
denţă constituie un lucru de care trebuie să se ţină 
seama atunci când încercăm să înţelegem ce este natura 
şi că dacă ştiinţa naturii este o formă de gândire care 
depinde pentru existenţa sa de o altă formă de gândire, 
nu putem reflecta în mod adecvat asupra lucrurilor pe 
care ni le comunică ştiinţa naturii fără a lua în conside- 
rare forma de gândire de care aceasta depinde. 

Care este cealaltă formă de gândire? Răspunsul 
meu este: „Istoria. 

Ştiinţa naturii (presupun pentru moment că inter- 
pretarea pozitivistă a acesteia e până la un anumit 
punct corectă) este compusă din fapte şi teorii. Un fapt 
ştiinţific este un eveniment din lumea naturii. O teorie 
ştiinţifică este o ipoteză referitoare la acel eveniment, 
pe care evenimentele ulterioare o verifică sau o contrazic. 
Un eveniment din lumea naturii devine important pen- 
tru naturalist numai în condiţia în care este observat. 
„Faptul că evenimentul s-a petrecut” este o formulă 
din vocabularul ştiinţelor naturii care înseamnă „faptul 
că evenimentul a fost observat”. Adică a fost observat 
de cineva la un moment dat în anumite condiţii. Obser- 
vatorul trebuie să fie un observator demn de încrede- 
re, iar condiţiile trebuie să fie de aşa natură încât să 
permită efectuarea unor observaţii demne de încredere. 
Şi, nu în ultimul rând, observatorul trebuie să fi înregistrat 
observaţiile sale în aşa fel încât cunoaşterea lucrului 
observat să fie proprietate publică. Omul de ştiinţă 
care vrea să ştie dacă un eveniment s-a petrecut în 
lumea naturii nu poate afla acest lucru decât prin con- 
sultarea documentelor lăsate de observator şi prin in- 

terpretarea acestora, conform anumitor reguli, în aşa 
fel încât să fie satisfăcut că omul a cărui activitate este 
documentată a observat într-adevăr ceea ce susţine că a 
observat. Această consultare şi interpretare a documen- 
telor este trăsătura caracteristică a cercetării istorice. 

Fiecare om de ştiinţă care spune că Newton a 
observat efectul exercitat de o prismă asupra luminii 
solare sau că Adams a văzut planeta Neptun sau că 
Pasteur a observat că sucul de struguri supus aerului 
ridicat la o anumită temperatură nu suferea fermentație, 
acel om de ştiinţă vorbeşte în termeni de istorie. Faptele 
observate prima dată de Newton, Adams şi Pasteur au 
fost de atunci observate de alţii, dar fiecare om de ştiinţă 
care spune că lumina este descompusă de prismă, că 
planeta Neptun există sau că fermentația este împiedi- 
cată de un anumit grad de căldură tot în termeni de is- 
torie vorbeşte: acesta vorbeşte despre o întreagă clasă 
de fapte istorice care reprezintă împrejurări în care cine- 
va a făcut acele observaţii. Astfel, un „fapt ştiinţific” este 
o clasă de fapte istorice şi nimeni nu poate înţelege ce 
este un fapt ştiinţific dacă nu înţelege suficient de mult 
teoria istoriei pentru a pricepe ce este un fapt istoric. 

Acelaşi lucru este valabil şi în privinţa teoriilor. O 
teorie ştiinţifică nu doar că se bazează pe anumite fapte 
istorice şi este verificată sau invalidată de alte fapte 
istorice, ci este ea însăşi un fapt istoric, şi anume faptul 
că cineva a propus sau a acceptat, a verificat sau a in- 
validat acea teorie. Dacă vrem să ştim, de pildă, ce este 
teoria clasică a gravitaţiei, trebuie să consultăm scrierile 
lui Newton şi să le interpretăm, iar aceasta este cerce- 
tare istorică. 

Conchid că ştiinţa naturii ca formă de gândire există 
şi a existat dintotdeauna într-un context al istoriei şi 
depinde pentru existenţa ei de gândirea istorică. Pornind 
de aici, îndrăznesc să afirm că nimeni nu poate înţele- 
ge ştiinţa naturii dacă nu înţelege istoria şi că nimeni 
nu poate răspunde la întrebarea ce este natura dacă 
nu ştie ce este istoria. Aceasta este o întrebare pe care 
Alexander şi Whitehead nu au pus-o. Şi de aceea voi 
răspunde la întrebarea „Unde vom merge de aici?” 
spunând că „Vom merge de la ideea de natură la ideea 
de istorie”. 

